
25 martie 
Se naşte, în 
Bucureşti, Cezar 
Bolliac, fiu al 
medicului Anton 
Bogliaco (Bolliaco 
sau Poleac) şi al soţiei 
sale Zinca. La scurt timp 
după naşterea copilului, 
tatăl îşi părăseşte 
familia şi se 
reîntoarce la 
Florenţa. Zinca 
se recăsătoreşte 
cu stolnicul Petrache 
Peretz, în casa căruia 
va creşte şi îşi va 
începe educaţia 
micuțul Cezar. 


1821-1830 
După lecţiile 
primite acasă de 
la dascălul grec Neofit 
Duca, printre care 
noţiuni de istorie şi 
literatură clasică, 
urmează cursuri 
la Colegiul 
„Sf. Sava“ din 
Bucureşti, având ca 
profesor, între alţii, pe 
Ion Heliade Rădulescu, 
de la care îi vine 
impulsul pentru 
studiul limbilor şi 
literaturilor moderne. 


1830 


La 17 ani, 
Cezar Bolliac 
intră ca iuncher în 


nou înfiinţata „miliţie 
pământenească“. 
Aici îi întâlneşte pe 
viitorii revoluționari 
de la 1848: Marin 
Serghiescu-Naţionalul, 
Constantin Telegescu, 
E. Pleşoian, Cristian 
Tell ş.a. Dar se 
retrage în scurt 
timp din armată. 


1831-1833 


După unele 
mărturii, Cezar Bolliac 
s-ar fi aflat în aceşti 
ani la studii 
la Paris. 


1835 
Începe să participe 
la activitatea Societăţii 
Filarmonice, unde 
e introdus de 
Ion Heliade- 
Rădulescu şi Ion 
Câmpineanu. Din 
Societate mai făceau 
parte Iancu Văcărescu, 
Gr. Alexandrescu, 
Ion Ghica, lon 
Voinescu II. 
Scrie piese de 
teatru care s-au 
pierdut: Matilda, 
Tăierea a 12 boieri 
la mănăstirea Dealului, 
Radu Vodă, Moartea 


CRONO 


lui Abel. 
Debutează cu 
volumul Operele lui 


Cezar Bolliac. Meditaţii. 


Proză şi versuri, în 
Tipografia 
lui Eliad. Scrie 
o disertaţie împotriva 
robiei care nu se poate 
tipări fiind respinsă 
de cenzură. 


1836 


La sfârşitul 
anului scoate, 
împreună cu 
Constantin Filipescu, 
revista Curiosul, care 
încetează după al 
treilea număr. 
Intenţiona 
să înjghebeze şi 
o societate literară 
în jurul revistei. 


1838 


Este pomojnic 
la masa rangurilor 
din Secretariatul 
Statului. 


1839 


Simpatizează cu 
mişcarea patriotică 
condusă de Ion 
Câmpineanu; 
acum scrie 
Epistola la colonelul 
I.Câmpineanu. 


1840 


octombrie 
Este arestat, fiind 
bănuit de participare 


la conspirația 
revoluţionară 
condusă de D. Filipescu, 
alături de N. Bălcescu, 

Marin Serghiescu- 
Naţionalul, Eftimie 

Murgu, Const. 

Telegescu. 


184] 


martie 
Este trimis în exil 
la mănăstirea Poiana 
Mărului, de unde este 
eliberat în luna iunie. 
Acum scrie poeziile 
Țiganul vândut, 
La maior Ion 
Voinescu II, Sila, 
precum şi acea 
Marsillieză a 
românilor („Haideţi 
fraţi la Mărgineanu / 
Să-l salvăm pe 
Câmpineanu“). 


1842 


Este numit 
procuror la un tribunal 
din Bucureşti, o dată 
cu venirea la 
domnie a lui 
George Bibescu. 
„iunie 
Incepe 
colaborarea cu 
poezii şi articole la 
Foaie pentru minte 
şi literatură 
din Braşov. 


1843 
„iunie 
Incepe 
colaborarea 
la Curier românesc, 
revista lui Heliade. 
Apare volumul 
Din poeziile 
lui Kesar 
Boliak, 
Tipografia 
Curţii. Impreună 
cu N.Bălcescu, fraţii 


Goleşti şi N. Creţulescu, 
face o călătorie în 
Carpaţii Meridionali. 
Cu acest prilej scrie 
poeziile O noapte 
pe Caraiman şi 
Muncitorul. 

6 octombrie 
Se află la ocnele 
de sare de la Telega, 
unde scrie poezia Ocna. 
Devine membru 
al Societăţii literare 
care în 1845 se va 
reorganiza 
sub numele de 
„Asociaţie literară a 
României“. În toamnă 
când ia fiinţă societatea 
secretă revoluţionară 
„Frăția“, închegată 
de N. Bălcescu, 

Ion Ghica, 
Cristian Tell 
şi Al.G. Colescu 
Negru, Cezar Bolliac 
face parte din Comitetul 
de conducere al 
societăţii. 

Cu prilejul lansării pe 
Dunăre a navei „Marița 
publică în Curierul 
Românesc poezia 
La cea dintâi 
corabie românească. 
O cunoaşte pe fiica 
banului Mihail Ghica — 
Elena —, viitoarea 
scriitoare Dora 
D’ Istria. 

Este înaintat 
la rangul de serdar. 


1844 


An bogat de 
activitate literară: 
colaborează la 
Vestitorul 
românesc, 
la Propăşirea; 
scrie amplul poem 
Episod din revoluţia 
lui Domnul 
Tudor; publică două 
articole substanţiale: 


« 


Despre publicitate (în 
Curierul românesc) 
şi Către scriitorii 
noştri (în Foaie 
pentru minte, 
inimă şi literatură, 
unde publică şi poezia 
La muza mea). 


1845 


Scrie, de-a lungul 
întregului an, cronica 
dramatică în 
Curierul românesc. 
Incepe cercetările 
arheologice 
de-a lungul Dunării 
şi apoi prin muncelele 
dintre Olt şi Prahova, 
împreună cu August 
Treboniu Laurian, 
D. Bolintineanu 
şi fraţii Peretz. Din 
aceste cercetări au 
rezultat notaţiile Din 
itinerariul d. Bolliac, 
publicate în Curierul 
românesc. În Vestitorul 
românesc publică 
articolul Poezia 
populară. 


1846 


În Foaie pentru 
minte, inimă şi 
literatură publică 
articolele Populul 
(Poporul) şi Poezia. 
24 noiembrie 
Se căsătoreşte cu 
Aristiţa Izvoranu, fiica 
paharnicului Alexandru 
şi a Elenei Izvoranu, 
care îi aduce ca 
zestre moşia 
Glina din Ilfov. 


1847 


În tipografia 
lui Heliade îi apare 
volumul Poezii noi. 


1848 


Cezar Bolliac 
este printre fruntaşii 


revoluţiei din Ţara 
Românească: face 
parte din Comitetul 
revoluţionar, împreună 
cu N.Bălcescu, 
Heliade, Ion Ghica, 
C.A Rosetti, 
fraţii Goleşti; 
devine secretar al 
guvernului provizoriu 
şi apoi vornic al 
capitalei, este 
unul din redactorii 
ziarului Popolul 
suveran, alături 
de Gr. Alexandrescu, 
D. Bolintineanu; la una 
din adunările populare 
propune ridicarea 
statuilor lui Mihai 
Viteazul, Tudor 
Vladimirescu 
şi Gheorghe 
Lazăr; la arderea 
Regulamentului 
Organic şi a 
Arhondologiei (cartea 
cu titlurile boiereşti) 
ţine un discurs 
în curtea 
Mitropoliei; alături 
de N. Bălcescu, 
susţine înarmarea 
maselor pentru a se 
împotrivi oştirii turceşti 
care intrase în ţară să 
înăbușe revoluţia. Este 
membru în comisia 
pentru eliberarea 
ţiganilor; acum 
scrie poezia 
O țigancă cu 
pruncul său la 
Statua Libertăţii 
din Bucureşti.După 
înăbuşirea revoluţiei, 
este arestat, împreună 
cu N. Bălcescu, 

D. Bolintineanu şi fraţii 
Goleşti şi îmbarcaţi pe o 
„ghimie“ (corabie), de 
pe care reuşesc să 
fugă la Orşova şi 
pe 12 noiembrie 
soseşte la Braşov. 


1849 
martie 
Scoate la Braşov ziarul 
Expatriatul care apare 
până în luna iunie 
aceleaşi an. În ziar 
pledează pentru 
împăcarea 
revoluţionărilor 
români şi maghiari. 
devine unul dintre 
secretarii generalului 
Ben, conducătorul 
militar al revoluţiei 
maghiare. 
iunie 
Se întâlneşte 
la Budapesta cu 
N. Bălcescu 
şi împreună cu el 
încheie în luna iulie o 
conversaţie cu guvernul 
revoluţionar al lui 
Kossith pentru o alianţă 
între revoluționarii 
români şi cei maghiari. 
Scrie poezia România 
Solidară. 
august 
După înăbuşirea 
revoluţiei maghiare 
Cezar Bolliac trece 
Dunărea şi se întâlneşte 
la Constantinopole 
cu Ion Ghica. 
octombrie 
Se află la Brussa în 
Turcia, unde se 
întâlneşte cu alţi 
revoluționari români 
refugiaţi. Scrie poezia 
Unirea. 


1850 


martie 
Scrie poezia 
Se naşte sau se 
face omul? 

La Constantinopole, 
împreună cu Cristian 
Tell şi Gr. Pleşoianu 
pune la cale o nouă 
mişcare revoluţionară, 
pe care Ion Ghica 
nu o aprobă. 


Este arestat de turci, 
dar eliberat cu garanţia 
lui Ion Ghica. 
august 
Pleacă la Atena, 
pe furiş cu paşaport 
fals. La Atena scrie 
poezia Patria. 

21 septembrie 
Soseşte în Malta cu 
paşaport britanic pe 
numele Timoleon 
Paleolog. 

16 octombrie 
Soseşte la Paris, 
unde va rămâne până 
în 1857, desfăşurând 
o bogată activitate 
publicistică, 
în cadrul acţiunilor 
revoluţionarilor 
români exilați. 


1851 


ianuarie 
Scrie poezia Clăcaşul. 
noiembrie 
Ia parte la 
editarea ziarului 
Republica română 
de la Paris. Aici publică 
studiul Regulamentul. 
Arhondologia. 
Condica lui 
Caragea. Condica 
criminală din 1851. 


1852 


Începe să scrie 
o serie de memorii şi 
scrisori ce le trimite 
marilor personalităţi 
din Franţa şi Anglia; 
le reuneşte în 
volum în 1856, în Choix 
de lettres et mémoires 
sur la question 
roumaine. 


1856 


Scrie poeziile 
România şi Acvila 
străbună, în care evocă 
„buciumul lui Zamolx“. 
In Steaua Dunării 


de la Bucureşti 
publică articolul 
Scrisori în ţară, în 
care leagă ideea unirii 
Principatelor Române 
de ideea unităţii 
fondului dacic. 
Publică, la Paris, 
Tipographia 
de la Roumani, prima 
broşură din seria unor 
Mémoires pour servir à 
histoire de Roumanie 
(Provinces danubiennes); 
nu a apărut decât 
această broşură. 


1857 
Participă şi mai 
impetuos la lupta 
pentru unirea ţărilor 
române: publică 
poeziile Țara 
Românească către 
Moldova şi Răsunet 
la Hora Unirii de 
V Alecsandri. 

10 martie 
Editează la Paris ziarul 
Buciumul, care apare 
până la 3 mai. 

Ín versiunea 
franceză îi apar: 
Domnul Tudor. 
Episode de la 
Revolution 
Roumaine de 1821 
(scris în 1844); Poésies. 
Publică volumele: 
Poezii. Renaşterea 
României (Paris, două 
ediţii); Colecţiune de 
poezii vechi şi noi 
(Bucureşti). 
iulie 
Se reîntoarce în ţară 
o dată cu ceilalţi exilați 
români cărora 
„le încetează exilul. 
Incepe să colaboreze 
la Seculul şi România, 
gazetă unionistă, în 
redacţia căreia 
intră. 


17 octombrie 
Este numit director al 
Monitorului Adunării 

ad-hoc, care apare 
până la începutul 
lui ianuarie 1858. 


1858 
A iunie 
În scopuri arheologice, 
întreprinde o călătorie 
prin ţinuturile 
Dunării, dar după 
o lună i se interzice 
călătoria, bănuită că 
ar avea scopuri 
politice. 
„iulie 
Incepe 
colaborarea la 
ziarul Românul, 
colaborare care va 
dura până la sfârşitul 
anului 1862. 
august 
Publică, în 
Naţionalul, Mozaicul 
social, unul dintre cele 
mai importante 
articole ale sale. 


1859 


Cezar Bolliac este 
unul dintre cei mai 
aprigi luptători 
pentru unire; 
lui îi aparţine ideea 
dublei alegeri a lui 
Alexandru loan Cuza ca 
domnitor la Iaşi şi la 
Bucureşti. 


1860 


martie 
Este numit membru 
al Curţii apelative din 
Bucureşti, dar 
demisionează peste 
câteva luni pentru că i 
se respinsese alegerea 
ca deputat. 
aprilie 
Moare soţia 
lui Cezar Bolliac. 
Primeşte misiunea de a 


cerceta monumentele 
şi documentele 
istorice din mănăstirile 
câtorva districte. 
noiembrie 
Este ales 
membru al 
Municipialităţii 
oraşului Bucureşti. 


1861 


În ziarul Românul 
începe seria articolelor 
de mare răsunet 
Monastirile din Țara 
Românească prin care 
cere secularizarea 
imenselor averi 
mănăstireşti. 

In acelaşi an 
publică, tot în 
Românul, studiul 
cu caracter arheologic 
Cercetări prin mănăstiri. 
Publică volumul 
Culegerea de mai mulţi 
articoli publicaţi atât 
în străinătate cât 
şi în țară. 

Este nevoit să 
vândă moşia Glina, 
care constituise 
zestrea soţiei sale. 


1862 


Publică în 
ziarul Românul 
studiul Monastirile 
dzise Brâncoveneşti. 
Publică în volum 
Monastirile din 
România 
(Monastirile 
închinate). 

15 decembrie 
Reapare Buciumul 
(proprietar şi director 
Cezar Bolliac) care 
va dăinui până 
în decembrie 1864. 
Rupe toate relaţiile cu 
ziarul Românul, cu C.A. 
Rosetti şi cu Partidul 
Liberal care îi 
devin adversari. 


1863 


26 februarie 
Cezar Bolliac este 
condamnat la 8 luni de 
închisoare şi 1500 lei 
amendă pentru nr.1 
din Buciumul şi pentru 
articolul Monastirile 
dzise închinate. 
Publică în volum, 
în limbile română şi 
franceză, Monastirile 
din România 
(Monastirile dzise 
Brâncoveneşti). 
Susţine politica 
domnitorului 
Alexandru loan Cuza 
pentru reforma agrară, 
secularizarea averilor 
mănăstireşti şi alte 
reforme. Duce 
campanii împotriva 
„monstruoasei coaliţii“ 
(alianţa dintre burghezie 
şi moşierime) — 
termenul a fost folosit 
pentru prima dată 
de Cezar 
Bolliac. 


1864 


Este numit 
director la Arhivele 
Statului şi membru 

în Comitetul 
arheologic. 


1865 


1/13 martie 
Apare primul 
număr din Trompeta 
Carpaţilor, care 
continuă Buciumul; 
revista va dăinui până 
la 18 ianuarie 1877, 
când scriitorul 
devine infirm în urma 
unei paralizii. 

„august 
Intreprinde o 
călătorie arheologică. 
Donează Muzeului 
Naţional mai multe 


obiecte arheologice 
şi manuscrise. 
Susţine fervent 
formarea 
întreprinderilor 
cu capital autohton 


şi a societăţilor anonime 


pe acţiuni; el însuşi 
devine acţionar 
la Monopolul 
tutunului. 
octombrie 
Vinde tipografia. 


1866 


februarie 
După lovitura de 
stat din 11 februarie 
prin care este detronat 
Cuza, Cezar Bolliac se 
pronunţă pentru 
păstrarea neclintită a 
constituţiei, pentru vot 
direct şi universal, 
pentru toate 
legiunile lui Cuza. 
martie 
Duce o companie 
susținută împotriva 
aducerii lui Carol 
de Hohenzollern 
la domnie. 
iulie 
Este scos din 
funcţia de director 
„al Arhivelor Statului. 
li apare culegerea Poezii 
umanioare, Culese de 
jos de Poroiaru cu 
permisiunea 
autorului. 


„octombrie 
Împreună cu 
I. Heliade-Rădulescu şi 
M. Kogălniceanu, pune 
la cale crearea unei 
grupări politice 
de centru, numită 
„partida naţională“ — 
tentativă eşuată. 
noiembrie 
Ca deputat al 
ţăranilor la Colegiul 
IV Vlaşca, intră pentru 
prima dată în 
Parlament. În ciuda 
subminării guvernului, 
va fi reales mereu de 
acum încolo. 


1867 
mai-iunie 
Călătoreşte în 
Moldova; îi ţine locul 
la Trompeta Carpaţilor 
D.Bolintineanu, 
care este şi colaborator 
la ziar (cu semnătura 
Cosmat). 
iunie-iulie 
Călătorie arheologică 
în Oltenia. 

Se îmbolnăveşte 
grav, dar tratat de 
medicii cei mai buni 
din Bucureşti, se 

restabileşte. 


1868 


februarie-martie 
Duce o susţinută 
campanie împotriva 
concesionării 
drumurilor 
de fier către societăţile 
cu capital străin. 


1869 
iunie 
Este numit preşedinte 
al Comitetului 
arheologic din 
Bucureşti. Tot acum 
este numit inspector al 
muzeelor din România 
şi devine membru al 


Societăţii Geografice 
Române. Pe plan 
extern este ales 
membru de onoare la 
Société de Geographie 
comparée, Société 
numismatique 
et archéoloque 
de Paris şi Société 
numismatique 
de France. 
iulie-august 
Face o călătorie 
arheologică pe Dunăre. 
Publică volumul 
Excursiune 
arheologică 
din anul 1869. 
ocțombrie-noiembrie 
În vederea unor 
viitoare explorări 
pe ruinile antice din 
România, studiază, la 
Neapole, modurile 
de săpături ale 
arheologilor italieni. 


1870 


iulie-august 
Călătorie ştiinţifică 
în munţi. 


187] 


iulie-august 
Face o călătorie 
ştiinţifică pe Dunăre, 
de la Giurgiu la 
Turnu-Severin. 


1872 


ianuarie 
Organizează un 
curs de arheologie la 
locuinţa sa, deoarece 
i se refuză ţinerea 
lecţiilor la Muzeul 
de istorie. 
mai-iulie 
Face o călătorie 
arheologică pe 
cheltuială proprie, 
nefiind susţinut de 
minister. Obiectele 
descoperite le expune 
în locuinţa sa. 


„noiembrie 

In Trompeta 
Carpaților publică 
un ciclu de poezii 

din tinereţe. 

Ziarul continuă 
să apară în ciuda 

unor mari greutăţi. 


1873 


Întreprinde mai multe 
călătorii arheologice. 
Dificultăţile financiare 
determină apariţia 
Trompetei Carpaţilor 
de multe ori doar 
săptămânal. 


1874 


Face mai multe 
călătorii arheologice 
în ţară în martie, 
aprilie, iunie. 

„ august-septembrie 
Intreprinde o călătorie 
la Paris; la întoarcere se 
opreşte la Budapesta şi 
în Transilvania. 


1876 


februarie 
Este ales membru 
onorific în Comitetul 
Teatrelor, pentru partea 
literară şi morală. 
martie 
I se contramandează 
alegerea în comitetul 
teatrelor din 
cauza articolului 
Răspuns jurnalului 
Telegraful în ale 
teatrului. 
Demisionează din 
posturile de preşedinte 
al Comitetului 
arheologic şi membru 
al Societăţii Geografice 
Române. 
iunie 
Se retrage din 
activitatea politică, 
nemaifiind ales 
deputat. 


iulie-august 
Face o nouă călătorie 
arheologică. 


1877 


22 ianuarie 
Surmenajul şi munca 
istovitoare îi provoacă 

un atac de paralizie: 
îşi pierde graiul şi 
este imobilizat 
într-un fotoliu. 
Camera deputaţilor 
votează un ajutor de 
400 lei lunar până 
la moarte. 
Mai supravieţuieşte 
încă patru ani, 
imobilizat, în 
îngrijirea 
unor oameni 
mai mult sau mai 
puţin binevoitori. 


1881 


25 februarie 
Cezar Bolliac 
se stinge din viață 
la Bucureşti şi este 
înmormântat la 
cimitirul Bellu. 
Presa din Bucureşti 
publică necrologuri: 
„EI îşi iubea ţara şi cu 
pasiune lupta şi scria... 
Bine a luptat pentru 
patria şi poporul 
român“ (Românul). 
Iar M. Eminescu 
scria în Timpul: 
„Atât Buciumul cât şi 
Trompeta Carpaţilor au 
fost în vremea lor ziare 
foarte mult citite, 
scrise fiind în 
graiul viu al 
poporului, cu acel 
bun-simţ şi cu acea 
bogăţie de locuţiuni şi 
figuri, cari ele abia 
dau un caracter 
curat naţional 
şi propriu 
limbei noastre“. 

ALAIUL UNUI CERŞETOR 


„The proper study of mankind is man“! 
POPE 


Popor, faceţi loc! trece-un călător! 

Un sfeşnic înainte ş-un preot după dânsul; 
De săraci se duce un trist cosciug de lemn. 
Înfăşurat în trente, un corp este într-însul, 
Lacrime sau doliu tristarea nu însemn. 

Cei mari, vă plecaţi! trece-un cerşetor! 


Bogaţilor, loc! trece-un călător! 

Acel cerşetor care chiar ieri nu avea pâine, 
Clopotul răsună, că a ajuns la port: 

I-a încetat durerea şi grija pentru mâine; 
Regii-s dopotrivă cu cerşetorul mort. 

Staţi, țari şi cezari! trece-un cerşetor! 


Loc! loc, suverani! trece-un călător! 
Țărâna-i se depune în urna veciniciei, 

Unde concheranţii ? p-a lor au depus, 

Şi viermii putrejunei dau pânteci lăcomiei — 
Sufletele toate se văd acolo sus. 

Îndărăt, bogaţi! trece-un cerşetor! 


Stăpânilor, loc! trece-un călător! 

Vă trageţi, plecaţi capul, gătiți-v-a răspunde: 
Creatoru-ascultă pe cerşetorul mort. 

Din câte-a tras aicea nimica nu ascunde; 
Greu or să răspundă acei ce griji nu port! 
Tiranilor, loc! trece-un cerşetor! 


Foaie pentru minte, inimă şi literatură, 
1842, nr. 45 (9 XI). 


1„Omenirii îi este proprie studierea omului“ (engl.). 
2Concherant (fr. conquérant) — cuceritor. 


TIGANUL VÂNDUT 
I 


„Vai! ieri aveam soție, aveam şi tată, mumă, 
Aveam un copilaş! 
Viaţa-mi părea lesne, robia-mi părea glumă, 
Privind al meu sălaş! 


Când trişti veneam pe noapte din munca cea în silă 


In care ne-osândeam, 
Şi dam o roată vetrii — oh! ne priveam cu milă, 
Dar tot ne mângâiam; 


Măcar că de la muncă veneam obosiţi foarte 
De foame şi bătăi; 

Măcar c-adeseoară rugam a noastră moarte 
Ca să scăpăm de răi. 


Când este-ntre-ai săi omul îşi află mângâierea 
D-ar fi oricât mâhnit! 

Dar când străin e omul, atunci e grea durerea 
Şi focul îndoit!... 


II 


O! oameni fără lege! Stăpâni fără-ndurare 
Cu inimă de fier! 

Când smulgeţi unei mume un singur fiu ce are, 
Gândiţi atunci la cer? 


Gândiţi oari la durerea ce cearc-acea săracă? 
L-acele reci sudori 

În care desperarea şi lacrima îi seacă, 
L-acele cruzi fiori 

Ce se deştept într-însa când îşi aduce-aminte 
Că nu mai are fiu, 

Că nu o să-l mai vadă! îi piere dinainte! 
Îl dă-n mormânt de viu? 


O! când ne daţi botezul ziceţi că suntem rude; 
Ziceţi că suntem fraţi!... 

De domnul nu vă temeţi? Nu ştiţi că el v-aude? 
Gândiţi că-l înşelaţi? 


Când vă jucaţi cu oameni întocmai ca cu vite — 
Şi ce zic! mult mai reul!... 

Căci voi cătaţi de vite; sunt mult mai îngrijite; 
Iar noi, munciţi mereu!... 


Un cal în grajdul vostru ce îngrijire n-are? 
P-un cal câţi robi n-aţi da! 

Țiganul rob, sărmanul, ar fi el oare-n stare 
C-un cal a măsura? 


III 


M-or fi plângând părinţii!... De mumă-mea mi-e teamă 
C-o fi murit jelind! 

Când îi întreabă fiu-meu: — „Unde e tata, mamă?“ 
Of! cum l-or fi minţind! 


Când să-l mai văd o dată, parcă mi-ar fi mai bine, 
Parc-aş putea să morl... 

Nevasta mea, săraca! o fi plângând de mine, 
O fi murind de dor! 


tare... 


Acela ce ne vinde nu vinde şi gândirea; 
Măcar că s-a tocmit 

Pe sufletele noastre; măcar că omenirea 
Nimic a socotit! 


Şi-a râs el d-astea toate! şi-a râs el de durere 
Pentru puţin venit!... 

Să-i fi luat lui fiii, părinţii şi muiere — 
Oari cum ar fi trăit? 


O! cât ar fi mai bine să fim ca dobitoace, 
Să nu simţim de loc 


< 
. . v . zZ 
A noastră chinuire! Să nu ştim ce ne face 2 
Pe când în cărti ne joc! = 

Şi lanţul rău mă strânge! M-au strâns, cumpliții, 
Cum aş voi să morl... 


Vedea-va faţa-ţi, doamne, stăpânul ce mă vinde? 
Copiii i-or trăi? 

Pe neamul său păcatul oari nu se va întinde 
Când el nu va mai fi? 


Oare-mi păstrezi acolo ceea ce-aci-mi lipseşte? 
Voi fi eu răsplătit 

De muncile şi chinuri la care m-osândeşte 
Acest nelegiuit? 

Bagi tu de seamă, Doamne, la astă omenire, 
Cum merge treaba-aci? 

Ştiai ce am a trage când îmi dedeşi simţire, 
Şi ce fel voi trăi? 


Când îmi dedeşi viaţă, când îmi dedeşi soţie, 
Când tată m-ai făcut, 

Ştiai ce-mi scrie soarta? Născut că-s în robie, 
Şi c-o să fiu vândut?“ 


V 


Aşa vorbea-ntr-o noapte, flămând, închis în casă, 
Țiganul cumpărat. 

Privea gemând la lună, dar nu putea să iasă, 
Căci strâns era legat. 


A doua zi, stăpânul mai că se întristase 
Aflând c-a păgubit 

Patrusprezece galbeni; — atâta cumpărase 
Țiganul ce-a murit. 


Foaie pentru minte, inimă şi literatură, 
1843, nr. 15 (12 IV). 


LA CEA ÎNTÂI CORABIE ROMÂNEASCĂ 
(MARITA) 


Corabie frumoasă! Te du, te du, grăbeşte! 
Pe ţărmuri depărtate aleargă, prevesteşte 
Că lesne-aşa nu moare un neam ce a trăit; 
Că tirania poate un om să prăpădească, 
Dar viaţa unei naţii nu poate să sleiască: 
Până-n sfârşit dreptatea etern a biruit. 


Când vei ajunge bine în porturi depărtate, 

Şi alte neamuri mândre, crescute-n libertate, 
Vor vrea să te întrebe de numele ce porți, 
Atunci tu pavilionu-ți să-l laşi să fălfâiască, 
Să spui că al tău nume e lesne să-l ghicească: 
E scris în istorie p-ale mărirei porți. 


Iar vrând să te întrebe de au vro-ncredințare, 

Şi dacă în pământu-ţi nu cerc vro strâmtorare — 
Tu spune-le că neamu-ţi nu ştie vicleşug. 

Că-i este prunc comerciul, nu-s reguli aşezate: 
Dar este drept şi pacinic, şi fără răutate, 

Măcar că n-avu condici, măcar că fu sub jug. 


Robitul când îşi sparge obezile! odată 
Şi peste-ale-nchisorii tării? se mai arată, 
Atunci mai ager este, atunci e mulțumit, 


1 Obezi — instrumente de tortură care imobilizau 
picioarele sau mâinile osândiţilor, cătuşe. 
2 Tărie — întăritură, fortificaţie. 

Atunci îi place cerul, dorinţa lui s-aprinde; 
Ş-atunci, cu anevoie în curse se mai prinde: 
Experienţa-nvaţă pe cel ce-a suferit. 


Le spune că pământu-ţi e ţară generoasă, 
Săracă-n meşteşuguri, dar clima-i e văroasă, 
Produce mii de bunuri ce pot a-i multumi; 
Că lânuri scoate bune, mătăsuri minunate; 
Bogate are holde de feluri de bucate, 

Şi n-or să se căiască în ea când vor veni. 


Păduri că are-ntinse cu multă lemnărie; 
Că munţii ei încuie o mare bogăţie, 

Dar rar sunt care ştie comorile din ei; 

O pescărie mare şi vinuri de minune; 

Cirezi şi turme grase, căci are dulci păşune; 
Şi faguri de zăpadă, in, cânepă şi piei. 


Adaogă la astea că ţara-ţi nu hrăneşte 

Nici fiare veninoase, nici plantă ce-otrăveşte 
Şi ei, expuşi naturii, nimic n-or pătimi. 
Pădurile ei, spune, n-au umbră-omorâtoare; 
Livezile-n ghizdee! n-au ierbi otrăvitoare; 
Urs alb, hienă, tigru, viperi n-or întâlni. 


1 Ghizdei — plantă ierboasă. 


Stejarul, ulmul, plopul şi bradul în veci verde, 
Corn, frasinul, aninul ce vârfu-n nori îşi pierde — 
Ei singuri fac cunune pe trâmbele de munţi. 
Mistreţul, căprioara şi mii de cerbi şi ciute 

În râuri de cristaluri se plec ca să se uite 

La păstrovi ce se joacă cu lostriţe cărunţi. 


Că sunt, le spune, liberi la orice vânătoare; 
Că boalele năprasnici nu pot să mai omoare, 


i i ai i = 
Şi hrana vieţii-oricine prea lesne va găsi; z 
Că foametea aicea abia se povesteşte; G 

Şi rănile-i cumplite ei nu le vor simți. < 
a la ai 8 vana dara ra na > 
O 

< 


N 
a 


Corabie frumoasă! Te du, te du, grăbeşte! 
Pe ţărmuri depărtate aleargă, prevesteşte 
Că lesne-aşa nu moare un neam ce a trăit! 
Că tirania poate un om să prăpădească, 
Dar viaţa unei naţii nu poate să sleiască: 
Până-n sfârşit, dreptatea etern a biruit. 


Curier românesc, 
1843, nr. 46 (18 VI). 


* Aci lipsesc strofe care s-au pierdut din manuscris: ce 
să spuie Italiei, Franciei şi Ispaniei. Sunt traduse în 
Vaillant, care le-a tradus de pe manuscris pe când era 
întreg, pe la 1840 (n. a. cu prilejul ultimei publicări a 
poeziei în Trompeta Carpaţilor, 1874). 

CARNAVALUL* 
I 


Începe carnavalul! şi-n salele bogate 

Se cerc artişti şi muzici plăceri mai noi s-arate, 
În nouă veselii! 

O! ce de griji acum la nouă toalete! 

Ce visuri dulci, frumoase în junele cochete! 
Ce mii de bucurii! 


Fetiţa tot visează la flori, l-a ei ghirlantă, 
La gaza! cea subţire, la rochia-i elegantă 
Şi la ai ei cercei; 
Gândeşte la răspunsuri, la graţii, la cuvinte; 
Îşi râde în oglindă de loc? ce-şi pune-n minte 
Ceva ce-i place ei. 


Corsetul aci-şi pune; îşi cearcă iar rochita, 

Panglica care-o prinde — săracă copilița! 
Viața-i e romanţ! 

O! cât a să mai joace! Ce bine a să-i vie 

Şi păr, şi rochi, panglice, buchet de iasomie 
La sol în contradanţ ! 


ultimei publicări a poeziei în Trompeta Carpaţilor, 1872). 
1 Gaz — voal. 

2 De loc — îndată. 

3 Contradanţ — dans asemănător cu cadrilul. 


* Autorul era închis într-o odaie mică la secret, în agia făcută 
atunci — cazarma pompierilor de azi — unde a stat şapte luni de 
zile. Această poezie este scrisă pre dosul scoarţei unei cărţi, cu 
condei făcut din coada unui ibric de tinichea, cu văpsea roşie 
făcută din praf de dinţi, nepermiţându-i-se nici hârtie, nici 
cerneală. Carte i se dase pre furiş de un paznic (n. a. cu prilejul 


Mulţime de machine prin case de neveste! 

Femei şi croitori abia le prinzi de veste 
Când vin, când se strecor! 

Părinţii schimbă cifre în foile de zestre; 

Galanţii-n neastâmpăr citesc pe sub ferestre 
Bileturi dulci d-amor. 


O! câte case nouă şi câte case sparte! 

Ce visuri îşi mai face bătrâni şi juni în parte 
În lungul carnaval! 

Tot fierbe-n capitală! şi lumea îşi propune 

Un lanţ de fericire, un şir de lucruri bune 
De la întâiul bal! 

II 


Când armăsarii voştri, cu coama lor pletoasă, 
Alerg şi scapăr iute p-o gheaţă-alunecoasă, 
Ca fulger, ca năluc; 
Şi lângă drumul vostru — o! tremură în cale 
Un biet bătrân ca iarna, cu piept, picioare goale, 
Flămând şi fără suc; 


S-opreşte,-şi ia căciula, spre voi mâna întinde, 
Şi trista lui cătare în rugă se aprinde 
Văzând că nu-l vedeţi; 

Şi tremurându-i barba, spre ceruri mormăieşte; 
Când sania din urmă de ziduri îl striveşte; 
Voi treceţi şi râdeţi! 


Nebunilor ce sunteţi! vă pare că e glumă 

Un cap strivit de ziduri, un om ce se consumă 
De foame şi de frig! 

Vă pare că e glumă când cruntă disperarea 

Şi ţintă către ceruri; vă râdeţi voi de starea 
Victimelor ce strig: 


III 


Când o căldură dulce, samururi!, catifele, 

Sub draperii bogate de stofe, de dantele, 
V-adoarme p-un divan; 

Când mii lumini ascunse în lampe colorate 

Restrâng şi vă-nmulţeşte-n oglinzile-ardicate 
De jos până-n tavan; 


Ş-o copiliţă dulce, râzândă, graţioasă, 

În reverenţe intră uşoară şi frumoasă 
Ca şi un îngeraş — 

Şi după ea un june măreț, voios şi tare, 

Cu faţa vie, plină, cu fruntea-ntinsă, mare. 
Şi şed p-un scăunaş; 


Când vă vedeți într-înşii pre voi miniatură — 
Şi gest, organ, accente, oricare-a lor trăsură? 
E-a voastră — îi iubiţi! 


* Aci a tăiat cenzura patru strofe (n. a. la retipărirea 
poeziei în Trompeta Carpaţilor). 

1 Samur — blană de samur. 

2 Trăsură — trăsătură. 


Îşi vede muma soțul, şi tata iar soția; 
Şi ştiţi c-aveți mijloace, vă iartă avuţia 
Să-i faceți fericiţi; 


Oare gândiţi atuncea că poate-n altă casă 
Au doi bătrâni o fată, tot astfel de frumoasă, 
Dar e trăită rău; 

Şi plâng, căci mâine poate copila o s-apuce 
O cale... n-au de hrană; şi viaţa este dulce, 
C-aşa va Dumnezeu. 


IV 


Când cina vă aşteaptă în sala de mâncare, 

Şi-n giurul vostru vase cu flori mirositoare 
Vă-mbată de miros; 

Când ochii vi se pierde pe mese încărcate 

D-argint, de porțelane, cristale tot-săpate 
C-un viu foc luminos; 


Şi când pe masa voastră cea plină de legume 
Ce globu-ntreg produce, d-esenţe şi de spume, 


De vinuri spumegând, 


Vedeţi îndestularea ce cară, grămădeşte, 


Ş-un şir de servi în preajmă ce-alerg, vă ocoleşte 


Punând şi ardicând; 


Atunci, atunci gândit-aţi că lângă casa voastră 


Este-o căsuţă veche şi spartă, mică, proastă; 
Şi crivăţu luând 

Hârtia din ferestre, un viscol o petrece, 

Bagă în ea zăpada; e frig într-însa, rece. 
Căci toată e în vânt! 

Gândit-aţi vreodată c-aci-n astă cocioabă, 

O văduvă săracă, bolnavă, goală, slabă, 
Cu şase copilaşi, 

Stau în ocol pre vatra abia cu un tăciune! 

L-e frig, l-e somn, l-e foame şi pic de slăbiciune, 
O, mult sunt drăgălaşi! 


Când unul dintre dânşii ardic-o mânuşiţă 
Scuţi!, roşie ca racu, şi zice: — „Măiculiţă, 
Te scoal”, nu mai dormi! 
N-e frig şi ne e foame; te scoal'! fă focu mare! 
Dă-mi pâine! Pune masa!“ Şi ea,-n delir, tresare! 
Nu poate-a-i mai minţi. 


Se scoală,-şi smulge părul şi iese pe zăpadă, 

Şi vede casa voastră în veci tot în paradă, 
În veci în veselii: 

Ferestrile-ndoite ce crapă de lumină 

Şi vesela-vă umbră râzândă, dulce, lină, 
Săltând în bucurii... 


Curând! Daţi în genunche! Uitaţi! O! piară slava! 
Blăstemele s-azvârlă, precum s-azvârlă lava 
Ce-o varsă un vulcan! 
O! Tremuraţi! căci glasu-i în ceruri e puternic! 
Mai greu decât sentinţa cu care un nemernic 
Striveşte un sărman! 


Din poeziile lui Kesar Boliak, 
Buc., 1843. 


1 Scuţ — sloi de gheaţă. 


CUGETARE 


„Nous naissons, nous vivons, bergère, 
Nous mourons sans savoir comment; 
Chacun est parti du neant: 

O& va-t-il?... Dieu le sait, ma chere.“ ! 


VOLTAIRE 


Prieteni! priviţi zidul acela chinezesc, 

Şi templii, elefanții, colosuri egiptene, 
Pagode suterane, pagode indiene, 

Ce se mai lupt cu timpul ca neamul omenesc, 


Şi spuneţi, unde-i omul ce-odată le-a zidit? z 
Priviţi Memfis, Efesul, priviţi Babilonia, = 
Cetățile gigantici din Indii şi Asia, = 
Cui vreţi a le şti vârsta din stilul ce-a pierit! < 

5 
Priviţi Sidonul, Tirul ce pe profeți au dat; = 
Gândiţi l-a lor putere, pe lumea cunoscută; 27 


Cătaţi-le-ţi ruina! A! este prefăcută 
“N acele elemente din care s-a creat! 


Oari unde e mulţimea ce-atuncea le mărea? 
Şi unde l-e comerţul? Unde le e oştirea? 
Unde le este legea? Ce s-a făcut mărirea, 
Ştiinţa, avuţia ce-atunci le înflorea? 


1„Ne naştem, trăim, păstoriţo, 

Murim fără a şti cum; 

Fiecare vine din haos: 

Încotro merge?... Dumnezeu ştie, draga mea“. 

Miraţi-vă-ţi acuma de cărămida lor! 
Împleţi-vă-ţi muzeul de săpături, inscripţii! 
Cătaţi chei d-alfabeturi! Croiţi-vă-ţi descrpții! 
Râdeți d-a lor credinţă, de epopeea lor! 


Trei mii de ani vor trece şi alţi pitici turbați 
Vor popula deşerturi acuma neumblate. 

Ca mâine Paris, Londră pe pietrele surpate, 
“Şi vor spune epopeea la altfel de-nvăţaţi. 


Ca mâine-n aste templuri, palaturi şi cetăţi, 
Locaş al veseliei, al pompei, al trufiei, 
Săracul unde-aţintă p-ăl beat de bucurie 

Şi unde desfrânarea se-mbată-n nedreptăți, 


Castori or să s-adune; maimuţele, jucând, 

Or să se strâmbe-n cioburi din lustrurile sparte; 
Şi bufnița, ciovlica, ţpând p-un colţ departe, 
Vor trage prin palaturi haitic de lupi urlând... 


Din poeziile lui Kesar Boliak, 
Buc., 1843 


* Strofele cu puncturi sunt şterse de cenzură (n. a. la 
retipărirea poeziei în Trompeta Carpaţilor). 


FATA DE BOIER ŞI FATA DE ȚIGAN 


„Comme elle est belle au soir! aux rayons de la lune 
Peignant sur son col blanc sa chevelure brune; 

Sous la tresse d'ebene on dirait, ă la voir, 

Une jeune guerrière avec un casque noir!“ 


ALFRED DE MUSSET 


I 


Vedeți colo p-o piatră, în dos-unui oltar 3, 

O fată-ngenuncheată cu mâini prearugătoare, 

Cu fruntea către ceruri, cu fiarele-n picioare, 
Tremurându-i buza şi plângând amar. 


Vedeţi cât e de slabă şi cât e de frumoasă! 
Ce galbenă albeaţă, şi talia ei trasă 


Poţi s-o coprinzi în mâini! z 

Vedeți cea buclă neagră pe sân cum îi undează! g 
Vedeţi ce geană creață şi cum se-mpreunează = 
Cu-a ei sprâncene lini! < 

> 

Vedeţi ce ochi vii, negri, şi focul ce-au în ei! Ei 
Vedeţi ce gură mică şi ce trăsuri plăcute, 29 


Ce veştede s-arată! Pare c-ar fi trecute; 
Cine-ar putea spune care e vârsta ei? 


Vedeţi cum stă din geană-i o lacrimă să pice! 
Auzi!... abia s-aude cuvintele ce zice; 
Oh! staţi s-o ascultăm! 
„De ce nu asculti, doamne, şi la a mea durere? 
De ce nouă, ţiganii, nu dai tu mângâiere 
Când ţie ne rugăm? 


1 „Cât e de frumoasă seara! pieptănându-şi sub razele lunii 
Părul negru revărsat pe gâtul alb; 

Sub cosiţa de abanos, ai zice, văzând-o, 

Că e tânără războinică cu un coif negru pe cap!“ (fr.). 

2 Oltar — altar. 

Nu suntem şi noi oameni ca ceilalți ce-ai făcut? 
Nu suntem şi noi oare făptura mâinii tale? 
De ce ne zice, crudul, fiinţe ale sale, 

Spune că noi suntem lucruri de vândut! 


Ce-oi fi greşit eu, doamne, de sunt acum în fiare? 

Căci am iubit odată, au drept să mă omoare? 
Dar ei de ce iubesc? 

De nu-mi este iertată iubirea — ce mi-ai dat-o? 

De vatămă simţirea-mi — de ce nu mi-ai luat-o? 
Ce-i laşi de mă muncesc? 


Când aşti stăpâni la care ai vrut a ne-arunca 

Intră-n lăcaşu-ţi, doamne, ca ţie să se-nchine, 

Le-aduci tu oare-aminte că asta nu e bine? 
Chinul ce ne face, nu e voia ta? 


Ce! pentru noi, țiganii, tu n-ai făcut nimica? 
În loc s-avem speranţa, noi n-avem decât frica? 
În loc a ne iubi, 
Ne osândeşti, stăpâne, ca să trăim în ură? 
Aşa ţi-e voia, doamne? E drept-astă măsură 
La alţii a robi? 


Şi cum am putea, Doamne, noi legea-ţi să ţinem? 
Iubirea şi speranţa, şi milă, rugi, credința, 

Ne sunt oprite toate! Ne iei şi chiar voința! 

Poţi da îndatorire când drepturi nu avem?“ 


Ofta şi vărsa lacrimi, săraca biată fată! 
Grăbea să meargă iute când o chema s-o bată, 
Dar n-avea nici un spor; 


Căci fiarele-i sunt scurte, nu putea să alerge! 
Oh, ascultați, sărmana! O ceartă! cere verge! 
O bat de o omor. 


II 


Fetiţe norocite ce soarta vă zâmbeşte 

De când eraţi în leagăn; pre care vă iubeşte 
Aceia ce iubiţi! 

Rugaţi părinţii voştri, rugați-i să nu bată, 

Să nu muncească astfel pre sărăcuţa fată 
De taţi nenorociţi! 


Ea e de vârsta voastră — ca voi de frumuşică — 


< 
Ai Ai SA z 

I-e drag şi ei pe lume! Şi nimului nu strică > 
A A, A . li 

Când va a întâlni s 

. . v oo . = 

P-acela ce-o iubeşte! Ea nu ştie să-i scrie, o 
vA A te < 
Să-i însemneze ora pe când poate să vie — E 
a A n > 

Il va când va veni. S 

Eti 


Căci nici el nu e liber când a voi s-o vază; 
Cu mare grijă vine, cu frică şi cu pază; 
E rob ş-are stăpân. 
De n-a ieşi la dânsul atuncea când o vede, 
El tare se mânie, şi nicidecum n-o crede 
C-are stăpân păgân. 


Ea nu are saloane, ea nu are mijloace, 

Teatruri, să s-arate aceluia ce-o place, 
Concerturi şi plimbări. 

Să iasă până-n poartă i-e toată fericirea; 

Să n-o vază stăpânii i-e toată norocirea, 
Când ia îmbrăţişări. 

III 


Voi, când sunteţi acasă, ieşiţi într-un balcon, 

Ş-alene, fără grijă, cocheta ne-ngrijire 

Vă-ngroapă p-un fotoliu în dulcea-vă răpire, 
Învârtind pe deget un aurit lornion; 


Simţiţi anima! voastră din ce în ce a bate 
La zgomot-unei droşce, unui galop departe 
Ce-auzu-vă-l ghicesc. 
Pe nesimţite, mândre, priviţi pe om şi calul 
Ce spumegă şi ţpă să stea în loc rivalul 
Cu calu-i englezesc. 


Atunci, punând lornionul, spre ei îl ațintaţi, 
Băgaţi de seamă bine să nu fiţi înşelate 
L-alegerea ce face o inimă ce bate, 

Spune trebuinţa să vă-nduplecaţi. 


Întocmai ca monarhul când merge-n bătăte 

Şi-şi vede căpitanii, ce stau cu bucurie 
Comanda a primi, 

Şi se gândeşte bine să nu se amăgească 

Cu-alegerea ce face, ş-apoi să se căiască 
Când timp nu va mai fi. 


O! câtă mulţumire aveţi când vă priviţi 
Încongiurate-n cercuri de juni pe care-aprindeţi! 
Ce vie bucurie, pe taină când le prindeţi 

Ocheada sau suspinul — şi îi vedeţi uimiţi! 


'Animă — inimă 


Când la clavir vă puneţi rugate de mulţimea 

Ce încântați c-un zâmbet; când toată tinerimea 
Stă mut-a asculta; 

Când degitele voastre, lungi, albe, subţirele, 

Aleargă pe octave dând forţe tari şi grele, 
Şi-ncep a detuna; 


Când cearcănul sub buza de un mărgean în foc 

Mărgăritaru-şi lasă pe sânu-vă să curgă; 

Când pieptul vostru saltă cu glasul ce se urcă; 
Ochii-azvârl scânteie ce prin lustruri joc. 


< 
Când îndrăznețtul ager, ce ochii vă-ntâlneşte, 5 
Îşi lasă semicercul şi vine, se lpeşte = 

La spate, așteptând Z 
Când să întoarcă foaia — atunci se adâncează S 
Prin sânu-vă ocheada-i — atunci, el înviază — 5 

Voi vă pierdeţi cântând. EI 


Dar însă osebire e mare între voi 
Și-ntre tiganca voastră; ea stă şi se piteşte 
Când va voi să vază pe cel ce o doreşte; 

Se văd, şi ei îndată s-ascund amândoi. 


Ei nu au vreme multă ca să se tot gândească: 

L-e jale şi l-e milă ca să se tot privească, 
Ş-ascund chinul, se-nşel. 

E plină de vii rane, e slabă, trenţeroasă, 

Şi moare de ruşine, cu toate că-i frumoasă 
Ş-iubită mult de el. 

Se strâng în braţe numai oftând, plângând amar, 

Unind a lor suspinuri, unind ale lor flăcări, 

Plângând a lor junie, sorbind ale lor lacrimi, 
Blestemând robia fără de hotar. 

Şi cât le e de scurtă chiar astă mulțumire! 

Ce scump este plătită! Amară chinuire, 
Sărmanii, îi aştept! 

Ce trist e-al lor adio! se despărţesc cu groază; 

Nu ştiu ce-o să se-ntâmple, de pot să se mai vază; 
Căci nu au nici un drept. 


IV 


Priviţi la ţigăncuşa ce-acum întâi iubeşte! 
Grăbiţi a-i lua partea când crudul o munceşte — 
Scăpaţi-o din bătăi! 
Ea s-o ruga la ceruri viaţa să vă-ndulcească, 
Să vă iubească lumea, şi ca să vă păzească 
Să n-aveţi bărbaţi răi! 


Gândiţi câte o dată, când într-astă copilă 

În camerile voastre, pe taină sau de milă, 
Pe alte slugi rugând, 

Şi vede-atâtea lucruri la care se uimeşte; 

La ce pot să servească ea nici că bănuieşte; 
Le-admiră-n ea tăcând. 


Când vine înaintea unei psyche! a voastre 
Şi-şi vede goliciunea în nişte trente proaste 
Ce-abia se ţin de ea, 
Începe de-şi ia seama; se uită, se priveşte 
Şi nu vede motivul ce o deosibeşte 
D-acela ce-o bătea. 


1 Psyche (fr.) — oglindă mare, mobilă, în care se 
poate vedea cineva din cap până-n picioare. 


Priveşte bine chipu-i: ochi, frunte, mână, gură, 

Picior, piept, braţe, mijloc şi oricare trăsură 
Făcută-a da plăceri; 

Dar însă toate astea într-o complită stare: 

Zdrobite rău de bice şi roase-adânc de fiare, 
Pârlite de dureri! 


Şi îşi închipuieşte cât i-ar veni de bine 

În lucia mătase, în blondurile! fine 
Şi într-o catifea... 

Da-n visul ăsta dulce, un crud slugoi, obraznic, 

O îmbrânceşte-afară. — Oh! ce blestem greu, groaznic 
Se revoltează-n ea! 


Când se combină-n minte-i a ei cumplită stare E 
Şi fericirea voastră; când va ca să compare a 
Ast trai ce v-osibesc; = 

Când nu se domireşte, ca ce să fie oară i 
De se munceşte astfel, ce vină o omoară, = 
De ce o chinuiesc — = 

35 


Oh! Vorba care trece prin limba minţei sale 
Înfiorează cerul! Ar strămuta în jale 
Şi însuşi pe satan! 
Popoarele acelea ce-au suferit robie 
S-au şters din foaia vieții: a cerului mânie 
Zdrobeşte pe tiran. 


V 


Feriţi-vă, fetite, ca doar de-ți scăpa voi 

De grelele blesteme astor nenorocite 

Fiinţe asuprite ş-atât de chinuite, 
Împrotiv-acelui ce trăieşte-n noi! 


1 Blondă — dantelă de mătase. 

Vai de legiuitorul ce le nimicniceşte! 
Vai de nenorocitul care le chinuieşte 
Cu dreptul de stăpân! 
Cristos mântuitorul, cum spune-a noastră lege, 
Când va veni al doilea, oari cum îşi va alege 
Creştinul din păgân? 


EL, drage, poruncește ca noi să fim toţi fraţi; 
El a adus iubire, blândeţe, caritate, 
Credința-n răsplătire şi dulce libertate, 

Care le-o hrăpeşte aceşti neruşinaţi! 


Fiara apucă prada şi-ndat-o şi sfâşie; 

Creştinul, când ia robul, măsoar-a lui mânie: 
L omoară-ncet-încet. 

Adună instrumenturi găsite în turbare, 

I le aplică rece, dar nu va să-l omoare: 

Va a-l privi schelet! 


Gândiţi la copiliţa ce răii chinuiesc, 

Ce n-a gustat, sărmana, plăcerile vieţii; 

Se trece în robie, şi floarea tinereţii 

Sub bicele de scorpii aşti cruzi ce veştejesc! 


Gândiţi la ea, săraca! Gândiţi că este smulsă 

Din braţul unei mume, spre-a fi etern expusă 
S-o bată cine-o vrea! 

Prin curtea-vă de grajduri, în pulbere, să zacă 

Fără părinţi sau rude. — Flămândă, n-o îmbracă, 
Nu l-e milă de ea. 


Ea nu are speranţă a se căsători; 

Să aibă soţ odată, să fie şi ea mumă! 

Nu, fetiţe, nu râdeţi; nu vi să pară glumă 
Soarta-i ce n-o iartă până va muri! 


Ş-atunci când interesul va s-o căsătorească, 

Ea ştie că durerea-i mai mult înc-o să crească; 
Atuncea va simţi 

Ş-a soțului robie, ş-a fiilor ce-or naşte: 

O! Cât plânge tiganca când vede că păşaşte 
Copilul ce hrăni! 


Pe ea o fac să creadă că este de alt soi; 

Să nu spere nimica, nimic pe astă lume; 

Etern să se roşească de ea, de al său nume; 
Bând a sale lacrimi, goală în gunoi. 


De-i este frig sau foame, ei o încarc de fiare, 
Îi dau fărâmi de pâine călcate în picioare 
D-al slugilor rândaş! 
Oh, doamne! Fă stăpânii, fă-i, fă-i să se gândească 
Că ei sunt fraţi cu robii! şi c-or să se unească 
În sântul tău locaş! 


Din poeziile lui Kesar Boliak, 
Buc., 1843 

TRĂDĂTORUL 
I 


Vedeţi colo în umbră un om cu păr zburlit, 
Căutătura rece, cu faţa spăriată, 

Ce-n giurul lui se uită, pare c-ar zice: iată, 
Acum or să mă prinză! Eu sunt afurisit? 


De umbra lui i-e frică, dar tot nu se căieşte. 
Vedeţi cum mişcă buza pe gura lui cea largă? 
Acuma la vreo crimă, sau la vânzări gândeşte — 
Şi nu vânzări trecute, la altele aleargă. 


Ca pacoste s-arată: e iadul întrupat. 
Se infectează locul pe-acolo p-unde trece; 
Pe urmă-i nu rodeşte; suflarea lui e rece: 
Se uscă, se stârpează orice a sărutat. 


Căci a muşcat adesea din a vânzării pâine; 

Căci inima-i e locul ce naşte calomnia; 

Căci noaptea se gândeşte la crima pentru mâine; 
Căci faptele-i şi chpul arăt neomenia. 


II 


Intră în viezuină-ţi! Ascunde-te de tine! 

Te pierde în deşerturi cu iesmele spurcate! 

Te-afundă-n umezeală, strigoiul unde vine 

Cu umbre serbezite, cu gnome ! necurate, 
Să cânte-al lor sabat! 


1 Gnom — duh. 


Fugi cu arginţii-n mână şi pe obrazi cu palme; 

Ascunde-te de soare, ascunde-te de lume, 

Confund-a ta băârfire-n a iadurilor larme, 

Cu-al lui satan alături înscrie ş-al tău nume, 
Căci locul ţi-e lăsat. 


Mergi, mergi pribeag şi bolnav! Când ochii vei deschide, 
Să nu vezi decât iesme şi lilieci, şi gnome, 
Şi umbre fără corpuri; şi când îi vei închide, 
Să vezi a tale fapte, să vezi crâşnind fantome 
De oameni ce-ai vândut! 


Etern s-auzi în giuru-ți pas rar că te goneşte! 
S-auzi murmuind râuri şi să te frigi de sete! 
Mergi, mergi până-n tartaruri! Acolo te primeşte 
Al tău prieten Iuda, sugând un om pe spete, 

Cum Dante l-a văzut. 


Din poeziile lui Kesar Boliak, 
Buc., 1843. 

VARA 
I 


Frumoasă este vara! 
E cerul cu lumină 

Şi pomii cu verdeață; 
Natura este plină; 
Roşatică e seara, 
Gălbuie dimineața. 


Câmpii prea colorate 
Exal miros din flori, 
Şi viersuri variate, 

În cerul fără nori, 

Ca dintr-o harpă mare 
S-aud în depărtare 
Şi-n inimi dau fiori. 


Îmi place astă dată, 
April când înfloreşte 
Şi pomii şi câmpia, 
Pădurea cea uscată 
Să văz cum înverzeşte, 
Cum naşte bucuria. 


Să văz cum se destinde 
Azurul cel ceresc; 

Să văz cum se aprinde 
Cu focul pământesc, 
Cu munca şi cu sporul, 
Speranţa şi amorul 

În toţi câţi viețuiesc. 


Îmi plac şi gândăceii 
Cu-arpe mititele, 

Cu felurimi de feţe, 

Îmi plac şi flutureii 

De smalt pe floricele, 
Când zbor cu arpi creţe. 


Îmi place rândunica 
La cuib s-o văz zidind, 
Îmi place păsărica 

S-o văz pe pui hrănind, 
Îmi plac şi brotăceii — 
Se-mbuc şi porumbeii 
Iubind şi gungunind. 


Îmi place-atunci grădina 
Şi florile-ngrijite; 

Să văz crescând zambila; 
Să văz roind stupina 

Pe coaste însmăltite; 

Să văz râzând copila; 

Să văz şezând la soare 
Copilul mic şi blând; 

Să văz că nu mai moare 
Un orfelin flămând. 

Să văz îndestularea, 

Să văz îmbielşugarea 

Pe cer şi pe pământ. 

Atunci cel ce iubeşte, 
Sau a iubit vrodată, 
S-absoarbe în tăcere, 
De vise se răpeşte, 
De vise ce-i arată 
Trecuta lui plăcere 


În unda care fuge, 

În crângul cel întins, 
În mielul care suge, 

În focul cel aprins, 

În umbra ce se-mparte, 
În dealul cel departe, 
În danţul ce s-a prins. 


Atunci, el parcă vede 
Ieşind din crini, lalele, 
O nimfă ce visează; 
Atunci, pare c-ar crede 
Că vede-n viorele 
Cătări ce-l aţintează. 


Zefirii când prin frunze 
Adie-n brebenei, 

El simte p-a lui buze 
Trecând suflarea ei. 

O simte-ntr-o cântare 
De cuc, privighetoare, 
O simte-n fluturei. 


Se-nsoar-atuncea firea; 
Sărbează universul 
Ateii şi păgânii! 


Fetiţe-nvăţ iubirea, 
Poetul află viersul, 
Intineresc bătrânii. 


În om e fantazia, 
Amoru-n trandafir; 
În ochi e bucuria, 
Plăcerea în zefir; 
Plăcerea în gândire, 
Plăcerea în unire; 
Natura e-n delir. 


II 


O! mult îmi place vara 
Cu verzi păduri stufoase, 
Cu pomii plini de roade, 
Cu grânele, secara 

În holde mari, frumoase, 
Cu spicul care cade! 


Cu noaptea înstelată, 
Cu cerul cel senin, 

Cu luna cea curată, 
Cu aerul cel lin, 

Cu păsări cântătoare, 
Cu fluturi peste floare, 
Cu stupi cu fagul plin. 


O! vara, călătorul, 
Să umble-i este lesne 
Şi-n munte şi-n câmpie; 

Căci rece e izvorul, 
Căci rar se află-n bezne, 
Căci tot e veselie; 


Căci roua scânteiază 
Când ziua s-a ivi; 

Căci raza-l luminează, 
Şi când o osteni, 

O umbră se destinde, 
În braţe-i îl coprinde, 
În somn a-l odihni! 


Atunci, mulţimi de glasuri, 
De păsări certătoare 

ÎL fur încet pe vise; 

Atunci el simte pasuri 

De nimfe jucătoare 

Cu sânuri tot deschise. 


O! vara, orfelinul 
Părinții şi-a aflat! 
O! vara piere chinul; 
Săracul e bogat; 
Viaţa e frumoasă; 
Natura e pompoasă; 
Coliba e palat! 


Din poeziile lui Kesar Boliak, 
Buc., 1843. 


MUNCITORUL 


„Când mă născui în lume, murise al meu tată; 
Căci mult el se luptase cu iasma încruntată 
Ce-i zice Sărăcia! 
El locuia cu dânsa din frageda-i junie; 
Şi s-a luptat, sărmanul, cu multă bărbăţie; 
Dar, vai! l-a-nvins pustia! 


Bătrân de june încă, iertatul meu părinte 
Cătă la cer şi zise: — „Oh! Fie-ţi milă, sfinte, 


De bietul muncitor!“ E 

Atunci veni la dânsul trimisul ce desface a 
Şi-i zise: — „a-ți iertarea; eşti liber; du-te-n pace = 
La bunu-ti creator!“ 

[3] 

. . . v A. . . . > 
Şi biata maică-atuncea, în lacrimi şi sudoare, 9 
Cu mine-nsărcinată, privea la el cum moare. AE 


Apoi groapa-i săpă... 
Fără nimic de hrană rămase-n văduvie, 
Şi nu putea să lupte cu iasma Sărăcie, 

Ce şi mai rău turbă... 


Puțin după aceasta, în ziua sorocită, 

Prin munci m-aduse-n lume, flămândă, părăsită, 
Săraca măiculiţă! 

Plângea pe două paie pe care mă născuse; 

Căci n-avea faşe, mica; acum întâi făcuse; 
N-avea nici cârpulță! 

Apoi vărsa ea lacrimi cu mult şi mai amare, 

Văzând că-i seacă pieptul, că n-are demâncare, 
Văzând că n-ajungea 

Căldura răsuflării ş-a sânului de mumă 

Să ţie, să-ncălzească un şubred prunc de spumă, 
Un prunc ce tot plângea. 


Amorul mamei însă hrăneşte şi-ncălzeşte, 
Şi biata măiculiță, cu doru-i, izbuteşte 
Din viaţă-i să-mi dea viaţă. 
Lucrând şi zi şi noapte, şi vara pe greu soare, 
Şi fără foc pe iarnă când firea toată moare, 
Când toată firea-ngheaţă. 


Ea n-avea altă grijă decât să mă ferească 

De tot ce doare-n viaţă, să poată să mă crească, 
Să poată a-mi zâmbi. 

Creşteam şi-mi mergea bine sub dulcea-i îngrijire. 

Râdea când ziceam: mamă! la-ntâia mea vorbire, 
Văzându-m-a păşi. 


Cum a putut, săraca, m-a dat apoi la carte. 

O! câtă bucurie avea când, de departe, 
Vedea că viu acasă 

Cu cămăşuţa albă, cu căciulița neagră, 

Cu cartea-n subţioară!... avea ea lumea-ntreagă 
Când mă vedea la masă. 


Apoi mai trecu timpul şi mă făcui mai mare. 
O! câtă bucurie şi cât lucram de tare 
Ca să produc ceva! 
Gândeam adesea-n sine-mi: „Eu sunt voinic acuma 
Şi, o, ce fericire! oi să-mi hrănesc eu muma.... 
Ea nu va mai lucra!“ 


Dar viaţa-i se scursese în vreme prea puţină... 

Acel care priveşte din cer p-ăl de suspină 
Chemă pe a mea maică. 

Zâmbind, p-a mele braţe s-opri a ei suflare, 

Şi, dându-mi, prin cătarea-i, o bunăcuvântare, 
Se duse l-al meu taică. 


Când am băgat-o-n groapa de braţul meu săpată 
Ş-am dat pe ea pământul... oh, maică preacurată! 
Tu ştii cât am jelit!... 
Acum, în lume singur, trăiam fără simţire, 
Nutrindu-mă cu lacrimi, cu trista suvenire 
A maicei ce-am iubit. 


Prin negura vieţii zării eu o lumină: 

În drumu-mi singuratic, o fiică orfelină 
Trimise providenţa. 

O! Roua primăverii, ninsoarea afânată 

Nu poate fi ca dânsa, ca dânsa de curată... 
Mi-am pus în ea credinţa. 


ĂBUNĂ 


| ACVILA STRĂ 

Dup-o ţintire, ochii în jos ni se lăsară 
Şi sufletele noastre de loc se-mbrăţişară; 
D-atuncea ne-am unit. 

Nu, cerul niciodată, în sânta-i veselie, 
Nu are strămutare, mai mare bucurie 
De ceea ce-am simţit! 


Eu îi ziceam adesea, sorbind a ei suflare: 

— „Vezi lumea asta, dragă? oricât e ea de mare, 
De noi este străină; 

Pe nimeni nu îl doare, şi nimănui nu-i pasă 


De ne-o fi rău sau bine... Vin”, vin”, să facem casă, 


Sărman şi orfelină. 


Stingheară turturică prin crânguri rătăcită! 
Îţi voi clădi eu cuibul în care-i fi ferită 

De frig şi vijelii. 
Voi alerga eu, dragă, ca să-ți aduc de hrană, 
Îţi voi aduce toate: îţi voi aduce mană — 

Vom fi în veselii.“ 


Şi-mi răspundea copila: — „Şi eu, cu sârguinţă, 
În lipsa ta, voi face ce-o sta-n a mea putinţă, 
Ce trebuinţa cere. 
Şi când te vei întoarce, ţi-oi da îmbrăţişare, 
Voi fu cu îngrijire, ţi-oi face demâncare, 
Voi fi l-a ta plăcere.“ 


Munceam eu cât şi patru, şi făr-a face gură: 

Şi când veneam din muncă, găseam în bătătură 
Pe îngeraşul meu! 

Oh! ce plăcere, doamne! când într-o zi mi-arată 

Că am plecat pe drumul de a mă face tată! 
Mărite Dumnezeu! 


Eu mă topeam cu ziua de multa nerăbdare. 
Gândeam ca ce dulceţuri să-i dau eu de mâncare, 
Ce poate să poftească. 


Dar ea, mai înţeleaptă, venea pe lângă mine pi 
Şi îmi zicea să strângem pentru acel ce vine — z 
s : < 

Spunea cum a să-l crească. a 

72) 

A. < 

Era aproape ora ce-atâta aşteptasem, = 
Când o schimbare-n ţară, ce noi nu o visasem. 9 
Incepe-a se vesti: P 


S-adaogă iobaciul! s-adaogă la clacă, 
S-adaogă cât omul nu poate să mai facă. 
Nu poate dăini !: 


— „Noi n-avem decât braţul; dar braţu este-al nostru! 

Noi nu putem să-l spargem în veci în lucrul vostru, 
Să mai scădeți ceva!...“ 

Strigară muncitorii din satele vecine. 

Dar iată o oştire a stăpânirii vine 


Şi-ncepe a lega!... 


1 Dăini — a dăinui, a trăi. 

O! cum ai să mai tremuri, dreptate omenească. 

Când va veni odată dreptatea cea cerească, 
Puternica dreptate! 

Este un vis d-acilea pe care nu-l ţiu minte; 

Ştiu că m-au dus la ocnă şi nu mi-au dat cuvinte. 
Ce crudă răutate 


Şi ce înverşunare! — Peste puţine zile 

Zării draga-mi soție că se-nălța prin grile. 
Tipă când mă văzu! 

Ea mai veni o dată, veni şi altă dată; 

Da-i tremura genunchii, era însărcinată... 
Săraca! o bătu... 


D-atunci n-am mai văzut-o!... Părinte, dulce taică! 

Soţie mult iubită! O, scumpă a mea maică! 
Fiu încă fără nume! 

Ce! voi, voi sunteţi colo, sus colo-n a lumină? 

Voi sunteţi cea grămadă cu faţ-atât de lină? 
Voi sunteți p-aia lume? 


Nu mă lăsaţi, o, drage! nu, nu fugiţi de mine! 

Se sparg a mele lanţuri; v-ajung... ajung la bine, 
L-al nostru creatorl... 

O clipă, şi nu-mi pasă de loc de a lor silă! 

Oh!... iat-o vine!! vine!! — O, doamne! fie-ţi milă 
De bietul muncitor!“ 


ăPropăşireat Foaie ştiinţifică şi literară, 
1844, nr. 15. 


OCNA” 


Încongiurat de paznici, cu fiarele-n picioare, 
Cu mâinile-n cătuşe, de gât cu lanţul greu, 
Un om frumos la faţă, în spasmuri, în fioare. 
Aci cruntând la paznici, aci zâmbind la soare, 
Căzu la gura ocnei chemând pe Dumnezeu. 


Şi o durere-ascunsă, durere sufletească, 
Mustrarea, disperarea juca pe fața sa. 


< 
Îşi mai mărea în silă durerea cea trupească, 5 
Voind să mai aline, voind să liniştească n 
A sufletului rană ce nu se vindeca. ZI 

3 
Se afunda în gânduri, sărea strigând: — „Maria! 5 
Maria nu e moartă!“ Țintea un păzitor... — 

SI 


Se veselea pe clipă, uita atunci urgia, 
Se azvârlea spre dânsul, şi-n ochii-i bucuria 
Râdea cum râde raza când scapă printre nor. 


Ce bun ai fost tu, Doamne, când ai sădit iubirea! 
Ce crud ai fost tu, Doamne, când moarte ai rostit! 
Sau a plăcerii numai să fi avut simţirea, 

Sau de dureri trecute să pierdem suvenirea. 

Sau omul să nu ştie de loc când a greşit! 


* . PR A PR A = 

Protestare contra ţinerii osândiţilor în ocnă (n. a. cu 
prilejul ultimei publicări a poeziei în Trompeta Carpaţilor, 
1872). 

O, voi ce-aveţi puterea să osândiţi o vină! 
Gândiţi că l-astă vină al lumii creator 

Nu a prescris osânda? — Când sufletul suspină 
Sub lovituri de cuget, a voastre munci alină 
Durerea din năuntru — sunt balsam, sunt favor. 


Din ghizdurile ocnei, pe funia sărată, 

Pe funia ce duce pe oameni în tartar, 

Legară osânditul în manta-i cea marcată 
Şi-l sloboziră-n gura cea neagră, fiorată, 
Spre moartea inventată în timpul cel barbar. 


Se învârteşte roata şi scripetele zboară 
În văitări sinistre, avânt fiorător — 

Ca cucuvaia nopţii ce fâlfâie uşoară 

Şi ţipă peste capul acelui ce-a să moară, 
Se vaietă pre capu-i cu glas îngrozitor. 


Pe gâtul lung al ocnei s-exală infectate 
Durerea, agonia, suspinuri şi fiori. 

Şi oaspele s-afundă pe căi întunecate, 
În râsetele-acelor făpturi denaturate 
Ce s-au deprins la crime a fi executori. 


Se mărgineşte gâtul şi caosul se-ntinde, 

Şi oameni ca insecte, ca licurici lucesc, 

Cu focuri în spinare, cu feţele murinde, 

Pe bolovani în trâmbe, pe stâncile sckpinde, 
Pe munţii cei de sare pe care se muncesc. 


Se leagănă căluşul şi liliacul zboară, 
Alunecă ca umbră prin norii cei săraţi, 


Prin care osânditul, ce spaima îl doboară, E 
Se lasă în răstimpuri, se strânge, se-nfioară a 
Încovoiat pre coardă cu perii ardicaţi! = 

< 
Are să meargă încă, căci fundul e departe! = 
Şi cer şi ziua lumii se văd albind ca stea, = 
Ce palidă şi fixă în negure deşarte 3 


Albeşte câteodată, ca steaua ce-şi împarte 
Şi-ascunde-n cer scânteia când soare e sub ea. 


Locuitorii nopţii, cu feţele pălite, 

Îşi lasă bolovanii şi vin de-l încongiur; 

Cu luminări în creştet, cu barbele zburlite, 
Păroşi pe brațe, piepturi, cu haine zdrenţuite, 
Buhavi de umezeală, dau roată împregiur. 

Clpind la luminare şi mestecând tutunul, 
Cu glasuri îngroşate urlară răguşit 

Blestem şi anateme, căci le furară bunul, 
Căci le hrăpiră ziua, căci nu putea nici unul 
Să vază la lumină pe cel ce-a mai venit. 


Apoi târâră-n noapte şi pe căluş legară 

Un mort ce se umflase, un trup de vinovat. 
— „Te du, bădiţă,-i zise — în lume este vară, 
E soare, e lumină.“ Câţiva îl sărutară 

Şi începu să tipe machina fiorat. 


Optzeci erau la număr făpturile uitate, 
Pe care omenirea la iad a osândit; 

Optzeci pe care legea, creştina caritate, 
Regenerarea ţărei şi stricta echitate 

A smuls de vii din lume şi-n ocnă a pornit. 


Optzeci mai rămăsese; optzeci era-n picioare. 
Ceilalţi gemeau în lacuri şi fără ajutor. 

Chema la dânşii moartea, scorbutul să-i doboare, 
Căci reumatismul junghie, căci agonia doare, 
Căci sunt aci pe viaţă, moartea e viaţa lor. 


— „Vai mie! — striga-n limbă-i, bătându-se în sare 
Şi mai gonind năduful, un orb israelit — 

Vai mie! daţi-mi apă, că-mi este sete tare!“ 

Şi un creştin d-alături, ce-şi da a sa suflare, 

Îi spuse, dându-i mâna, că apa s-a sfârşit. 


Se adunară-n noapte confrații în durere 
Şi smulseră cu grijă din cuiburile lor 


Câte vreo două paie, ca singura avere E 
Ce ei posed în ocnă, şi-n larga încăpere z 
Adăogară cuibul d-un nou locuitor. E 

o 
Era bălai şi june martirul ce venise : 
Şi trase simpatia acelor ce-l zări. 9 
— „Cum seamănă c-un frate ce am acasă! — zise zE 


Un flăcăiandru ager ce umezeal-albise — 
Să fim noi frați de cruce cât ne-om mai chinui! 


Dar spune-ne, măi vere, ce vină aşa mare 
Făcut-ai tu în lume? Nu tăinui nimic, 

C-aci e obiceiul să spuie fiecare 

Păcatele-i din lume; şi mie cum îmi pare 

Tu nu eşti hoț de codru; ai vrun păcat mai mic.“ 

Înfricoşata cale ce junele făcuse 

Îi dase iar simţirea, şi-n suvenirea lui 

Părea că se strecoară procesul ce trecuse, 
Durerea, fericirea şi câte petrecuse: 

— „Eu n-am hrăpit, măi frate, averea nimului. 


Am fost crescut acasă în larg, în destulare; 
Părinţii mei cu cinste trăiau în satul lor. 
Eram flăcău în horă, fruntaş cu stare mare, 
Cu cal de călărie şi alţii de-nhămare; 
Moştean, la părinţi unul, trăiam un trai uşor. 


Părinţii biet, sărmanii, voiau să mă însoare; 

Îmi tot spuneau de fete, dar nu-mi găseam pe plac. 
Mă tot plimbam prin sate, mergeam la şezătoare, 
Când văz odat-o fată, ce-n ochii ei, ca-n soare, 

Să cat nu fu putinţă. O văz aci şi tac. 


Mă tot codeam prin casă, spuneam la fete glume, 
Mă dam pe lângă dânsa, dar nu-i puteam vorbi. 
Roşea de-i prindeam ochii, sau mă striga pe nume 
Fetiţile zburdalnici! Ca ea frumoasă-n lume, 

Şi mândră, şi gingaşă gândesc că n-a mai fi. 


Cât vru să ias-afară fetita rumeoară, 

Eu sai ş-o iau în brațe, şi parcă fu a mea. 

O strâng şi ea-mi răspunde. O iau la subțioară 
Şi fug, căci era mică, ca peana de uşoară; 
Bătea sub ţăâţă-i pieptul şi gura îi ardea. 


Ajung cu ea acasă ş-o bag la alde tata; 
Aci o văzui bine şi tare îmi plăcu. 


— „Eu mi-am găsit nevastă. Vă place vouă fata? E 
o. . v D 
Trimiteţi la moş popa, că nunta este gata; a 
Să nu-ntrebaţi ce are şi cine o făcu.“ si 
72) 

S 

Mă sărutară-ndată părinții în urare z 
Şi eu şi cu Maria puparăm mâna lor. z 
D-aci apoi plecarăm, făcurăm nuntă mare, 7 


Şi strânserăm o plasă să vie-n desfătare; 
Căci mândră l-era nora şi june-al lor fecior. 


Vreo două luni trecusem cu ea în căsnicie, 
Când pe o lună plină ce peste noi plutea, 

Ne desfătam sub cergă ascunşi pe deal în vie 
Şi ne glumeam atâta, cu-atâta veselie, 
Încât şi luna pare cu drag că ne privea. 

Dar somnul câte-odată aduce grele vise! 
Într-însul necuratul îşi joacă coada sa! 

Se vede că norase şi nimeni nu simţise; 
Căci ploaia nu-ncepuse, dar trăsnetul izbise 
Un nuc bătrân în preajmă, şi câinele lătra. 


Mie-mi păru deodată Maria spăriată 

Că strigă, şi la dânsa se dă un lup turbat. 
Apuc în zăpăcire securea rezemată 

De căpătâiul nostru, izbesc pe biata fată 
Care dormea în pace. O dată a ţipat!...“ 


Aci s-opri voinicul şi perii-i se zburliră, 

Şi cearcăne de sânge rotiră ochii săi, 

Şi dinţii îi scrâşniră, şi muşchii tresăriră, 
Şi spume de balaur pe gura lui ieşiră, 

Şi nările-i deschise zvârlea în toţi văpăi. 


Pi 


Telega, 1843, septembrie 6 


Foaie pentru minte, inimă şi literatură, 
1847, nr. 14 (7 IV) 


SILA 


Era o iarnă aspră ş-o noapte ce-ngrozeşte, 
Şi crivățul, cu viscol, mugea precum mugeşte 
Un taur ce-e rănit. 
Într-un cătun de laturi a unui sat mai mare, 
O rază îngânată da slabă luminare 
Subt un troian albit. 


Troianul era casă, căşcioară locuită, 
Ce-i astupa nemeţii intrarea umiltă — 


Bordei de muncitor; i 

Şi raza îngânată venea dintr-o lumină 2 
voy v eT T T) n v <L 

D-o flacără-n cenuşă ce vălvăia în tină z 
Pe un uscat cotor. 5 

4 

. A A . > 

Cu furcile în brâne, cu feţele voioase, 9 
Intind cât pot cu fusul din caiere stufoase D. 


Două femei cântând. 
Bătrână este una, ca iarna de albită, 
Iar alta este jună, bălaie şi iubită 

De cât o văd râzând. 


P-un pat de paie numai un biet bătrân boleşte. 
Femeile, cu rândul, când el se dezveleşte, 

Se duc de-l învelesc. 
Şi râd când văd că fierbe în oală o găină 
Ce-au căpătat pe lucru de la a lor vecină; 

Căci tortu-i omenesc. 

Oftă bătrâna însă şi zise către fiică: 

— „Când am luat pe tat'tău, pe când erai tu mică. 
Eram mai fericiţi; 

Aveam căsuţa noastră, aveam coprinsuri bune, 

Aveam frumoase holde şi turme la păşune, 
Aveam argaţi plătiţi, 


Şi vite-n bătătură, şi plugul lângă casă, 
Ş-un călător, oricare, afla ceva pe masă 
Când s-abătea la noi. 
Era fruntaş bătrânul, ca el puţini cu stare, 
Abia-nvârtea prin curte cu carul său cel mare — 
Un car cu şase boi. 


Pe orice puneam mâna ieşea în toate bine. 

Tu semănai cu tat'tău şi frate-tău cu mine...“ 
Aicea a-ncetat. 

Ş-un ochi de disperare ţinti pe o icoană 

A sântei născătoare, zicând: „În orice goană 
A soartei te-am chemat!“ 


— „Tata spunea odată c-aveam şi noi moşie; 
De ce-aţi vândut-o, mamă? Că-i rău în obăcie!: 
Munceşti pentru străini.“ 
Ş-o lacrimă din pleoapă-i luci precum luceşte 
Pe geana aurorei o rouă ce pisteşte 
Dintr-un azur senin. 


1 Obăcie — iobăgie. 


— „Noi n-am vândut-o, mamă; vecinii ne-au luat-o.“ 
— „Și cum! aşa cu sila?“ — „Ba tot ne-au tot scurtat-o 
Cu cărţi de judecăţi, 

Pân-au luat-o toată...“ — „Ce viscol e afară; 
Unde-o fi nenea, mamă?“ — „Aleşii îl luară 
Ş-acum ca ş-alte dăţi.“ 


Pe masă, lângă tat'său, fetiţa-n nerăbdare 
Întinse o maramă şi-i puse demâncare 
Fiertura de la foc. 
— „O! să-mi trăieşti, fetiţo, că foamea mă doboară!“ 


< 
. . . . ve v . . . As o e A 

— „Şi-ți am şi vin, tăicuţă; şi-ţi am şi pâinişoară, S 
s [2e] 

Uite-o colea, o coc.“ s 

= 

VW 

— „Să am de tine parte, fetiță cu durere! 2 
Atât îmi mai rămase din toată-a mea avere z 
vL A < 

La bătrâneţea mea; a 

6I 


Căci frate-tău, se vede că mi-l tot mână satul: 
Săracii duc povara, iar rodu-l ia bogatul 
In lumea asta rea!“ 


În ora asta dulce, când veselă-i copila 

C-a bucurat pe tat'său, fiica satanii, Sila, 
La uşa ei grința!. 

Doi dorobanţi ce calea părea că rătăciră, 

Zărind lumina noaptea, să stea aci veniră, 
Că doar va senina. 


1 Grința (fr. grincer) — a zgârâia, a scrâşni. 

Împing şi intră-n casă cu iarna în spinare: 

— „Aci avem de toate, şi cald, şi demâncare, 
Şi-n cupă vinişor. 

Mai faceţi foc pe vatră şi dați-ne-ţi şi patul. 

Mai dă-te jos, bătrâne, sau culcă-te d-a latul, 
Că dau de vă omor.“ 


Oftă adânc bătrânul, căci Sila e cumplită! 
Lăsă bătrâna furca! era obicinuită 
Cu astfel de nevoi. 
Iar biata copiliţă, în marea ei durere, 
Rosti plângând: — „Jupâne, n-avem nici o putere; 
N-avem nici car, nici boi.“ 


Şi suspinând din suflet, ştergând cu zevelcuţa! 
Şiroaiele de lacrimi, se dete sărăcuța 
Pe şubredul bătrân, 
Şi îi şopti acestea: — „Îţi fac eu demâncare 
Numaidecât, tăicuţă. Jupâne, aibi răbdare, 
Căci doar n-ei fi păgân. 


Mâncarea-i pentru tata, căci vezi-l cum boleşte, 
E an acu-n păresimi? de când se chinuieşte; 
Să nu-l daţi jos din pat. 
Şi mama e bătrână şi n-avem nici găteajă, 
Pe nenea de trei zile de când l-au dat de streajă... 
Aleşii l-au luat.“ 


1 Zevelcă — şorţ. 
2 Păresimi — postul Paştilor. 


Dar dorobanţii ţepeni tot sparg şi tot înjură, 
Şi zvântă şi a pâine, şi vinul, şi fiertură, 

Că-s oameni stăpâneşti. 
El nu mai stă la vorbă când are biciu-n mână; 
Când leapădă opinca şi calul îşi înfrână, 

Cu el să nu glumeşti! 


Se-mbrobodea copila ş-o îneca suspine. 
Era să-noate-n viscol, să meargă la vecine 
Să cear-un 0uşor. 
O mână de făină, să fac-o pâinişoară. 
Stă dinafara uşii să vad-o păârtioară, 
Să vadă vrun focşor, 

Când un argat din curte, din curtea boierească, 
O prinde şi o-ntinde s-o ducă să muncească, 
Căci ştie a lucra; 

Şi e la curte clacă, şi s-a făcut de veste, 
La câţi au fost p-acasă, la fete şi neveste, 
Să meargă-a ajuta. 

Căci este nuntă mare, e nuntă boierească 

Duminica ce vine, şi trebui să gătească 
Miresei aşternut. 

Şi rugile şi lacrimi zadarnice îi fură; 

Argatul nu glumeşte, o bate ş-o înjură, 
Sau cere de băut. 

Dar nu avea fetita decât o zeghie veche 
Şi vre o trei parale cercel la o ureche, 
Care voi a-i da. 
Şi nu vru să primească cumplitul fără milă. 
Bătrând-o, suduind-o, o tot brâncea în silă 
La lân-a scărmăna. 


Trei zile biata fată nimica nu aflase 
De tată-său cel bolnav pe care îl lăsase 
Flămând şi chinuit. 
Şi când scăpă, micuța, veni în nerăbdare... 
Nemeţii cotropise şi casă şi intrare. 
Abia a-nemerit. 


Luptându-se cu iarna, să intre izbutise, 
Dar tată-său, ca gheaţa, de mult înţepenise, 
Şi mumă-sa murea; 
Pe frate-său îl dase aleşii la oştire, 
Şi singură, orfana, plângea în zăpăcire 
Şi părul îşi smulgea. 


Sufla în pieptul mă-sei ca doar s-o încălzească; 

Îi căuta cojocul... dar unde să-l găsească, 
Căci e la arendaş 

Dodată cu căldarea luat zălog în silă 

P-o oarbă datorie. — O, doamne! fie-ţi milă 
De rob şi de clăcaş! 


1840, ianuarie 4 


Foaie pentru minte, inimă şi literatură, 
1847, nr. 15 (14 IV). 


O DIMINEAŢĂ PE CARAIMAN 
I 


Şi iacă-mă pe vârfuri ararea străbătute, 

Şi unde achilonii! locaşul lor îşi pun. 

Dar nici o vegetare! A iernelor trecute 
Ninsorile, prin râpe, grămezi-grămezi s-adun. 


Nici muşchiul nu se ţine pe cremenea lucioasă 
Ce-o zvântă vijelia în drumul său trecând. 
O! nici un semn de viaţă! nimica nu trăieşte, 

Decât p-un colţ un vultur lumina ațintând. E 
a 

. . A . . m 
Şi corbi, afund în vale, de carnivore doruri P 
Impunşi, se-ntrec şi plană — vrun hoit şi-au însemnat, $ 
Sau paseri d-alte paseri mai tari ucise-n zboruri, = 
. e . . A < 

Sau fiare ce-alte fiare mai tari au sfăşiat. să 
65 


Pe a căruntă stâncă ş-adesea porfirie, 

Se sparg, se primblă norii, troienii mişcători, 
Şi raza dimineţei, d-un soare ce-a să vie, 
Aduce salutarea la vârfuri peste nori. 


Departe, pe o creastă de culme lung întinsă, 
Se-nşiră, fără număr, molifţi ieşiţi din nor, 
Şi-n pompă militară, c-o frunte neînvinsă, 
Îmi trec pe dinainte cu uniforma lor. 


"Aquilon (fr.) — vânt de miazănoapte, crivăţ. 

În văile afunde, a nopţii locuinţă, 
Coboară-n şiruri brazii spre râul zgomotos 
Ce spumegă, se luptă în repedea-i silinţă 
Şi cade, se sfăramă p-adânc prăpăstios. 


Pe poalele de munte, colnice înverzite 

Pe care-mbrăţişează pâraie şerpuind, 
Albesc mulţimi de turme ici-colo risipite, 
Şi buciume din stâne s-aud pe vânt venind. 


Şi herghelii, cireade, păduri, livezi, corneturi 
Pe coaste, prin vâlcele, când jos şi când mai nalt, 
Ca frunze, umbruliţe pe nişte largi bucheturi, 

Şi drumuri, potecuţe — cordele-n câmp de smalt. 


Câmpia e adâncă, şi sate semănate, 

Oraşe ici şi colo pe râuri se întind, 

Şi muncitori şi holde pe brazdele arate 
Abia le prinde ochiul pe peisagiu umbrind. 


Întinsă panoramă ce-ncet-încet se pierde, 

În care se înmoaie, se sting şi se-nfrăţesc 
Colorile d-a rândul, din cel mai închis verde 
Până-n rozoşii aburi ce razele-auresc. 


În urmă-mi catedrale de talii uriaşe, 

Ce din tărâmuri fierte potopul a zidit, 
Se-ntrec şi îşi înalță cărunte şi golaşe 
Mulţimi de turnuri gotici în cerul azurit. 


Aeriane stavili ce taie firmamentul, 

Pe care bat în frunte furtunele trecând; 
Domenuri largi de iarnă pe care orientul 
Îmbracă în tunice de purpuri luminând. 


Sub strate de zăpadă ce timpul înnoieşte, 
O strată se întinde de colţi adânci shistoşi, 
Coloanele ce timpul smerit le ocoleşte, 
Din care ies gigantici butingii monstruoşi. 

Ca monstruri legioane ce se târăsc, se-nvită 

În aer să răsufle de unde sunt striviţi, 

Şi-n forme mari, schidoale, ce arta nu imită, 
Se-nşir pe sub prăpăstii, când negri, când plăviţi 


Palaturi milioane din vârstele titane, 

Pârlite, ruinate, stau negre încruntând, 
Rămasuri tari, semeţe, antedeluviane, 

Ce-şi râd de timp, de secoli, vecia străbătând. 

P-aicea uriaşii ai Daciei cei crude 

Săgeata otrăvită zvârlea din mal în mal, 
P-aicea umbla umbra lui Zamolx ce s-aude, 
P-aici încura calul viteazul Decebal. 


Dar unde e poetul ce poate da o seamă 

De toată majestatea clădirii în eter? 
Cine-ar putea să spuie această panoramă? 
Prin vorbe cine poate s-arate-acest mister? 


Eshil le-ar zice iaduri, adâncuri sfărâmate, 

În care el priveşte pe Jupiter trăsnind 

Giganţi şi Ecatonhiri, Titani care îl bate, 
Zvăârlind în ceruri munţii şi p-Adis greu rănind. 


Pe Leauta noroasă ce ochiul n-o pătrunde, 
Lungit, ca un alt munte, ar da pe Prometeu; 
Pe crivăț ne-ar aduce şi gemete afunde, 

Şi zgomotul ce face vulturul din Orteu. 


În largi domeni de brumă ce soarele-aureşte, 
Un Osian ne-ar spune c-eroi aci conjur; 

În tronuri de porfiruri, o fiică că iubeşte 

Un june erou mândru cu ochi de azur. 


Dar însă acum nu e nici bardul Tesaliei, 
Ce vede zbârlind munţi acel imens Titan, 
Ce-aude umblând Scila pe vântul Siceliei; 
Nici al Scoției bardul, bătrânul Osian; 


Profeţi de ai Iudeii ce pot să compareze 
Troienii de calcair, graniţii ascuțiți 
Cu capete aprinse mergând să adoreze, 
Cu trâmbe înzeite de preoţi şi leviţi. 


Căci nu ai vrut, stăpâne, la dreapta-ţi împărţire, 
S-atingi şi a mea frunte cu sânta mâna ta; 

Tu nu ai vrut în pieptu-mi să sufli înzeire, 

Tu n-ai vrut să-ţi fiu preot, la lumea-a te-arăta. 

Însă-ai plantat în mine credinţa, contâmplarea, 
Tăcuta admirare a drepţilor de sus; 

Ai pus în mine-amorul, speranţa, adorarea, 
Ş-ai încuiat eternul în slabul tău supus. 


O, cât de mult slăbeşte cu spusul o credinţă! 
Cât e de trist şi veşted amorul cel trezit, 

Şi cât de mult îşi pierde obiectul de dorinţă 
Când omul ce-l adoară d-aproape l-a privit! 

D-aş fi putut a spune întreaga mea simţire, 
D-aş arăta vederii orice aş contâmpla, 

Când mă cobor în sine-mi, în ore de mâhnire, 
Ca ce fel de senzaţii aş mai putea afla? 


De nu poci fi poetul ce lumea cununează, 

Vrun alt erald pe urmă-mi va spune ce-am simţit; 
Acum , o, al meu suflet! iubeşte, contâmplează — 
Tot asta este viaţa ş-aceea de elit! 


O! când s-ajung odată la câmpii de lumină, 
La ast hotar al vieţei, al vieţei de cuvânt!... 
Mă simţ, mă simţ un suflet ce vine, se înclină 
Pe rozele şi lacrimi ce cad p-al meu mormânt. 


ÎL simţ cum plan-ast suflet să ia o sărutare, 
O sărutare dulce pe buze ce-a iubit; 
Ş-apoi îl simţ, se nalță p-o sântă arpare, 
Se nalță spre viaţa acea fără sfârşit, 


Unde în râul vieţei, l-a vieţei obârşie 

Se oglindesc aceia ce-n lume s-or iubi; 
Unde pe cei ce sufer i-aşteaptă bucurie, 
Unde iubirea toată va merge-a se-ntălni. 


Ca o dumbravă noaptea de lună mângâiată 

Şi ca zâmbindul soare aproape de sfinţit, 

Răpit pe fantazie spre viaţa cea visată, 

Te-aştept, te-aştept eu pacinic, te-aştept, al meu sfârşit! 


Căci patimile vieţei sunt lanţuri grele,-arzânde, 
Din care numai moartea dezleagă-al lor supus, 
Ş-a lor speranţe-s fragezi, cununi de flori râzânde 
Zdrobite, desfrunzate la orice vând d-apus. 


+ 


Se schimbă decorarea. — Cortine aburoase 
Se-ntind, se trag, ş-un munte ascund cu al lui cer; 
Îl lasă-apoi p-acela, se pierd şi, neguroase, 
Se-ntorc şi se-ndesează ca munţi în vag eter. 

Se leagănă, s-opreşte, se lasă, se destinde; 
Vederea se închide şi totul e blocat: 

Nu vezi ceea ce pipăi, şi fulgerul s-aprinde, 
Alunecă, şi cerul apare despicat. 


Şi zgomotul pe urmă-i cutremură-n tărie; 

Eco îl prelungeşte departe revibrând, 
L-amestică, confundă... e noapte de magie? 

E vre un cor de demoni sabatul lor serbând?... 

E caos universul, şi ceața umezeşte; 

Mici părticele umezi dau răsuflarea greu; 
Dar negura cu-ncetul se trage, se răreşte, 
Şi raza, într-o clpă, arcează curcubeu. 


Pe vârfuri e lumină şi razele curate; 

Dar norii greu se scutur pe văile adânci; 

Mai trec vro cinci minute, şi râuri turburate, 
Şiroaie rupând fagii, i-azvârlă peste stâncil... 


Şi cât e de mic omul când s-află pe un munte! 
Ce slabă-i e fiinţa în urlet d-element! 

Se vede cum se pierde la norul ce-a să-ncrunte; 
D-o linie greşeală, şi piere-ntr-un moment... 


Din astă nimicie în care el se crede, 
Pierdut în elemente, un punct microscopic, 
Suflare de insectă ce nici chiar el se vede, 
O particulă-a brumei pe val oceanic, 


Se simte totodată că nu mai e nemernic; 

E mare cât şi lumea, nu-ncape-n firmament; 
Dă mâna cu princpul al totului puternic; 

E univers gândirea-i; amoru-i, element. 


În el e şi registrul epocelor trecute, 

În el e şi putinţa natur-a scormoli; 
L-ascultă elemente, se-njug, sunt prefăcute 
La semnul mânii sale, la ce va chibzui. 


El are facultate tăria a străbate, 

A măsura eterul, a-l strânge, compacta, 

A descompune corpuri, şi globuri depărtate 
S-aţinte, ş-a lor lege s-aplice la a sa. 


Fiinţă mult schidoală! insectă gânditoare! 
Piticule gigantic! furnică creator! 

O rază-ţi numai poate cu-ntregul să măsoare 
Şi tu întreg — nimica!... un vierme târâtor. 


De ce oare puterea acea nemărginită, 
Puterea creatoare, a totului princp, 
Zdrobită-n mici scânteie p-atomuri risipită, 
Se-nchină şi ea soartei slăvită-n acest chip? 


Şi cum ea poate toate până a nu se-mparte, 
Ş-odată împărțită, puterile-i se stric? 

De ce e nimicită, d-al său întreg departe, 
Ş-atunci îşi ia puterea când intră în nimic? 

Fatalitate! Basta! Blestem îţi e dorinţa! 


Aşteaptă, trufaş vierme, când viermii te-or mânca; 


Aşteaptă-ţi nefiinţa, de vrei să-ți ştii fiinţa! 
Sau, intră în nimica de vei să fii ceva; 


Pegasu-ţi nu e-n stare acolo a străbate, 

Ia-ţi cal apocaliptic, ş-atunci vei izbuti: 

El singur ştie drumul ce nu se mai abate; 
Ş-atunci vei afla taina — nimic când nu vei şti. 


Eu las pe ast calcair cu formă omenească, 
P-ast uriaş ce-nfruntă răstimpii pământeşti, 
Martur eternității în bolta cea cerească, 

O literă străină ştiinţei omeneşti! 


Acel ce va străbate pe astă înălţime 

Unde un geniu vine, vedenie de vis, 

Şi smulge muritorul pe aripi de lucime — 
Pătrunză el arcanul — citească ce n-am scris. 


Poesii nuoe, 
Buc., 1847. 


PE MALUL DUNĂRII 


E limpede eterul şi seara-naintează, 

Când eu, setos de pace, viu singur să privesc 
La câte muritorii nici pot, nici nu cutează 
S-explice sau să-mpute, ci numai le iubesc. 


P-un colț ce mai rămâne dintr-o cetate-ntreagă, 
Şi unde cârjaliul! tabanul? şi-ascuţea, 

Aci, creştinul unde, modest, în haină neagră, 
Să iasă-i era frică când turcul se iuţea, 


Eu viu fără sfială în murg de înserare, 

Îmi plimb a mele gânduri, ş-alene răsturnat, 
Aţint pompoasa fire ş-a cerului serbare, 
Când bolta-i cea senină cu torţi a luminat. 


1 Cârjaliu — tâlhar turc. 
2 Taban -— oţelul paloşului. 

Prin munţii cei plumbateci, ce-un soare care-apune 
Păstrează aurita-i lucire de rubin, 

S-arată zeea Cpris, prinoasele-şi s-adune, 

Şi-n grațiile sale păşaşte în senin. 


D-a dreapta-mi sentinela în postu-i preveghează, 
Şi zidul ia d-a lungul cu pasu-i măsurat; 

Din când în când sloboade un glas ce-naintează 
La cel de mai la vale, ce-eco a repetat. 


Pe lucia-i baghionetă ! văz luna se răsfrânge 
Şi-n Dunărea întinsă o văz a se-ncreţi; 

Pe insule verzite văz umbrele-a se strânge, 
Şi malul d-altă lege îl văz a se lăţi. 


Poesii nuoe, 
Buc., 1847. 


1 Baghionetă — baionetă. 


LA UN COPIL 


Un copil, odată, mic ca domnia-ta, 
Ce-şi iubea părinţii şi îi asculta, 

Când îi zice tat'său să meargă la şcoală, 
El plecă îndată, dar cu mâna goală. 

— „Unde-ţi este cartea? Ce te nebuneşti? 
Dascalu-o să-ntrebe; pe ce-i să citeşti?... 
Băieţelul, leneş, se tot scărpina, 
Se-nvârtea prin casă, nu-şt' ce tot căta. 


e 

Nu voi să-nvăţ carte; voi să fiu cioban, 
Orice-ar fi mai lesne, măcar şi țigan... 
— „Dar, de ce, copile? Ce vorbeşti aşa? 
Îi zice ciobanul, dându-i cartea sa. 
Căci nu ştiu eu carte! Ce bine ar fi! 
Acum aş fi altfel! Altor n-aş servi!... 
Sileşte, copile, carte a-nvăţa, 

Căci, când vei fi mare, tu te-i bucura. 

Om, cal, chiar furnica, câte fiinţi sînt, 
Toate fac o treabă aici pe pământ; 
Cine stă din lucru numaidecât piere; 
Viermii fac mătase; albinele, miere; 


Câinii păzesc turme; oile ne-mbracă: 
Omul dar se cade şi mai mult să facă; 

Şi, făr-a şti carte, omu-i dobitoc; 
Toate-naintează şi el stă pe loc. 

Pe țigani, văzut-ai, cum altu-i munceşte? 
Pe ţărani, săracii, cum îi biciuieşte? 

Ştii cauza ce e, de au astă parte? 


Căci, sunt orbi, sărmanii, şi căci nu ştiu cartel... 


Ce făcu copilul, ce se socoti, 

Strânse cartea bine, la şcoală porni; 
Nu mai fuse leneş, dascalu-l iubea, 
Şi-ntr-un an de zile — scria şi citea. 


Poesii nuoe, 
Buc., 1847. 

MEŞTERUL MANOLE 


„Manole, Manole, 
Meştere Manole, 
Zidul rău mă strânge, 
ŢĂţişoara-mi curge, 
Copilaşu-mi plânge, 
Manole, Manole!“ 


Vara toată stau la muncă 
Meşteri câţi în țară sînt; 
Iarna lucrul tot se strică, 
Osteneala merge-n vânt. 
Toată lumea e-n veghere 
Şi să miră în tăcere. 


Neagul-vodă porunceşte 

Şi să jură-n Dumnezeu: 
Sau că zidul se-ntăreşte, 
Sau că mor cum e mai rău; 
Căci e chiar o dievolie 
Mânăstirea să nu ţie. 

Meşterii se-nfiorară 
Şi-ncepură-a se gândi 
Cum să facă să nu moară, 
Căci ei mâine n-or mai fi. 
Neagul-vodă ce vorbeşte 
Negreşit că se-mplineşte. 

Meşterul Manole-ncepe 
Iscusit a le vorbi; 

Căci el singur se pricepe 
Ce ispită poate fi 

De se surpă peste gloată 
Ce-au lucrat o vară toată. 


— „De cuvânt să am eu parte, 
Meşteri buni, mă ascultați! 
Omenie aibă foarte 

Fiecare dintre fraţi: 

Cere zidul o muiere, 

Ca să-i fie-ntemeiere! 


Mâine-n zid să se zidească 
Măcar care din femei, 

Ce va fi să se ivească 

Cu merinzi, la soţul ei!“ 
Meşterii se spăimântară 
Ş-ochii-n jos cu toţi lăsară. 


— „Staţi pe loc! Şi fără frică, 
Cu credinţă să juraţi! 

Că din voi nici unu strică 
Fapt-aceasta ce-apucaţi! 

La primejdia obştească, 
Trebuie unul să jărtfească. 


Sufletu-i să se unească 

Cu al Iudii la un loc, 

Şi țărâna-i n-o primească 

Nici pământ, nici vânt, nici foc! 
Blestemat fie-n vecie 

Cel ce-o spune la soţie!“ 


Ei cu toții se jurară 
Cum că taina nu o vând, 
Şi apoi se-mbrăţişară, 
Făr-a zice vrun cuvânt; 

Până seara va murgi. 
Dar Manole-a ei venire 
O lăsă la norocire. 


Meşterii se mai adună 
Până-n ziuă, la zidit; 
Ş-ucenicii împreună 
Toţi cu toţii au venit! 
Însă tuturor l-e frică 

A zidi, căci iar se strică. 

Soarele către amiază 
Începu a-nainta, 

Şi Manole-atunci s-aşază 
De unelte a-şi căta: 

— „Fraţi, începem a zidi, 
Căci suntem în miazăzi. 


Puneţi mâna pe mistrie, 
Calfe, ucenici idem, 

Căci se vede o soţie 

Nu şti-a cui din câţi suntem.“ 
Calea toţi o aţintară, 

Dar pe loc s-astâmpărară. 


Căci e Uta, credincioasă 
Meşterului cel cinstit, 
Ce soţia-i cea frumoasă 
La frăție a jertfit. 

De când ea se măritase, 
Un an numai apucase. 


O luă de mână-ndată 

Şi pe zid o întreptă!; 
Cum să stea apoi i-arată 
Ş-a zidi se apucă. 

Fie dragoste sau frică, 
Ea cuvântul nu i-l strică. 


1 Întrepta — a urca pe trepte. 


Ceilalţi meşteri, în mirare, 
Toţi cu groază îl privesc, 

Şi stau toţi în depărtare, 
Căci aproape nu-ndrăznesc, 
Când el dulce îi vorbeşte 

Şi cu grabă o zideşte. 


— „Astă glumă nu e bună, 
Manole, iubitul meu; 

Te gândeşte că sunt mumă 
Şi că cresc pe fiul tău.“ 
Dar Manole tot glumeşte 
Şi cât poate se grăbeşte. 
Pâr’ la piept el o zidise, 
Şi ea dulce îi cânta, 
Zidul tare o strivise, 

Şi ea-n lacrămi înota. 
Dar acum se isprăveşte, 
Zidul mai o covârşeşte. 

Asta fuse lecuirea 

Zidul d-a putea ținea; 

Şi d-atuncea mânăstirea 
Încetă d-a mai cădea. 

Vânt, cutremur n-o sminteşte, 
Uţa-n zid o sprijineşte. 

Neagul-vodă cheltuise 
Toat-averea, să credeţi, 
Şi-ncă nu se isprăvise 
Mânăstirea ce vedeți. 
Se boceşte ca muiere 
Şi Manole îi tot cere. 


Doamna Despa atunci scoate 
Din urechi ai săi cercei: 

— „Na, Manole, de se poate, 
Prinde tu ce ştii pă ei, 
Numai vezi de aureşte 
Mânăstirea ş-isprăveşte.“ 
Când Manole de pe cruce 
Darul merse dă-şi luă, 
Dan şi laşu-ncet se duce, 
Scara-n mii că sfărâmă. 
Pizma tot la rele naşte 
Şi pe fraţi îi vrăjmăşeşte 


Meşterul în turburare 
Arpi îndată-şi lucră, 
S-avântă cu o zburare 
Ş-uite colo mi-ţi pică. 
Stana lui cea mărmurită 
Ne dă apă lămurită. 


Poesii nuoe, 
Buc., 1847. 


ACVILA STRĂBUNĂ 


Buciumul lui Zamolx sună, 
Scoală, Acvilă străbună, 
Scoate capu, te trezeşte, 
Du-te de te-ntinereşte: 
Du-te-n Pareng de te scaldă, 
Că dă Mitra vremea caldă. 


Fă-ţi apoi o avântare 

Şi te-opreşte-n Furu Mare, 
Şi-mi ațintă, fără frică, 
Soarele ce se ardică! 
Tinde lung a ta umbrire, 
Cheamă-ți fiii la unire; 

Dă din aripi şi răcneşte, 
Îi adună, le grăieşte 

Că Traian plin de ardoare 
Stă pe Omul în picioare, 
Le trimite voie bună 

Şi porunca-i aşa sună: 

„Ce e astă împărţire 
Şi a numelui smintire! 
Că vlăşcenii, moldovenii, 
Transilvenii, bănăţenii 
Nu-s în tablele d-aramă, 
Nici că-i ştie vechea Famă. 


Pot să facă din Dacia, 

Pe dreptate, România; 
Dar românii au un nume 
Pe cât vor trăi în lume. 
Deci să-ncete poroclirea, 
Dezertarea, dezunirea.“ 


Dă-te-n Istru-apoi, cu fală, 
Ia p-arpi apă lustrală! 

Şi te-ntoarce de-i stropeşte, 
Şi pe toţi îi înfrăţeşte: 

În străvechea Românie, 
Decât fraţi să nu mai fie! 


Paris, 25 martie 1856 


Buciumul, 
Paris. 1857, nr. 1 (10 ID). 


1De la fr. eau lustrale — de purificare. 


RĂSUNET LA HORA UNIREI 
De V. Alecsandri 


Vin” să strângem mână-n mână, 
Toţi c-o inimă română, 

Şi să-ntindem danţ premare 
L-a unirii-ne sărbare! 


Piară cei ce ne-nvenină, 
Trântori, viespe din stupină! 
Între noi să nu mai fie 
Decât frați şi veselie. 


Măi dăbiţă moldovene, 
Prinde-te cu mine, nene, 
Ca să fim într-o unire 
Şi la viaţă şi-n pieire! 


În unire-avem putere; 
Altfel nu putem, măi vere! 
Şi duşmanul se sfieşte 
Văzând pe român că creşte! 

Suntem gemeni, măi fârtate, 
Din părinţi într-o dreptate, 
Ca doi ochi la semănare, 

Ca doi brazi la înălţare. 


Cum te chemi, aşa mă cheamă; 
Ce te temi, d-aia mi-e teamă; 
Îmi eşti frate şi-ţi sunt frate, 
În noi doi un suflet bate. 


Ai la Milcov cu grăbire, 
Să-l secăm dintr-o sorbire, 
Şi să tragem dant premare 
Peste vechile hotare. 


Şi s-aducă sântul soare 
Ş-acea zi de sărbătoare: 
Danţu-n horă s-ocolească 
Toată ţara românească! 


Ascultaţi! Răsună valea!... 
De pe Prut şi de pe Jiu, 

Vin românii, negresc calea; 
Vin în cete mii de mii. 


Munţii i-ar surpa, d-ar vrea-o, 
Că-s ca holdele de grâu! 

D-ar fi Dunărea, ar bea-o, 
Dar o poznă de pârâu! 


Nu clpiţi în zi de Paşte, 
Liliecilor spurcaţi! 
Soboli, Cristuleţul naşte! 
În pământ vă adâncaţi! 


Câţi sunteţi cu frunţi senine, 
Inimi calzi, de neam români, 
Credeţi că-n unire-i bine; 
N-avem teamă de păgâni. 


Să ne facem ţară mare 
Şi unită într-un stat! 
Cine-i mare e şi tare; 
Cine-i tare-i respectat. 


Nu tot doine şi jelire, 
Nu tot plâns şi suspinat, 
Nu tot frică de pieire 
La orice vânt a adiat. 


8 | ACVILA STRĂBUNĂ 


‘3 | CEZAR BOLLIAC 


Uite-n sus şi mergi d-a dreptul 
Spre vrăjmaşul ce-o căta 

Să-ţi nesocotească dreptul 

Şi să calce ţara ta. 


Dreptu-ne de apărare 
Europa l-a prescris. 
N-avem nici o-mpiedicare: 
E-n tractatul din Paris. 


Europa azi ne cere 

Ce dorim să arătăm. 
Fraţi, sculaţi-vă-n picere 
Şi cu toţii să strigăm: 


Cerem toţi şi vrem Unire! 
N-aşteptăm nici un minut; 
Mâine-om sta la chibzuire 
Ce mai este de făcut. 


Cel ce cere dezunirea 
Nu-i bun nici stăpânitor, 
Ala vrea în veci robirea; 
E un mârşav trădător. 


Buciumul, 
Paris, 1857, nr. 2 (17 II). 


VACA VĂDUVEI 


Când Murgilă-ncurcă calea 
Dup-al soarelui sfinţit, 
De mugiri răsună valea 
Şi Brânduşa mi-a sosit. 

E ţâţoasă, e lăptoasă, 
Clopotul i-l înţeleg, 

Ea e mai devreme-acasă, 
După dânsa nu alerg. 
Curge laptele din uger 
Ca un şpot, un izvor, 

Şi Florica i-a strâns lujer, 
I-a pus sarea în obor. 
Vițeluşa Viorica 

Saltă, saltă spre bordei, 
Şi fetița mea Florica 
Luptă, luptă de curmei; 


Amândouă-alearg?, aleargă: 


Una-n blid, la dumicat, 
Alta prinde, va să spargă 
Ugerul ce i-am lăsat. 

Iar Brânduşa linge p-una 
Şi la alta cată blând, 
Coarnele îi sunt ca luna, 
Le mângăie tot mugind. 
Când Ziorilă se deşteaptă, 
Bag viţeaua în celar, 

Şi Florica-n prisp-aşteaptă 
Cu Brânduşa pe văcar. 

Am vândut pe la Drăgaică 
Doi juncuţi traşi prin inel, 
Linşi ca rochia de chitaică, 
Ş-astă-iarnă un vițel. 
P-amândouă ea ne ține, 
Ea ni-i singurul venit 

La orice nevoie vine — 

O, nu-i cereţi ierbărit! 


Buciumul, 
Paris, 1857, nr. 4 (12 IV). 


LA ROMÂNIA 


I 


Deşteaptă-ţi, Românie, orgoliul străbun, 
Că iată sună ora, şi geniul cel bun 

Să îmble început-a pe tot pământul tău. 
Danubu-şi rupe vălu şi jugul său cel greu; 
În Euxin răsuflă ca un imens izvor, 

Cu patru brațe luptă s-ajungă la Bosfor. 

Şi pe Carpaţi s-ardică bătrânul uriaş, 

Ce doarme, de sunt secoli, pe vechiul său lăcaş. 
E geniul Daciei, e zeul tutelar 

Ce, din ruine-afunde, al Daciei hotar 

Se scoală să măsoare „c-un milion de paşi“!; 
Să vază de curg fluvii p-antideluvi făgaşi, 
Eterne santinele, meniţi a ocoli 

Titanii munți Bastarnici, Marţ unde se ivi 
Pentru întâia oară. Acvila, tresărind, 

Vede pe Soare-Mitra că-i cată surâzând... 

Opreşte, Soare-Mitra! Aci fu templu tău 
Cel mare şi teribil, şi Cocheonul greu, 
Şi zarabii-tereii, şi dacii pileaţi, 
Discipolii lui Zamolx, pioşii săi juraţi!... 


Priveşte aste feţe pârlite de dureri, 
Acoperind cu trenţe slăbite mădulări, 
leşind de prin bordeie afunde în pământ, 
Ca fiarele sălbateci! Rosteşte un cuvânt; 


1 Eutrop., Breviarium historiae Romanae, lib. VIII, § II. — 
Sextus Rufus, Breviarium de victoriis et provinciis, VIII (n. 
a.). 

Numeşte-le străbunii: pe Decebal, Traian, 
Ion Atan, Burilă, Corvin, Mihai, Ştefan; 
Zi vorba: Libertate! cătând în fata lor, 

Şi vei vedea îndată pe marele popor! 

Vei recunoaşte, Soare, dacă românii vin 
Din fiicele lui Zamolx şi fiii lui Cuirin; 

De e poporu-acela ce pe Danub jura, 
Pornind la bătălie: „De nu va triumfa, 

Să nu-şi mai vază țara!“! Vezi de poţi semui 
Aste măreţe feţe, ce răul chinui, 

Cu-ăi de bătu pe Ciru, Darie, Lisimac, 

Pe Filp ş-Alexandru; priveşte-i de se trag 
Din Dromihet şi Sarmis, din Decebal cel brav, 
Teribil Romii, care, decât a cădea sclav, 
Bău cu cupa plină veninul pregătit. 

O! Nu, nu zice, Soare, că dacii au pierit!... 
Mai lungă veselie nu s-a sărbat în veci 

Ca la concuista? dacă: „O sută douăzeci 

Şi trei de zile Roma, în jocuri, sărbători, 
Zecimi de mii de morţi, aleşi gladiatori, 

Şi fiare diferite la unsprezece mii“. 

Atât erau de groaznici ai lui Zamolxe fii! 
Ei se-nfrăţiră numai cu-ai lumii stăpâni, 
Şi dacii şi romanii născură pe români. 


III 


Nepieritoare gintă ce şi-a apropiat 

Ce-avu mai mare-n sine poporul împărat 
Şi dacul cel teribil care „nu se temea 
D-alt decât numai cerul pe el de va cădea“. 


1 Junius-Philargyrius. Georg., II (n. a.). 
2 Concuistă — cucerire. 


Neam care niciodată nu lăsa un moment 
Făr-a lupta să fie liber, independent. 

Bătu atâtea ginte, ce a le număra 

S-ar osteni şi mintea a mai le recita. 
Oricând şi ori cu cine românul se bătu, 

Pe când era el liber, ruşinea nu avu. 
D-ajunse, prin sistemul unei uşori robii, 
Să-şi uite existența, tradiţiile vii 

Ce cresc în generaţii prin multe recitări 

Şi ne transmit torente a bunilor puteri, 
Făcând eroi părinţii, străbunii uriaşi, 

Care, plantați pe ceruri, privesc ai noştri paşi 
Şi ţin în veci poporul, împins d-al său trecut, 
Să frunte viitorul; d-ajunse ast popor 

Prin lunga jefuire, prin lpsă, chinuiri, 
Vicleana dezarmare ş-atâtea înjosiri 

Făcute chiar d-aceia ce-odată-l invita; 
D-ajunse-n astă stare, Soare, nu te mira: 
Adesea, un nor numai în faţă-ți s-a ivit 

Şi toat-a ta splendoare se pare c-a pierit. 
Ş-au fost şi timpi d-aceia, când iarna greu grinţa, 
În care-uitase lumea chiar existenţa ta. 

Tu însă eşti acelaşi, şi achilonii trec, 

Azurul te arată şi vieţile se-ntrec, 

Din planta submarină şi până la erou, 

Să vie să admire splendoarea ta din nou. 

IV 


Fatală fuse ziua în care pronunţă 

Mihai acest servagiu, şi-n el îşi îngropă 

Şi neamul, şi pământul, şi-ntinse negrul văl 
Pe toată România! D-atunci acest Babel 

De ginţile barbare, şi umilinţa grea, 

Şi nepăsarea crudă, şi ciocoimea rea. 


V 


Ca floarea neumbrită sub cerul arzător, 
Femeie nencălzită de tânărul amor, 

Copil pe care muma de loc n-a mângâiat, 
Aşa poporul care trecutul şi-a uitat 

Se uită împrejuru-i şi vede tot străin, 

Îşi pierde conştiinţa şi se îndură-n chin; 
Că-n lipsă de iubire şi-n veci în traiul rău, 
Omul devine fiară, uitând şi Dumnezeu, 
Şi țară, şi familii, uitând şi chiar pe el. 
Uitarea-i neştiinţă; neştiind nu poți iubi, 
Şi neiubind nu aperi; nu te-aperi, nu vei fi. 


VI 


De la Mihai încoace în darn ai luminat, 
Măreţe Soare, ţara! În darn ai revărsat 

A ta căldură dulce p-ast roditor pământ! 

Se văietau părinţii, clpeau câte-un moment, 
Dar demonul urgiei cerul de tot bloca, 

Şi răul, în largi unde, pe patrie vărsa. 


Brav! 


Manaful! fără frică se năpustea turbat, 
Neamţul, vrăjmaşul Romei, de foame leşinat, 
Grec, taru anticristul, rupea, nepedepsiți, 
Şi ţară ş-individe, de libertăţi lipsiți. 

Pe sclav în jefuire lesne îl poţi mâna 

Să prade şi s-omoare, dar îns-a apăra 
Onoarea lui şi ţara, un sclav nu va putea; 
Şi sclav era românul când altu îl bătea. 
Bunul fugea din ţară; şi fiii ei, rebeli, 

Îi speculau onoarea la peţitori vicleni. 

Sunt timpi când nu mai poate nici chiar Mihai cel 


Căci patrie nu este unde poporu-i sclav! 
Dar vine o idee ce popolii adopt, 

Un Lazăr şi un Tudor, un patruzeci şi opt 
Luceşte ca un fulger în neamul adormit, 
Deşteaptă letargia, şi iată-l mântuit. 

Idolul ce pierise, Patria, e pe cer; 

Şi cultul ei, în inimi, printr-un divin mister, 
Revarsă în torente credinţă şi amor. 
Zambila deodată o vezi a învolta 

Când raza ta cea dulce spre dânsa va căta. 

VII 


O, cât eşti de frumoasă şi jună, ţara mea! 
Brunetă părăsită ce răul chinuia! 

O, ranele de fiare îţi sunt de tot adânci: 

Te-au chinuit cumpliţii pe cât ai fost pe brânci!.. 


1 Manaf (turc.) — soldat turc. 

Te scoală în picioare, vorbeşte-n glasul tău, 
Vorbeşte fără teamă, c-ascultă Dumnezeu! 
Aţintă-i şi-i îngheaţă dacă-ţi mai vin lingăi, 
Mârşavi fără onoare, ceva plătiţi calăi 

Şi-or vrea să-ţi ceară mâna pe care au trădat. 
Fiica Romii ori ia popol, ori va sânge de-mpărat. 
Zestrea ei acum e mare, stema i s-a legiuit, 

Fiii ei acum sunt liberi, brațele s-au înmulţit. 


VIII 


Puneţi şapte zăcătoare de Cotnar şi Drăgăşani 

Şi întindeţi masă lungă pe pârâul din Focşani! 
Puneţi Acvila şi Uru lângă lancea lui Cuirin, 

Mart şi Ceres ne protege! Umpleţi cupele cu vin! 
Fie una România şi tot fiul ei român!!! 

Prinţi latini! Regina jună va un soţ, nu un stăpân! 


Paris, 15 aprilie, 1856 


1857, nr. 34 (6 VIII). 


INVAZIILE 


(fragment) 


IV 
SALAHORUL 


Bicele îmi crapă pielea, 
Deger gol pe scut de gheaţă... 
E departe încă schelea, 

Şi-s flămând şi fără viaţă!... 
Între blane ca fuioru, 

Între muzici şi făclii, 

Voi vă bateţi cu picioru, 
Dănţuiţi pe rane vii. 


Trageţi dant pe rana noastră; 


Noi țpăm, voi hihotaţi! 
Nu suntem de legea voastră! 
De bani nu vă săturaţi! 


O, soţia-mi e stârpită 

Subt o crosnie! de lemne 

În hordii, şi vineţită 
Carnea-mi d-a bicelor semne! 
Copilaşii-mi plâng acasă, 
Bouleanii mi-au murit, 

N-a rămas român în plasă, 
Munca pe câmp ne-a pierit. 


1 Crosnie — povară. 


România, 

Până când din astă pâine 
Ce sudoarea mea produce, 
Nici un pic măcar pe mâine 
Românaşul să n-apuce! 
Aste holde aurite 
Îmbuiba-vor tot străin? 
Ş-aste dealuri înverzite 
Pentru dânsul varsă vin? 


Lâna oiţelor mele 

Pentru el se toarce-n dârstă? 
Ş-oi răbda eu mult în piele, 
Sila fie-mi fără vârstă? 
Sufletul mai am în oase — 

Pe dânsul, sfinte, mă jur 
Că-n palatele frumoase 
Chiar la glasu-ţi voi fi dur! 


De cinci ani salahorie! 

Trag cu pieptu-n jug ca vită 
Vatra mi-a rămas pustie, 
Ş-încă-mi cer ciocoii mită! 
O, boieri cu noi d-un sânge, 
Voivozilor pământeni, 

Voi râdeţi şi ţara plânge 

De la munte la bălteni! 


Fiica voastră, cea nevastă, 
Se goleşte la barbar, 

Şi cu dânsul coastă-n coastă, 
Joacă, beată de tovar. 

Chiar bărbatu pe soţie 


Şi-o trimite la străin 
Să-i aducă din hordie 
Un nişan!, un post, un cin?. 


Juni posadnici* — alivanta! 4 
Cu zulufii hălăciu, 

Îşi vând trupu şi amanta 

La manaf başibugiuc:, 

Şi părinţi cu hârci cănite 
Şi de boale schilodiţi, 
Mumele sulemenite 

Şi cu dinţii înnegriţi, 

Ţin veriga,-şi râd la uşă; 

Şi băloşi, ascult suflând 
Neamţu nalt, zbârcit-mătuşă, 
P-un sân tinerel gemând. 


N-aveţi țară, n-aveţi lege, 
N-aveţi inimă-omenească! 
Între voi, n-avem ce-alege — 
Piară brasla boierească! 


Şi de e fatalitate 

Să avem stăpânitor. 
Vie din străinătate 
Să vă bage în popor! 


Paris, 1854 


1 Nişan — decorație 

2 Cin — rang. 

3 Posadnic — desfrânat. 

+ Alivanta! — exclamaţie ironică. 

SBaşidugiuc — (variantă pentru başbuzuc) — 
nume purtat de voluntarii turci din trupele 
neregulate. 

APOSTROFĂ 


Voi, ce strecuraţi țânţarul 
Şi cămila înghiţiți, 

Ce-n ochi nu vă vedeţi parul 
Ş-un pai pe alții zăriți, 
Lingăi de pe la domnie 

Şi ambiţioşi pigmei! 

Hrăniţi tot din calomnie! 
Tartufilor! Farisei! 

Voi, ce-mi veninaţi exilul, 
Voi, mai cruzi şi mai barbari 
Decât cei ce-mi iau căminul, 
Țara, muma, frați, surori; 
Voi, cu care-n curăţie, 
M-am sculat spre a lupta 
Pentru astă Românie 

Ce ciocoii o trăda! 

Spuneţi — de aveţi credinţă 
Cât grăunte de muştar 

În ce-ati jurat — e fiinţă 
Care-n ast exil amar, 

Cu mai multă bărbăţie 

Ca mine a suferit? 
Înfruntat-am cu mândrie 
Relele ce m-au izbit? 


Mi-aţi surprins vro nevoinţă? 
Umilitu-m-am la răi? 
Şovăit-am în credinţă? 
Alergat-am la calăi, 

La calăii ţării mele... 

La ciocoi? — În ore grele, 
Când necazurile curg 

Cu boale, cu sărăcie, 

Cu soția suferind, 

Cu ura, cu calomnia 

În umbră-mi în veci grințând, 
Spuneţi! — care se alege? — 
Părăsit-am ast stindard? 
Mi-am călcat eu a mea lege 
Ca apostol, sau ca bard? 

Dar principuri voi nu cereţi; 
Voi cătaţi un partizan 

La ambiția ce mergeţi; 

Calea trasă de satan. 


Paris, 1856 


Poezii — Renaşterea României, 
Paris, 1857. 

PEDEAPSA CU MOARTE” 
I 


Gemea poporu-n curtea palatului dreptății. 
Era o zi de august, şi gura răutății 
Scrâşnea, se schilodea, 
Voind să fete moartea. Sclpea-ntre dinţi mânia, 
Plângea, rânjea schidoală, dar nu ieşea, pustia, 
Căci legea o oprea. 


O sală larg întinsă şi-n roşu îmbrăcată 

Îşi răsfrângea coloarea prin raza sângerată, 
Coloarea de tartar, 

Pe searbedele feţe, bătrâne şi zbârcite, 

Plecate către piepturi, cu frunțile-ncrețite, 
Țintând un act barbar. 


P-un jeţ ascuns sta unul ce a-nsemnat păcatul 

Pe-a inimii icoană: buhav, c-un ochi, spurcatul 
Rânjea rânjit uscat. 

Cu cap de cucuvaie, cu gheare mituite, 

Cu ochiul tras în sticle, în sticle îndoite, 
Chiora pe vinovat. 


* Protestare contra pedepsei cu moarte, scoasă din legile ţării 
prin Regulamentul Organic, ediţiunea întâia, şi introdusă iarăşi, 
clandestin, prin a doua ediţiune a Regulamentului Organic. 
Portretul preşedintelui Divanului criminal este în strofa care 
începe: 

„P-un jeţ ascuns sta unul“ etc. Cunoscut fiind prin această strofă, 
e de prisos să-l mai numim (n. a. Cu prilejul ultimei publicări a 
poeziei în Trompeta Carpaţilor, 1872). 


Dup-amuţirea lungă citiră, mai citiră, 
Îşi mai cătară-n barbă, gândiră, mai şoptiră — 
Se scoal-ăl însemnat 
Şi-ncepe să vorbească: — „Boieri! Eu zic să moară, 
Să moară vinovatul; căci moartea înfioară 
Şi trebui pilde-n stat. 


Gândiţi c-avem şi suflet! Să facem răzbunare: 
O cere omorâtul; o cere-n gura mare; 

O cere din mormânt. 
Pedeapsa o dă legea ca să se corecteze 

Lamartine, Hugo, şaizeci dintr-o societate: 
De-mi scapă-omorâtorul, eu voi, după dreptate, 
Să-l osândesc în fiu.“ 


II 


Pălit de o durere adâncă, nempăcată, 
Pe care-o dă speranţa când este înşelată, 
Greşită-ntr-al său plan, 
Se dobora pe fiare, flămând, în baionete, 
Cu mădulări rănite, cu coatele-ntre spete, 
Un biet uitat țigan! 

Se clătina de boală, de crudă disperare. 

Când hotărârea morţii citiră-n adunare, 
Suflarea-i se curmă. 

Copii, soţie, mumă, de loc i se iviră. 

Se-mpletici să cază; da-n spăngi îl sprijiniră 
Şi iar se întremă. 


III 


Gândiţi voi la durere? gândiţi voi vre odată 
Că şi tiganul ăsta e soţ, e şi el tată, 
Va fi iubind ceva? 
Se află şi într-însul dorința-naintării; 
Căci firea nu a dat-o-n veci numai puterii; 
E-n om, natura sa. 


Cum vreţi voi ca ţiganul, ce-n hulă se tăraşte, 

Când vede libertatea a fiilor ce-o naşte, 
A neamului său tot, 

A lui şi a soţiei; când ştie c-o să fie 

D-aci-nainte liber, asupra-i nu-i sclavie, 
Stăpânii nu mai pot; 


Va fi stăpân pe timpu-i, va râde cu natura, 

S-o bucura de munca-i şi va simţi căldura 
Ce domnul a sădit 

În sânul de familii, în vorba asta: tată! 

Să fie surd la toate? natura lui stricată, 
Gândiţi că s-a răcit? 


E crudă, crudă legea ce-apasă şi striveşte 

Gândirea zeităţii, mister ce cârmuieşte 

Materie şi spirit şi face de suntem! 

Amor şi libertate sunt legea providenţei; 

Sunt osia naturii; şi cin” le ia fiinţei — 
Urgie! Anatem! 


Statistica de crime nu poate să v-arate — 
Pe când bântuia răul pe om, societate, 
Opincă şi boier, 
În zile de tortură, de tepe, sugrumare? 
Şi când era mai bine: în vremile barbare, 
Sau azi când nu s-omoară, când n-avem nici hengher? 


Gândiţi la instituţii, la şcoli, înnobilare, 

La înlesnirea vieţii, l-a ţării destulare, 
Ş-atuncea s-a stârpit 

Şi crima, şi hoţia. E viţiul în prăvili; 

D-aci se naşte răul. Curmaţi aceste stăvili 

Ce revoltează omul şi cel mai liniştit. 


Ş-apoi tiganul ăsta e lucru, e avere, 
Proprietatea voastră; el nu e în cădere 

Să judece ca omul; nu poate a gândi; 

E vită brută: n-are nici drept, nici datorie; 
Incult ca dobitocul ce paşte în pustie; 

Şi prăvilile voastre nu pot a-l osândi. 

Când face vita moarte o osândiți să moară? 
El a privit ciocoiul cum bate şi doboară, 
Lăsând pe zile mortii țiganii ce-i robeşte — 

Şi nu se face vorbă. I-au dat de băut bine, 
I-au dat o armă-n mână, când nu era în sine, 
I-au zis: „Omoară-ţi gâdea şi eu te ocrotesc. 


Tu mâine vei fi liber, cu copilaşii-n pace; 

Îţi dau de cheltuială, îţi dau orice-ţi va place, 
Te-oi face negustor, 

Te-oi face om pe lume; iar altfel — vai de tine! 

Acum dar alege-ţi ca ce-ai voi mai bine: 
S-omori sau să te-omor?“ 


Voi osândiţi ţiganul ce, beat d-a lui dorinţă, 

A săvârşit o crimă. Gândiţi, în conştiinţă, 
Cine este mai mişel: 

Țiganul ce omoară, omoară a da viaţă 

Şi lui şi seminţiei — sau voi carii, de gheaţă, 

Călcând şi instituţii, îl omorâţi pe el? 


Voi osândiţi o crimă făcută în beţie, 
În disperaţii crude, în patimi, în mânie, 
Când omul e nebun; 
Ş-apoi, cu sânge rece, în bine, fericire, 
Nempinşi de loc de patimi, strigaţi c-o glăsuire 
Că morţii îşi răzbun? 


Strigaţi: să moară omul! Să moară-n agonie! 
Vă duceți la biserici? Nu-i asta barbarie, 
Să fiţi neiertători? 
Cârmuitori ai ţării şi ai societăţii, 
Exemple-ai răzbunării şi ai moralității? 
Chiar voi omorâtori? 


Şi unde se sfârşeşte această răzbunare 

După princpul vostru? gândiţi voi o-mpăcare 
În fiii ce trăiesc? 

Voi singuri daţi exemplu şi-i invitaţi la ură, 

Deschideţi rană nouă prin nouă lovitură, 
Daţi sânge de privesc. 


Când ziceţi vorba: moarte! Simţiţi oari cum vibrează 

În mumă, fii, prieteni ce plâng şi sângerează; 
Vedeţi-i stând la porți 

Cu gurile în aer, cu ochii fără viaţă, 

Cu braţele spre ceruri; îi trec sudori de gheaţă; 
Vedeţi? Ei sunt mai morţi! 


Voieşti să dai exemplu, ş-omori un om ce plânge! 

Voiţi să-mblânziţi tigrii, şi îi hrăniţi cu sânge! 
Voiţi a-i corecta — 

Şi îndemnați la crime! — O! cu brutalitatea 

Nu se civilizează de loc societatea; 

Căci crima naşte crimă, şi crima n-o-nceta. 

Atâtea milioane ce dați pe la poliţii, 

La temniţi şi la paznici, la dorobanţi, miliții, 
L-atâtea născociri, 

Nu pot ca să vă scape de astă barbarie? 

Nu pot să ţie omul nebun, sau în mânie, 
De relele-i porniri? 


IV 


Mulțimea s-adunase ca-n zi de sărbătoare. 
Era o zi senină; era mărețul soare 
Ajuns în culmea sa. 
Juca pe câmp copiii, mulţimea făcea glume; 
Sileau şi dregătorii ţiganul să sugrume — 
Dar gâde nu era. 


Puțin, şi dorobanţii un alt ţigan găsiră, 

L-aduseră în bice, şi-n bice îl siliră 
Să-nveţe-a sugruma. 

Când se-nălţă tiganul să scape de robie, 

Răcneau şi fii, şi rude, răcnea a lui soţie 
Şi soțul îşi chema. 


Căzu de trei ori robul din ştreangul infamiei; 
Văzu de trei ori moartea în munca agoniei: 
Zbiera fără puteri. 


Mugea-necat în sânge, cu ochii scoşi afară; 
Se zvârcolea ca şarpe şi se zburlea ca fiară 
Martirul în dureri. 


Poporul, plin de scârbă, în groaza lui cea mare, 
Era uimit de spaimă, şi fără răsuflare 
Fugea necontenit. 


Priveliştea aceasta el nu o mai văzuse E 
Încă de când cu turcii. De mult nu se produse 2 
Revista ! de-ngrozit. E 

Plângea pe unde luna, şi câinii pe câmpie 
Urlau neîncetat. 

A doua zi, în aer, pe linişte, răcoare, 

Sta, vânăt ca porumba, cu ochii albi în soare, 
Țiganul spânzurat. 


=> 
= 
= 


Poezii — Naţionale, 
Paris, 1857. 


1 Revistă — aici: spectacol. 

CLĂCAŞUL 
I 


Oh! legați pentru vecie 

De pământul unde stăm, 
Plătim vecinică chirie 

Şi pe apa care bem. 

Nu avem nimic al nostru, 

Tot în preajmă e străin! 
Venim rupti din lucrul vostru 
Şi dăm peste-al lpsei chin. 


Ca un dobitoc de muncă, 
Ca copacul roditor, 

Ca rodirea dintr-o luncă 
Voi priviţi pe muncitor. 
El şi fiii, şi soție, 

Boul, vaca şi viței, 

Toţi sunt zestre pe moşie: 
Robi ai muncii, robi ai ei. 


Sunteţi veseli când ne vindeți 
În arendă la cochinţi! ! 
Camătă pe muncă prindeți 
Pruncilor de la părinți! 
Bătrân, văduvă, copilul 
Munca-le vă sunt datori; 

Şi sudoarea lor, suspinul 
V-aprind setea de comori. 


1 Cochinţ — ciocoi; grecotei. 


După ce, prin asuprire, 
Stoarceţi, ca proprietari, 
Veniţi iar, ca stăpânire, 
Născociţi la biruri mari, 
Ş-apoi v-aşezaţi pe jeţe 
Jefuind ca dregători! — 
Zgrpțori cu-ntreite feţe, 
Jupuiţi pe muncitori. 

Ei trăiesc în nelucrare; 
Munca-ne de zece ani 

Pun p-o haină de purtare, 
P-un ospăț, cu şarlatani. 
L-a lor jicniţe, grânare, 

Ca p-albine ne adun; 

Când sunt pline de mâncare, 
De tot ce-are ţara bun, 
Gonesc musca, înfund uleiul, 
Ne pun fum ca să fugim; 

Ei iau mierea, noi bordeiul 
Gol ca palma iar găsim. 

D-astăzi, munca-ne e-a noastră 
Ş-o schimbăm pentru pământ. 
Mâncaţi voi țărâna voastră! 
Munca noi n-o dăm în vânt. 

Şi, de vreţi s-aveţi cuvântul, 
De vreţi a vă domiri: 

Este-al brațului pământul, 

A-l lucra, nu a-i robi. 


Pâinea, fierul o rodeşte; 

Tot cu fierul ne-o păstrăm; 

Ea e-a celui ce-o munceşte, 
Trântorilor n-o mai dăm. 

V-am cerut, de milă, dreptul 
Cu tocmeală între fraţi. 

Nu vreţi? Ni-l ţinem cu pieptul, 
Şi veniţi de ni-l luaţi!ţ 


Paris, 1851, ianuarie 


Poezii-Naţionale, 
Paris, 1857. 


O ŢIGANCĂ CU 
PRUNCUL SĂU 


LA STATUA LIBERTĂȚII 
ÎN BUCUREŞTI 


Uite, maică, şi surâde, 
Uite, fiul meu iubit! 

Râzi, că ziua ţi-e senină, 
Râzi, că viaţa îți e lină! 
De stăpâni, cu bici de gâde, 
Nu, tu nu-i fi chinuit! 


Du la gură şi sărută 

Ast bilet!, ast sânt odor 

Ce-ţi dă drepturi şi dreptatea! 
Fata ta e libertatea; 

Curcubeu de zi plăcută 

E stindardul tricolor. 


O, doamne! liber, oară, 
Liber este fiul meu? 
N-a să simţă el robia, 
N-a să simtă tirania. 
Viața tristă şi amară, 
Viața care-am trăit eu? 

1 Biletul ce se emitea de comisia pentru eliberarea 
ţiganilor, în 1848, comisie din care făcea parte şi C. 
Bolliac. 

Vezi tu, maică, ce icoană! 
Aşa este Dumnezeu. 
Asta-i sânta libertate 
Stând şi dând la toţi dreptate! 
Pe tirani i-a pus pe goană, 
Ne-a spart lanţ şi jugul greu. 


Jură-i, maic,-a ta guriţă 
P-ast stindard, pe sânul meu: 
C-o s-o aperi tu la mare, 

C-o să-i fii un reazem tare, 
Să-i dai viaţă şi credinţă, 

C-o să-ți fie Dumnezeu! 


Patria, în libertate, 

Ce te face cetăţean, 

O să vază al tău sânge 

Că ţi-l verşi, când s-o atinge 
Legea ei ce dă dreptate, 

Ca un nobil pământean. 


Jur eu astăzi pentru tine, 
Jur eu, maică,-n locul tău! 
Jurământu-mi fie-ţi crezul! 
Asta fie-ţi tot botezul 

Ce te duce-n cer la bine, 

Ce te mântuie de rău! 


Jur să aibi recunoştinţă 
Către fraţii tăi români, 

Ce ne ia în sânul ei! 


Noi, ce nu eram în lege, 
Din fii liberi nu ne-alege; 
C-a ucis de veci robia 

Şi cumpliții farisei! 


15 iulie, 1848 


Poezii-Naţionale, 
Paris, 1857. 

SE NAŞTE SAU SE FACE OMUL? 


(fragment) 
I 


Țiganul şi clăcaşul 

Au fost gândirea mea. 
Stăpânul, arendaşul 
Şi legea lor cea grea 
Muza mi-au pus în doliu. 
Am râs un râs amar 
Văzând acelaşi oliu 
Ungând şi pe tâlhar 
Ş-a lui proprietate; 
Religia-ntărind 

O crudă-mpietate 

Şi iadu-ncurajind; 
Rob cu stăpânul frate, 
Stând în acelaşi şir, 
Jurând la-altar dreptate, 
Grijiţi dintr-un potir! 
Nu e nedomirire, 

Ci o credinţă rea, 

Am zis, şi mântuire 

În veci nu vom avea, 
D-om aştepta să vie 
Prin sânte predicări. — 
Orice o fi, să fie! 

Ne trebuiesc lucrări; 
Căci popa e complice 
Al vechii tiranii, 
Ş-oricâte va s-explice 
Ne-afundă în robii. 


II 


De p-atuncea, o credinţă, 
Un cult mare, neclintit, 
În întreaga mea fiinţă 
Rădăcina şi-a-ntărit. 

Şi robia, iobăgia, 

Dijma, claca, birul greu, 
Draci câți fată tirania 

Cu voia lui Dumnezeu, 
Moartea, ocna şi tortura, 
Şi podvada! de-ngrozit, 
lesmele ce-mi cunosc ura, 
lesme câte-am biciuit — 
Îmi scrâşnesc, se pun în pândă, 
Mi-arăt pumnii nencetat, 
Mă amerinţ cu osândă, 
Mă acuz de apostat?. 

Şi tiganul, şi clăcaşul, 
Nencetat în umbra mea, 
Mi-arăt spetile crăpate, 
Fiarele ce îi dobor, 

Spun pe fie-sa-n curţi c-o bate 
Şi ciocoii că-i omor. 
De-ntreb o privighetoare 
Ce-o inspiră în cântări? 
De nu doarme, ce o doare? 

1 Podvadă — cărăuşie 
impusă. 
> Apostat — răzvrătire. 

Plâns e glasu-i? Dezmierdări? 
De ce buha-mi spune rele 
Şi porumbii se iubesc? 

Şi atâtea păsărele 

Ce îşi spun când cirpesc? 
De întreb zefirii seara 
D-unde vin şi und” se duc? 
Pentru ce e crudă fiara? 
Fluturii cum se produc? 
De pre unde-şi ia căldura 
Acest soare-n veci aprins? 
Cine-o fi ţiind măsura 

În acest deşert întins? 
Cine-mpinge astă bombă 
Noaptea-n drum atât de lin? 
Ce serbează astă pompă 

De luceaferi în senin? 
Brânduşaua, dimineaţa, 
Cui surâde între ziori? 
Cine a vopsit verdeaţa? 
Dupe unde vin ăşti nori? 
Micşuneaua adorată 
Pentru ce s-a voalat? 
Ş-astă roză parfumată 
Împotriva cui s-armat? 
Cine-nvaţă rândurica 

Cum să-şi facă un locaş? — 
Îmi strig flori şi păsărica: 

— „Vezi-ţi de țigan, clăcaş!“ 


Ş-atunci muza-mi, despletită, 
La o uşă de bordei, 

Geme, cheamă umilită 
Prunci ce rod mălai de mei; 
Sau, pe lâng-o vatră-n feţe 
De ţigani ce n-au mâncat, 
Plânge lâng-o frumuseţe 
Ce biciul a sfâşiat. 

De văz jună bălăioară 

Cu ochi limpezi de azur 
Că se-mlădie uşoară 

În boaua! de samur, 

Văz îndat-o copiliţă 
Oltencuţă cu ochi viu — 
Numai strențe-a ei fotiţă — 
Cum o bate un zapciu. 

Mă gândesc la-atâtea rele, 
La atâți cumpliţi ciocoi 
Ce-au văzut zilele mele 
Făcând prăvili pentru noi! 
Pe zefiri îmi vin suspine 
De la-nchişii chinuiti, 

Şi pe râuleţ îmi vine 
Plânsul celor jefuiţi. 

Constantinopole, 20 martie 1850 


Poezii-Naţionale, 
Paris, 1857. 


Boa — blană purtată după gât. 

Leleo muică, rândurica 

Nu mai poate, mitutica, 
Că-i frumoasă dimineață, 
Roua-i nasturi pe verdeață 
Şi Zorilă-n răsărit 

Joacă-n câmpul aurit. 

Plec, mă duc la d-ăi ciocoi 
Ce-şi bat joc şi-şi râd de noi. 


Leleo muică, leleo doamne! 
Prunculeţii-mi mor de foame. 
Mor în Ţara Românească 
Cea avută, cea cerească! 
Codrul mândru c-a-nverzit, 
Frunza mi l-a-mpodobit; 

Mă duc să pândesc ciocoi, 

Că prea mult îşi râd de noi. 


Ce folos d-aşa câmpie, 

De a ţării avuţie, 

C-aduc aurul cu sacii, 
Dacă parte n-au săracii! 
Că din holda ce muncesc 
Nici un bob nu folosesc; 
Muncesc tot pentru ciocoi, 
Copilaşii îmi stau goi. 


N-au cămaşe, n-au mâncare, 


Că şi biata mă-sa n-are. 


N-are-a toarce, n-are-a ţese, 


Şi din trenţe nu mai iese. 
Că plătesc, plătesc, plătesc 
Şi nu mai mă răfuiesc. 

Tot e-n plată la ciocoi, 
Lumea nu e pentru noi. 


Într-o zi ne-a cere doare 
Plată p-aer şi pe soare. 

Că cer vamă şi chirie 

Şi p-a fiarei vizunie. 
Plătesc locul de bordei 

Şi n-am nici mălai de mei. 
O, ciocoi, ciocoi, ciocoi, 
Ce-am fi oar’ de vină noi! 


Anul tot în lucrul vostru, 


N-avem timpuleț al nostru. 


P-o oiţă cereţi plată, 
Fiindcă paşte, fiindcă fată. 
Găini cereți să vă dăm; 

De n-avem, să cumpărăm. 
Mai iertaţi-ne, ciocoi, 
C-abia pielea e pe noi. 

Până când să dăm în vară, 
Doi copii îmi degerară; 
Că-i coliba dărâmată, 
Cerga d-arendaş luată. 

De găâteaje am sfârşit, 

Şi ciocoiul le-a scumpit. 
O, ciocoi, ciocoi, ciocoi, 
Ce ne frigeţi, vai de noi! 


Că plătesc şi pentru vatră, 
Pentr-un căpătâi de piatră, 
Pentru tot ce e sub soare; 
C-a zis Crist că dacă moare 
Äl d-a fost mai necăjit, 

El e-n cer mai fericit. 

Mai daţi cer pe la ciocoi 

Şi pământ la d-alde noi. 


Cristuleţe, mai ia-ți cerul, 
Că ne rebegeşte gerul. 

Ia-ţi şi cerul, şi cuvântul, 
Şi mai lasă-ne pământul. 
Dă-mi cât poci măcar a sta, 
Capul a mi-l rezima. 

Mai du-n cer şi d-ăi ciocoi 
Şi mai iartă-ne pe noi. 


Leleo muică, dac-aş prinde 
Hoţomani d-ăi de ne vinde, 
Hoţomani de la biserici, 
D-ăi ce ne tot fac la predici, 
Să le spui ce-a zis Cristos 
Pe când mi-ţi umbla pe jos 
Şi da lumea la ciocoi 
Ş-oprea cerul pentru noi! 


Leleo muică, cucul cântă! 
Vară verde, vară sfântă, 
Codrului că plete-i creşte, 

Pe voinic că mi-ți umbreşte. 
Umbra-i deasă-n cărpeniş, 

Să m-aşez la un cotiş, 

Să pândesc la d-ăi ciocoi, 

Că prea sunt spurcaţi cu noi! 

Leleo muică, măiculiţă, 

Ia dă-mi toanta puşculiţă, 
Că de an n-am mai cătat-o 
Şi rugin-a fi mâncat-o; 

Că de an n-am dat cu ea, 
Ş-asta-i toat-averea mea. 

Că mă duc la d-ăi ciocoi 
Ce-şi bat joc şi-şi râd de noi. 

Puşcă lungă ghintuită, 
Din războaie dobândită, 
Moştenire de la tica, 

Tica ce nu ştia frica. 

Că intra în cârjalâi 

Şi da groază-n pazvantlâi. 
Tata n-avea plug şi boi, 

Se hrănea de la ciocoi. 


Poterile şi catane 

Îi zicea tot căpitane. 

Când răcnea, scotea văpaie; 
Nu-i sta nimeni în bătaie. 

El mi-a zis când a murit: 

— „Te-am crescut şi te-am iubit! 
Pun'te-n pândă la ciocoi, 

Că ei nu sunt fraţi cu noi.“ 


Leleo muică, cucul cântă, 
Voinic codrul s-avântă; 
Frunza-i verde şi curată, 
Parcă-mi văz nevasta fată. 
Dar mă duc voinic şi viu 
Şi nu ştiu d-o să mai viu, 
C-oţomanii de ciocoi 

Or fi poteri dupe noi. 


Că ei fur în ziua mare 
În Divan, în Adunare, 
Fără frică de robie, 

De bătaie, puşcărie; 
Căci ei sunt privileghiaţi 
Şi de prăvili apăraţi; 
Brasle rele de ciocoi 

Ce sug sângele din noi. 


Când pleca în haiducie, 
Copilaşii şi soţie, 
Cu bătrâna lor bunică, 


ÎL ţinea plângând de frică. 


El pe toți îi săruta, 
Flinta-n umăr ş-arunca, 
Și, luând-o spre Vulcan, 
Zicea-n frunză pe Jian. 


Poezii-Naţionale, 
Paris, 1857. 

CIOCOII DIN REVOLUȚIE 


(fragmente) 


Num-opinca, sărăcuta, 
Numai ea nu ne-a-nşelat, 
Numai dânsa, ea, micuța, 
Numai ea nu ne-a trădat; 
Dar ciocoii guleraţi 

Sunt la inimă spurcaţi. 


Că eu bine-am spus, săracu; 
Eu v-am spus numaidecât 

Că n-ai să te-mpaci cu dracu, 
De i-ai face orişicât: 

Toţi ciocoii guleraţi 

Sunt la inimă spurcaţi. 


Ba c-om face, ba c-om drege, 
Ba s-avem şi pe boier; 

C-o fi bun de-l vom alege 

Pin guvern, pin minister. 

Dar ciocoii guleraţi 

Au fost, cum am zis, spurcaţi. 


Că-ncepur-a face fracții 
Ş-a lega pe opincari: 
Într-o lună,-n trei reacţii, 
Ne-au scăpat ăi măcelari. 
Că ciocoii guleraţi 

Sunt la inimă spurcaţi. 


Şi noi tot cu evanghelii 

Din balconuri predicam; 

Tot spuneam parascovenii 
Şi-i iertam, ne împăcam,; 
Dar ciocoii guleraţi, 

Ei rânjeau, că-s rău spurcaţi. 


Toat-opinca-n puşcărie; 


Toţi legaţi, săraci lpiţi, E 
Zac în ploaie pe ghimie, 2 
sie SE < 
Pribegesc proscrişi, goniti, e 
Iar ciocoii guleraţi i 
Râd de noi că-i credem fraţi. = 
o 

< 

Num-opinca, sărăcuţa, R 


Numai ea nu a furat; 
Numai dânsa, ea, micuta, 
Numai ea nu a trădat. 
Iar ciocoii gulerați 

Sunt spurcați şi veninaţi. 


Braşov, 1848, 10 decembrie 


Poezii-Naţionale, 
Paris, 1857. 


HOLERA CIOCOILOR 


Cu cât mergem înainte, 
Libertatea-naintează 

Dă holera în ciocoi; 

Tot îngână la cuvinte, 

A cârti nu mai cutează — 
Rânjesc când ne văd pe noi. 


„loite Poarta, Austria, 


9 Ioite consuli, diplomații, 
= Slugi în care credeți voi, 
z Că salută România, 

e Ne invit să fim ca frații, 

$ Iubiti, una între noi.“ 

O 

130 „Să fiţi tot în capul ţării, 


Să fiţi tot în slujbe bune, 
Toate fie pentru voi. 

Fiţi voi boldul-naintării. 
Legile a fi mai bune, 
Num-atâta cerem noi.“ 


„Să trăiască România! 
Să trăiască libertatea! 
Nu mai sunt de azi ciocoi.“ 


„Să... trăiască... la pustia! 
Hi... cîhî... egalitatea... 
Ce ziseşi c-o să fim noi?“ 


„Zi colea, cu voie plină: 

Să trăiască România! 

Nu e noi şi nu e voi.“ 
„Mă cam cearc-o holerină... 
Am o colică, pustia! 

Ce ziseşi c-o să fim noi?“ 


„Ştim ce-ţi trebuie, cocoane, 
Şi de tuse şi holeră, 

Şi de câte aveţi voi: 

Sau la cochii-vechi! otgoane, 
Sau, măcar vre o zaveră, 
Asta-i leac pentru ciocoi.“ 


Bucureşti, 3 iulie 1848 


Poezii-Naţionale, 
Paris, 1857. 


1 Cochii-vechi — mezat. 

EPISTOLĂ 


LA D. K. A. K. 
„Miv éàeóðepaç iðéar 
TALC òpaiarç TÒ mopasi, 
tó xpoci xai Toi Opoltaig, 
woădde Abpa uov xpoil“ 


II. Zo0dr6oc! 


Ei, prietene, ia spune-mi, din voiaj ce ne-ai adus. 
Au, în țară-ţi tot acelaşi te-ai întors precum te-ai dus? 
Ai adus vro mantelică, vro lornietă, vrun lornion? 
Învăţat-ai să-ţi faci haine dup-al Franţii frumos ton? 
Franţuzeşte învăţat-ai cârlionţi să-ți învârteşti 
Şi, a Pimbesil, crăvata mai cu gras? să potriveşti? 
Învăţat-ai acea sticlă într-un ochi a o ţinea, 

A ochia frumos pe dame şi-n caleaşcă a şedea? 
Învăţat-ai de se cade de odată a intra 

În salonul unde-i cercul, sau de trebuie-a căta 
Alte uşi mai indirecte, ş-aci, făr-a te simţi 
Adunarea, cu încetul, să te vază a zâmbi? 
Învăţat-ai de se cade sau de nu a saluta 

La intrare, la ieşire — pălăria a-ţi fura? 

Ştii, intrând la vre o damă, când mănuşi va fi purtând, 
Cum să ceri ca o pisică, şi abia din ochi rugând, 
Mânuşiţa să-şi golească şi apoi a-nainta, 

C-o strânsoare lin simțită frumos a i-o săruta? 


1 „Nu liberele idei, frumoasele, vinul, 

vinul şi frumoasele cântă tu, lira mea de aur!“ 
P Sutzos (gr.) 

2 Gras (fr. Grâce) — graţie. 


Dar când vei vorbi cu dânsa, învăţat-ai cum să stai, 
Cum să joci prin geană ochii şi ca ce miros să ai? 
Pieptul trebui scos afară, dosul dat mai înapoi, 
Piciorul drept înainte şi p-ăl stâng să-l încovoi, 
Pălăria-n mâna stângă, mâna dreaptă-ntr-un buton; 
Astea, crez, vor exersate pân-a nu intra-n salon. 

Ai băgat şi tu de seamă, când cu dama vei mânca, 
Cum s-o-ndopi pe tot minutul, asieta! a-i schimba, 
Cum să-i torni şi vin, şi apă spre a nu se osteni, 

Şi cu toată-mbucătura, s-o-ntrebi cum se mulțumi? 
Cea de gintilom deviză ştii acum a combina 

Şi pe viziera voastră câte creste a săpa? 

Ştii ce însemnează: nouă, şeapte, şase, cinci şi trei? 
Ştii când trebuie piezişe şi când drepte să le-nchei? 
Dar coroana de dasupra, când va fi de prinţ, câţi colţi 
O să aibă? Dar de ducă, de baroni, de conți, viconţi? 
Cu un cuvânt, spune-mi: tonul, heraldic-ai învăţat 
În această lungă cale pe pământ civilizat? 

Aş! dar eşti tu om d-aceia? Mie-mi pare că te-auz 

Făcând pasuri mari pân casă, când pe gânduri, când 
confuz. 

Să-mi spui c-are Englitera maşini, prăvil ş-ast venit; 

Canaluri, drumuri curate şi comerciul înflorit. 

O să-mi spui c-au instituturi, şcoli şi făbrici, n-au 
cenzuri, 

Şi că toţi muncesc p-acolo, nu se plimbă în trăsuri; 

O să-mi spui cum că în Franța iată ce s-a mai ivit, 

Şi că-n Camera d-acolo iată ce s-a mai vorbit. 


1 Asietă (fr. assiette)- farfurie. 

Cum că sunt țăranii noştri asupriți şi nenvăţaţi 

Şi că nici că au să fie ocrotiţi sau apăraţi... 
Şi o să te-aprinzi cu-ncetul, să te-ntinzi la ast cuvânt, 
Să rosteşti deşarte vorbe, să azvârli cuvinte-n vânt; 
C-ar fi adică mijloace şi ei viața a-şi vedea, 
Neamul boieresc să scază, privilegiul a cădea; 
S-avem legi şi şcoli ca lumea, şi teatru, şi tpar, 
Să-nceteze ş-astă boală de paharnic, de pitar. 
Voi sunteţi de vrajbă oameni, toți sunteţi din Câmpineni: 
Voi ați merita, grămadă, s-o porniţi la Mărgineni. 
Astea-s vorbe de un nobil? Ai tu sânge boieresc? 
Tu, pare c-ai fi opincă: eşti din neamu rumânesc! 
Auzi că să aibă drepturi un mojic, un opincar, 
Rumânoiul de la ţară, muncitorul — un plugar! 
Mâine-i zice că se cade şi în Cameră să-l bagi, 
Şi să şează cu boierii când vorbesc despre iobagi! 


Tu, d-ai fi precum se cade, ca cocon şi ca boier, 
Era să aibi stare astăzi şi poate şi minister. 
Fuşi comandir în oştire; întâi avuşi escadron 
Şi pă urmă, după asta, comandaşi batalion. 
Şi întâi, şi mai la urmă, tu îmblai tot cu cuvânt 
Să înveţi pă soldat slujba: nici o coastă nu i-ai frânt, 
Nu i-ai dezlipit ureche, n-ai scos ochi, de păr n-ai tras, 
Nici măcar cu bobârnace nu l-ai ciocănit în nas. 
Un ostaş, când va să bată, nu dă douăzeci şi cinci; 
Strigă: „Toţi undr-ofiţerii! Daţi până veţi da pă brânci, 


Soldatului mâncă-i hrana, leafa, nu-i da nici mondir; 
Dă-i de muncă, dă-i bătaie, de eşti zdravăn comandir, 
Numai munca şi bătaia ţine-n frâu pă un soldat; 
Cât îl ţii flămând şi-n muncă, nu te temi de revoltat!“ 
Fuşi ispravnic la Brăila, la un port cel mai frumos; 
Favorat şi plătit bine, cu speranţe spre folos; 
Dar, ş-aci tot îndărătnic: Tu vreai a administra 
După cum rezonul cere, după conştiinţa ta. 
Dă la dracu conştiinţa şi te-apucă de câştig! 
Lasă-te de propagantă, lasă-te de cei ce strig. 
Ce-aveai tu dacă ţăranul, d-arendaş năpăstuit, 
L-a-nşelat neguţătorul şi ciocoiul l-a căznit; 
Că nu mai are opincă, n-o să aibă ce mânca — 
Vino-ţi, omule,-n simtire! Asta nu e treaba ta. 
Nu-i aicea stăpânire? Nu sunt prăvili? nu e domn? 
Nu e ţara o grădină? Eu mă mir cum tu n-ai somn; 
Culcă-te şi dormi în pace subt aceşti frumoşi tufani, 
Lasă-ţi pung-asta deschisă; căci acuma plouă bani, 
Cum ploua cârnaţi odată; starea-ţi faci din lucru mic; 
Astăzi e tot meşteşugul: să ştii să nu faci nimic. 
Ce-aveai tu s-opreşti potvada, să nu laşi pe negustori 
Să mănânce săptămâna proştilor de muncitori, 
Să strici vechile-obiceiuri, să pui a da îndoit 
Câţi au jefuit opinca? — Eşti un om nesocotit. 
Voi sunteți vrăjmaşi ai ţării ş-ai neamului boieresc; 
Vreţi să mojiciţi noblețea cinstită pă cal domnesc. 

Voi v-aţi pus să stricaţi lumea şi să spuneți la ţăran 
Că e şi el om în lume, dopotrivă cu un ban; 

Voi şi barbe vechi, lăsate prin timpi, epoci... dar, să tac; 
Căci aveți naturi ciudate, cele bune nu vă plac. 
Ce-atâta nemulţumire! Ce huliți! Ce tot strigați! 
N-aţi avut chiverniseală? Nu sunteţi înaintați? 

Care alţi, atât de tineri, ca voi au înaintat? 

Ce voiţi să fiţi? Ia spuneţi. Nemulţumitor! ingrat! 
Vreţi să fiți tot cu cordonuri? Domni voiţi să fiţi aleşi? 
Dar, să mai vorbim greceşte ca să nu fim înţeleşi: 

Ti! K'esi thelis na ghinis afendis? O, ho! O, ho! 
Alos tha ghini afendis, alos. To ksero ego.! 

Dar, destul vorbii în pilde; să-i lăsăm la Dumnezeu; 

O să schimb acuma tonul: ăsta nu e felul meu. 

Tu erai profet odată: îmi spuneai c-aşti montaniari?, 
Când li se va scoate masca, o să văz că sunt mugari”. 
Ce ciudată combinare! Se şopti că-n minister 

O să fie o schimbare, şi că până la vister 

O să se împartă ranguri, şi, iată-i, plecaţi în jos, 

Toţi se leapăd de opincă ca alţi Petre de Cristos. 

Mi-a pierit orice speranţă, stricaţi suntem foarte rău; 
Nu-i Obştească Adunare de când nu e unchiul tău. 


Publica părere încă pân-acum nu s-a format; 
Pilde nu sunt, tipar nu e, obiceiul e stricat — 


1 Aceste vorbe sunt zise de consolul Minciaki, care prezida la facerea 
Regulamentului Organic (n. a.). În traducere: „Ce! şi tu vrei să 
devii domn? Afară, afară! Altul va deveni domn, altul. O ştiu eu“ 
( g r A ) i 
2De la fr. montagnard — muntean, denumire dată grupei membrilor 
Convenţiunii, care manifestau o poziţie radicală. 

3 Muşar (fr. mouchard) — spion. 


Ce speranţă de-ndreptare putem oară aştepta? 

Să privim la ruinare? Trebuie a ne deştepta. 

Să găsim şi noi vro armă; sau, cel puţin, un azil. 
Ce ne îngrozim atâta d-o gonire, d-un exil? 

Ce e astă amuţire? Până când să lăudăm 

Tot ceea ce nu ne place? Până când să ne-nşelăm? 
Cel puţin, o faptă bună, să-ncetăm a defăima, 
Să-ncetăm a-ntreba p-alţii ce e bine-a lăuda, 
Să-nvăţăm a fi ai noştri, să-nvăţăm a ne gândi; 

O să pierdem, o să pierdem, până când vom izbândi. 
Să păşim şi noi cu lumea; avem timpul ajutor. 

Să ştim, cel puţin, a zice: ăsta-i bun judecător, 
Ăsta este bun ministru, ăsta-i bun de deputat, 

Asta poate fi profesor, ş-ăstălalt un avocat. 

Până când, tot din grămadă, o să tragem la noroc? 
Până când, ca în băjenii, să n-aflăm al nostru loc? 
Până când ce a fost tata să fiu şi eu, neapărat? 
Dacă tata fu de treabă, şi eu sunt un om stricat — 
Dacă tata, dinprotivă, fu om rău şi ticălos, 

Şi eu am capacitate, poci fi ţării de folos; 

Numai pentru astă vină, că el n-a înaintat, 

Trebuie ca eu din locu-mi să fiu astăzi depărtat? 
Sau, dacă al meu părinte, printr-un chip particular, 
A putut să-nainteze subt un domn de la Fanar, 
Oară eu, care atuncea încă nu eram născut, 

Am a lui îndemânare? Pentru toate sunt făcut? 

Ce sunt aste ranguri multe, care nu se mai sfârșesc: 
Conţpist, pitar ş-atătea care mai nu le brodesc; 
Văz că ies câte o mie pă tot anu-n sărbători, 
Şi, de n-ei avea vreunu, nu poţi nici să te însori. 
E o boală lpicioasă ce s-a-ntins între români, 
Mai rău şi decât holera: face oamenii păgâni. 
Să despoaie ziua-n uliţi, părinţii omor pe fii, 
Ca să moştenească banii — taxa unei serdării: 
Un serdar, măcar la groapă, decât viaţă fără rang 
Să-i şopteşti că-l faci paharnic şi îşi pune muma-n ştreang. 
Care oară e onoarea celor ce se poroclesc? 
Nu mai ştii nici cum îi cheamă; nu ştii cum să iscălesc. 
Aci-i zic pitar, paharnic — mâine, agă sau clucer; 
Ieri ştiai că-i zic postelnic şi acum îi zic vister. 
Nu mai spui d-al nostru-Apolon ce striga: — „Sunt în zadar! 
Slăbiciuni sunt aste ranguri!“ şi acuma e pitar. 
Nu-ţi vorbesc d-atăţi profesori ce virtutea tâlnesc, 
Şi apoi declar, din suflet, fără rang că nu slujesc. 
Ce mă pune în mirare este numai un bărbat 
Care-l ştiu că este tare, nu e nicidecum stricat, 
Care-avu şi cutezarea a trimite înapoi 
Rangul ce îi oferiră, fără-a-l cere c-alţi ciocoi, 
Ce declară simtimente şi virtuţi de un Caton 
Şi s-arată, întru toate, democrat d-ai lui Platon — 
Se-mbătă şi el dodată de ast otrăvit nectar 
Al tiranilor? Ce dracu! — văz că şi el eî serdar. 
Ce sunt aste lungi cordonuri? Aste cruci plântate-n piept? 
Toţi sunt oară de vânzare? — n-aş voi să fiu nedrept — 


Ei de sine îşi pun cruce, sau de alţii-s la mezat? 

Sau, spre a li se şti preţul, de stăpâni s-au înfierat? 
Pentru că văz osebire; nu sunt toate tot un fel: 
Una mică, alta mare, ş-altele nici într-un fel — 
Cu coroni, încolţorate. — Aş dori acum să ştiu, 
Aştia ce atât le poartă, ce-nsemnează crucea ştiu? 
Ştiu ei pentru ce o poartă? ştiu ei cât o pângăresc? 
Ştiu ce mare este crucea şi cum o nimicnicesc? 
Ştiu că cel ce poartă crucea e apostol, mucenic, 
Cavaler al libertăţii? — Mai staţi, oameni de nimic! 
Odată, era şi crucea simbol sfânt, simbol frumos; 
Dar acuma, cine-o poartă este Iuda lui Cristos. 
Cine ia acuma crucea? Cel ce ştie sugruma, 
Sau acel ce-n câmpul vrajbii mai mulţi oameni va trăda. 
Dar acei ce primesc semne de pe la mai mulţi tirani, 
Care, pentru şi-npotrivă sunt la cei dintâi tâlhari, 
Astora ce-am zice oară? De vânzare, sau vânduți? 
Şi, la care dintre dânşii? Unuia, sau la mai mulţi? 

Cată orice stat să aibă un mijloc a răsplăti, 
Şi, din contra, iar să aibă altele a pedepsi; 
Însă trebuie gândire spre a nu se profana 
Nici pedeapsa, nici răsplata; trebuie a combina 
Ca şi una şi ceilaltă să poată contribui 
Oarecum ca să mai dreagă pe acel ce le-a primi. 
Orice premiu de răsplată e căzut, e profanat 
Când s-a dat acelor oameni care nu l-a meritat. 

Idealul într-un premiu în veci prețurile-a dat: 
Dafinii sunt buruiane când nu ştii cin” i-a purtat. 
Se cuvine şi pedeapsa tot aşa a cumpăni, 
Ca să fie cât şi vina; trebuie a gândi 
Ca pedeapsa să servească oarăcum a corija, 
A mai îndrepta morala, nu a o mai degrada. 
În aceste argumente două neamuri izbutesc: 
America pedepseşte şi inglizii răsplătesc. 
Însă nici un stat c-al nostru n-a ştiut a se gândi 
Cum să-şi strice el poporul. — Oară nu ne vom trezi! 
Cel ce a furat găina e tot astfel pedepsit 
Ca şi cel ce tâlhăreşte toată viața nelpsit. 
Cei ce-au jupuit poporul sunt tot astfel răsplătiți 
Ca şi cei ce-au servit țării ş-au ştiut a fi iubiţi. 
Sau, mai bine, chiar din contra, cei oneşti sunt exilați, 
Şi tâlharii-n capul ţării onoraţi şi lăudați. 


Când ating această coardă, să mă crezi, mă revoltez; 
Şi când văz c-aşa-o să meargă, simţ că mă înfiorez. 
Înţeleg c-ar fi mai bine să fiu ceva mai sceptic, 

Să mă îndoiesc de toate şi să nu mai văz nimic. 

Un: ştiu şi eu! sau: ce-mi pasă! să fie tot ce răspunz 
La oricare întrebare, pentru orişice abuz. 

Să mă-nchizi în vre o casă, şi, pe gânduri rătăcind, 

Să stau c-un poet în mână, când dormind şi când citind; 
Pe-o hârtie poleită fapte mari se născocesc, 

Să scriu imnuri, dedicaţii la cei ce ne stăpânesc. 


Să fac o apologie, să scriu un panigiric 

Acestor pitici gigantici şi l-alţi oameni de nimic. 
Dar ce faci când ai un dimon care vine a-ți striga 
Că prin rău se scoate răul, că nu trebuie-a arăta 
Viţiul nici în părinte, c-ai nevoie să goneşti 

De aproape criminalul, eşti silit ca să izbeşti 

Pă tâlhar d-a drept în faţă; cum că, pentru un boier 
Nu e altă îndreptare decât un Robespierre? 


< 
Viu să mă deschiz la tine; — poate că e un blestem! = 
O idee ce mă roade, şi, aceea ce mă tem. = 
Este frica cum că-n viaţă-mi n-o să văz a-şi răzbuna F 
Aste trupe dezarmate! N-o să văz a se-nchina < 
Capetele pângărite la opinci de muncitor; > 
N-o să văz săteanul nostru a-şi fi el legiuitor! a 
I4I 


Credința mea îmi spune că ast timp ne va veni; 
Dar, până atuncea, oară, voi putea şi eu trăi? 
Nu cumva va fi târzie ca Mesia! ce-aşteptăm? 
Nu cumva ne minte răul, ca să facă să-l răbdăm? 
Fie, căci până atuncea misia mi-o împlinesc: 
Până când n-oi lua fierul, pana mea nu-mi părăsesc. 


Collecţiune de poesii vechi şi noui, 
Buc., 1857 


1 Vezi loan Evanghelistul 14-15 (n. a.). 

REFLECŢIE 

O, câte trebuinţe chiar omul şi le face, 
Pizmaş pe sine însuşi, se las-a se târî 
De patimi şi de pofte; îşi vinde a sa pace 
Ş-aleargă el de sine sub jug a se vâri. 


În veci fără simtire, trăiesc ca dobitoace, 
Stăpâni îşi cată singuri, le zic că sunt păstori; 
Ca vita fără voie la glasul lor se-ntoarce, 

Şi gem, se-mpovărează subt asprii protectori. 


Găsesc de fericire subt jug ca să trăiască; 
Genunchii lor se-nmoaie şi capu l-e plecat, 
Şi oricare povară sunt gata să primească; 
Se-ntrec, sărut piciorul ce simt că i-a călcat. 


Se bucur şi sunt veseli când capăt vreo poruncă; 
Şi mândri de onoarea că sunt deosebiti, 
Alerg, cu mare fală, şi-n valuri se aruncă; 
Îşi uit-a lor fiinţă la câte-s porunciţi. 


La slujbe ruşinoase se-ntrec să le-mplinească, 
Şi faptele cu fală ca merite îşi spun, 

Şi tremur ca stăpânul să nu îşi necăjească, 
Şi liberându-l, p-altu s-aleagă mai de bun. 


Ce dulce e viaţa acelui ce trăieşte 
Stăpân pe sine însuşi şi nu e-al nimului, 
Se bucură de toate şi toate îi prieşte; 
Natura, universul, întregi sunt ale lui. 


Iar tristă este starea acelui ce se vede 
Legat, că nu mai poate de sine-a dispoza; 
Maşină fără suflet, nici ştie, nici prevede 
De-i dreaptă acea lege ce vin a-i impoza. 


Şi dacă vre o dată simţirea-i se dezgheaţă, 

Îi cere socoteală de câte a făcut; 

Sau va şi el o dată să schimbe astă viaţă, 

Un glas din iad răsună, îi strigă: eşti vândut! 


Departe toate astea! în turme ei trăiască, 
Cu pielea şi cu viaţa tiranii a-şi hrăni; 

Eu crez în Libertate, şi ea mă cârmuiască, 
Nu-mi trebuie protector în lanţ a m-ocroti. 


Departe astă viaţă de omul cel ce simte, 
Rămâie pentru-acela născut automat, 

Ce n-are-inteliginţă, nici poate da cuvinte 
Spre ce veni în lume, spre ce fu întrupat. 

Ce e acea onoare ce tremur a o pierde 
La micele caprițe a unui îngâmfat, 
Stăpân ce îi sugrumă şi nencetat îi crede 
Născuţi pentru serviciu la câte a visat? 


Ce este acel aur din care-şi fac podoaba 
Spre fala unui mândru despot ce le-a luat 
Şi sufletul şi mintea, şi le-a depus otrava 
Ce-omoară-inteliginţa, ce cerul le-a lăsat? 


Acel ce-n sărăcie nu poate să trăiască 

El sclav a fost să fie şi sclav etern va fi! 
Servească dar, de-i place atât să s-umilească, 
Târască-se pe praguri, căci sclav el va muri. 


II 


Îmi place viaţa lină, speranţa înainte; 

Şi-n locuri singurateci, în sine-mi mulţumit, 
Să nu port acea grijă ce duc cei fără minte; 
Să dorm îmi place pacinic, de cuget netrudit. 


Şi pură, tot vergină rămâie a mea pană; 

Să nu mă facă-n viaţă-mi de mine-a mă roşi. 
Corupţia departe; tentaţii de satană 

Să nu găsească-n mine cărare a veni. 


Eu las societatea şi grijile ce-omoară 

Pe toţi nesocotiţii ce-un bine-şi nălucesc, 
Ce-aţint vre o himeră şi-n ea se dezonoară, 
Ce-o duc în agonie şi-ntr-însa se sfârșesc. 


Deştept cu aurora, să stau la o fântână, 

Şi roua dimineței pe fruntea mea căzând, 
Să-mi cânte rândurica şi fluierul din stână, 
Să văz cum naşte ziua şi turmele păscând. 


Să văz pe muncitorul cum telina despică 

Şi-n brazda lui adâncă să-l văz a semăna 
Speranţa unei toamne; sudoarea lui ce pică, 
Să-l văz privind-o vesel, când brazda-i va uda. 

La pacinica murmură de-un râs ce şerpuieşte 
Prin văile verzite cu unda-i de clistar, 

S-adorm în murgul serii, când mierla fâlfăieşte 
Prin frunzele stufoase a unui vechi stejar. 


S-ascult privighetoarea pe când se dezmierdează 
P-o cracă înverzită în noaptea fără nor, 

Acolo unde laţuri şi puşcă nu cutează 

Să tulbure-al ei cântec, să-i dea vre un fior. 


Veniti, iubite muze; etern să fiţi cu mine; 

Să nu gândiţi vreodată că eu vă voi trăda 
La câte vă degradă acei ce nu-s în sine 

Şi vând pudoarea voastră, tiranii a cânta. 


Veniţi, frumoase zâne! Cu voi eu toată viaţa 
O patrie ş-amorul în pace voi cânta; 

Cu voi eu împreună doresc să gust dulceața 
Ce-o gust aceia numai ce ştiu a vă visa. 


Collecţiune de poesii vechi şi noui, 
ă1857î. 

ARTICOLE LITERARE 


[SCRISOARE CĂTRE C. NEGRUZZI] 


Domnul meu, 


Foloasele ce dă literatura la înaintarea civilizației au 
fost simţite de toate naţiile în toate veacurile; şi înaintarea 
literaturei n-a crescut decât prin societăţi. 

O adunare de mai mulţi cunoscători dă totdeauna 
drumul cel mai drept ideilor; o adunare de mai mulţi 
râvnitori găseşte frumosul literaturei, şi o adunare de mai 
mulţi lucrători îl face comun. 

Un geniu sălbatec, prin societate se înnobilează; un duh 
nestatornic, prin societate se regulează: şi regula, şi 
statornicia au făcut totdeauna isprăvile. 

Isprăvile literare fac civilizaţia, şi civilizaţia singură fericirea. 

Un mai mare număr împreună dezbate ideile fiecăruia 
câştigate în parte, tăgăduieşte cele greşite, dezvoltă cele 
sănătoase şi dă suflet celor ce pot a se îndrepta. 

Tot omul rezonează!, toată ideea are un cuvânt, dar 
aceea e mai dreaptă, aceea e mai lămurită, care s-a 
pieptănat de mai multe raţii?. 

Omul ce nu şi-a comunicat ideile nu e niciodată sigur 
de dânsul. 

Omul vra ca să placă, şi de place o află numai prin 
societate; cel ce nu s-a expus este totdeauna în îndoială, şi 
îndoiala e singura care descurajează. 

Mi s-a întâmplat, domnul meu, a vedea mai multe pro- 
ducte şi traducţii literale la câţiva din prietenii mei, care 


1 Rezona — a judeca, a gândi. 
2 Raţie — rațiune. 


mărturisesc că ar fi putut trece de cap-d-opere în starea 
literaturei noastre; şi neîncredinţarea autorilor în faptele 
lor le lasă nevăzute. 

Am văzut mai multe romanţuri! lăsate pe la jumătate, 
mai multe poeme începute sau aproape a se isprăvi, mai 
multe bucăţi dramatice cu scenele neîncheiate, numai pentru 
că n-a avut autorul un al doilea rezon să-i corecte ceea ce a 
scris şi să-i deie o idee ce nu i-a venit pentru înainte. 

Într-o societate literală, domnul meu, aduce fiecare mă- 
dular? rodul ce a strâns din cititul şi adunările ce a avut în 
parte, şi împreună cu micele-i băgări de samă le pune la 
mijloc; dau între ei prisosurile pe ceea ce le e de trebuinţă 
şi nu pierde nimic din ceea ce a aflat. 

Nicidecum nu scade meritul unui autor dacă s-a împru- 
mutat cu ceea ce i-a lipsit, căci a plătit-o cu ceea ce i-a 
prisosit: nimeni nu poate câştiga singur toate, şi nimeni 
afară din societate nu poate avea mai mult decât aceea 
pentru care a muncit, şi aceea mai nu totdeauna. 

Într-o seanţă? literală aduce fiecare mădular aceea ce 
poate dobândi cu munca sa, norocită sau nenorocită, şi, 
preţ pe astă muncă, priimeşte toate roadele ce pot da 
ostenelile a o sută. 

Pentru astă societate, domnul meu, ne e vorba. Văzând 
isprăvile societăţii „Filarmonice“, care, cu toate că alcătuită 
până în sfârşit de un de tot mărginit număr de bărbaţi, dar 
care într-un curs de doi ani săvârşi atâtea fapte gigandioase: 
un teatru în limba naţiei cu un repertoriu de nouăzeci 
bucăţi, cu o trupă mai formată în mai multe ramuri ale 
astei arte şi cu un parter în stare de a critica artiştii, văzând 
nobila flacără ce arde în cunoscătorii pământului nostru 
pentru întinderea luminilor, care e aceeaşi şi a civilizaţiei, 


1 Romant — roman. 
> Mădular — membru. 
3 Seanţă, seansă (fr. séance) — şedinţă. 

m-am sfătuit cu mai mulţi a mai deschide încă un drum 
prin care să putem păşi mai tare cătră dânsa, şi asta este o 
seansă a unei societăţi literale, al căreia glas este Curiozul 
ce vezi, care împreună cu teatrul şi colecţia autorilor clasici 
să ne împingă mai răpede la ceea ce desăvârşeşte şi 
fericeşte un norod — luminarea. 

E vrednic de însemnat, domnul meu, câte nouă idei 
dete românilor societatea „Filarmonică“, şi nu le poate 
vedea fără numai acela ce a lăsat Ţara Românească de trei 
sau patru ani şi vine să o revază acum: am păşit atâta în 
trei ani cât n-am fi putut păşi în douăzeci, poate. 

E frumos să vază cineva toată tinerimea aceea, care, 
cum fiecare ştie, se îndeletnicea, numea duh şi nobilitate 
cele mai ruşinoase fapte, cum acum numai suvenirea celor 
trecute le face groază. 

Vede cineva toată tinerimea acea rătăcită a-şi număra 
ceasurile în care n-a rodit nimic, a nu socoti de petrecere 
fără numai minutele în care a avut un jurnal literal a citi, a 
cerceta orice noutate, a-i plăcea să se puie într-o poziţie 
de critic şi, în sfârşit, a-i veni şi ideea a se spune şi însuşi 
în critică. 

N-aude cineva într-o adunare de trei decât a se întreba 
ce citesc, a căuta un autor cunoscut la câte trei, a repeta 
citaţiile ce au plăcut mai mult fiecăruia în parte, a discuta 
pentru neunimea gustului, a critica bucata ce s-a jucat 
aseară pe teatru, a discuta pentru calităţile artiştilor, a 
număra greşalele reprezentaţiei: cutare artist în cutare 
scenă era mai aprins decât o cerea momentul, în cealaltă 
era rece; gestul cutăruia nu exprima ideea ce declama; 
costumul cutăruia nu era al veacurilor ce înfățișa; decorația 
cutare era d-un stil moresc, când trebuia să fie gotic; şi 
mai departe — scena cutare era prea rece, cealaltă rău 
aşezată; eroul bucății trebuia să fie în cutare loc mai brav, 
dincolo mai milos; caracterul cutăruia se schimbă, al 


celuilalt e prea monoton; tiranul nu trage ura până în sfârşit; 
colo se schimbă interesul; actul cutare nu se isprăveşte 
bine; scena cutare trebuie ştearsă, cealaltă înainte, cealaltă 
la urmă. Ş-aşa vede cineva o mulţime de lume stricată a 
alerga pe drumul înnobilării, a-şi forma mai mult sau mai 
puţin gustul, şi, în sfârşit, vede cineva trei oameni la un 
loc, care petrec patru şi cinci ceasuri, folosindu-se în chiar 
plăcerile lor, în vreme ce înainte, aceiaşi trei tineri, sau 
trebuia ca în vorbirea lor să nască ceva, de care, cum am 
zis, s-ar îngrozi acum, sau să facă o frumoasă adunare de 
somn. 

Astea sunt, domnul meu, parte din cele mai mici faceri 
de bine ale societăţii „Filarmonice“; celelalte le las, pentru 
că tot ce e mare se vede nearătat. 

Mărturisesc, domnul meu, că n-am văzut până acum 
intrând în acest teatru nici unul din adevărații patrioţi, fie 
rumân, fie franţez, şi chiar rus măcar, care să aibă o cât de 
slabă scânteie de patriotism într-însul — şi care scânteie se 
găseşte mai totdeauna în tot bărbatul ce şi-a cunoscut 
originul său, şi lipseşte numai din aceia care n-au avut 
niciodată nici un pământ - care să nu lacrăme de 
mulţumire, văzând pintre uscatele desnervate gheare ale 
unei bătrâne tiranii, crescând carnea cea strivită a unei 
naţii. 

Te-am cunoscut, domnul meu, prin scrierile dumitale, 
şi e de prisos a-mi cere escuze! de îndrăzneala ce iau: naţia 
noastră e prea mică în bărbaţi, dacă mărimea se poate 
înţelege în număr, şi de aceea trebuiesc căutaţi. 

Am citit, domnul meu, totdeauna, împreună cu d-nul 
Eliad, corespondenţa dumneavoastră şi am râvnit la noro- 
cirea de a mă număra şi eu între prietenii dumitale, pentru 
că amirător ţi-am fost de la citirea celei dintâi scrisori. 


| 1 Escuză (fr. excuse)-— scuză 

Am citit, am recitit toate băgările de semă ce faci asupra 
limbii rumâneşti, şi m-am bucurat văzând în dumneata 
mijlocul prin care să ne putem înțelege mai bine cu moldo- 
venii şi să nu mai lăsăm sfâşiată în atâtea dialecte o limbă 
ce are aşa de puţine mijloace a se cultiva. 

Ţi-am citit toate ingenioasele poezii şi m-am bucurat 
văzând a se mai descoperi încă o coardă ce mai avea muză 
rumânească şi care era atât de puternică. 

Am citit, în sfârşit, pe Maria Tudor şi am fericit pe Hugo 
că s-a făcut cunoscut rumânilor atât de norocit; aş fi vrut, 
domnul meu, să aflu dacă te mai îndeletniceşti la vreo 
dramă din ale astui autor, ca să nu fiu silit la urmă a-mi 
arde modestele traducţii, cum am ars începutul astei drame 
după ce am citit-o tradusă de d-ta.! 

Ţinta astei scrisori nu este, domnul meu, ca să-ţi fac 
laude, căci ele umilesc pe cei ce le merită: faptele dumitale 
sunt destule ca să-ţi plătească ceea ce-ţi suntem datori noi. 

Ţinta astei scrisori este a te pofti mădular la societatea 
literală, adică colaborator la Curiozu, şi a te ruga să mă 
numeri între prietenii dumitale. 

Poate că te confuzi la atâtea titluri ce dau astui jurnal, 
fără a-ţi da nici o idee mai întăi despre dânsul. Asta este ca 
să ajungă un jurnal critic care să ne poată curăţi oareşcum 
limba de mărăcini, care a ajuns a se privi ca talente în 
autorii noştri. 

Vezi, domnul meu, ca să încep deci, deosebirile ce sunt 
între termeni, frazele şi chiar zicerile micului număr de 
scrieri ce avem în limba noastră, şi mărturiseşte cât de 
bine ar fi fost când aste puţine cărţi, pe un simţ mai comun, 
cu o limbă mai corectă, n-ar fi fost aşa de mult originale; şi 
feliul ăsta de originalitate nu se poate tămădui decât printr- 


1 Eu am tradus pănă acum pe Lucreția Burgia (i-am schimbat pe o din 
pricina calamburgului „Burgia“) şi pe Angelo, tiranul Paduvii (n. a.) 


o neiertătoare critică a unei societăţi literale, care să fie şi 
chiar cenzura limbii. 

Adaosul ce se dă la dânsul o să fie totdauna din acele 
scrieri la care se ostenesc tinerii noştri şi n-au mijloace a- 
şi publica faptele. 

Toate cărţile ce se vor tipări din fondul astui jurnal au a 
se vinde numai cu singurul preţ al tipăritului, fără nici un 
alt adaos; între aste cărţi o să fie şi toate cărţile de 
învăţătură, trebuincioase în clasele noastre. 

Asta e, domnul meu, jurnalul la care v-aş pofti cola- 
borator şi societatea la care te numeri mădular, de vei 
binevoi. 

Primeşte, împreună cu stima şi respectul meu, şi două 
numere ce au ieşit pănă acu, şi cu ele şi o foaie cu preţioasele 
dumitale versuri. 

Al dumitale, plecată slugă, 


KEZAR BOLIAC 


836, ghenar, 25 


Publicată postum, în Convorbiri literare, 
XV, 1881, nr. 2 (1 V). 

POEZIA POPULARĂ 


Tot poporul are caracterul său, gradul său de simţitate 
şi felul său de gust în arte. Când va cineva să-şi facă o idee 
despre caracterul şi simţitatea unei naţii, nu trebuie să o 
cerceteze în saloanele aristocraților săi, unde toate 
simtimentele sunt îngânate şi unde spulberează ideile 
vagabonde şi bastarde ce ajung cosmopolite pe aripile 
luxului; trebuie să se coboare în fundul norodului, în matca 
naţiei; să vază traiul săteanului, afecţiile lui, şi în acest 
chip numai va putea zice că are o idee despre caracterul 
acelei naţii. 

Trăsura însă cea mai caracteristică care poate da o idee 
fizionomistului filozof ce voieşte să studieze de departe o 
nație oarecare, este poezia; poezia populară, a cării 
melodie, ritm, cantilină, expresii şi idei nu sunt nicidecum 
profanate de îngălarea imitaţiei streinismurilor şi de 
afectaţiile inimilor obosite şi roase prin atâtea deosebite 
role cu care au trebuit să se îmbrace spre a juca în astă 
comedie bizară pe care o numim înalta soţietate. 

Eu dau acelui filozof o nuanţă din poezia populară a 
naţiei noastre. 

O fiică rumâncă, ce îşi păzeşte viţeii în crâng, lucrează 
la umbră; iubitul său o vede şi vine lângă dânsa: 

— Lele, gagă, ce faci, fa? 
întreabă munteanul înamorat, cu aerul său imperial, şi fiica 


înamorată răspunde: 


— Cos la cămăşuţa ta, 
Cu mătase viorea, 
Vinerea şi miercurea. 
Aş cosea şi-n zi de Paşte, 


Şi când Cristuleţul naşte. 
Mă-i lua, nu mă-i lua, 
Cămăşuţa-i tot a ta. 

Dar d-aş şti că mă-i lăsa, 
Singură m-aş spânzura 
Pe marginea drumului, 
De vârful aninului! 


Veniţi, domnilor poeţi! Veniţi, toţi câţi vă ruşinaţi a lua 
să dezvoltați o temă naţională, ci căutaţi epigrafele 
dumneavoastră totdauna aiurea şi niciodată acasă. Veniţi 
să vedem ce zice munteanca noastră în cântecul său: 


— Cos la cămăşuţa ta 


Lucrez pentru tine; mă ocup de tine; îmi fac petrecerea 
îndeletnicindu-mă la un lucru al tău. 


Cu mătase viorea 


Vioreaua e floarea cea dintâi care ne vesteşte sosirea 
împărăției amorului; vioreaua e cea dintâi floare ce pune 
fata la ureche şi flăcăul în pălărie; viorele mi-ai dat când 
te-ai prins pentru întâia oară la horă lângă mine; faţa viorelei 
am ales-o şi eu ca să o pui la cămăşuţa ta. 


Vinerea şi miercurea 


Eu cos pentru tine şi în ziua de sfânta vineri, când este 
rău de ochi, şi în ziua de sfânta miercuri, când este rău de 
urât; las’ să-mi pierz şi ochii pentru tine, las” să mă urască 
şi toată lumea; mie îmi e destul dragostea ta. 


Aş cosea şi-n zi de Paşte, 
Şi când Cristuleţul naşte 
A-mi pierde ochii, însă, a mă face urâcioasă părinţilor 
şi lumii pentru tine, nu e destul. Mi-aş da şi sufletul în 
muncile răilor; nu m-aş gândi nicidecum că mâhnesc pe 
sfântuleţul, numai ca să poci face o mulţumire a ta. 

Mă-i lua, nu mă-i lua. 
Cămăşuţa-i tot a ta 


Şi gândeşti că toate aste jertfe le fac cu vreun gând, cu 
vreo nădejde, voi să dobândesc cu ele vreun drept a fi 
odată soţia ta — nu. Tu eşti slobod ca aerul, poţi face ce 
voieşti... ceea ce te poate noroci... te poţi însoţi cu care 
vei voi... eu te voi binecuvânta şi mă voi mulţumi numai 
ştiind că am făcut jertfe pentru tine. 


Dar, d-aş şti că mă-i lăsa, 
Singură m-aş spânzura 


Dar cu toate astea, dacă aş putea să prevăz că o să vie 
o zi în care să se stingă amorul tău pentru mine; dac-aş şti 
că o să sufer odată mâhnirea a te vedea în braţele alteia; 
dac-aş şti că fericirea ce simţ acum în amorul tău o să se 
schimbe odată în iadul părăsirii tale, ca să nu apuc să 
întâmpin acel minut dureros, ca să nu apuc să gust din 
otrava acelui pahar — eu mi-aş face seamă din vreme: m-aş 
omori fără să mai gândesc că nici un creştin nu o să-mi 
zică un Dumnezeu s-o ierte, fără să gândesc că n-o să am 
parte de un mormânt pe care să poată plânge vreunul din 
aceia ce m-au iubit; ca să mă sfârşesc cu ideea că tu mă 
mai iubeşti încă. 


Pe marginea drumului, 
De vârful aninului 


M-aş spânzura de laturea drumului celui mare, de vârful 
acelui înalt anin, ca să poată să mă vază drumaşii de departe 
şi să aibă vreme a-şi zice: „Poate că biata fată a iubit; poate 
că a fost nenorocită în dragostea sa!“ 

Acestea zice, domnilor, iubeaţa munteancă - codana 
cu ochii de şoim, pe care n-am văzut-o niciodată încadrată 
în versurile dumneavoastră. 


Ritmul acesta se vede a fi instinctiv, ca să zic aşa, pentru 
poezia lirică, mai la toate limbile, şi tot acesta se simte că 
slujaşte de normă în toate horele şi cântecele noastre 
naţionale. Opt şi şapte silabe — când una lungă şi alta 
scurtă, când una scurtă şi alta lungă; de opt silabe, când 
versurile sunt plane, care se zic şi femeieşti, nu ştiu pentru 
ce, şi de şapte, când sunt troncate — bărbăteşti. Acestea 
sunt toate de şapte silabe; şi, deşi vreo două dintr-însele 
se par a fi de acelea ce se numesc sdrucioli, adecă cu tonul 
la propenultimă, însă luându-le bine seama, se văd că sunt 
toate troncate, mai vârtos când sunt cântate şi ţin toate 
această măsură: -È-È-È- 

CĂTRE SCRIITORII NOŞTRI! 


Toţi meseriaşii, toți neguțătorii îşi discută interesurile 
între dânşii şi fac asoţiaţii, fie de orice nație, de orice religie 
— prejudiţiile încetează înaintea interesului comun. Nu e 
ruşine oare ca numai speculanţii de idei, numai aceşti eliţi 
ai inteligenţiei, care au toţi acelaşi princip — dacă nu şi 
aceeaşi ţintă — numai ei să fie într-un război vecinic, să se 
gonească neîncetat şi să nu se înţeleagă odată între dânşii? 
Nu s-ar putea oară ca această castă intelectuală de profesori, 
publicişti, filozofi şi poeţi să-şi dea mâna odată? 
Interesurile lor, atât materiale cât şi morale, n-ar merge 
mai bine atuncea? Gândească-se fiecare în parte, şi când 
vom aduna voturile, vom avea majoritatea. 

De s-ar întreba fiecare dintr-aceştia — şi mai vârtos dintre 
cei din urmă - care îi este principul? — va răspunde fără 
îndoială: iubirea de omenire. De s-ar întreba însă şi prin ce 
şi-a exprimat acest princip, crez că prea puţini ar avea să 
arăte altceva mai mult decât câteva cântecele sau câteva 
visări amoroase. A trecut vremea Petrarcilor, domnilor 
poeţi! Veacul cere înaintare, propaganta ideii cei mari, 
propaganta şarităței! cei adevărate şi care ne lipseşte cu 
totul. Că au dulcineele ochi negri sau albaştri, că este 
primăvara veselă şi toamna tristă, că este cald vara şi frig 
iarna — toate acestea le ştim, le ştim şi fără ajutorul d- 
voastră. Am voi să ştim unde s-a năpustit mai cumplit 
nenorocirea, unde munceşte mai tare durerea şi, prin 
puterea harpei d-voastră, să se coboare acolo mila celor 


1Şaritate (fr. charite)-— caritate. 


cu putere. Destul, domnilor, destul s-au cântat eroii cei 
barbari fumegând de sânge în câmpii măcelăriilor de turme 
de oameni, destul s-au cântat olimpii şi paradisii, acum a 
venit vremea păcii şi a realităţii, noaptea cruzimelor şi 
crepusculul îndoielelor a trecut; a dezmorţi pe cei striviţi 
şi a îmblânzi pe cei înverşunaţi încă — aceasta este misia 
poeziei şi a filozofiei veacului nostru; şi muza d-voastră se 
poate inspira tot aşa de bine în bordeiul muncitorului şi 
sub cortul ţiganului, ca şi în câmpul slavei, ca şi în locaşul 
arhanghelilor. 

Vă plângeţi neîncetat că nu sunteţi destul consideraţi 
de stat, că nu aveţi destulă greutate în părerea publică şi 
că nu sunteţi iubiţi; ştiţi, domnilor, de unde vin acestea? 
Că nu sunteţi consideraţi de stat, este pricina că nu vă 
consideraţi chiar d-voastră; că nu aveţi greutate în părerea 
publică, este pricina că nu sunteţi consecvenţi în purtărele 
şi în scrierile d-voastră; că nu sunteţi iubiţi, este pricina 
că sunteţi egoişti... Era adoraţi profeţii, pentru că avea o 
ţintă, pentru că trăia adevărat în viitor şi nesocotea toate 
micşorărele şi interesurile vieţei lor celei private; era iubiţi 
trubadurii, pentru că era în adevăr cavaleri, purta deviza: 
Prieteni ai nenorocirei, şi era credincioşi devizei lor; tiranii 
îi linguşea, căci se temea de dânşii, şi apăsaţii li se închina, 
căci nădăjduia într-înşii. 

Vă plângeţi neîncetat de cenzură; umblaţi de la unul la 
altul cu mâinele în pozunare şi spuneţi că cutare articol 
nu trece la cenzură, cutare poezie nu trece la cenzură; ştiţi 
pentru ce nu trece? pentru că nu voiţi d-voastră să treacă. 
Întrebat-a vreunul din d-voastră unde stă scrisă această 
namilă de spaimă şi care sunt pricinile ei? Nicidecum; daţi 
din umere ca fataliştii şi spuneţi că nu trece. Vă necăjiţi, 
daţi din picioare şi aşteptaţi pe maiestatea-sa Întâmplarea 
ca să vă treacă articolii la cenzura ce a venit fără să ştiţi 
cum şi de unde. Sfinţii nu mai fac minuni, domnilor: 
articolii d-voastră se mistuiesc de mucezeală supat, dacă 

nu-i veţi proteja; şi, în zilele noastre, un scriitor fără tipar 
este un soldat fără armă, un căpitan fără comandă, mai 
puţin decât nimic; trage ura fără să facă folos, îşi face 
vrăjmaşi fără să-şi facă prieteni. Dar ştiţi şi alta, domnilor? 
mie îmi vine să crez că aşti articoli şi poezii ce nu trec la 
cenzură sunt numai fabule, şi iată pe ce îmi întemeiez 
ipoteza: Când se iveşte câte o faptă în care este o idee sau 
un simtiment oarecare — adică nu începe cu frunză verde şi 
nu isprăveşte cu ah şi cu vah rece ca gheaţa — vedem că 
intră de loc în domenul literaturei şi în trei zile a circulat 
în tot publicul cititor; ba încă şi mai mult: vine câte o 
putere magică care încântă, adoarme, şi te pomeneşti cu 
acea faptă tipărită fără să ştii cum şi ce fel, săpreî eăxemplui 
adevărul. 

Adevărul este, domnilor, că în ziua de astăzi la noi nimini 
nu prea goneşte cu dinadinsul faptele talentului şi ale 
inimei, dar cine nu va să frământe, toată ziua cerne — zice 
proverbul. Vă plac numai leliţele, domnilor, şi linguşirele 
cele mârşave, care, după ce vă pierd moraliceşte, nu vă 
produc nimic, sau prea puţin lucru. Fiţi oameni cu inimă 
şi cu conştiinţă, domnilor, şi lăsaţi calculul, căci capitalul 
d-voastră, meseria d-voastră nu suferă calcul: cu cât mai 
mult veţi calcula, cu atât mai mult veţi păgubi. Vă văz pe 
toţi admiratori ai lui Lamennais şi Béranger, ai acestor doi 
apostoli mari ce au plecat pe deosebite drumuri ca să se 
întâlnească la acelaşi punct. Frumoase alegeri! în adevăr 
că sunt singurele geniuri credincioase misiei lor; dar aceşti 
doi poeţi filozofi n-au trecut cu vederea nici o nenorocire 
întâmplată în vremea lor, n-au lăsat nici o clasă a societăţii 
lor pentru care să nu se lupte a o ardica la demnitatea de 
om, nici un bun nelăudat, nici un rău nebiciuit, nici o durere 
necercetată; pentru ce nu îi imitaţi şi d-voastră, dacă îi 
admiraţi atâta? 

S-au întâmplat potoape, domnilor, în care s-au topit 
stările şi s-au prăpădit vieţile atâtor oameni - mulţimi de 


nuanţe tinere şi sfâşiitoare s-au ivit în această dramă de 
trei zile şi care a avut de scenă jumătate ţară; nici una n-a 
putut atinge inima d-voastră. S-au întâmplat focuri care 
au mistuit oraşe întregi; câţi părinţi de familie s-au culcat 
de cu seară în liniştea îndestulărei şi s-au trezit în 
deznădăjduirea desăvârşitei lipse! Verva d-voastră nu s-a 
prins nicidecum de acele lacrime mai arzătoare şi decât 
focul ce le pricinuise. S-au întâmplat cutremure ce au 
cotropit atâţia juni, atâtea nădejdi tinere sub dărâmături 
— grozave privelişti! Muza d-voastră şi-a aruncat ochii, a 
făcut o piruetă şi s-a întors cochetă iarăşi la treaba 
dumneaei; n-am văzut nemic, afară de câteva strofe, 
sublime într-adevăr, într-o poezie a d-lui Eliad. 

Atâtea cruzimi în anii trecuţi, atâţia juni, atâţi părinţi 
de familie furioşi şi morţi prin temnițe — mâna de fier a 
intrat şi chiar în ceata d-voastră, a calomniat, a pus pete 
de necinste, a confundat cu criminelii de stat tovarăşăii d- 
ai d-voastră, care purta pe fruntea lor semnele inteligenţiei, 
aceeaşi deviză ce purtaţi şi d-voastră, şi pe care îi ştiaţi în 
fundul conştiinţei d-voastră că sunt nevinovaţi şi că nu 
merită nici una din aceste calomnii, cu toate acestea 
nepăsarea şi egoismul d-voastră se desfăta în ospăţuri ca 
Raton în Parmazan. Când s-a întâmplat un asemenea lucru 
între meseriaşi sau neguţători, am văzut jelbi iscălite de 
toate braslele. Judicaţi carii îşi preţuiesc mai mult cinstea 
şi carii îşi cunosc mai bine interesul, aceştia ce n-ar merita 
disprețul d-voastră, sau d-voastră, ce fiecare în legea sa 
sunteţi câte un campion al aristocrației, numai pentru ca 
să nu puteţi fi niciodată într-însa, şi vă mâncaţi neîncetat 
ca să nu puteţi niciodată nemic. Aţi văzut în sfârşit oboruri 
în care s-au închis turme de oameni şi s-au vândut fără 
condiţii, aţi auzit răcnetele mumelor şi tipetele fiilor, dar, 
cu toate acestea, n-aţi socotit nemic vrednic de pana d- 
voastră cea nobilă, care v-a meritat strânsoarea de mână a 
stăpânilor. 

Ei bine, domnilor, muzele d-voastră sunt vesele, sunt 
mărețe; nu vor să se coboare, nu vor să intre în amărunturi: 
le place să râză, iar nu să plângă, să laude, iar nu să 
defaime. 

În lunele acestea s-a săvârşit o faptă mare într-o parte a 
României — unde aţi fost d-voastră de n-aţi auzit-o? În 
Moldova s-au slobozit toţi ţiganii mănăstireşti şi birul lor 
s-a hotărât a fi de aci înainte un fond pentru răscumpărarea 
ţiganilor boiereşti. S-a făcut şi mai mult: prinţul Moldovei 
a dat slobozenia la toţi ţiganii săi; a jertfit un venit de 
patru mii galbeni pe an. Cum vi se pare aceasta, domnilor? 
aci nu sunt vorbe, sunt fapte, şi fapte mari. Nici acestea nu 
le-aţi socotit vrednice de pana d-voastră? Bărbatul acesta, 
care s-a pus cu dinadinsul să şteargă pata robiei în singura 
nație ce a mai rămas în Europa care să sufere robia, nu 
merită pentru aceasta două rime din partea d-voastră? Nu 
e nemic, domnilor. Aceste fapte trec din ziua ce se săvârşesc 
în domenul istoriei; ea le aşează la rangul lor şi ţese oreola 
cuvenită înpregiurul numelui săvârşitorului. Ea poate că 
va imputa într-o zi contimporanilor, ce au trecut cu vederea 
cea mai mare faptă ce a putut săvârşi un român în vremile 
acestea. 

Ideea despre dezrobirea ţiganilor nu este îndoială că s- 
a copt întâi între munteni. În anul 1835, o disertaţie asupra 
robiei s-a trimis cenzorului, şi acesta răspunde autorului 
în termenii următori: „Abia mă lăsase frigurile şi disertaţia 
dumitale a făcut să mă întoarcă. Este mult adevăr într- 
însa, însă, judică şi d-ta dacă se poate tipări.“ La 1836, o 
scrisoare asupra ţiganilor, tot a acestuia, s-a adresat 
domnului maior Voinescu II, de pe care scrisoare s-a trimis 
o copie domnului Negruzzi, ce se afla atunci deputat în 
Camera Moldaviei, şi acesta răspunde autorului în termenii 
următori: „Am citit scrisoarea d-tale asupra ţiganilor, în 


1 Scl — şi celelalte (n. r.). 


care am găsit adevăruri filantropice şi vrednice de un om 
ce simte că e vremea a ne îndrepta... şcl.,! am şi făcut un 
proiect, pe care eram să-l supui Adunării... şcl., şi dacă s-ar 
încuviinţa măcar în parte, vei avea mulţumirea a zice că 
este fapta d-tale, şcl...“ Cel întâi boier ce şi-a dezrobit ţiganii 
a fost muntean, d. loan Câmpineanul, şi guvernul 
muntenilor a fost cel întâi care a aşezat ţiganii statului 
prin sate şi a dat act de întreaga slobozenie a lor. 

Veniţi, domnilor! veniţi toţi câţi aţi pus o dată mâna pe 
condei porniţi de un simtiment nobil, profesori, jurnalişti 
şi poeţi, veniţi să facem pentru întâia oară o cauză comună 
cauza ţiganilor şi să ne luptăm pentru slobozenia lor; religia, 
interesul statului şi duhul înaintărei noroadelor ne vor fi 
în ajutor. Ţiganul întinde mâna, domnilor, şi reclamă în 
numele d-voastră drepturile morale ce aveţi în societate şi 
vă adjură în numele datoriilor ce vă impun aceste drepturi! 
Niciodată nu ni s-a înfăţişat o epocă mai favorabilă spre a 
ne putea şterge această pată; niciodată n-am avut un guvern 
mai luminat şi mai filantropic decât acum; pildele streine, 
ambiția şi politica chiar a acestor ţări cere tâmpirea! robiei, 
ca să putem merita simpatia ce merită un neam ce îşi 
doreşte înaintarea şi voieşte a se civiliza. Formaţi societăţi, 
declamaţi, scriţi, lăudaţi, satiraţi, puneţi în lucrare toate 
resorturile intelectuale şi morale, şi robia cade, căci e 
căzută pe jumătate, şi d-voastră veţi fi binecuvântaţi de 
generaţiile viitoare ca nişte adevăraţi apostoli ai misiei 
cereşti, ai frăţiei şi ai libertăţii. 


Foaie pentru minte, inimă şi literatură. 
1844, nr. 40 (2 X). 


1 Aici cu sensul de: desființare, zdrobire. 

TEATRU DIN BUCUREŞTI 


Ideea despre teatrul național a avut mai multe perioade 
de flux şi flux; acum este într-un desăvârşit reflux. Oare o 
să se realizeze vreodată visul acesta? Sub guvernul 
fanarioţilor, într-un teatru larg, cu trei rânduri de loje, se 
schiţa ideea de un teatru naţional. În timpul răzmiriţei, 
prin ţări străine, românii pribegi proiecta formarea unui 
teatru naţional. După răzmiriţă, când se aduna pribegii şi 
îşi afla domenurile pustiite, când nu erau încredințaţi 
românii că vor avea trei zile de pace, se ocupau cu un 
teatru naţional, şi, într-o limbă mixtă şi incultă, se dedeau 
tragedii în româneşte în sala splendidă despre care 
vorbirăm. În anii trecuţi s-a format o trupă românească 
care a izbutit în mai multe ramure ale artei dramatice şi 
care număra în repertoriul său la o sută bucăţi de teatru 
într-un curs de optsprezece luni; şi acum, când drumurile 
înaintării s-au lărgit aşa de mult subt un guvern luminat, 
când publicul este mult mai preparat a gusta plăcerile unui 
teatru, când limba este atât de pură şi frumoasă spre a se 
arăta pe scenă, ideea despre teatrul naţional a amorţit cu 
totul! Aşteptăm prea multe de la guvern, şi guvernul singur 
nu poate ajunge la toate dorinţele noastre; a tolera 
întreprinderile folositoare şi trebuincioase este singura 
dovadă a dorințelor progresive ale guvernului. Guvernul 
clădeşte un teatru, dar oare o clădire pentru teatru va să 
zică teatru? Este oare cineva de ideea că se poate improviza 
la un semnal oarecare o trupă de actori într-un popul în care 
nu s-a îngrijit nici un element propriu la aceasta? Mai-nainte 


de a aduna cărămidă pe piaţa destinată pentru teatru, nu 
trebuie să ne gândim cum vom putea da viaţă acestui 
teatru? Unde este conservatoriul ce ne va da artiştii când 
se va ardica cortina? În doi ani zidirea este gata — câţi ani 
trebuiesc ca să se formeze o trupă?... Oare cea dintâi limbă 
ce se va auzi pe scena teatrului înălţat în Capitală, în cea 
mai frumoasă epohă de naţionalitate, va fi o limbă străină? 
Cele dintâi aplaude ce vor inaugura acest edificiu vor fi pe 
seama străinilor? — Protestăm. 


Curier românesc, 
XVII, 1845, nr. 18 (2 III). 

COCONUL IORGU DE LA SADAGURA 


comedie în trei acte de d. V. Alecsandri 
Vineri, 14 dechem., în beneficiul d-lui Carageali 


Putem zice că astă seară s-a făcut deplina înaugurare a 
Teatrului Naţional. Aceia carii au avut trebuinţă să treacă 
astă seară pe Podul Mogoşoaiei de la 6 ceasuri şi până la 
11 pot mărturisi dacă societatea română se poate încălzi 
când este vorba de o idee naţională. Nici întemperia, nici 
noroaiele, nici noaptea cea neagră n-au putut să puie o 
stavilă generoasei soţietăţi a Capitalei. Toate clasele 
societăţii şi toţi străinii din Capitală — afară de agenţii 
diplomatici — au concurat astă seară la această solemnitate. 
Loja domnească a fost plină şi venirea îi. Il. prinţului şi 
prinţesei s-a salvat! de orchestră şi de publicul întreg. Nu 
credem că ţine cineva minte şandramaua lui d. Momulo 
mai plină de o lume mai înţesată decât astă seară. S-a 
gândit cineva la piesă? S-a gândit la actori? Cea mai mare 
parte nu cunoştea nici una, nici alta: s-a dat vorba că 
Teatrul Naţional prosperă şi a alergat fiecare să-şi dea 
dinarul. D. Toroc — care nu de mult a dăruit Teatrului 
Naţional o frumoasă garderobă — şi-a plătit astă seară biletul 
său de intrare cu cinci galbeni; d-lui Ionică lăutarul cu ceata 
sa — fiind trebuincioasă pe scenă — n-a voit să primească 
nici o plată pentru aceasta. Este o săptămână de când nu 
se mai găseşte nici o lojă slobodă, nici un benoar, nici un 
fotoliu... De este un simtiment, îl salutăm cu toată 
veneraţia; de este un capriciu al modei numai, îl 
binecuvântăm şi îi urăm duraţia. 


| 1 Salutat. 


Oricum, Teatrul Naţional a prins rădăcină, şi îndoită 
laudă junilor actori carii s-au întemeiat fără nici un ajutor 
direct, fără nici o subvenție! Fi s-au expus publicului, şi 
convicţia lor le-a asigurat reuşita. D. Ştirbei a fost cel întâi 
care şi-a abonat loja la Teatrul Naţional. În câteva 
reprezentații, galeriile, lojile şi benoarurile au fost goale 
în toată puterea cuvântului şi câţiva şcolari şi amploiaţii 
subalterni îşi aduceau sfanţul ca să poată bieţii actori să 
lumineze teatrul pe jumătate. D. Viest îşi mânuia - fără 
nici un interes pecuniar — bagheta magică, motivând arii 
naţionale care nu putea fi aplaudate decât numai de 
douăzeci persoane risipite în parter, şi cărora nu le prea da 
inima să aplaude din pricina frigului. Astăzi, însă, lojele şi 
benoarurile nu ajung ca să încapă nici clasele cele mai eminente 
ale societăţii. Dea domnul să avem un teatru în care să poată 
încăpea toţi aceia ce simt astăzi trebuinţa de teatru! 

Din toate bucăţile prelucrate ce s-au dat până acum pe 
scena românească, acelea ce putem zice că au o intrigă şi 
sunt d-o alegere mai norocită pentru societatea noastră 
sunt: Omul fără nume, de d. T. Bolintineanul, şi Două dueluri 
de d. C. Negruzzi, care ne-a arătat că pana sa este deopotrivă 
şi pentru scenă, ca şi pentru novelă, ca şi pentru poezie. 
Putem însemna aci numai atât că şi dacă intriga bucății 
sale — Două dueluri — va fi luată, dar — fiindcă a voit să o 
românească -— apoi scenele cu notariul au rămas în piesă 
cu totul eterogene. 

Este vorba de farsă? Apoi Coconul Iorgu de la Sadagura 
este farsa cea mai farsă şi cea mai nemerită; într-o societate — 
amestec de toate naţiile şi de toate limbele — n-a putut fi o 
satiră mai picantă decât aceasta. Actorii au jucat astă seară 
toţi rolele lor în parte cu cel mai mare succes. Curagiu, d-lor 
actori! D-voastră atingeţi la treapta care vi se urează de atâta 
vreme de către aceia ce erau siliţi să asculte oficiul pe letinie. 

POEZIA 


I 


Originea poeziei atinge leagănul civilizației populilor. Omul 
— sălbatec la începutul său ca şi stâncele ce locuia, necunoscând 
alte trebuinţe decât paza lui, nutrit cu ierburile ce semănase 
mâna naturei subt picioarele lui, sau cu cărnurile bătânde ce 
rupea de pe fiarele sălbatice ca şi dânsul, rătăcit în veci, fără 
idei, crud mai mult sau mai puţin după energia trebuinţelor 
sale, după temperatura şi rodnicia locurilor unde îşi târa lunga 
sa copilărie — înceta de a trăi mai-nainte d-a şti c-a fost. Dar 
această stare a omului nu putea fi eternă, căci într-însul era 
germinele armoniei şi germinele armoniei este instinctul 
sociabilităţii. Tata a trebuit să se ţie pe lângă aceea ce purta 
rodul plăcerilor sale, şi fiiul pe lângă locul unde a văzut că au 
rămas oasele mumei. La glasul de bucurie sau de mâhnire au 
trebuit să concure pribegii cari s-au întâmplat înpregiur, căci 
acel glas purta o melodie, şi melodia atrage şi îmblânzeşte 
fiarele. Acum oamenii trăia în cete, căci astfel se apăra mai 
bine de intemperii şi fiarele ce-i ameninţa, şi îşi înlesnea mai 
bine trebuinţele. Ca să se înţeleagă între dânşii le-au trebuit 
sunete variate, şi toată ideea ce ei dobândeau trebuia să fie 
însemnată printr-un nou sunet, care sunet este o notă a armoniei. 

Toţi se unesc că Gangul şi Indul au văzut mai întâi pe om a 
se deosebi de fiare şi a porni spre sociabilitate pe glasul 
armoniei. Mai toate alegoriile, fabulele şi maximile în care s- 
au depus primii grăunţi de morală ce s-a insinuit în populi prin 
spiritul religiilor şi-au avut izvoarele pe aceşti ţărmi, sau mai 
bine, s-au născut subt acest cer de pace unde inteliginţa umană 
a prins rădăcină pentru întâiaşi dată. 


Cel întâi om, sau oamenii pe carii îi mai ţin minte tradiţiile — 
pe carii i-au numit rânduri-rânduri Brahma, Moisi, Amon, 
Odin, Apolon, Prometeu - au fost poeţi; şi glasul — prin care 
şi-au supus contimporanii, i-au strâns în societate şi au lăsat 
aforisme de frăţie şi morală între dânşii — a fost poezia. Prin 
poezie s-au transmis generaţiilor posterioare toate experiin- 
tele ce raţia omenească şi-a tras din întâmplări şi din cerce- 
tarea naturei lucrurilor. Toţi legiuitorii vechimii au fost poeţi: 
se dovedeşte din legiuirile ce au consacrat prin poezie. Zo- 
roastru a zis în poezie: „Să bată legea pe ingrat. Să se despre- 
ţuiască mincinosul.“ Indianul a zis în poezie: „Oameni, fiţi 
deopotrivă. lubeşte virtutea pentru ea însăşi. Renunţă la fructul 
ostenelilor tale.“ Egipteanul a zis în poezie: „Onoară pe părinţii 
tăi. Trăieşte cu puţin.“ Minos a zis în poezie: „Legea declară 
infam pe acela ce n-are nici un amic“. Solon a zis în poezie: 
„Fiiul ce nu apără pe tată-său să moară. Magistratul care se 
va îmbăta să bea otravă. Moarte soldatului laş. Legea dă voie 
oricui să omoare pe cetăţeanul care stă neutru în mijlocul 
vrajbelor civile. Omul fără bune obiceiuri să nu poată guverna“. 
Primul legiuitor al Romei a zis în versuri: „Onoară mica 
fortună. Omul să fie muncitor şi ostaş.“ Anticii legiuitori druizi 
au zis în poezie: „Apăraţi muma voastră, patria voastră. Prii- 
meşte femeia în consiliul tău. Onoară pe bătrân.“ 

În Indii, în acele clime de pace, dulci, poezia este mai 
fantască, mai ideală şi în oarecare chip mai spirituală decât în 
orice parte a lumii. Religiile supernaturale s-au străbătut de 
brahmini. Zeii cei roşii şi albaştri, refletaţi din fenomenele 
naturei acelei clime, cu sute de braţe plană peste lumi; bunul şi 
răul se incarnează, îşi adun şi îşi comandă trupele de elefanţi, 
urşi şi maimuțe, şi dau bătălii pe pământ. „Vihnul, care trăieşte 
în cer, veşmântat în galben, cu brăţare de aur, călare pe acvila 
Vinuteia — precum încalică soarele pe un nor — cu darda sa în 
mână, se coboară, se încarnă — fără să părăsească cerul — în 

fiul lui Dazarata, subt numele lui Rama, şi vine să se lupte în 
lume cu spiritele maline!.“ 

Dar cu toate astea poezia fundează aci şi toate instituţiile 
sociale, şi toate ştiinţele. Prima condică, condica lui Manu, 
este scrisă în distihuri; cel mai vechi dicţionar cunoscut este în 
versuri. Şi mai mult încă: toate conjecturele în Indiile antice s- 
au făcut în versuri, şi cea mai sublimă morală se află în poezia 
indiană în versuri, mai-nainte de toate datele cunoscute: „Acela 
ce îşi împlineşte datoriile fără a ţinti la vreun interes, numai 
pentru amorul binelui şi al echităţii, este fără pată, întocmai 
ca şi floarea de lotos care iese curată din mijlocul apelor“. 
„Câtă stimă merită acela care se poartă deopotrivă cu amicii 
săi ca şi cu inamicii, cu omul virtuos ca şi cu cel păcătos?“ 

Moisi, Osiris, Confuţiu, Minos au fost poeţi; şi ghimnosofiştii 
insulei Meroe au dezvoltat prin poezie cele dintâi principuri de 
înţelepciune. 

Dar vulgul nu putea să vază în oamenii simpli ceea ce simţea 
că e mai presus de dânsul, şi deifică pe poeţi, atribuindu-le 
toate, sau parte din acelea ce poeţii atribuiau fiinţelor imaginate 
şi create de dânşii ca să poată conduce prin iluzii vulgul — 
preparat a răbda splendoarea luminilor — la glasul verității şi 
la amorul binelui. Ca un spirit al inteligenţei, ca un conservator 
al omenirii, ca un dezvoltător al raţiei, poezia a păşit totdauna 
înaintea gradurilor civilizaţiei neamurilor, a concentrat hordele 
în societăţi şi a înnobilat credinţele şi traiul lor. Aci a aflat 
Europa civilizată poezia când i s-au descoperit întinsele locuri 
ale sălbatecei Americe. Când au dat europenii peste locuitorii 
acestui conţinut, i-au aflat formând şi dezvoltând societăţile 
lor subt linele şi puternicele aripe ale poeziei, în felurite adunări 
religioase şi războinice, animate şi celebrate prin cântece şi 
jocuri; şi acele scene surprinse pot fi o icoană vie a istoriei 
începutului civilizaţiei populilor şi o manifestaţie neatacabilă 
a influinţei poeziei asupra formării societăţilor şi asupra 


Malin (fr. maligne) — rău. 


înaintării neamului omenesc. Profeţii Iudeei, poeţii Greciei, 
scalderii goților şi bardii celtici au fost civilizatorii populilor 
lor; şi tradiţiile, legendele şi cosmogoniile au sacrat numele lor 
pe cerul fiecăruia popul. Astfel capetele aprinse de amorul 
omenirii s-au deificat pe pământ; astfel Vedas şi Biblia au fost 
motivurile cele mai puternice ale civilizaţiei neamului omenesc; 
astfel Tirteii au îmbărbătat populii; astfel Arhilohii au biciuit 
viţiurile societăţilor şi au cerut reforme în legile şi în obiceiurile 
cele inculte, barbare sau învechite; astfel truverii şi trubadurii 
au deşteptat simtimentele cavalereşti. 


II 


Mai târziu, după ideea de superumanitate, după înlesnirea 
traiului, au trebuit să înceapă şi artele plăpânde şi nesigure la 
începutul lor, ca şi ideile la prima lor circulare în capetele 
omeneşti, ca şi poezia la începutul ei; şi aceasta o putem dovedi 
foarte lesne, urmând cosmogoniilor antice şi mai vârtos 
cosmogoniilor scandinave, în care se vede cum poezia clasificase 
toate dorinţile naturii umane şi personificase toate simtimentele 
binelui şi răului, pe când aceşti populi belicoşi n-avea nici o 
idee de plastică. Valhala, Hela şi Surtur se statorniciseră; Gor, 
Odin şi Freir erau creaţi de poezie; dar plastica nu era în stare 
încă să desemne nici o trăsură a lor. Nu vom face o vină dacă 
vom daghereotipa! aci trăsurile slăbite prin deosebite traducţii 
şi parafrazuri a portretului marelui Odin, descris în Eda, spre a 
da de gândire filozofului cât timp a trebuit să se cultive poezia 
în acei populi până să ajungă să purifice asemenea linii 
caracteristice şi pronunţate într-un portret: „El ştie să vindice 
boalele, să tâmpească paloşul inamicului, să facă a cădea 
lanţurile prizonierului. Căutătura lui opreşte săgeata în aer; el 
face să cază anatema peste ceia ce se revoaltă împotriva lui. 
Prin farmecul său el stinge flacăra şi amorţeşte ura în inima 


| 1 Daghereotipa — a reproduce. 

inimicilor săi, el comandă vântului mării, el linişteşte valurile. 
Singura sa privire este un farmec care stăpânește spiritele maline. 
El ştie să dea viața unui om spânzurat; să arunce numai câteva 
picături de apă pe un prunc de curând născut, şi acela nu se va 
putea răni. În sfârşit, dacă voieşte să posede singur inima unei 
fetiţe cu mâinile albe, el ştie să supuie minţile ei după voia lui.“ 
Acesta este portretul marelui Odin în epopeea scandinavă, pe 
când cultul lui se celebra subt un stejar bătrân sau într-o peşteră 
apărată de intemperii prin grămădiri de bolovani gigantici 
rămaşi şi până în zilele noastre pe munţii bătrânei Scandinavii, 
ca să spuie secolilor tradiţiile belicoşilor ce nu cunoşteau nici 
arhitectura, nici pictura, dar care îşi fonda societatea şi legea 
pe cea mai măreaţă poezie. Când trebuinţele neapărate se 
împlinesc, omul îşi cată plăceri; şi aceste plăceri gustate o dată, 
ajung şi ele trebuinţe neapărate. Aceste trebuinţe ale omului 
civilizat sunt artele, sau, mai bine, arta. 

Artele, fiind un efect al înnobilării omului, au o influinţă 
mai directă decât acele trebuinţe neapărate la conservarea 
corpului său; şi prin urmare direcţia ce vor lua artele, ţinta ce- 
şi vor propune se va resimti în datine şi în costume. Artele au 
trebuit să se nască în urma zeităţii, cu mult mai târziu de poezie, 
care a dat ideea despre zeitate şi a dat artelor de lucru. Arta 
este totdauna imaginea ideilor poetice, care inspiră chiar ele 
pe artişti a le înfăţişa: şi, o faptă perfecționată de artă este 
poezie, este însăşi ideea ce a întrebuințat pe artist numai drept 
organ şi i-a dictat ea să-i dea ei o formă în materie sau pe 
materie. Fapta perfectată ce iese din mâna artistului este 
totdeodată şi creatorul, şi creatura artistului; şi Fidia a avut tot 
dreptul cuvânt să îngenunche înaintea statuei lui Joe ieşită de 
subt scalpelul său şi să adoare într-însa acea idee poetică ce a 
creat pe Joe şi a dictat scalpelului său întruparea lui. Artistul 
care ar imita mecaniceşte numai formaţiile naturei, fără să 
împlânte într-însele acea schinteie de poezie a lui Prometeu, 
acela nu e artist; este un meseriaş de materie numai, într-însul 
nu a viat! nici o idee poetică, şi prin urmare în fapta lui nu 


viază nici o idee poetică; este o copie moartă. Răpitoarea 
frumuseţă a unui product de artă este o revelaţie a însăşi ideei 
poetice subt forme externe şi simţite. 

În arte se pot vedea şi chiar diversele idei ce a dat poezia 
despre zeitate: prin arhitectură a întrupat şi a stabilit oarecum 
ideea zeităţii în colosurile templurilor; prin sculptură a expus 
zeitatea subt oarecare formă; prin pictură a colorat-o şi a 
spiritualizat-o ceva şi mai mult, şi prin muzică i-a dat maiestatea 
şi sublimul; iar pentru dânsa poezia — carea în toate vârstele 
filozofiei a fost pusă mai presus de plastică şi de muzică şi 
privită ca creator şi al plasticei, şi al muzicei — de câte ori a 
voit să exprime d-a dreptul printr-însa ideea zeităţii, şi-a 
conservat misterul a o reprezenta numai ideală — mister ce nu 
l-a putut împrumuta artelor. Numai poezia poate să coprinză şi 
să expuie toate ideile, toate simţiciunile şi toate cunoştinţele de 
care poate fi primitoare natura omenească; numai ea poate să 
se mlădie, să se varieze pe toate mișcările inimei şi să se întinză 
pe toate fugele sufletului. Un singur vers al lui Omer exprimă 
cât o faptă întreagă a lui Fidia, şi ceea ce exprimă o Iliadă 
întreagă nu exprimă toată plastica şi muzica împreună. 
Resorturile şi mijloacele poeziei sunt multe şi varii fără sfârşit; 
în ea poate să încapă spaţiul, eternul şi infinitul, căci toţi aceştia 
sunt fii ai ei. Ea nu urmează cutare sau cutare stil, cutare sau 
cutare şcoală, cutare sau cutare metod. Geniul poetic, care este 
spiritul universului, când binevoieşte a se incarna, n-are trebuinţă 
de învăţător sau de exemple; ideea şi materia, neprezentate 
încă, plană caos, tremurând înainte-i, şi el formează universuri; 
astfel s-au creat Olimpii, paradişii şi tartarii; Omirii, Danţii şi 
Miltonii n-au avut exemple. Poeziei nu-i poţi hotărî un stil, o 
şcoală, căci geniul nu se supune; când se coboară, el creează 
de sine şi prin sine însuşi, şi vulgul nu ştie nimic despre dânsul: 
îl huleşte sau îl adoară — simtimente ce se deşteaptă totdauna 


| 'Via — a trăi. 

în om despre ființa ce nu poate înţelege. Geniul nu stă la judicată. 
Schiller a înţeles pe poet mai bine decât Platon când i-a dat 
cerul, adică totul cu toate lumile dintr-însul, drept domen. 

Nu mai este îndoială că Fidia şi Praxitele n-ar fi existat 
dacă nu i-ar fi preces poeţii carii să le dea de lucru. Arhitect, 
scultor, pictor, muzic sunt creaturi ale poeziei, carea este car- 
tea morală, ideală şi spirituală a omului. Cât va trăi neamul 
omenesc, va trăi şi această nobilă facultate a sa, împotriva 
celor ce zic că a trecut puterea ei: puterea ei este împlântată în 
inima omului, şi când afecţiile, trebuinţele şi dorinţele lui vor 
schimba direcţia lor, ea va fi totdauna înainte mergător, spre a 
le înnobila, a le idealiza. 

Nu trebuie să confundăm şi să mărginim poezia numai ca 
artă — are şi ea partea sa care se poate numi artă — însă aceasta 
este, ca să zic aşa, numai partea ce are în plastică şi în muzică, 
când îşi ia o formă şi o specie oarecare, adică se pune subt 
cutare structură de vers, îşi ia o melodie şi o cadinţă oarecare, 
îşi ia o fizionomie subt carea se arată simţurilor; însă şi atunci 
poezia este arta cea mai complectă, cea mai varie şi mai 
sublimă; ea îşi improvizează diversele calităţi şi are-a face 
totdeodată şi cu simţurile, şi cu inima; dă auzului ceea ce dă 
muzica, vederii ceea ce dă plastica şi inimei ceea ce nu dă nici 
muzica, nici plastica: acel sublim, patetic, melancolic, grațios 
şi buf, care o înalţă, o striveşte, o înmoaie şi o alină, o învie şi 
o înveseleşte. 


III 


Când omul a obiectivat, când a reflectat fiinţa conştiinţei 
sale, ideile, simtimentele, dorinţele şi indigenţele inimei 
sale, şi le-a dat o existenţă îndependentă afară din sine; 
când aceste direcţii ale conştiinţei, sau, mai bine, ale 
imaginaţiei omeneşti, au mers către o putere care afară din 
sine influenţează asupră-i; când a obiectivat simtimentul 
său de bunătate sau de iubire fundat în conştiinţa lui şi a 
trebuit să închipuiască existenţa unui obiect de adorat; 
când s-a manifestat — zic — ideea despre infinit, a fost lucrare 
numai a poeziei, a poeziei intime, gemenea imaginaţiei, 
înnăscute amândouă în fiinţa omului deodată cu omul, 
care îl disting de animal şi aşează în sufletul lui acel 
barometru al dorințelor şi al cunoştinţelor, acel termometru 
al iubirei, al urei şi al tutulor patimilor de care e primitoare 
natura omului. Tot simtimentul în om este efect al 
imaginaţiei, al poeziei intime, şi acesta se mărgineşte, se 
îmflă şi scade după mărimea, puterea şi agerimea prismei 
poetice, sau după doza de poezie ce posedă individul, şi 
atunci numai va putea înceta puterea poeziei când omul 
va ajunge în complectă brutalitate. 

Toţi filozofii, toate capetele gânditoare, de când dată! 
civilizaţia omului, s-au gândit şi au voit să dea o definiţie 
poeziei; dar nici Aristotele, nici Platon, carii i-au dat o 
direcţie atât de mărginită şi necomplectă, carii şi-au 
închipuit-o numai ca o ficţie a inimei; nici Horaţie, nici 
Boileau, carii au voit să o restrângă în regule silnice, nu au 
înţeles-o. Ea a fost în toate vârstele civilizaţiei omenirii un 
obiect de dezbateri, şi către care omenirea n-a putut fi 
indiferentă, precum n-a putut fi indiferentă la ideea de 
societate. Societatea este fiica armoniei, şi armonia este 
fiica poeziei. Cum putea fi indiferentă lumea de cauză, 
când nu era indiferentă de efect? Unii au pretins că imitaţia 

ar fi toată puterea poeziei; dar aceştia n-au cunoscut nici 
chiar toată puterea plastică a poeziei, poezia descriptivă. 
Dante şi Milton sunt destul ca să şteargă această idee 
greşită. Entuziasmul şi crearea sunt mai presus de imitație. 


IV 


Până când omenirea era jună, până când credulitatea 
vârstei ei trebuia să zboare pe entuziasm la alte lumi închi- 
puite, spre a-şi lua exemple la viaţa reală, până când trebuia 
să-şi împartă viaţa în cer şi pe pământ, până când fabula 
era neapărată la istorie şi miracolul la faptă, profeţii şi 
poeţii trebuia să se servească cu organele credințelor create 
de dânşii, ca să conducă populii la glasul adevărului, al 
realităţii. Redobândirea drepturilor călcate trebuia prezisă 
de cer, şi întărirea braţurilor făgăduită prin miracole. Acum, 
însă, acolo unde societatea este matoră prin filozofie şi 
experiinţa lucrurilor, unde raţia s-a urcat pe tronul său, unde 
cerul s-a desfăşurat şi s-a ardicat ceața de pe pământ, unde 
viaţa este reală şi fericirea lămurită prin raţie şi hotărâtă 
în viață, unde fapta îşi cercetează preţul şi mişcarea 
interesul, poezia, ca o tutelă eternă a omenirii, trebuie să- 
şi reformeze cu totul mijloacele sale cele vechi, căci 
impuberul şi-a venit în vârstă şi raţionează. Aci s-au 
despărţit acum interesurile cerului de ale pământului, 
condicele cereşti de cele pământeşti, şi ea trebuie să fie 
numai filozofică, socială, umană şi politică. Când poeţii 
moderni se vor pătrunde de acest adevăr, când vor lăsa 
fabula şi vor da entuziasmului lor o direcţie pozitivă şi 
reală, atunci va pieri şi ideea că a trecut timpul poeziei; 
atunci societatea ce stă gata în marginea drumului şi 
rătăceşte din pricina lipsei conducătorilor, va ajunge cu 
înlesnire la ţinta ei, atunci şi ei, poeţii, vor recâştiga 
influinţa şi drepturile lor în societate şi vor simţi 
multumirea ce simte creatorul după săvârşirea faptei sale, 


sau cel puţin acea mulţumire morală şi simţuală totdeodată, 
ce o are acţionarul când întreprinderea la care a contribuit 
prosperă şi îi produce totdeodată. Atunci nu vor mai fi 
numai un obiect de lux spre petrecerea aristocraților, vor 
fi mirarea populilor şi vor avea conştiinţa că suvenirea lor 
se va conserva, prin generaţii, curată, în viaţa ce vor da ei 
populilor viitori, precum s-au păstrat culturile poeţilor 
antichităţilor, prin fabulele ce au lăsat aceia populilor lor, 
până în zilele noastre şi se vor mai conserva încă până 
când lumea va mai şti ceva despre antichitate. 


V 


Nimic nu este mai demn de studiat, mai demn de luat 
în considerație pentru un adevărat filozof decât acea 
influință reciprocă a poeziei antice asupra caracterurilor, 
religiilor, guvernurilor şi chiar viitorului populilor, şi aceea 
iarăşi a climelor şi a caracterului omului asupra poeziei. 
În rasele cele mai afemeiate şi izolate ale climelor celor 
dulci de răsărit a prins teocraţia pură, cu acea sistemă 
funestă de izolaţie şi neştiință - mumă a superstiţiei şi a 
formării castelor inegale. În populaţiile cele numeroase şi 
unite ale acestor clime a prins autocraţia. Aci autocratul — 
fiu al divinității — este o fiinţă superumană, şi-ntr-însul se 
concentră puterea civilă şi religioasă; în populii nomazi, 
patriarşii sunt capi şi preoţi totdeodată ai numeroaselor 
lor familii, şi traiul, dorinţele şi poezia astor neamuri sunt 
mai mult simţuale. În populii cei tari şi belicoşi! ai climelor 
celor aspre de nord, poezia joacă alt rol: ea a lucrat mai 
puţin asupra organizaţiei autorităţilor, dar a domnit mai 
mult în imaginaţie şi a fost mai spirituală. Aci poezia 
împinge pe ostaş în bătălie şi îl face să-şi joace viaţa cu un 
dispreţ de necrezut. Nimic mai îngrozitor pentru un voinic 
decât moartea cea ruşinată în moliciunea patului, nimic 

mai frumos, nimic mai de ambiţionat decât moartea cea 
glorioasă a câmpului de bătălie. Nicăiri poezia n-a 
manifestat o mai perfectă egalitate între oameni decât în 
populii Europei. Singur curagiul face capii câmpilor, el 
singur împarte onorile şi consideraţiile. Valchirii veghează 
asupra câmpului şi primesc pe eroul murind, ca să-l 
transporte numaidecât în delicele răpitoare de Valhala. 

Recunoştinţă, recunoştinţă la aceşti anticari învăţaţi, 
carii ardică cu încetul vălul opac ce acopere poezia nea- 
murilor primitive. Din toate părţile, antichitatea cea mai 
ascunsă ne arată tezaurii inteligenţei sale, şi a căror 
existenţă nici că o bănuia părinţii noştri, sau îi socotea 
pierduţi pentru totdeauna. Indiile, Egipetul, Persia, 
America, China şi lumea gigantică şi poetică unde a domnit 
marele Odin au început să exploateze bibliile lor. Poezia 
va avea de aici-nainte izvoare de viaţă nouă şi îşi va 
prepara prin topitorul său o mare parte a materialului 
trebuincios la clădirea edificiului societăţii cei noi din 
ruinele edificiurilor primitive. 

Recunoştinţă, recunoştinţă ingenioşilor sfredelitori ai 
fântânilor spiritului anticei umanităţi, care vor răcori şi 
vor fertiliza câmpiile poeziei cei noi, şi unde va merge să 
se adape tot filozoful studios. Onoare şi recunoştinţă 
societăţii de la Calcuta, expediției în Egipet, misionarilor 
în Asia şi Africa şi tutulor acelora carii se ostenesc spre 
descoperirea mundului! antic. 


VI 


'Mund (lat. mundus) — lume. 


Pentru ce poeţii n-au astăzi în staturi influinţa ce avea 
în antichitate? Pentru căci atunci poeţii erau ai populilor, 
iar nu ai castelor, pe care putem zice că le-au creat ei chiar 
în momente de entuziasm, pentru o virtute oarecare, şi 
carii au ajuns apoi să-i facă chiar pe dânşii — creatorii lor — 
să crează că ei nu sunt pentru altceva, decât numai ca să 
surâză şi să celebreze plăcerile şi crimele lor, şi că treaba 
lor ar fi să se ocupe numai cu cerul şi cu acele afecţii 
domestice şi amoroase, cu acele boale sau infirmităţi ale 
inimei omeneşti; pentru căci s-au lăsat să crează că sunt 
numai un fel de muzici, pictori sau baletişti şi proprii a se 
întrebuința numai spre petrecerea castelor aristocrate, 
împuternicite de dânşii; pentru căci corupţia şi slăbiciunea 
lor i-au adus în stare să ambiţioneze mai mult un loc pentru 
dânşii în aceste caste decât a le împrăştia pe dânsele în 
corpul cel mare al populilor, unde natura lor îi face să fie 
adorati. 

O, poeți, veți putea dobândi prea lesne cu poeziile 
voastre un loc în aste caste, în cercurile lor cele private, 
spre a le mobila saloanele, pentru ca să spuneți basme 
copiilor şi versuri femeilor; iar în adunările lor politice, 
acolo unde se vorbeşte despre voi şi despre viitorul fiilor 
voştri, nu veţi intra niciodată, dacă o întâmplare norocită 
nu vă va fi pregătit acel loc încă până să nu se încarneze 
geniul în voi, sau dacă întâmplări deosebite nu vă va fi 
meritat aceasta cu de tot altfel de titluri. O! Poetul s-a 
ocupat prea mult cu cerul şi a ajuns să-şi piarză cu totul 
proprietatea pe pământ! Dară, domnilor, poetul a fost un 
mediator al pământului către cer numai până când 
pământul s-a aflat subt tutela cerului, unde l-a pus 
entuziasmul poeziei primitive; pământul s-a scăpat acum 
de cer, şi poetul trebuie să se considere numai ca un 
conducător al omului pe pământ, şi pentru ca aceasta să 
ajungă odată simțită de obşte, trebuie să se deştepte mai 
întâi într-însul. Dea artelor să copieze creaţiile sale precum 

dă şi natura pe ale ei. Lase-se să fie organ al veseliilor 
generale la solemnităţi şi sărbători; dar să se gândească că 
el este altceva mai mult decât muzicul şi pictorul; este 
creatorul lor, mergătorul lor înainte. Muzicul şi dănţuitorul 
îl urmează de aproape, şi arhitectul, scultorul, pictorul se 
ţin după dânsul la o distanţă oarecare: poetul este geniul 
şi artiştii sunt talentul. Ideea ce va deştepta el, aceea a să 
zboare peste vulg, aceea a să invite şi a să dirige acel flux 
şi reflux al patimilor şi al dorințelor populilor. 

Dacă artele în vechime au fost religioase şi belicoase, 
cauza a fost fiindcă poezia era religioasă şi belicoasă; dacă 
acestea au decăzut şi au devenit târâtoare şi coruptive, 
cauza este că poezia a decăzut, s-a făcut târâtoare şi 
coruptivă. Când poezia se va înălța la demnitatea ei, când 
îşi va lua iarăşi în dreapta facla luminilor şi în stânga biciul 
slăbiciunilor şi al viţiului şi va vorbi în limba cea pozitivă 
şi înţeleasă de astăzi, atunci solemnităţile şi sărbătorile 
populilor se vor face de către populi pentru populi, atunci 
şi artele frumoase vor recâştiga şi ele demnitatea lor, ca 
nişte credincioşi sateliți ai poeziei. 

Precum economistul utilizează luxul, aşa şi poetul 
trebuie să utilizeze poezia. Toată ideea ce naşte imaginaţia 
trebuie să fie utilă. Fabricantul caută machine spre a o 
întrupa, a-i da forme şi calităţi plăcute simţurilor, a o 
reproduce, multiplica spre o înlesnire şi spre o îmbunătăţire 
oarecare a vieţii animale. Poetul trebuie să caute — şi el în 
rândul său — mijloace a o face simțită inimei şi fanteziei 
vie şi pronunţată, să caute şi el un spaţiu de forme, a o 
reprezenta plăcută şi simţurilor, acestor comişi ai inimei şi 
ai raţiei. Dacă luxul materiei contribuieşte a înnobila pe 
om şi societatea lui, cu cât mai mult luxul raţiei! Poezia 
este luxul raţiei şi misia ei este să înnobileze raţia, precum 
luxul materiei nobilează materia. 


VII 


Este timpul ca poezia să se ocupe, să puie în mişcare 
toate resorturile sale la o prefacere întreagă, la o reformă 
totală de conştiinţă: schimbare a tutulor ideilor ce a avut 
până acum şi are astăzi omul despre lume. Să cerceteze 
cu de-amănuntul izvoarele inegalităţii în societate şi să 
nimicească toate formele şi reformele sociale, politice şi 
religioase, prefăcând acea iubire numai teoretică de 
libertate şi egalitate în libertate şi egalitate practică şi 
actuală. Să întemeieze o singură credinţă religioasă în locul 
tutulor credințelor învechite şi prefăcute până astăzi: aceea 
a raţiei şi a libertăţii. Să dezvolteze, să analizeze şi să 
popularizeze ştiinţele abstrate în practică vie. 

Unde stă cea dintâi inegalitate socială? - În sclavia 
femeii. Emancipaţia ei dară este cel întâi element 
contribuitor la viaţa cea nouă. O emancipaţie întreagă, 
completă a femeii, preparată de la naşterea ei, printr-o 
creştere omenească, proprie a forma un cetăţean legiuitor, 
judicător şi executor — iar nu acea emancipaţie mijlocită, 
necompletă, dată de cristianism şi cavalerism şi manţinută 
cu dreptul de slăbiciune de la generozitatea omului. Nimic 
nu izolează mai mult pe om în societatea actuală şi nu îl 
face mai egoist decât familia şi interesurile de familie rău 
înţelese. Cel mai preţios tezaur ce posedă umanitatea este 
inima de femeie. În inima femeii se oglindez cu graţii cele 
mai dulci, cele mai nobile simtimente şi patimi ale 
umanităţii. Femeile sunt, fără contestaţie, de o mie de ori 
mai simţibile, mai tolerante, mai spirituale şi mai poetice 
decât noi; sufletul lor posedă o mai mare porţie din acea 
reflecţie poetică ce a căzut peste omenire la originea sa, şi 
grațiile formelor materiale ale femeii, mişcările-i vioaie, 
căutătura-i însinuitoare, organul şi elocuinţa ei convingă- 
toare sunt cu mult mai energice şi mai puternice decât ale 
noastre. Ce înnobilare n-ar aduce femeia şi în legi, şi în 

obiceiuri, când ar avea parte în societate! Cea mai frumoasă, 
cea mai bogată mină a omenimei stă neexploatată! Să 
emancipeze dar poezia pe femeie, să dea libertate 
amorului; să desființeze toate iluziile pe care se mai 
reazimă viaţa cea religioasă şi politică a omului, să 
desființeze cu totul lumea spirituală cea de dincolo, să 
desființeze orânduielile poliţiei cereşti întinse peste viață 
şi toată justiţia secretă; să prefacă tot militarismul în 
cetăţean şi să stavilească spiritul de concuiste; să schimbe 
biserica în şcoală şi să organizeze dintr-însa o educaţie 
populară care să se întinză deopotrivă peste tot populul, 
şi clerul să-l prefacă în simpli învăţători ai populilor, în 
casele şi în câmpurile lor, în industria lor şi în morala 
practică; să facă ca populii, prin cultivare, să se organizeze 
şi să se cârmuiască de sine, să-şi administreze justiţia de 
sine în viaţa publică şi în dregătoria publică; să facă 
staturile libere şi proprietate comună a populilor, ca un 
product al tutulor membrilor statului, şi care product va 
creşte neîncetat prin activitatea, prin organismul viu al 
societăţii; să facă ca nici o parte a societăţii să nu stea în 
inactivitate la republică; să facă ca proletarul cel necultivat, 
cel lipsit astăzi de cultură spirituală şi de îndestularea 
materială să se aridice prin educaţia generală la cetăţeanul 
actual, la demnitatea de om; să facă ca totalitatea acestor 
cetăţeni, în adevăr liberi, să se împărtăşească de cele mai 
înalte interesuri ale statului lor — de legislaţie, judicătorie 
şi administraţie — fără să-i poată depărta altceva decât 
minoritatea vârstei sau infirmităţi netăgăduite; să facă a 
înceta această despărţire a populilor în două părţi inegale, 
antagoniste una alteia; să înceteze, zic, împărţirea populilor 
în cârmuitori şi cârmuiţi; să facă a înceta interesul cel privat 
al unei dinastii regale, domnitoare; să înceteze privilegiurile 
castelor de trântori, paraziți şi privilegiați, şi tot populul 
şi dezvoltarea lui în toate părţile statului să alcătuiască un 
stat şi o nație, să facă ca cultura pământului, industria şi 


ştiinţele să fie comune, întinse şi dezvoltate pe cultul raţiei, 
fără preeminenţă şi fără misticism; şi în sfârşit, să facă 
vorbirea şi scrisul — care sunt expresia cugetării, expresia 
omului născut a fi liber — să zboare fără stavili; şi totdeodată 
să nu uite a pregăti fiece popul la ideea frăţiei generale, la 
ideea de cosmopolitism!, ca ultimul ferice al locuitorilor 
globului. Aceste principuri sunt misia poeziei moderne, 
căci pe aceste principuri se va clădi edificiul societăţii cei 
noi. 

Dar poezia nu va mai fi atunci — vor zice cei ce s-au 
obicinuit să vază figurând în poezie monstruri de îngeri, 
herovimi şi serafimi acoperiţi de ochi şi stârciţi între aripi. 
Însă poezia care atinge, poezia cea adevărată nu este acea 
în care mişuiesc spiritele necurate de p-aia lume. Poezia 
cea adevărată este aceea care vorbeşte inimei iar nu 
fantaziei numai. Natura va fi totdeauna aceeaşi şi 
fenomenile-i aceleaşi: aceiaşi meteori, aceleaşi câmpii 
florate, acelaşi cer stelat, aceeaşi lună, acelaşi soare, aceiaşi 
munţi, şi pe mări aceleaşi valuri. Trecutul şi viitorul vor 
avea totdeauna cartea lor deschisă poeziei. Femeile vor fi 
tot astfel de frumoase, bătrânii albi şi venerabili, pruncii 
bălai şi drăgălaşi, şi afecţiile omului, amorul mai cu seamă, 
va dobândi o nouă agerime; şi amorul patriei va fi 
pronunţat şi simţit, căci omul va putea zice în conştiinţă 
că are patrie. Poezia ar avea atunci o scenă expusă fără 
control societăţii şi un forum în fiecare sat... Am auzi 
adesea într-însa: 


„...la tombe et non Laffront! 


1 Aici în înţelesul de unire a popoarelor, în accepţia utopică, caracteristică 
autorului. 

2 „(mai degrabă) mormântul decât ocara! 

Mai degrabă fără cap decât cu o pată ruşinoasă pe frunte! 


Nimic nu iau din ceea ce a acoperit ruşinea!“ (fr.). 

Pas de tête plutôt qu'une souillure au front! 


Je wai rien a reprendre ou la honte a passe!“2 


Indigenţile inimei omineşti şi-ar lua cu totul o altă 
direcţie şi armoniile fireşti şi-ar refleta armoniile morale 
în imaginaţia omului pe o natură mai pură, mai nobilă şi 
mai raţională. Fugile imaginaţiei omului civilizat al 
societăţii n-ar vaga! pe acele vapoare ale ignoranţiei omului 
incult, dar n-ar putea pierde nimic din poezia lor. Ruinele 
ar pierde fantasmele îngrozitoare ce plană peste ele, dar s- 
ar poetiza prin suveniri şi prin acea vagare meditativă a 
omului şi liberă de superstiții; formulile rugilor şi a 
fermecilor omului barbar s-ar desfiinţa şi presimţirea, 
speranţa şi simpatia n-ar avea atâtea funeste rezultate; 
conştiinţa umană n-ar avea atâtea scăpări înaintea 
tribunalului ei, şi crimele ar fi numai rezultaturi ale unei 
infirmităţi morale. 


Foaie pentru minte, inimă şi literatură, 
1846. n-rele 27-30 (1-22 VII). 


1 Vaga (fr. vaguer) — a rătăci. 


REVISTA LITERARĂ 


Este de observat că, cu progresul unei societăţi, cu pro- 
gresul politic, cu progresul social, progresează fatalmente şi 
literatura unei naţiuni. Am putea aduce multe exemple, dară 
să ne oprim numai în ţara noastră, ca să putem fi înțeleşi pe 
deplin de către toţi lectorii noştri, în ceea ce voim a zice. 

Pe când se făcea progresul de la Neagu până la Matei 
Basaraba, luau şi arţile şi literatura avântul lor, se tipăreau 
condice de câte şapte-opt sute pagine in folio etc. Pe când se lua 
avântul politic şi social sub marele Şerban Cantacuzin, se 
traduceau, se compuneau şi se tipăreau mulțime de cărţi şi 
biblie in folio de câte o mie de pagine. Pe când se năştea dom- 
nul Tudor, se năştea şi Lazăr, se năştea şi Fotino, se renăştea Sf. 
Sava. Pe când venea 48, venea şi teatrul naţional, veneau şi 
poeţii, şi scriitorii, cari însemnară acea epocă în literatura 
noastră. Cu aceste evenimente mari, uriaşe, de astăzi, cari vor 
da atât de mult de lucru istoricilor şi poeţilor români, literatura 
română nu putea să nu se însemne şi ea, să nu se aducă şi într- 
însa un eveniment. 

Evenimentul literar al epocei sunt trei cărţi, cari, nu ne 
îndoim, îşi vor lua rangul lor, fiecare în genul său, mai presus 
decât orice s-a scris până acum în fiecare din aceste genuri. 

Cea dintâi din aceste cărţi este Somariu al istoriei generale 
a culturei a d. Constantin Creţulescu, care, tradusă în celelalte 
limbe europene, s-ar saluta, ca şi autorul ei, de către toţi învă- 
taţii Europei; este o adevărată istorie pe scurt a civilizaţiunii 
această carte; este originală şi foarte concisă. 

A doua carte este drama în cinci acte şi în versuri Grigore- 
vodă de d. A. Deparaţianu, singura dramă care pune piatra 


ĂBUNĂ 


| ACVILA STRĂ 


= 
co 
OA 


| CEZAR BOLLIAC 


= 


co 
O 


fundamentală literaturei dramatice române. D. Deparaţianu a 
făcut cu drama sa o revoluţiune în versificaţiunea română şi în 
stil; sunt, în această dramă, versuri, expresiuni, caracterie, scene 
demne de Victor Hugo. Grigore-vodă este o dramă originală, 
trasă şi creată din istoria patriei; n-are nimic străin, n-are nici 
o imitaţiune. Dacă această dramă s-ar putea traduce în limba 
franceză cum să nu piarză mai mult de jumătate din frumuseţile 
ei, suntem încredinţaţi că artiştii francezi s-ar întrece s-o 
reprezinte pe scena franceză, încredinţaţi de succesul ei. 
Recomandăm această dramă domnului şi doamnei Pascali. Rolul 
lui Costache, dupe noi, s-ar cuveni d-lui Pascali, şi Rebeca pare 
că ar fi creată pentru doamna Pascali. 

D. Deparaţianu, dupe ce a terminat colegiul în Bucureşti, s- 
a dus, cu propriele sale mijloace, la Paris, şi a făcut literele. 
Familiar cu limba spaniolă, trebuie să fie încă în memoria 
lectorilor noştri gingaşele şi elegantele romanțe, traduse în 
versuri româneşti, din versuri ispaniole, de către acest june plin 
de talent. D. Deparaţianu, proprietar, a preferit să se retragă, 
spre a se da poeziei şi vocaţiunilor sale literare, la mica sa 
proprietate. Am avut fericirea să cunoaştem noi de aproape pe 
acest june cu fruntea lată şi cu anima fierbinte. Auzindu-l adese 
vorbind despre ţărani, despre asupririle ce li se fac şi despre 
ignoranta lor: „De ce nu te faci subprefect?“ — i-am zis odată — 
pentru că, dupe părerea noastră, subprefectul este cel ce pune 
mâna d-a dreptul la civilizaţiunea ţăranului. „A să mă fac“, ne 
răspunse, şi, peste puţin timp, aflarăm că d. Deparaţianu este 
subprefect în districtul Teleorman. N-a trecut mult şi ne-am 
informat că în şcoalele din plasa administrată de d. Deparaţianu, 
sunt foarte mulţi copii, şi că în timpul plebiscitului, d. 
Deparaţianu venea la prefectură cu registrele, pe cari nu se 
afla un singur NU. D. Deparaţianu ne făgăduieşte un romanţ 
original, creat de dânsul, care credem că-şi va lua şi el rangul 
său în literatura noastră. 

A treia carte importantă, produsă în această epocă glorioasă 
a românilor, este Ciocoii vechi şi noi de d. Nicolae M. Filimon. 


Această carte, împărţită în treizeci şi trei capitole, cop- 
rinde treizeci şi trei de tablouri vii ale stării societăţii noastre, 
de la Caragea până la Grigore-vodă Ghica. Fiecare portret din 
acest romanţ este un tip: nu-l mai găseşti nicăiri, pentru că o 
societate ca a noastră, mai vârtos din această epocă, nu se mai 
găseşte nicăiri. Dinu Păturică, eroul care duce toată intriga 
acestui romanţ, este adevăratul tip al ciocoiului, care a făcut 
mart pe toţi fanarioţii. Toţi zicem, când voim să aruncăm 
disprețul nostru asupra vreunui laş, asupra vreunui mizerabil, 
asupra vreunui trădător: ciocoi! Aceasta o zicem, însă, ştiind, 
prin tradiţiune, că toate infamiile sunt proprii ciocoiului. Nimeni 
însă nu poate pronunţa acest titlu, în conştiinţă de lucru, dacă 
nu va citi Ciocoii vechi de d. Filimon şi nu va vedea, de la 
începutul şi până la finitul său, pe ciocoiul Dinu Păturică. Ciocoii 
vechi de d. Filimon este un romant istoric de moravuri, plin de 
acţiune şi foarte moral. D. Filimon a ştiut să se folosească şi să 
folosească şi literatura română, din vocaţiunea sa pentru cetirea 
obositoare a hrisoavelor, a cronicelor şi a tuturor actelor şi 
documentelor vechi din ţară. 

Recomendăm cu osebire lectorilor noştri lectura romanţului 
Ciocoii vechi de d. Nicolae Filimon, ieşit acum de sub tipar. 

Pentru că suntem la literatură, şi la literatura istorică, fie- 
ne permis să aducem aminte ministrului Instrucțiunii Publice, 
poetului naţional al literatoriului emininte D. Bolintineanu, că 
ar trebui să-i fie milă de atâtea documente istorice şi literare, 
cari aşteaptă şi ele epoca lor, spre a-şi arăta valoarea. Dacă o 
zicem aceasta, ne socotim în oarecare drept, pentru că mult 
am alergat şi noi, mult ne-am ostenit şi mult ne-am expus, spre 
a aduna de prin monastiri şi spre a smulge din ghearele 
călugărilor greci, lade întrege, închise cu genunchiul, pline de 
pergamente şi de documente de tot feliul. 

Ne permitem să arătăm vechiului nostru amic, în toată 
conştiinţa noastră, persoanele pe cari le credem noi capabile 
a regula aceste documente, spre a putea să se folosească dintr- 
însele istoria şi literatura noastră. Aceste persoane sunt: dd. 

Grigorie Manu, A. Odobescu, Nicolae Filimon, Hâjdău şi 
Brezoianu. 

I-am putea clasa pe fiecare cu atribuţiunile lui proprii; dară 
ne mărginim a zice numai că d. Odobescu ar pune mult gust la 
aranjarea şi la ilustrațiunea acestei lucrări atât de importante. 

Ne mai permitem a spune că, dupe părerea noastră, d. Va- 
lentineanu nu face de loc pentru asemenea treabă, şi că — dacă, 
din norocire, d-lui nu va face nici un alt rău decât numai acela 
d-a alege câteva acte dupe gustul său, pe cari să le tipărească 
într-o carte pe care a tipărit-o d. Teulescu pe când se afla arhivar 
al statului, fără să poată, cel puţin, a clasa aceste documente, 
nu a le comenta, fără să poată descifra măcar datele cele vechi, 
şi, trântind pe ici-pe colea câte un Foame Cantacuzin — dacă, 
zicem, d. Valentineanu nu ar face nici un alt rău mai mare 
decât răul care a făcut d. Teulescu, ar fi o crimă, şi, negreşit că 
această crimă ar fi o nenorocire care nu s-ar putea imputa 
numai inocenţei d-lui Valentineanu. 

Trebuie neapărat înfiinţată o comisiune serioasă alcătuită 
de cinci membri competinţi spre regularea acestor comoare 
descoperite, dară necercetate încă. Această comisiune apoi să 
facă parte, de drept, într-o societate istorică întinsă, la care să 
fie chemaţi toţi românii, toţi filo-românii cari au dat probe că 
s-au ocupat de istoria românilor. 

Ne trebuie neapărat o istorie care să merite şi să fie tradusă 
în toate limbele europene şi aşezată în toate bibliotecele publice 
ale Europei. 

Când pretindem locul ce ni se cuvine între naţiunile euro- 
pene, trebuie să ne înfățişăm Europei cu titlurile noastre. Nu s- 
a făcut o schimbare de minister, de când am intrat în ţară, să 
nu repetim, arătând ruşinea ce simte un român în conversaţiune 
cu oamenii luminaţi ai Europei, când îl întreabă unde poate 
afla istoria acestei naţiuni atât de întinsă — care joacă un aşa 
mare rol într-un şir de câţiva seculi, care se pretinde de o origine 
atât de nobilă — şi este silit să-i spună că ar putea afla câte ceva 
prin istoriile Turciei, ale Austriei, ale Rusiei, ale Poloniei ş-ale 


Ungariei. Cine n-a simţit umilinţă când i s-a adresat vreun învăţat, 
vreun limbist european să-i ceară un dicţionar, un vocabular, o 
gramatică română, şi a fost silit să răspunză: dicţionar român, 
vocabular român nu avem; gramatică nu ştim pe care să 
recomendăm, căci avem vreo cincisprezece cari nu se acord 
între dânsele şi dupe cari scriu numai aceia cari le-au făcut? 

Am repetit acestea cu toată ocaziunea; am cerut dicţionar 
român la toţi miniştrii Instrucțiunii Publice, şi nu ne îndoim că, 
în această mare epocă a României, limba română îşi va aduna 
capitalul şi-l va înregistra într-un dicţionar. Este destul pentru 
un ministru al Instrucțiunii Publice, în starea noastră literară 
actuală, să poată zice: „În ministeriul meu am pus bazele unui 
dicţionar român care lipsea cu desăvârşire“. Iară cât pentru 
gramatică, nu putem cere imposibilele: o gramatică nu se va 
putea fixa decât numai dupe o înţelegere între toţi literaţii 
eminenti români, de pe oriunde se vor afla, adunaţi în societate 
ad-hoc. Un ministru n-ar putea face aceasta; el ar putea-o 
provoca numai. Un dicţionar însă s-ar putea face şi numai prin 
stăruința ministrului; n-ar cârti nimeni, suntem încredinţaţi, 
din nici o stare, din nici o profesiune a naţiunii române, dacă s- 
ar cheltui de la 20 până la 30 mii galbeni pentru facerea unui 
dicţionar român, după care apoi să se tragă vocabularii cel 
puţin pentru toate limbele neolatine. 


Buciumul, 
1864, nr. 241 (10/22 VI). 

[MISIUNEA POEZIEI] 


La laşi apare o foaie literară, Convorbiri literare. Nr. 1 a 
fost scris cu îngrijire. Nr. 2 nu mai este o critică, este o 
diatribă. Nu am fi zis nimic dacă acest nr. nu ar fi lăsat să 
se trade! o intenţiune de a lovi în persoane şi dacă criticul 
nu ar fi pus înainte o idee care tinde a face din poezie o 
artă cu care să petreacă boierii. Autorele din foaia literară, 
care are aerul de a uri politica, face politică. 

Nu am vroi nicidecum să venim la chestiuni personali. 
Nici laudele, nici injuriile unei foi literare nu pot nici adauge, 
nici scădea meritul poeţilor şi artiştilor munteni, mai ales 
când artiştii au lăsat lucruri în urma lor, şi criticii nu au 
făcut încă nimic în viaţă; când junimea ce se prezentă la 
soarele vieţei cată să vină recomandată de modestie. Dar 
ţinem a aşeza aici un principiu cu totul opus aceluia al 
junei foi literare: libertatea artii. 

Care este intenţiunea acestei foi literare? A vedea muzele 
române mărginite a cânta „frunză verde, ochii lelițelor, pre 
Tunsul şi pre Jianul“; a se restrânge în acel cerc de idei care 
ar face să petreacă paraziţii, să ofteze duducele amorezate, 
să cletene capul cu melancolie matroanele şi să adoarmă 
o societate întreagă, îmbătată de parfumul narcotic şi fad 
răspândit din atâta „frunză verde“. Era un timp când un 
domn român regulamentat striga unui poet liberal, cu 
ocaziunea poeziei lui domnul Tudor: „Nu scriţi poezie 
despre Tudor; tractaţi subiecte mai nobili, tractaţi pre 
Jianul, pre Tunsul“. 


| 1 Trade — trădeze. 


lată şcoala ce foaia sus-zisă vroieşte să învieze într-un 
timp când cugetarea trebuie să fie liberă! Nu vroiţi ca 
poezia să-şi întindă aripele asupra cugetărilor politice, 
filozofice, sociale; vroiţi să fie ceea ce sunt literele sub 
guverne despotice? ceea ce era poezia sub tiranul Policrate 
şi Pisistrate? ceea ce era sub regimul lui Căpitan Costache 
şi celebrul Urzică? 


„Ah! mă doare! 

Ce te doare? 

Anima mă doare! 
Pentru care floare?“ 


În această iarnă, într-o adunare literară, unde politica 
de clice se îmbrăcase cu mantaua poeziei, un orator literat 
strigă: 

„Poezia a murit! 
Poezia a murit!!!“ 


Pre urmă zice că Heliade, Alecsandri, Bolliac, Negruzzi, 
Bolintineanu scriu politică. Apoi, revenind răpede, strigă 
iară: „Nu! poezia nu a murit! şi iată pentru ce n-a murit“:... 
atunci citează următoarele versuri făcute de dânsul: 


„Până când lifte spurcate 
Țara vă vor ancala!? 
Până când târguri şi sate 
Le vor fi de haimana?“ 


Noi am tăcut în față cu aceste curiozităţi, căci persoana 
care zicea astfel este un om pre care îl iubim, şi nu am 
văzut aici decât un cuis de animă? deşteptat în murmura 
unei propagande reacționare contra libertăţii cugetării în 
litere. 


1 Probabil de la caler (fr.) — a maltrata. 
2 De la lat. quis de anima, cu sensul de „părere personală“. 

Iată şcoala ce tinde a face din poezia română o salată 
de frunze verzi. 

Dacă redactorii foii literare ar fi înflorit pre timpul când 
Heliade scrise frumosul său Măceaş, poezie politică, ei ar 
fi zis că Heliade a prostituat poezia, că poezia este moartă! 

Nu cugetă însă națiunea noastră astfel. Națiunea română 
vroieşte ca poezia română să îmbrăţişeze toate simţimintele 
sale, aspiraţiunile ei naţionale, politice, sociale; suferințele 
ei naţionale, politice, sociale; să fie răsfrângerea a tot ce 
simte ea, a tot ce speră ea, a tot ce sufere ea: să scrie 
pentru ea, iară nu pentru leliţe. 

Numai astfel va citi pre scriitori. 

Vroiţi o dovadă? ei bine, pre când voi vă plângeţi de 
naţiune că nu cumpără scrierile cu apă cu zahar, această 
naţiune devoară scrierile poeţilor pre cari voi îi ultragiaţi 
şi cari au prostituat poezia, dupe şcoala de care este vorba 
aici. 

Noi înţelegem aceste ciudate rătăciri; ele sunt 
consecuenţa nefericită a unui tablou general ce se desfăşură 
sub ochii noştri de mai mulţi ani: matematici, devenind 
judecători; medici, devenind judecători; jurisconsulţi, 
devenind ingineri; militari, devenind prefecţi etc. Negreşit 
că şi oameni cari nu au scris două versuri în viaţa lor 
trebuiau să devină critici în poezie. 

Expresiunea este literară; ideea este politică, şi ce 
politică! 

Lovirea are forma literară; în fond se dă persoanelor 
pentru persoane. 

Politica în poezie, astfel cum s-a manifestat, arată ca o 
formă mai puţin nobilă decât ziarele politice, ca să merite 
blamul şi ura înverşunată a diatribelor zise literare? Pentru 
ce nu lovesc decât în poezie? De ce cruţă ziarele politice? 
A! pentru că tot ce se scrie în ziare dispare a doua zi şi 
pentru că ceea ce se scrie în literatură are ceva viaţă mai 
lungă! 


Vă este frică de adevăr! Vă temeţi de satiră! 

Critica nu este permisă decât asupra ceea ce este formă; 
ideele sunt libere, inspiraţiunea infinită, vocaţiunea divină; 
aceste din urmă nu sunt supuse la examen. Obiectele 
poeziei sunt multiple; spiritul poetic este în contact cu 
trei lucruri diverse: umanitatea, natura şi Dumnezeu. Poezia 
se îmbracă în evenimentele istoriei, în pasiunile umanităţii, 
în spectacolul naturei şi în contemplarea puterii infinite. 
Poetul poate să întărite admiraţiunea, spaima, simpatia, 
să te facă să plângi sau să râzi; totul este a exprima bine. 
Acest bine singur se poate critica din punctul de vedere al 
regulelor aşezate de pedanţi sau din punctul de vedere al 
îmbrăţişării ce află în public. 

Poezia nu poate trăi decât cu condiţiunea de a crea în 
alegerea şi adunarea elementelor ce-i sunt date şi a aspira 
la concepţiunea unui ideal a cărui realizare o precurmă. 
Cum poezia dară ar fi creatoare, cum ea ar concepe un 
ideal cu intenţiunea de a-l realiza, când această poezie ar 
fi redusă să vegeteze între frunză verde? să lâncezească 
cântând ochii cei negri şi cei albaştri ai duducelor? când 
ea nu ar face nimica nou şi ar călca pre urmele deja bătute, 
tămâind pre puternicii zilei, imitând sau copiind? Acea 
poezie care n-ar răspunde la simţimintele poporului s-ar 
izola de popor, de naţiune, şi ar pieri. 

Nu înţelegem amărăciunea cu care loviți unele 
persoane. Să ne închipuim că sunteţi zei; că cu un articol 
în ziar veţi răsturna pre Heliade, Alexandrescu, 
Bolintineanu, Bolliac şi alţii, şi veţi face pre români să crează 
că ei au degradat poezia. Foarte bine! Dară atunci ce veţi 
pune în loc? aţi scris voi ceva? Nu! Luaţi orice număr din 
România literară şi comparaţi cu nr. 2 din foaia literară ce 
naşte acum; vă veţi mira de diferenţa ce există între una şi 
cealaltă, şi nu veţi crede că cea din urmă foaie este venită 
la viaţă cu 20 de ani în urma celei dintâi. România literară 
creează prin bucăţi de marmură templul poeziei; foaia 

literară de astăzi nu face decât să dărâme templul. În 
dărâmare înţelegeţi progresul literaturei, domnii mei? 

Nu, juni poeți români! nu vă lăsați a vă încredința că 
poezia nu este alt decât a spune frunză verde, că politica 
este un venin omorâtor al vieței. Misiunea poeziei este de 
a întări sufletele prin pictura patimelor, mizeriilor şi 
măririlor umanităţii; de a înălța adevărul, dreptatea; de a 
nobila libertatea; de a se cobori în anima poporului, a căuta 
durerile lui, lacrimele lui; a fulgera pre apăsătorii lui cu 
fulgerul muzei, de a-i da curagiu şi energie, de a cere 
progresul, de a lupta spre a împinge neamul omenesc către 
ursite mai ferice; de a răzbuna o patrie când ea geme în 
prada apăsătorilor; este un puternic ajutor al moralei şi al 
civilizaţiunii, un inamic teribil al barbariei, al arbitrariului. 
Amar acelora cari deturnă poezia din calea ei şi vor să o 
facă instrument al moliciunii sufletelor, al depravaţiunii 
animei! Aceia nu şi-au cunoscut misiunea lor. 


Trompeta Carpaţilor, 
V, 1867, nr. 505 (30 I/11 IV). 


LITERATURA ŞI LIMBA 


Ne plângem de ce publicul nu mai ceteşte foile şi cărţile 
româneşti. 

Nu se mai scrie româneşte. Vedeţi gazetele politice, lite- 
rare, discursurile deputaţilor, proiectele de legi, tot ce se 
scrie încă, dacă aceste lucruri sunt scrise în limba română; 
dacă această româno-franceză o mai poate înţelege publicul 
român! Autorii singuri cetesc ce scriu, şi de multe ori ei 
însuşi nu înţeleg ce au scris ei însuşi. Biata limbă a 
părinţilor noştri este astăzi ceea ce era sub fanarioți, atât 
că atunci era înecată de vorbe grece, şi astăzi este înecată 
de vorbe franceze. Zgârietorii de hârtie, sau în dominul 
politicei, sau al literaturei şi altele, nu mai fac decât să ia 
toate vorbele franceze şi să le pună o coadă românească. 
Icoană a spiritului de astăzi! Ei n-au învăţat limba 
românească. În şcoale nu se mai învaţă; profesorii ei însuşi 
nu o ştiu. Apoi este mai lesne să pui o coadă românească 
la orice vorbă franceză găseşti. Întâi că exprimi idee străine, 
ceea ce îţi dă dreptul a scrie chiar când nu ai şti, şi al doilea 
că toate neroziile ce poţi să spui, prezentate publicului 
sub o formă pre care el n-o înţelege, poţi să-ţi treci lipsa 
de idee sau să acoperi nedibăcia celor ce vrei să zici. 

Ascultaţi, dragii mei cetitori români, ce zice o foaie ro- 
mânească şi literară din laşi, Convorbirile literare, prin 
vocea unuia care laudă pre d. Titu Liviu!, nu autorul cel 
mare latin, ci pre un altul, contimpuran din Iaşi. 

„Eldorado misterios, obiect etern de dispute, de dubiu. 
Etatea, sexul, temperamentul, regimul, climatul exercită 


| 1 Maiorescu. 

influenţă pre moralul indivizilor. Stabilind în sistemă 
solidaritatea organologicei şi cranoscopiei, subordonată 
moralului la condițiuni fiziologice determinate.“ 

A înnebunit lumea! A înnebunit lumea! 

Nu este lucru de râs, o! români, să cetiţi voi în limba 
voastră românească aceste vorbe transportate din cărți 
străine, cu coade româneşti? 

Ei bine. Ceea ce este cu limba este şi cu politica. Românii 
nu mai sunt români în acea clasă care se zice: inteligentă. 
Poporul nu mai înţelege această limbă a veneticilor; nu 
mai înţelege nimic în literatură; nu mai înţelege legile făcute 
de oamenii cari nu au alt merit decât să traducă rău din 
limba franceză într-o limbă păsărească şi să nu înţeleagă 
nici chiar ei ce traduc. 

Toate aceste idee ce se exprimă cu vorbe străine se pot 
zice cu vorbe române... dară cei chemaţi la aceasta nu 
scriu limba română. Şi dacă ar scri româneşte spre a fi 
înțeleşi, le-ar ieşi arama, li s-ar vedea sărăcia ideelor şi 
bunului-simţ. 

Mai-nainte, chiar prin mahalale, se aflau cocoane 
bătrâne a cărora convorbire era plăcută, în limba ţărei — 
ştiau ce vorbesc, ce gândesc, ce simt; te încântau. Tot era 
natural, românesc. Astăzi auzi aceste tipuri şi ţi-e milă: 
insuflă ridicul din pricina vorbelor străine ce întrebuinţează 
şi nu le înţeleg, şi nu mai exprimă ideea lor. Cu o vorbă 
pre care nu o înţeleg exprimă o idee cu totul alta de ceea 
ce voiesc. Ceva ce face a râde: etatea vârstii mele, desirul şi 
dorinţele noastre, inveată autonomia; are la animă minister, 
în loc de mister etc.; pardonaţi, domnule, pasiunea este o 
patimă; are spiritul plin de duh şi alte expresiuni ce vădesc 
o societate în prada ignorenţei şi ameţelei, înainte- 
mergătoare ale pieirii societăţii. 

Scriitorii chiar, care n-au idee de logică, de facultăţi, de 
simţuri, cari, scriind, amestecă unele cu altele, pun rezonul 
în animă, sentimentele în cap. Din cap, animă, cuvânt, 
sentimente, cugetări, fac o ciorbă. 


Astfel este cu politica, cu şcoala, cu artele, cu meseriile: 
ignorenţa pretutindene dând mâna pretenţiunii cei mai 
neruşinate. Nu este nimic corect, nici politica, nici legile, 
nici literele, nici artele, nici chiar nenorocita tipografie ce 
nu scoate o coală fără a face greşele neiertate! Şi cu toate 
acestea sunt oameni cari găsesc toate bune şi admiră pre 
cei ce le fac. „Un sot trouve toujours un plus sot qui admire.“ ! 

Era o hotărâre a se scoate din limbă toate vorbele slave. 
Regula nu s-a urmat. Se scot vorbele latine românite şi se 
înlocuiesc cu vorbe franceze. Împinşi de ignorenţă sau 
pedantism, încet-încet nu vom mai scri, nici vorbi 
româneşte, ci vom lua toate vorbele franceze şi le vom 
pune coadă românească.? 

Vântul bate la străinism. Luăm tot ce are străinul rău la 
dânsul. 

Națiunea română va rămâne o naţiune de aborigeni’, 
învinsă de străinii călcători, şi va pierde şi datinele, şi 
religia, şi limba, şi istoria. Una din cauzele acestui rău este 
în şcoale. Şcoalele nu dau instrucţiunea cerută nici cât da 
altădată colegiul „Sântului Sava“. 

Şcoalele sunt o chiverniseală pentru câţiva favoriţi ai 
guvernului; şi un mijloc de guvernământ astăzi. 
Simţimântul naţional s-a parodiat, limba română se 
parodiază. 

Cât pentru poezia română, atât ideea cât şi forma, a 
rămas încă ce au voit să facă din ea câteva talente înainte 
de 1848. 


1 „Un prost va găsi totdeauna un mai mare prost care să-l admire“ (fr.) 
2 Aversiunea lui Bolliac împotriva franţuzirii limbii dovedeşte o poziţie 
foarte înaintată în problema evoluţiei şi formării limbii române literare. 
Este exagerată, însă, atitudinea sa de aprobare a tendinței de artificializare 
a limbii, manifestată în cadrul curentului latinist, care consta în eliminarea 
tuturor cuvintelor nelatine din vocabular, în special a slavonismelor. 
3 Aborigen — băştinaş, neaoş. 

Acum nu se mai observă nimic. Nu vom vorbi de idee: 
aceasta vine de la Dumnezeu, şi când se închide cerul, 
ideele se sleiesc. Forma este nesuferită. Nici o regulă, nici 
o logică, nici ritm, nici măsură, nici eleganţă, nici graţie. 

Ne veni de la Iaşi traducţiunea lui Othello. Să vedem ce 
este această traducţiune. Este ea dupe textul englez? ne 
îndoim. Am avea de criticat multe lucruri în privinţa fon- 
dului; dară noi credem că o traducţiune nu poate fi 
credincioasă niciodată. Nimic nu se poate traduce. Cu toate 
astea a traduce în versuri este şi mai neputincios. 

Şi iată cum: 


Traducţiunea română 


Dar iată şi Brabantio 
cu marele Othello. 


O, fiica mea! 


Batjocorită este, răpită 
şi sedusă. 


Căci nu putea natura, 
fiindcă nu-i lipsită, 


nici oarbă, nici netoată. 


Textul ei 


Iată vine Brabantio şi 
viteazul maur. 

Fiica mea! O, fiica mea! 
(nu mai este tot aceea). 
Mi-a silit-o, mi-a răpit-o, 
mi-o corupt-o. (batjo- 
corită nu este literar). 
Căci natura nu este nici 
greşită, nici oarbă, nici 
scutită de simţ. 
(Vorba netoată de unde 
a luat-o traducătorul? 
A cunoscut pre netoţi? 
maurul nu-i cunoştea). 


Această desfigurare a lui Othello urmează, nu numai 
pre toate paginele, dar o găseşti în toate rândurile. Nu 
mai este Othello al lui Shakespeare. Dară să vorbim de 
formă. Traducţia este în versuri nerimate sau albe, cum 
ne-au dat un exemplu Aristia şi Heliade. Însă nu versuri 
regulate, ca ale celor doi din urmă; versuri neregulate de 
13 silabe, cu emistih; finele întâiului emistih este: când o 


silabă accentuată, când plană; astfel este şi finele de la 
emistihul al doilea, contra regulei. Măsura de multe ori 
este neexactă şi accentuarea falsă. Două silabe accentuate, 
una lângă alta, în loc ca cea accentuată să urmeze totdauna 
pre cea plană sau cea plană pre cea accentuată. Această 
rădică armonia versurilor şi face ceva ce nu este nici proză, 
nici versuri, şi cu totul străin în natura limbei române, a 
cărei poezie cată să fie o muzică, chiar în tragedie. Versurile 
nu se mistuiesc; rămân în gât. Othello nu este încă tradus 
în limba română. 

Păcătuirea cu vorbele franceze aici este desfrânată până 
a nu se mai înţelege ce a vrut să ne zică. Traducătorul nu 
este poet. Şi l-am ruga a traduce în proză, căci, pe lângă 
toate aceste abateri de la regulă, ghicim că are sarea 
scriitorului în proză. 

Acest abuz de versificare este întins astăzi. Sunt oameni 
cari scriu în versuri fără să cunoască regulele lor, ca cei ce 
fac politică fără să ştie ce este politica! Nu este aşa, domnule 
Cârciumărescu? 

Autorul lui Erotocrit, al lui Longe-Bardo beţivul, al lui 
Arghir crăişorul, al lui Alexandru Machedon, ce se bătea cu 
racii, Anton Pann, Momuleanu, Pralea şi alţii sunt cei mai 
cunoscuţi în popor, căci au ştiut a vorbi publicului în limba 
ce el o înţelege, în sentimentele de pre malul Dâmboviţei, 
nu de pre malul Senei şi al Tamisei. Ei au avut puţin şi 
poate prost a spune, dară au spus astfel cât tot ce au zisa 
fost înţeles. Pre noi, cari avem mai multe a zice decât ei, 
nu ne înţelege nimene, căci scrim în limba păsărească, ca 
să nu fim înţeleşi. 


Trompeta Carpaţilor, 
VI, 1868, nr. 621 (7/19 IV). 

ARTICOLE POLITICE 


[APĂRAREA REVOLUŢIEI] 


Revoluţia noastră este amerinţată şi braţele ce ar trebui 
să o sprijine o părăsesc. Suntem amerinţaţi de invazii 
streine chiar în Capitală; şi cei ce jur în toate zilele în 
Câmpul Libertăţii că vor apăra Constituţia cu sângele lor 
s-au obosit ca libertatea în mijlocul muzicilor. Nu, fraţilor! 
O libertate aşa de ieftină luată nu poate avea rădăcină, nu 
poate trăi multă vreme. Libertatea este ca o femeie 
frumoasă şi mândră ce nu se dă curtizanilor ei decât numai 
atunci când îi vede făcând sacrificiuri mari pentru dânsa. 
Libertăţii nu-i e destul numai muzicile, tobele, invocaţiile 
şi proclamaţiile pompoase; îi trebuie hotărâre, statornicie 
şi sânge. Când ne-am sculat, n-a crezut nimini din noi că 
vom ajunge până aci. În sfârşit, din fatalitate în fatalitate, 
izbutirăm să împlântăm în toată România stindardul 
libertăţii, fără să întâmpinăm împotrivire. Ajunserăm să 
gustăm din rodul libertăţii fără multă osteneală, şi 
crezurăm, ca fatalistul, că dacă o vrea Dumnezeu vom fi 
liberi, iar dacă nu, vom rămânea iar în sclavie; sau făcurăm 
ca trândavul ce, lungit sub păr, zicea scurgându-şi ochii la 
o pară frumoasă: „Pică, pară, pică, că daca îi pica, aşa te-oi 
mânca, dacă nu îi pica, acolo îi şedea“. 

Amară ne va fi soarta în sclavia Regulamentului!, după 
ce am gustat din delicele libertăţii, şi eternă va fi mustrarea 


1 Aici, ca şi în alte articole, Cezar Bolliac se referă la Regulamentul 
Organic, care, deşi a avut merite sub raportul organizării administrative 
a Ţărilor Române şi pregătirii Unirii, a constituit — cum spunea Marx — 
„un codice al muncii de clacă“, întărind puterea boierilor, deci asuprirea 
maselor. 


de cuget a acelora ce ne-au condus până aci, dacă ne vor 
părăsi mai înainte de a cerca şi cele din urmă mijloace 
pentru susţinerea suveranităţii ce ne-au dat, dacă, 
mulţumiţi de gloria că numele lor au fost câteva zile în 
gurile unui popol întreg, vor prefera a trăi spre a dormi pe 
niște lauri atât de ieftin dobândiţi, decât a închide ochii ca 
adevăraţi eroi, spre a-i deschide ca să contâmple eternitatea 
cu o frunte demnă de cauza cea mare a libertăţii căria s-au 
proclamat de campioni! 

E vorba astăzi de viaţă şi de moarte, de viaţa a două 
milioane şi jumătate de oameni, care viaţă va învia o nație 
întreagă de opt milioane, şi de moartea acestor două 
milioane şi jumătate, care moarte va omori această nație 
întreagă, şi va face România mormântul poate numelui de 
român. Fost-a oară scris ca românul, ce zăcu atâtea secoli 
într-un somn atât de greu, să-şi dea cea din urmă suflare 
chiar în ziua când dete simptome de viaţă? Să moară chiar 
în mâinile acelora ce-l deşteptă? Dacă deşteptarea aceasta 
fu moartea, dacă numele lui nu se auzi în Europa decât 
numai ca să rămâie o hulă în gurile celor ce au simpatizat 
cu dânsul, ca o batjocoră în gurile tiranilor, atunci mai bine, 
de trei ori mai bine să fi murit România în litargia ei, pă 
nesimţite şi fără a mai face să se vorbească de dânsa. 

Dar nu, tot mai e de sperat că dacă trădarea nu va fi la 
mijloc, România nu va pieri. Ea este belă, şi frumuseţea ei 
a interesat Europa întreagă. Suzeranul ei a recunoscut-o 
liberă şi a pus-o cu dânsul la masă. Marea Britanie, Austria, 
Prusia, Grecia i-au dat vizite formale, şi locotenenţa 
domnească-i sprijină tronul subt eliţii a două milioane şi 
jumătate de alegători. Sublimul suzeran ce a luat-o subt 
marea sa egidă nu va suferi nici o pată pe diadema ce i-a 
pus solul şi cumnatul său... Franţa, libera Franţă va saluta 
şi va întinde mâna elevii sale care nu ştiu să profite atât de 

bine, şi s-o imite până şi în defecte. Nu, belă Românie, 
vrăşmaşii tăi chiar te privesc cu drag în avântul tău ce îţi 
luaşi. Prietenii şi fiii tăi, toţi două milioane şi jumătate, 
jurară pe sângele lui Crist şi pe sânta Evanghelie să te apere 
şi să te ţie liberă, luptându-se pentru libertatea ta până la 
cea din urmă a lor picătură de sânge. Acest jurământ s-a 
auzit în cer şi a făcut ocolul lumii. Conductorii tăi au 
conjurat aceasta când te-au deşteptat din litargie şi numele 
de trădător şi de sperjur nu sunt numele ce îşi vor alege 
liberatorii tăi. 


Popolul suveran, 
I, 1848 nr. 23 (30 VIII). 


[VIN TOATE NAŢIILE] 


Din zi în zi ungurii se întăresc şi trag simpatiile naţiilor 
ce înving. Sistemul de terorism ce auzeam c-ar fi având s- 
a întors astăzi într-o blândeţe şi toleranţă de necrezut, 
încât biruitorii se recunosc astăzi de către români şi saşi 
de fraţi adevăraţi, cu care trebuie să combată pentru 
salutarea comună împotriva iadului tiraniei. Armia 
ungurească devine astăzi o altă cruciadă în contra barbariei 
şi Ungaria locul unde se luptă monarhia cu democraţia. 
Aci nu mai e vorba de Ungaria şi Austria, aci e vorba de 
libertate şi de tiranie. În această cruciadă vine polonul, 
românul, italianul, croatul, dalmatul, toate naţiile din 
pomelnicul acela ce lungeşte titlurile coroanei austriece; 
toate naţiile adormite sub neagra şi palida egidă morfeică 
a gârbovului şi slăbănogului moştenitor al cezarilor; vin 
toate naţiile amorţite de gerul nordului, sângerânde de 
cnutul ţarului, îşi dau mâna, se înţeleg în acea limbă de 
lacrămi şi de durere şi pornesc în numele domnului să 
învingă satanii sau să moară, spre a nu mai suferi în robie. 
Am văzut, am văzut cu ochii mei mai mulţi soldaţi muscali 
şi nemți fugind din rândurile tiranilor şi aruncându-să în 
braţele maghiarilor, spre a combate pentru libertate. Nu, 
nu este nici o nație ce nu merită libertatea; germul 
simtimentului libertăţii este înnăscut cu omul ca şi 
simtimentul zeităţii; printre ignoranţa cea mai mare şi 
printre corupţia cea mai desăvârşită, acest simtiment divin 
trebuie să se ivească. 

Veniţi, veniţi, fraţilor, în simtimentul acesta de libertate! 
E dulce şi nobil să combatem pentru cauza cea mare a 

libertăţii! Veniti, veniţi, românilor, toți, ca să nu rămâie o 
pată aşa de urâtă pe o nație atât de frumoasă, pe un nume 
atât de glorios! Nu e timp de tocmeală; noi nu suntem 
simbriaşi care să vindem cu dramurile sângele nostru la 
cel ce ne va da mai mult pe dânsul; suntem o nație căzută, 
zdrumicată, uitată de lume în durerea şi nenorocirea 
noastră, şi avem să ne batem pentru a da simptome de 
viaţă, pentru a ne recomanda, pentru a ne răzbuna 
împotriva idrelor ce ne munceşte de secoli. Nu, fraţilor, nu 
e timp de calcul şi de tocmeală; tiranii se bucură şi vor să 
prelungească această neînțelegere între noi. Să nu mai 
tocmim vulpea din pădure; să nu ne mai certăm pe ceea ce 
nu are nimeni dintre noi. Veniţi să punem braţul cu toţii, 
toate naţiile apăsate şi strivite, spre a răsturna idrele 
înfuriate în agonia morţei, să ne redobândim puterea 
pierdută, şi apoi, apoi atunci vom sta să împărțim frăţeşte 
rodul luptelor noastre, dând fiecăruia partea sa, potrivit 
cu zelul şi vrednicia ce a arătat. 


Espatriatul, 
1849, nr. 5 (15 IV). 


MOZAICUL SOCIAL 


„Magistratul, militarul, eruditul, mun- 
citorul, comersantul sunt împreunaţi 
numai pentru că unii strivesc pe ceilalţi 
fără împotrivire; unirea lor, dacă aceasta 
merită ast nume, nu mai este concordie 
şi conformitate de voințe; este o grămădire 
de cadavre îngropate unele peste altele. 

Cine zice clase zice opresiune, privilegiu, 
coaliţie de egoisme.“ 


E. DUCLERC 


Ţara Românească a fost totdauna o ţară ce a diferit de 
toate celelalte ţări din lume. 

Între Orient şi Occident, lângă marea cea mai 
capricioasă, între munţii cei mai variaţi, înconjurată de 
fluviul cel mai impetuos şi brăzdată de atâtea râuri, fiecare 
cu deosebit caracter, şi-a făcut şi şi-a păstrat o climă 
schimbătoare dar proprie, care nu se aseamănă cu a nici 
unei alte ţări: dă geruri în iulie şi năbuşeli în ghenarie; 
când o iarnă de Siberia, când o iarnă de Italia; dă rouă 
toamna şi brumă primăvara; când plouă cu lunile până şi 
broaşte şi peşti, când usucă apoi pământul până subt 
rădăcina plantelor; naşte vijelii turbate şi cutremure mari, 
care dărâmă clădirile; suflă tot într-un timp şi cu austrul, 
şi cu crivățul, şi bate lumea cu pietre ca pumnul, din senin. 

Prin influinţa astei clime extraordinare, Ţara 
Românească produce, atât în regniul inorganic al naturei, 
cât şi în regniul organic, speţii şi varietăţi ce nu le mai dă 
nici o altă ţară... 

Natura este atât de minunată în legile ei, încât, când 
pune un sigiliu pe un tărâm, orice se va produce pe acel 
tărâm, tot o să se raporteze, atât în fizic cât şi în moral, la 
sigiliul ce a pus ea tărâmului aceluia. 

Până şi societatea acestei ţări a trebuit să se formeze 
leit pe acelaşi tip. Câtă osebire este între munţii cei râzători 
ai noştri, care sunt mai presus de orice miasme şi epidemii 
grele, şi între mocirlele bălților Dunării şi ale lacurilor 
sărate ale Mării Negre, unde se nasc frigurile şi insectele 
înghimpătoare, tot atâta osebire este şi între deliciile şi 
fericirea saloanelor din Bucureşti, unde nu-ţi tulbură 
beatitudinea nici o îndatorire, nici o grije, şi între afundele 
bordeie de ţară, unde grindină bicele şi apasă nevoile de 
tot felul, fără nici o compensare; şi, prin câte regiuni trebuie 
să treci ca să ajungi din acest purgatoriu afund al bălților, 
în paradisul Carpaţilor, tot prin atâtea trepte sociale ai să 
te urci până să ajungi din mizeria bordeielor româneşti în 
splendoarea saloanelor boiereşti. 

E cu putinţă! până şi chiar politica şi diplomaţia a trebuit 
să păstreze totdauna astei ţări stilul fatalului sigiliu ce i-a 
împlântat natura! 

Destinul ei, de când ţine minte istoria, a fost să fie între 
barbarie şi civilizaţie. Mai civilizată decât Occidentul şi 
mai barbară decât Orientul în depărtata vechime; mai 
barbară decât Occidentul şi mai civilizată decât Orientul 
astăzi, a fost bariera barbarismului în timpii romani, teatrul 
luptei între civilizaţie şi barbarism în mediul ev şi 
apărătoarea civilizaţiei creştine, amerinţată de barbaria 
otomană, pe la începutul seculilor moderni... 

Ea păstrează de mai bine de două mii de ani caracterul 
blând, leal şi ospitalier al patriarhilor ei, a păstrat 
şaptesprezece secoli sclavia importată prin concuista 
romană şi păstrează încă rămăşiţele servagiului din evul 
mediu. 


Într-însa numai se poate vedea întocma costumuri 
descrise de Ovid acum două mii de ani, sculptate în reliefuri 
acum o mie şapte sute cincizeci de ani, alăturea cu tot ce 
produce mai nou, mai fantastic, mai aerian geniul parizian 
de astăzi şi modele Câmpiilor Elisiene; carul neschimbat 
al dacului alături cu cea mai elegantă caleaşcă, cu fapta de 
meşter a lui Branmayer!. 

În ea numai, ca nici într-o altă ţară, în nici un period 
istoric, se împarte societatea locuitorilor pământeni şi 
omodocsi în șaptesprezece clase sau caste, fiecare cu 
denumirea ei, cu calitatea sa proprie în bazele Constituţiei, 
înaintea legilor şi-naintea prejudiţiilor sociale. Din aste 
clase, sunt unele cu drepturile, prerogativele şi 
privilegiurile lor numai, fără nici un fel de îndatorire: nici 
să apere patria în contra invaziilor, ca nobleţa mediului ev, 
nici măcar să deservească altarul ca nobleţa antică; altele 
cu îndatoririle a plăti toate contribuţiile, a duce toate 
greutăţile statului şi ale claselor de mai sus, fără să se 
bucure de nici un fel de drept; şi altele iară, între cele de 
sus şi între cele de jos, fiecare în treapta sa respectivă, se 
bucur toate oarecum de câte un privilegiu oarecare, pentru 
oareşice îndatoriri în parte. 

Ca să se observe în diferite condice ale legislaţiei noastre 
nuantele conforme cu trăsurile distincte a fiecăria din aste 
clase în constituţia actuală a ţării (Regulamentul Organic), 
ar trebui să se scrie în drept încă pe cât s-a scris de când şi- 
a închipuit Manu indianul o condică de legi, în care s-a 
osebit pentru întâia oară o societate în castă, până la 
Condica Napoleon, în care s-au confundat iarăşi clasele 
societăţii înaintea legilor. 

Spre a deseca însă această societate atât de bălţată şi a 
examina fiecare din părticelile ce compun ast mozaic social, 


1 Constructor de trăsuri din acea vreme. 
2 Autorul are în vedere aici grupuri sau categorii sociale. 

trebuie meditare; să medităm dar, căci istoria constituţiilor 
va ţine socoteală de ast articol. 

Mediul ev nu se mai reprezintă astăzi prin nici un alt 
stat în Europa creştină decât numai prin statul Ţării 
Româneşti. 

Şaptesprezece clase sociale?, fiecare cu denumirea ei 
proprie, cu calitatea sa proprie şi cu drepturile şi datoriile 
ei distincte înaintea legilor şi în condica ocultă a societăţii 
sunt foarte pronunţat despărțite înaintea legilor politice, 
municipale, civile, comerciale, criminale şi corecţionale. 
Aceste şaptesprezece părţi, de naturi şi calităţi diverse către 
societate, de corp către corp şi de individ către individ, 
după căderile fiecăria brasle, fiecăria clase din braslă, 
fiecăruia rang din clasă şi fiecăruia individ din rang, compun 
mozaicul social ce analizez, căruia n-am putut găsi un nume 
mai propriu. Acestea dar se împart în genere în cinci brasle 
mari care s-ar putea zice regniuri!, dupe natura lor, şi regiuni 
sociale, dupe căderile lor: brasla călugărească şi preoțească, 
care face un stat în parte, brasla boierească, care pluteşte 
peste celelalte, brasla negustorească şi a meseriaşilor în 
corporaţii, care se bucură de oareşicare drepturi, brasla 
plugarilor ăcarei singură sprijină tot statul pe grumajii ei 
şi brasla ţiganilor care, dezrobită de curând, nu şi-a aflat 
încă locul. Să lăsăm brasla călugărească, care face un stat 
spiritual în parte, deşi această braslă se bucură de imense 
drepturi politice în constituţia noastră, deşi domină toată 
viaţa civilă a societăţii întregi, deşi nu are un rol important 
în legile criminale, şi să vedem numai subdivizarea 
celorlalte patru brasle în clase, precum şi resubdivizarea 
claselor braslei boiereşti în ranguri, fiecare cu căderile şi 
precăderile lor. 

1. Înălţimele-lor domnii şi luminăţiile-lor beizadelile. 


1 Termenii breaslă şi regn sunt impropriu folosiţi pentru: categorii sau 
grupări sociale. 


2. Întâia clasă de boieri şi întâiul rang: excelenţiile-lor 
baş-boierii şi banii mari cu căderea a ocupa posturile de 
prezidenti ai Statului administrativ extraordinar şi ai Înaltei 
curți şi să-şi încarce cu cusături de fir galben hainele pe 
guler, pe piepţi, pe spete, pe poale şi pe mânici, cât or 
putea să ducă, să puie lampasuri de fir galben de o palmă 
lăţime pe pantaloni albi, să poarte sabie, pinteni şi câţi 
fulgi albi vor pofti la pălărie. Excelenţiile-lor marii vornici, 
marii logofeţi ai Dreptăţii, marii spătari şi marii logofeţi ai 
Credinţii, cu ceva mai puţine firuri albe în loc de galbene. 
Din astă clasă numai se aleg domnii, se numesc miniştrii 
şi se compune Divanul Înalt. 

3. A doua clasă de boieri de întâiul rang: dumnealor 
marii vistieri, marii postelnici, vornici de poliţie şi alţii, cu 
ceva mai puţine firuri, tot albe, şi cu mai puţini fulgi pe 
pălării, ocupă câteodată şi ministerurile, şi foncţiile 
omonime cum şi Curțile civile, criminale şi jumătate Curtea 
Comercială, cum şi postul de director al Ministerului din 
Întru. Aceste două clase compun clasa de boieri de întâiul 
rang, care sunt toţi alegători şi de ales la Obşteasca Adunare 
extraordinară şi ordinară, fără să li se ceară a fi proprietar 
de ceva sau a fi fecior de boier. Rangul său îndeplineşte 
toate. 

4. Întâia clasă din a doua clasă de boieri: dumnealor 
marii cluceri şi marii paharnici, cu firuri tot albe, dar foarte 
mult reduse, tot cu pantaloni albi, dar cu foarte înguste 
lampasuri, şi tot cu pinteni, fără fulgi. Pot ocupa posturi 
de directori de ministere afară de director al Ministerului 
din Întru, unde trebuie să fie cel puţin un agă. Ocupă secţiile 
departamentelor această clasă şi poate aspira la cârmuiri 
şi la prezedenţii de tribunaluri de întâia instanţă şi poate 
şi până a fi membri ai Curţilor din Craiova. 

5. A doua clasă din a doua clasă de boieri: dumnealor 
serdarii, pitarii şi conţopiştii, cu prea puţin fir galben şi 
fără pantaloni albi, fără pinteni şi fără fulgi, infanteria cava- 

lerilor, cum am zice. Ocupă mesele secţiilor din 
departamente şi aspir la posturile de întâia instanţă, de 
procurori la aceste tribunaluri şi de secretari de cârmuiri, 
ajutori, registratori, poliţari, şcl., şcl. 

Aceste două clase care compun clasa boierilor de al 
doilea şi al treilea rang se bucură şi ele de drepturi politice: 
adică a fi alegător de deputaţi la Obşteasca Adunare 
extraordinară şi ordinară, de vor avea cinci sute stânjini 
moşie nezălojită, cu clăcaşi pe dânsa, şi a fi ales, dacă, pe 
lângă astă proprietate, va avea şi calitatea de fecior de boier. 
Ele sunt totdauna în dispută pe un drept onorific: cea întâi 
va să fie singură clasa de boieri de al doilea rang, şi cea din 
urmă clasa de boieri de al treilea rang: iar cesteilalte-i vine 
mai bine să se confunde cu ceilaltă şi să fie toţi boieri de al 
doilea rang. 

6. Întâia clasă de boiernaşi: boieri de neam, singura 
nobleţă ereditară în Ţara Românească. Aci numai se mai 
găsesc odrasle din vechea nobleţă ce se luptă cu streinul şi 
nu caută de ce-i e cojocul, deşi ar fi fost de şapte palme în 
frunte, când acesta ar fi cutezat să-i calce moşia (patria, 
moştenirea). 

Acea nobleţă naţională ce nu s-a decorat cu altă 
decorație de la strein decât cu sângele lui; această nobleţă 
este scutită de bir şi de bătaie, are dreptul să voteze în 
alegerile de subtcârmuitor, dacă va avea proprietate 
teritorială. Cu tot respectul pentru străbunii boierilor de 
neam, trebuie să spunem că ereditatea dumnealor este un 
princip eterogen cu totul în statul român. 

7. A doua clasă de boiernaşi: postelniceii, întru toate 
drepturile, întocmai ca boierii de neam, dar a căror nobleţă 
merge numai, ca a boierilor, până la fiu. 

8. A treia clasă de boiernaşi: manzâlii, cu toate privi- 
legiurile celor dintâi două clase de boiernaşi, afară de 
scutirea de bir; ba încă, spre o distincţie de către birnici, 
plătesc o dată jumătate dajdia birnicilor. Ereditatea nobleţei 


acestora este iară un lucru cu totul extravagant: dacă fiii 
lor nu-şi vor cere înnoirea nobleţei părinteşti în persoana 
lor în termen de şase luni de la însurătoarea lor, pierd 
dreptul a o mai cere şi intră la bir. 

9. Cei ce exersează profesii (altădată: oameni cu 
deosebit caracter) au privilegiul a-şi exersa profesia şi a 
nu plăti nimic; despre ale bătăii însă nu se coprinde nicăiri 
că ar fi excluşi la împrejurări. 

10. Clasa întâia de neguţători — plătesc patentă de întâiul 
clas şi au drepturi municipale, dacă vor avea proprietăţi în 
oraşe. 

11. Clasa a doua de neguţători — plătesc patentă de 
rangul al doilea şi se bucură de aceleaşi drepturi. 

12. Clasa a treia de neguţători — plătesc patentă de al 
treilea rang şi se bucură de aceleaşi drepturi. 

13. Clasa corporațiilor — fiecare dintr-însele cu osebite 
nuanţe de drepturi municipale, neapărate însă de pedepsele 
defăimătoare. Astă clasă face iarăşi un fel de stat ocult 
împărţit în diferite corpuri, fiecare cu statutele şi regula- 
mentele lor. În aceste corpuri se conservă principiul repre- 
zentativ bazat pe alegere. Tot în această clasă trebuie să 
pun şi pe ambele obşti de izraeliţi cu anomalia gabelilor!. 

14. Clasa birnicilor — cu îndatorire a plăti tot, a face 
toate greutăţile statului regulate şi neregulate, bucurându- 
se de un singur privilegiu: să nu poată fi bătut de către 
subtcârmuitor în pricini mici corecţionale decât numai până 
la douăzeci şi cinci nuiele deodată, şi acele nuiele să nu fie 
mai groase de un deget. De câte ori însă se poate repeta 
pe zi această operaţie, legiuirea a uitat să prescrie. Celelalte 


1 Gabelă — impozit pe sare. 

2 Legiuirea din 851 a schimbat numirea de juraţi, pentru că se apropie 
prea mult de juri, în deputați, care n-are nici un înţeles analog cu natura 
juraţilor (n. a.). 

feluri de bătăi sunt abuz, şi aci vorbim numai despre cele 
legiuite. 

Organizația satelor noastre ar fi foarte frumoasă dacă 
bazele şi asigurarea ei ar fi protejate de legi. Satul nostru 
este o adevărată comună, având în substanţă un stat 
complet bazat pe alegere. Sătenii se adun pe fiecare an la 
casa de sfat a fiecăruia sat. Aleg întâi un pârcălab care este 
revizorul ce adună dajdia satului şi o încredinţează 
subtcârmuitorului. Numesc trei juraţi? aleşi, care sunt în 
princip juri şi coprind în germeni în corpul lor toate 
ramurile judecătoreşti. Aleg epitropi ai satului carii sunt 
magistraţii comunei, priveghind la veniturile şi cheltuielile 
ei şi chibzuind împreună cu ceilalţi foncţionari ai satului 
la trebuinţele generali şi împreună cu juraţii la pătulul 
comunei, care iarăşi este o instituţie prevăzătoare. Numesc 
un ulterior care este păstrătorul comorii comunei. Numesc 
un vătăşel care face poliţia în sat, şi un logofăt care este 
cancelierul şi arhivarul satului. 

Toate aste frumoase instituţii însă sunt desfigurate atât 
de către proprietari cât şi de către guvern. Ce ar fi când s- 
ar apuca să facă cineva numai istoria pătulelor şi a cutiilor 
satelor! 

Toate înaltele personagiuri de mai sus sunt date în 
dispoziţia unui epistat al proprietarului moşiei sau al aren- 
daşului, care, după ce îşi face singur când vrea şi cum vrea 
dreptate, cere şi spre ajutoru-i câte unul sau câte mai mulţi 
dorobanţi de la subtcârmuitor; şi acesta este dator, 
logiceşte vorbind, să dea dorobanţul fără opunere, oricând 
i se va cere: căci puterea lui, fiinţa lui chiar, emană de la 
proprietar; şi s-ar socoti foarte logiceşte subtcârmuitorul 
un rebel, un apostat principelui fiinţei sale dacă ar cugeta 
să se opuie cererei şi voinţei proprietarului ce l-a ales 
pentru ca să fie al lui. Acest arbitru absolut între proprietar 
şi sătean este numai imagina proprietăţii şi nicidecum a 
muncei; prin urmare săteanul nu poate pretinde nicicum 


sprijinul dreptăţilor sale de către subtcârmuitor. De aceea 
şi toată astă erarşie de dignităţi săteşti sunt expuse a fi 
bătute de către dorobanţii ce au să urmeze întocmai după 
dictarea epistatului moşiei. Instituţia subtcârmuitorului 
este curat proprietarul guvernalizat. 

16. Clasa ţiganilor de vatră destinată pentru meseriile 
domestice ale curților boiereşti; sufletul lor se preţuia după 
gradul de industrie al individului. 

16. Clasa ţiganilor de laie, subtîmpărţită în trebi cu 
diferite consideraţii, potrivit meseriilor lor; preţuiţi de Re- 
gulament în genere doisprezece galbeni sufletul. Guvernul 
dinaintea celui din urmă-i aşezase prin sat, guvernul din 
urmă i-a liberat iară spre vagabondagiu, guvernul actual 
plăteşte pentru dezrobirea lor sume imense foştilor 
proprietari ai acestor suflete, pentru că guvernul subt care 
s-au dezrobit n-a calculat să facă despăgubirea dezrobirei 
potrivit venitului ce avea acei proprietari de la robii lor, ci, 
luând litera Regulamentului, pe care dumnealor chiriarchii 
regulamentalişti l-au păzit totdauna cu sfinţenie când le-a 
venit bine, a dat proprietarilor un capital care să le aducă 
un venit cel puţin înzecit mai mare decât al proprietăţii 
lor omeneşti. Aci este un caz să complimentăm acel guvern, 
atât pentru îngrijirea de tezaurul public cât şi pentru 
capacitatea sa economică. Vistieria va simţi mult timp 
durerile acestei rane. 

17. Clasa netoţilor, robiţi acum câţiva ani, dintr-un 
simțimânt de umanitate boierească, de către câţiva boieri 
pe care nu-i voi numi, spre a-i vinde Vistieriei cu prăsila 
lor în cincisprezece ani câte zece galbeni sufletul. Mare 
sacrificiu în interesul umanităţii! În timpul robirei netoţilor, 
astă clasă vagabondă se compunea, dupe cum se zicea pe 
atunci, de vreo douăzeci mii individe. Puind creşterea 
acestui număr în curs de şaisprezece ani, de la robirea până 
la dezrobirea lor, de unul la patru, i-a găsit dezrobirea în 
număr de douăzeci şi cinci de mii; câte zece galbeni 

sufletul, este o gratificaţie făcută câtorva boieri din tezaurul 
public de două sute cincizeci mii galbini. 

Aceste sunt părticelile ce au compus mozaicul social al 
Ţărei Româneşti. Regulamentul Organic l-a mai sărăcit de 
câteva nuanţe cu naturi diferite care împodobea şi mai 
bine buchetul: brăslaşi, ruptaşi, companişti, secutelnici, 
poslujnici $.C.$.C.$.C. 

Astfel inegalităţile sociale în ţara noastră fură călcate 
pe inegalităţile tărâmului; astfel caracterul naţional se 
formă pe aceste inegalităţi, astfel moralul se modelă pe 
fizic. 

Să vedem acum dacă ast sigiliu fatal al naturei se reflectă 
pe toate feţele, pe îndoiturile societăţei noastre — în viaţa 
publică, în viaţa privată, în viaţa intimă. 

Vie cel mai îmblat turist şi arate un alt oraş în lume 
care să se asemene în ceva cu capitala românilor, cu acest 
oraş orientalo-occidental; civilizat în barbarismul său, 
barbar în civilizarea sa; cu acest Bucureşti încântat şi 
încântător, cu acest vârtej perpetuu de plăceri în durere, 
de mulţumiri în necazuri, de frumuseți în oribil; cu acest 
eden al musulmanilor...; unde schimnicul îşi uită 
parimanul! şi diplomatul îşi uită misia cu care a venit; unde 
bărbatul de stat devine ţingău, bătrânul se întoarce în 
copilărie şi junele se usucă; unde başibugiucul se 
îmblânzeşte şi neamţul se poate sătura; cu acest oraş de 
contrast, zic, sărac, dar care înavuţeşte pe oricine vine într- 
însul; umple cu aur geamantanele trecătorilor, unora 
pentru că ne sunt amici, altora pentru că ne sunt inamici; 
care are o vistierie nesecabilă, de unde iei necontenit 


'Pariman, parimier — carte bisericească cuprinzând fragmente din 
parimiile lui Solomon. 

2 Bosco, renumit scamator italian. 

3 Şasor (fr. chasseur) — servitor în livrea de vânător. 

+ Parat (fr. paré) — împodobit. 


milioanele ca buchetele de flori din pălăria lui Bosco?, din 
care curge aurul fără să vezi pe unde mai intră, precum 
curge lichidul din butelia încântată a acestui geniu 
escamator. 

Aci numai, ca nicăierea, vezi între palatele strălucite o 
şandrama de scânduri putrede care se surpă, şi între două 
şiruri de case frumoase, o uliţă strâmtă cu gropi de noroi 
până în burta cailor. Aci o curte spațioasă cât să zideşti un 
oraş într-însa, dezgrădită, cu o casă într-un stil bizar în 
ruină, în fundul curţii, cu o caleaşcă şi o înhămare superbă 
la scara şovăită, cu un arnăut de fir, cu un lacheu chiulotat 
(izmenit), crevatat şi mănuşat, cu un şasor* împănat şi 
spădat în capul scării pe care se coboară o damă parată+ 
de bal în orele dimineţei, strângându-şi şi ardicându-şi 
fustele în toate părţile spre a nu se împle de noroiul de pe 
scară; aci o casă gentilă cu o curte frumoasă grilată, într- 
un stil parizian modern, în care intri, te sui pe scară, 
deschizi o uşă, mai deschizi şi alta, mai deschizi încă una 
şi abia dai peste o ţigancă ciufulită, sculată din somn, 
desculţă şi trenţăroasă, care-ţi deschide uşa la iatacul 
coconiţei, fără să te întrebe cine eşti; şi aci iară, dintr-o 
căsuţă sprijinită cu proptele, dintr-o curte de uluce putrede, 
iese o toaletă în dantele şi pene, răsturnată într-un 
echipagiu cu nişte armăsari ce preţuiesc mai mult decât 
toată casa şi împrejmuirile din care ieşiră. 

Meargă cineva duminica în grădina Cişmegiului şi 
numere de va putea costumurile numai ale orăşanilor ce 
vin în astă grădină. Parisul este vestit de mulţimea limbilor 
ce se vorbesc într-însul; mă prinz că numai în Cişmegiu se 
vorbesc mai multe limbi decât în tot Parisul. 

În proporţia oraşului Bucureşti, nu este nici un alt oraş 
în Europa care să aibă aparenţa unei aşa mari activităţi; va 
fi mare lucru însă dacă doi la sută din aşti indivizi ce furnică 
pe podul Mogoşoaei în trăsuri, călări şi pe jos merg la vreo 
treabă. Nicăiri în lume nu poate fi luată petrecerea drept 

treabă serioasă şi treaba serioasă drept petrecere ca aici. 
Când unii dorm, alţii mănâncă, alţii ies la plimbare pentru 
poftă de mâncare, alţii la plimbare pentru digestie, alţii la 
plimbare sculaţi de pe somn; când o cancelarie lucrează, 
cealaltă nu s-a deschis încă, cealaltă s-a şi închis. Dacă capul 
unui departament a învăţat în Franţa, mănâncă la şase 
ore, vine la cancelarie la două ore şi toţi subalternii, toţi 
câţi au afaceri la acel departament trebuie să-şi reguleze 
timpul după cum şi l-a regulat ministrul; dacă, după câteva 
luni, vine la acel departament un ministru care a învăţat 
în Germania, el mănâncă la două ore, vine în minister la 
unsprezece, şi toţi subalternii, toţi câţi au afaceri la acel 
departament au să-şi reguleze timpul după cum şi l-a 
regulat ministrul; dacă ministru n-a-nvăţat nicăiri, mănâncă 
când i se face foame, vine la departament când i se uraşte 
acasă, şi toţi subalternii, toţi câţi au afaceri la acel 
departament au să pândească mişcările ministrului acasă 
la el şi să profite de momentele favorabile. 

Aci numai a putut să vază cineva un om înfăşat în 
ceacşiri!, anteree, giubele? şi binişe:, târând papuci galbeni 
în picioare şi ducând în cap un balon imens de hârşiif, 
încins peste un şal de cinci oca cu sabie şi peste binişe cu 
cordoane şi decoraţii ce se iau în câmpii lui Marţ de către 
cei mai ageri campioni ai luptei. 

Aci numai poate vedea cineva un militar judecător, din 
judecător administrator şi din administrator iar militar; 
un matematic judecător, un jurist militar etc. 

Aci numai vede cineva o nobleţă care se zice mare, 
este d-întâiul clas, îşi apropiază legislaţia printr-o 
majoritate absolută asigurată la Cameră, şi-apropiază 


1 Ceacşiri — pantaloni turceşti largi. 

2Giubea — haină de postav, largă şi lungă până la călcâie. 

3Biniş — haină boierească de modă turcească, lungă până la călcâie şi 
îmblănită pe margini. 

+ Hârşie — piele de miel. 


magistratura cea înaltă a ţării numai cu dreptul că n-are 
origină, că născătorii ei n-au fost nobili; numai cu dreptul 
că nu posedă nimic şi striveşte pe noblețea cea mică, numai 
pentru că aceasta are o origină, este născută din nobil şi 
posedă avere: 

„Boierii d-întâiul rang, pentru ca să fie mădulari Obşteştii 
Adunări extraordinare, trebuie să fie născuţi români şi 
aşezaţi în România; iar cei de al doilea rang, pe lângă 
acestea, să fie stăpâni pe o moşie de cinci sute stânjini cu 
locuitori.“ — Regl., art. 4. 

„Obicinuita Obştească Adunare, subt prezidenţia mitro- 
politului, se va alcătui: 

— De trei episcopi eparhioţi: al Râmnicului, Buzăului şi 
Argeşiului. 

— De douăzeci boieri de întâia treaptă, care trebuie să 
fie pământeni dupe vechiul obicei şi să aibă vârstă cel puţin 
de treizeci ani. 

— De nouăsprezece deputaţi de prin judeţe, şi unul 
pentru oraşul Craiova. Aceştia se vor alege dintre stăpânii 
de moşii tot din acel judeţ, şi vor fi boieri, feciori de boieri, 
având vârsta de treizeci ani deplin. 

— Toată suma patruzeci mădulare.“ — Regul., art. 45. 

Iată acum că în ţara aceasta, noblețea cea mare, ca să 
fie mare trebuie să n-aibă nici origină nobilă, nici avere; şi 
noblețea cea mică, ca să fie mică, trebuie să aibă o origină 
nobilă şi o avere teritorială de cinci sute stânjini lăţime, 
cu oameni şi alte acareturi pe dânsa. 

După Regulament, domnul ţării trebuie să fie fiu şi nepot 
de nobil, să fie pe viaţă şi ales cu vot universal. „Somnul 
se orânduieşte pentru toată viaţa lui... Să fie din familia a 
căria nobilitate să se suie cel puţin la moşul său...“ — Art. 
26. „Aşezământul de la Acherman întărind dritul! ce au 


1 Drit — drept. 
2 Baseţă (fr. bassesse) — ticăloşie. 

boierii împreună cu obşteasca voință a locuitorilor a alege 
pe domnii Moldaviei şi Valahiei...“ — Art. I. Care din foştii 
domni a fost fiu şi nepot de nobil, care a fost pe viaţă, care 
a fost ales cu vot universal ş.c. 

Noi facem legi ca să nu se ţie, facem şcoli ca să nu se 
poată învăţa într-însele, facem tot ce nu voim să fie. 

Ne vine un tânăr care a învăţat matematicile — e bun de 
procuror la Divan. 

A ieşit un militar din miliţie — e bun de judecător la 
Comerciu. 

Ne-a venit un pictor — e bun de poliţar. 

Ne facem grădini frumoase şi mergem să luăm aer acolo 
unde s-asfixiază lumea în praf. 

Toată lumea cere să aibă un teatru bine luminat — noi, 
cât intrăm în teatru, cea mai întâi treabă ne este să stingem 
lumânările. Suntem orgolioşi şi ne umilim mai jos de toate 
baseţele?. 

S-a distins un inginer în meseria lui — îl poroclim pitar 
(imblar); s-a distins un medic — îl poroclim paharnic (so- 
fragiu); s-a distins un judecător — îl poroclim clucer (chelar); 
s-a distins un ministru -— îl poroclim vornic (portar). 

Aci numai vezi o damă care o cunoşteai acum câţiva 
ani doamna A. Altul îţi spune că este doamna B., altu susţine 
că este doamna C., altu susţine din contră că este doamna 
D. Şi toţi au dreptate: doamna A. d-acum patru ani a fost 
d-na B. anţărt, d-na C. an, şi este d-na D. estimp. Dar d- 
nul A., d-nul B., d-nul C. sunt în relaţii amicale astăzi cu 
d-nu şi d-na D.! — nu este nici o necuviinţă: d-nu A., d-nu 
B., d-nu C., sunt fiecare cu doamnele lor astăzi şi sunt în 
relaţii de amicie cu d-nu şi d-na D., cari, însuraţi de un an, 
au patru copii fraţi ce se cheamă cel dintâi A., al doilea B., 
al treilea C. şi al patrulea D. Nu e nimic, d-na D. a rupt cu 
dd. A., B., C. numele bisericeşte. 

D-na X., văduvă de zece ani, vine în adunări cu semnele 
căsătoriei într-însa şi cu un copilaş de trei ani care îi zice 


maman! Nu e nimic, d-na X. este fiica lui d-nu X., face parte 
din societatea cea mare, din lumea cea bună, asemenea 
bunătate nu-i poate atinge onoarea, nici că poate dezonora 
onorabilile familii ce o primesc. 

Acestea sunt unele din trăsurile ce caracterizează familia 
în România. Teorii oculte, cercetări absurde nu mai facem; 
arătăm numai ceva din cele ce se văd în lumea parată în 
saloane. 

Anomalia tărâmului se refletă în toate: în caracterul 
naţional, în legi, în obiceiuri, în moravuri, în opinii. 

Acum, însă, că ni se fabrică o constituţie în centrul lumei 
civilizate, de către legiuitorii cei mai mari ai lumei de astăzi, 
pututu-s-a învăţa fatalitatea? emancipatu-ne-am de subt 
acest sigiliu împlântat pe noi de natura acestor ţări? Mi se 
pare că nu. 

Am rămas tot autonomi, ne zicem Principatele Unite — 
în dezunire; cu o cameră electivă pe şapte ani şi cu un fel 
de lucru aşa cum nu mai este nicăirea — un corp 
extraordinar numit de domni şi ales de camere; vom avea 
un guvern reprezentativ bazat pe un cens neauzit — pe un 
cens în lipsă de contribuţie ce ar fi precedat censul, pe o 
avere cerută mai mare spre a fi alegător decât spre a fi 
ales!? Stările nu sunt cunoscute de fisc, şi nici c-au avut 
trebuinţă să fie cunoscute pentru că n-avea nici un interes 
să le cunoască. Ce o să se ia de normă pentru verificarea 
veniturilor arătate? Actele de închirieri, arenduiri n-au fost 
verificate până acum de nici o autoritate. Va să zică censul 
este bazat numai pe conştiinţa supusă la o formulă. 

Glorie celui etern că scăparăm şi d-astă dată ţara noastră 
să rămâie cu deosebit caracter între toate ţările din lume! 


Naţionalul, 
I, 1858, n-rele 73, 74 (21 VIII, 25 VIII). 

PRINŢ STREIN 


Norocita inspirare a românilor din toată România liberă 
a alege în unanimitate pe domnul Alexandru Ioan I, domn 
a lor, a mântuit ţara de toate consecuinţele ce urma să 
atragă realizarea ideii de un prinţ strein în capul nostru. 

Nu e român a cărui inimă să nu fi sângerat când 
pronunţa ast remediu eroic la lângoarea şi piroteala în care 
şedea căzută patria. 

Un prinţ străin nu putea să facă o educaţie naţională. 
Religia lui era diferită de a poporului său: era să vie cu 
întipăririle unei creşteri aristocratice între moravurile 
democratice ale românilor; era să infiltreze o eterogenitate 
între guvern şi guvernaţi; era să înstreineze armia, care 
este o adevărată guardie naţională astăzi, de la sânul 
poporului, prin întroducerea de capi streini, prin moravuri 
bastarde spiritului ei; era să avem un guvern rudă cu streinii 
şi strein către nație, care să facă pe patriot sărbătoarea şi 
să râză de patriotismul românilor şi de orice pornire 
naţională în toate lucrările, care să facă numai paradă de 
amorul său către ţară, şi, în fond, ast amor să fie iubire de 
mumă vitrigă. Dorinţa cea mare a Unirei, dorinţa a avea 
un guvern care să facă autoritate şi să curme anarşia, să 
curme ura care creştea între clase egale în civilizaţie şi 
diferite prin privilegiuri înaintea legilor, temerea de conflicte 
între aste clase care să se dezvoalte în vrăjbi civile, setea 
de ordin şi dreptate în întru şi de naţionalitate recunoscută 
în afară au adus pe român să ceară ceea ce nu ar fi dorit — 
prinţ strein. 


Afară de câţiva pătimaşi de domnie, al căror viciu împie- 
liţează înaintea ochilor lor himere zâmbitoare încă, care 
pun persoana lor peste nație, egoismul lor peste patrie şi 
interesul lor privat material peste interesul ţării, nimeni 
alt nu mai poate cugeta la o turburare a lucrurilor. Sunt 
monstruri care-şi taie o opincă din spinarea vacii, pe 
picioare, fără să se gândească la durerea şi la paguba ce 
cauzează, şi care arde o casă ca să poată apuca şi el o 
bagatelă din incendiu, dar asemenea monstruri sunt rari. 

Negreşit că sunt unele cabinete care n-au văzut cu ochi 
bun fapta cea mare a românilor; negreşit că aste cabinete 
învită la protesturi, la greutăţi împiedicătoare mersului celui 
din urmă al lucrurilor, ca să se poată pretexta o complicare 
în diplomaţie, o conferință nouă, o mărginire timporară a 
domnului numai la guvernarea unui principat, la anularea 
unei alegeri — şi atunci, încă o căimăcămie de cumpărat, 
încă un prilegiu a linge ce bruma a mai roit vistieria şi 
particularii, încă ceva invazii cu feluritele lor geliruri!. 

O! sunt, se găsesc oameni carii să se facă instrument 
streinului, cătând în perspectivă şirul acestor atrăgătoare 
bunătăţi, şi mai vârtos când li se şopteşte, unuia: dumneata 
porţi fes, eşti credinciosul sultanului, maiestatea-sa a şi spus- 
o că eşti bun pentru asemenea treabă. Ş-apoi... mănânci 
şi carnea nefriptă ş-asta face să te bucuri d-o bună opinie 
în cabinetul Marei Britanii, care speră să întinză şi în ţara d- 
tale sistemul britanic în Orient. D-ta, iară, porţi perucă şi 
asta place foarte bucuros graţiosului kaiser. Cabinetul 
Vienii lucrează de mult pentru d-ta, fii dibaci a procura 
ocazia ca să-ţi putem dovedi cât de nalt eşti pus în opinia 
maiestăţii-sale ş.c.]., ş.c.]. 

Toate astea însă sunt moscul? ce se dă murindului spre 
cea din urmă întonare a nevrelor sale. Trecutul îşi dă 
suflarea cu toţi îngerii lui şi cu tot spiritul său, şi viitorul, 


1 Gelir, ghelir — chilipir. 
2 Mosc — substanţă cu miros pătrunzător. 

plin de viaţă, surâde deopotrivă şi celor ce-l doresc, şi celor 
ce se tem de dânsul. 

Ne-am ales domnitorul în unanimitate, şi ideea de prinţ 
strein nu mai este permisă nici chiar măriei-sale. Domnia 
electivă nu se poate transmite, căci nu este moştenită, nici 
luată cu sabia. 

Alegerea noastră a fost conformă cu autonomia noastră 
recunoscută de puterile garante, în tractatul de la Paris, a 
fost conformă cu dorinţa naţională pentru Unire, exprimată 
acum un an în unanimitate de amândouă Adunările 
române, chemate de Europa şi alese de nație într-adins 
pentru aceasta, cu mandat imperativ, este conformă cu 
spiritul convenției care prescrie tendinţele noastre spre 
unire. Alegerea noastră ardică greutăţile ce să năşteau la 
ideea de prinţ strein, din rivalităţile dinastiilor europeane: 
- De unde să iasă acest Petru care să ţie cheia Orientului? — 
cum şi greutăţile ce urma să se nască din neînțelegerile şi 
rivalităţile a doi domnitori cu aceleaşi prerogative, care 
să-şi cate preponderența în reazăme din afară, păgubitoare 
naţionalităţii şi autonomiei, şi în intrigi din întru, 
slăbitoare legilor şi concordiei sociale. 

Alegerea noastră dară este favorabilă naţionalităţii 
românilor, societăţii noastre, politicii europeane şi diplo- 
maţiei cabinetelor. Ea curmă totdeodată intrigile coteriilor 
din întru şi împacă interesele cabinetelor mai mult sau 
mai puţin. 

Dar Turcia încruntă văzând că pierde oarecum nişte 
drepturi ce nu avea; dar Austria să spăimântă de fantasma 
închipuită de frica ei; dar Englitera se posomoraşte văzând 
că scapă cinci milioane de oameni din regimul monopolului 
său de speculări în Orient; toate astea nu se simt de loc în 
balanţa garanţiei în care de ceilaltă parte este dreptatea, 
hotărârea a cinci milioane de români, voinţa şi sprijinul 
Franţei, al Rusiei, al Prusiei şi al Sardiniei. 


Fapta noastră este o faptă săvârşită, care trebuia să se 
facă şi care s-a făcut întocmai după cum se cuvenea a se 
face. A fost bine concepută, bine săvârşită. Ne-am întărit 
naționalitatea, am făcut Unirea şi am scăpat de prinţ strein. 
Mai puţină grijă dar pentru grijile streinilor şi mai multă 
energie şi unitate pentru întărirea faptei noastre şi pentru 
dobândirea consecuinţelor fericite ce avem să tragem din 
fapta noastră. 

Fii bine încredinţată, junime cu inima fierbinte, că 
bănuielile şi temerile ce auzi şoptindu-se pe la auzul tău 
sunt născociri ieşite din sfatul de noapte al cabinetului 
vreunei clice, este suflarea rece din plămâni cadaveroşi, 
din inimi de gheaţă, care ar vrea să tampereze zelul tău de 
naţionalitate, amorul tău de patrie, prin răceala 
mormântului în care au vegetat ei de când s-au născut. 

O, doamne! când ne vom împăca cu oamenii aceştia 
care strigă pace şi seamănă răscoală! Când va veni timpul 
ca sărutările noastre frăţeşti să nu fie întâmpinate cu 
sărutări de ludă! Când vor ajunge oamenii aceştia să simță 
trebuinţa a avea o patrie liberă şi tare! Pururea fi-vor 
oameni carii o să conspire cu streinul în contra ţării sale! 
Nu e mijloc de îmblânzire! Necontenit or să prigonească 
pe aceia carii vor să le dea, numai cu sacrificiul lor, o patrie 
gratis! 

Voi ne prigoniţi, ne sărăciţi, ne calomniaţi, ne 
întemnițați, ne exilați. Răsplata lui Dumnezeu asupra 
voastră şi asupra fiilor voştri! Noi, din fundul temniţii, din 
mizeria exilului, vă vom da o patrie fără voia voastră şi vă 
vom lăsa cum v-am lăsat totdauna să-i mâncaţi voi bunul. 
Oameni de materie, luaţi materia; căci noi, oameni de spirit, 
purtăm cu fală cununa de spini şi nu ne propunem nimic 
alt decât gloria că v-am dat o patrie. 


Românul, 
III, 1859, nr. 16 (7/19 II). 

MONSTRUOASA COALIŢIUNE 


În fine, de bine, de rău, tunsă, rasă, trecu adresa, şi, 
după legi, trecu cu majoritate. Trecu însă cam cum am fi 
voit noi să treacă: fără să poată impune ţărei un minister 
din coaliţiune, din fosta majoritate a Camerei, din 
reacțiune. Acum sperăm că se va putea alcătui ministerul 
afară din reacțiune, fără să se calce tipicul, fără ca acest 
minister să se poată zice că nu este constituţional, că nu 
este din majoritatea Camerei. 

Coaliţiunea, oare, acum că şi-a sfârşit treaba, mai are 
vreun rezon a fi, sau se va risipi ca să-şi vină fiecare acasă? 

Adresa a trecut cu 52 voturi contra 5. Dar mai este ceva. 
Pe lângă 5 voturi constituţionale contra adresei, mai sunt 
încă 50 voturi contra ei neconstituţionale, prin abţinere, 
şi prin abţinere motivată. Acum, 5 voturi constituţionale 
şi 50 voturi semiconstituţionale, fac 55 de voturi 
constituţionale şi semiconstituţionale contra adresei, şi 52 
voturi constituţionale pentru adresă: Nous avons remporté 
une defaite!! 

Noi nu mai trecem în coloanele acestui număr adresa, 
astfel precum s-a votat şi s-a trămis domnitoriului, pentru 
că au publicat-o toate celelalte ziare. Vom da-o însă în 
numărul viitor, când sperăm să avem mai mult spaţiu; 
pentru că este o piesă istorică care nu poate lipsi din corpul 
ziarului nostru. 

Acum, să ne întoarcem la oiţele noastre, precum zice 
francezul. 


| 1 Am câştigat o înfrângere! 


Această agreaţiune spontanee între oameni de diferite 
credinţe, cu interese opuse, cu diferite datine şi obiceiuri, 
va slăbi partita naţională, cel puţin, dacă nu va mai aduce 
şi alte rele. 

Indivizii pot veni, prin convicţiune, dintr-o partită în 
alta, precum au şi venit mulţi din reacţionari în partita 
liberală şi viceversa. O partită întreagă, însă, să treacă 
dodată din extrema reacțiune în extremul progres este cu 
neputinţă. Aceasta ne-ar duce să credem că legitimiştii, 
căzuţi de 80 de ani, cari trăiesc de 80 de ani cu credinţele 
lor, ca cucuvaiele în ruinele afundate din cartierul Saint- 
Germain, au venit dodată să se facă toţi într-o zi 
republicani. 

Apoi dacă optzeci de ani de goane sângeroase, de eveni- 
mente de tot felul au trecut peste aceşti legitimişti, şi ei nu 
s-au smintit în credinţele lor, cum voim noi ca toți 
reacționarii noştri de frunte, într-o singură zi, să devină 
egali în aspiraţiuni liberale cu cei mai înaintați oameni ai 
noştri? Ce fel! închinătorii de idoli se găsesc într-o zi toţi 
discipuli ai lui Crist? Sclavii tiranilor patriei, ei liberatori 
ai patriei! Conducătorii învaziunilor se ardică şi pun ei 
piepturile lor stavilă învaziunilor! Cei cu capetile pe tipsii 
înaintea străinului ardică astăzi aceste capete semeţe în 
faţa lui! Cei ce au jefuit ţara, au călcat în picioare toate 
instituţiunile ei, au târât-o de păr, au prostituat-o străinilor, 
vin astăzi să onoare această ţară şi să-şi plece capul înaintea 
ei, întorcând spatele deodată străinilor la cari îşi plecau 
capul până ieri? 

Fie, să credem şi-n această metamorfoză spontanee. 
Dar unde sunt faptele? Ce au făcut aceşti oameni spre a ne 
putea fi permis să ne înşelăm, de bună voie măcar, cu dânşii? 

O! coaliţiunile au izbutit adesea la aceea ce au visat; 
pentru că mai multe forţe unite într-un punt dau rezultatul 
dorit. Dar pe urmă? Ce au adus totdauna coaliţiunile după 
săvârşirea faptelor lor? Nenorociri! Totdauna o coaliţiune 


ĂBUNĂ 


| ACVILA STRĂ 


N 
N 
m 


| CEZAR BOLLIAC 


N 
N 


O 


a adus, după săvârşirea norocită a faptei sale, tocmai 
contrariul de ceea ce produce o revoluţiune, şi totdauna 
când coaliţiunile s-au amestecat în revoluţiuni, au 
degenerat aceste revoluţiuni în rezbele civile, în rezbele 
nenorocite. 

Noi nu ştim unde poate duce o coaliţiune monstruoasă 
ca aceea ce vedem astăzi între oameni cari ne-au înşelat 
totdauna şi între oameni devotați şi cu animă. 

Am văzut adesea coaliţiuni făcute sub devize salutarii 
în aparenţă; am văzut în Francia coaliţiuni între roialişti! 
deghizați, prefăcuţi democrați de porunceală, între patrioţi 
falşi, între intriganţi abili, între oameni corupti şi între un 
mic număr de oameni curaţi, sinceri, dar creduli, cari aveau 
o greutate prin puritatea lor: am văzut asemenea coaliţiuni 
sub devize pompoase, plecând de la principii mari şi 
ajungând apoi a târî la eşafod pe oamenii cei mai mari, pe 
oamenii de geniu ai Franciei, pe oamenii cari prin curagiul 
lor asiguraseră Republica şi mântuirea lumei, plantaseră 
arborele libertăţii, nivelând națiunea în faţa dreptăţii şi a 
drepturilor. 

Am văzut o altă coaliţiune plecând din mai multe puncte 
asemenea cu cea dântâi, condusă de un soldat cutezător, 
care să stingă cu suflarea geniului său, cu ascuţitul săbiei 
sale, rămăşiţele murinde ale Republicei, răsuflarea cea din 
urmă a libertăţii: şi am văzut apoi, după cincisprezece ani, 
acel imperiu colosal, ieşit dintr-o coaliţiune de ambiţioşi 
pe ruinele Republicei şi ale libertăţii, că se zguduie de o 
coaliţiune alcătuită de trădători de patrie; ş-apoi iarăşi, ca 
fatalitate prescrisă, după alţi cincisprezece ani, am văzut 
o altă coaliţiune alcătuită de burghezi vanitoşi, numai 
calcul egoist, şi de patrioţi numai animă dar imprudenti, 
gonind cu neomenie rămăşiţele rasei lui Ludovic XIV Ce 
s-a mai urmat cu coaliţiunile în Francia de la Carol X şi 


| 1 Regalişti. 


până astăzi, spuie-ne-o oratorii noştri versaţi în istoria 
Franciei şi cari sforăie după tribuna noastră avantagiile 
unei coaliţiuni monstruoase... 

O repetăm: coaliţiunea monstruoasă de astăzi nu poate 
duce la nici un rezultat bun nici naționalitatea, nici 
libertatea noastră; şi ni se sfâşie anima când vedem 
talentele cele mai eminente, oratorii cei mai mari ai 
naţionalităţii şi ai libertăţii române urcându-se pe tribuna 
naţională ardicată de revoluţiunea de la 48 faţă-n faţă cu 
tronul României, că se pun în serviciul reacţiunei şi că se 
sforţă din toate puterile spre a spăla trecutul condamnaților 
de naţiune, spre a-i pregăti, spre a-i face proprii să mai vie 
încă o dată în stare a strivi principiile dobândite în 48 şi a 
înăbuşi şi chiar vocea acestei tribune. 

A! d-lor oratori, d. Brăiloiu patriot mare; d. Catargiu, 
Buda al ciocoilor, mântuitorul patriei! d. Otteteleşeanu egal 
în virtuţi şi în patriotism cu Câmpineanu! Nu vă temeţi că 
într-un moment de impietate vă va strivi plafonul pe 
tribuna de pe care blasfemaţi!? 

Oratorul, care faptă a eroului său voieşte să constate? 

Voit-a oratorul să facă aluziune şi la o condică neagră 
înfiinţată de generalul Chisselef? Voit-a oratorul să mai 
facă aluziune şi la... Opreşte, d-le orator, ascunde-ţi eroii, 
nu-i mai spune anume... Ş-apoi, cer iertăciune, d. orator 
n-are nici un drept să laude pe d. Otteteleşeanu, căci d-lui 
nici n-a iscălit, nici n-a votat adresa. D. Otteteleşeanu, care 
a făcut toate faptele cele mari pe cari oratorul este oprit 
de cuviinţă a le numi, n-a avut coragiul să iscălească adresa. 
D. Otteteleşeanu dă ceaiuri, dejunuri, dinele, baluri 
strălucite, dar iscălituri, nu. 

Vie aceşti nobili aliaţi ai noştri, vie aceşti ai noştri amici- 
inimici, dea probe că au intrat cu curăţenie de animă în 
templul nostru, că se închină fără viclenie la altarul nostru; 

dea-ne probe că s-au pocăit; înceapă la fapte; voteze o 
lege electorală proprie a ne aduce o Cameră națională, 
prin care lege să nu se excludă din partea activă a naţiunei 
o mie la unul; voteze o lege prin care să se dea o palmă 
din patrie fiecărui român, dumnealor, cari până ieri voiră 
să dea întreagă, cu ardicata, astă patrie a românilor, 
coloniilor nemţeşti; voteze o lege pentru o instrucțiune în 
adevăr publică, generală, gratuită şi obligatorie pentru tot 
românul; voteze o lege pentru adevărata armare a ţărei, 
după sistemele despre cari s-a vorbit atâta; voteze o lege 
prin care să se asigure libertatea individuală, să se asigure 
domiciliul fiecăruia: al fostului ban ca şi al păstorului din 
munte; voteze libertatea gândirei, a parolei şi a scrisului 
fără frâu; voteze acele legi cari prepară civilizaţiunea, cari 
fondează patriotismul, şi atunci fie încredinţaţi că noi 
aceştia, cari niciodată nu am lins unde am scuipat, ne vom 
închina până la pământ înaintea d-lor şi vom binecuvânta 
poate şi chiar această coaliţiune hazardoasă. Vom zice: 
aceşti foşti ai noştri amici politici au prevăzut mai bine 
decât noi; au fost mai docţi decât noi în ştiinţa politică. 
Până nu vom avea însă asemenea dovezi, vom striga din 
toţi plămânii noştri: această coaliţiune este monstruoasă, 
este născătoare de rele, ferească-se tot românul de dânsa. 

Dar domnul Brăiloiu ne-a spus-o destul de lămurit până 
la ce grad s-au convertit d-lor: Aş respecta şi o parte şi alta 
principiile lor respective pe bazele majorităţii invocate ca 
constituţională de pe tribuna acestei Camere, majoritate pe 
care a aborat-o! națiunea întreagă până ieri, cu tot dreptul 
cuvânt. 

A început să se vază care o să fie productele acestei 
coaliţiuni, din nenorocire; fostul ctitor al monastirilor 
poroclite Brâncoveneşti a început să vie cu petiţiuni la 


| 2Abhorrer (fr.) — a urî. 


Cameră şi să ceară de la dânsa, în virtutea acestei coaliţiuni, 
ca să se rădice dreptele sechestre puse de către guvern pe 
o avere care nu poate plăti nici a treia parte de ceea ce este 
datoare. Constata-se astăzi patriotismul d-lui, de către foştii 
corifei ai stângei, şi mâine o altă petiţiune va cere să i se 
întoarcă şi toate monastirile ce s-au luat de sub 
administraţiunea sa, pentru că d-lui de aicea înainte are să 
facă cu dânsele tot fapte patriotice. Am mai spus-o că 
circulă în mare număr un fel de dare de socoteală a d-lui 
ctitor, care s-a şi luat, spre a se acredita sub marea egidă a 
celor infailibili. 

Nu, noi am dori o Cameră care îndată să ceară socotelile 
a trei domni, socoteli peste cari s-a aruncat câte un văl în 
anii din urmă, tot de către nişte asemenea coaliţiuni. 

Noi voim o Cameră care să constrângă pe guvern să 
adopte o politică naţională; care să-l provoace la fapte mari, 
demne de o naţiune latină, din care cinci milioane se bucură 
de statul lor liber. 

Ziarul Românul, organul principal al coaliţiunii mons- 
truoase, stăruieşte în păcatele sale, silindu-se să infirme 
votul ce dau cetăţeni din Capitală pentru votul universal, 
şi, prin urmare, contra Camerei oligarhiei. Înţelegem că se 
sperie monstrul la ivirea acestei idei, la tunetele depărtate 
cari anunţă venirea unei tempestăţi, unui diluviu în care 
prevede că are să se înece neapărat. Avem proba însă cea 
mai palpabilă că nici minciunile, nici calomniile, nici 
amenințările nu pot duce în rătăcire simţul cel bun al 
cetăţenilor, instinctul naţional. Voturile curg la 
administraţiunea şi direcţiunea acestui ziar, şi un june cu o 
frunte lată, care veni cu alţi cinci camarazi ai săi să-şi depună 
cărţile lor, apostrofă pe un amploiat al administraţiunii care 
voi să le spună că d. Negri a plecat din Bucureşti: onorabilele 
d. Negri, domnule, a fost un pretext, noi venim să depunem 
cărţile noastre pentru votul universal. 

Mai multe simptome de înălţare de animă, de simpatie 
a claselor instruite pentru soartea ţăranilor inculţi am avut 
ocaziune să le vedem zilele acestea. 

Ne ocupăm cu aşezarea listelor de persoane cari au 
cerut votul universal cu această ocaziune şi le vom tipări 
spre a se ruşina, dacă aceasta ar fi cu putinţă, cei ce zic şi 
repet că aceste cărţi, prin cari se cere votul universal, s-au 
adunat de către poliţie. 

Dară să presupunem, să presupunem că poliţia 
îndeamnă pe oameni să ceară votul universal. Apoi, 
domnilor de la Caimata, puteţi aspira domnia-voastră, 
ultraliberali, ultrademocratici, precum vă numeaţi odată, 


puteţi aspira la o altă fericire mai mare pentru patria 
dumneavoastră decât la acea ca însăşi poliţia, expresiunea 
răului, expresiunea arbitrariului şi a tiraniei monarhice, 
să devină atât de democratică încât să îndemne pe oameni 
— ea însăşi, poliţia — să ceară votul universal? 

Dară şireţii, proşti de mult ce sunt vicleni, îşi pierd cum- 
pătul când, în desperarea lor, dau peste vreo sofismă care 
şi-o cred salutarie, şi traversează, cu această sofismă în 
frunte, toate pieţele, fără să observe că ridiculul, râsul, 
bătaia de joc se ţin dupe dânşii! Ascultaţi comedia: dupe 
ce dumealor, frăţia de la Caimata, au întrebat pentru ce 
onoare d-lui Negri? găsesc în numărul de luni că: „D. Negri, 
fiind reprezentant al domnitoriului în străinătate, cerându- 
se votul universal pe cărţile de vizită destinate pentru d. 
Negri, cerem cu aceasta ca reforma electorală să ni se facă 
de către străini“. Aceasta se loveşte ca nuca-n părete. Apoi, 
când trecea d. Negri la Constantinopole, reprezentant 
numai al Moldovei înainte de îndoita alegere a 
domnitoriului — când se dede acel strălucit banchet şi se 
primi d. Negri, care trecea la Constantinopole — pe cărţile 
de vizită ce i se depuneau şi i se trămiteau nu se scriau 
Unirea şi altele — ni se pare şi întinderea votului? Atunci 
dederăm noi oare comision d-lui Negri ca să ne aducă Unirea 
şi legea electorală de la Stambul? Apoi, când cereaţi pe cărţile 
voastre de vizită, domnul mai ştie câte şi mai câte, de pe la 
toţi... conții; când alergaţi cu părul vâlvoi, cu torţele şi cu 
masalalele! la spinare din conţ în conţ, ce făceaţi voi atunci? 
nu cereaţi de la străini cele ce vă trebuia? Dară dupe moartea 
Catargiului, cu acea jalbă pe la conți... hm? 

Dacă, cu ocaziunea întoarcerii d-lui Negri de la Constan- 
tinopole, cetăţenii Capitalei au crezut că ar fi timpul să 
mai repete această dorinţă naţională cerută de revoluţiunea 
cea mare de la 48, cerută prin petiţiunea de la 11 iunie, 

subsemnată de 400.000 locuitori ai țărei; dacă au crezut, 
zicem, cetăţenii din Capitală că, cu întoarcerea iubitului 
agent al domnitoriului, ar fi bine să se mai repete această 
cerere naţională - pe care, din toate ziarele, numai 
Buciumul din când în când o repetă — ca doară, ajungând 
la auzul domnitoriului, spunându-se domnitoriului de către 
agentul său, să se poată grăbi venirea acelei mântuiri, acelei 
vieţe de veci pe care bunul simţ, instinctul naţional o 
numeşte votul universal, este aceasta o dovadă că cerem 
legea electorală de la străini? 

Ce mai zice monstruosul organ al monstruoasei coali- 
ţiuni? Zice că votul universal să se ceară în Câmpul 
Libertăţii. Apoi, în Câmpul Libertăţii s-a cerut votul 
universal prin petiţiunea de la 11 iunie, care s-a făcut fără 
voia voastră şi fără ştirea voastră chiar; căci dacă prindeaţi 
de veste, nu se făcea nici aceea. Şi apoi, ca cea din urmă 
scăpare, zice organul reacţiunii că, dacă s-ar propune votul 
universal de vreo persoană oficială, atunci ar intra în 
discuţiune! Ce fel! Mai este de discutat, domnilor stacojii 
de la Caimata, votul universal?! Şi vă trebuie negreşit 
persoane oficiale cu cari să-l discutaţi?! Apoi, mai persoană 
oficială decât poliţia! Nu spuneţi voi că poliţia a adunat 
cărţile astea? Poftim, d. C. A. Rosetti, discută cu d. 
Munteanu: d-lui este pentru votul universal; pune-te vizavi 
de d-lui şi discutaţi. 

A! a venit timpul care n-am fi voit să vină, a venit timpul 
să intrăm serios în luptă, pentru că faptele au să înceapă, 
şi ambiţioşii incapabili trebuiesc alungaţi şi staviliţi în 
acţiunea lor de a paraliza lucrarea, singurul lucru de care 
sunt ei capabili. Aceia cari, din ştiinţă sau din neştiinţă, au 
încurcat lucrurile în revoluţiunea cea mare din 48; aceia 
cari, în toată emigraţiunea au cheltuit toţi banii — adunaţi 
din Moldova şi Ţara Românească, destinaţi pentru lucrări 
naţionale — în bancheturi şi conspiraţiuni vătămătoare 
politicei noastre naţionale; aceia cari, de câte ori au avut o 


putere în inimă, au vândut-o sau au trădat-o ciocoilor; aceia 
cari s-au împotrivit pe sub mână la unirea Principatelor; 
aceia cari au făcut tot ce le-a stat prin putinţă ca să nu se 
facă îndoita alegere în persoana domnitoriului; aceia cari 
s-au împotrivit pe ascuns la orice fel de îmbunătăţire a 
soartii săteanului; aceia cari se împotrivesc azi pe faţă la 
votul universal — aceştia trebuiesc neapărat alungaţi de la 
orice acţiune naţională; pentru că misiunea lor, capacitatea 
lor va sta şi de aci înainte tot în ce a stat şi până acum: a 
paraliza tot şi a nu concepe nimic; a dărâma tot şi a nu 
construi nimic; a strica tot şi a nu face nimic. 

Cunosc lectorii noştri defectul nostru cel mare de a nu 
zice o vorbă fără s-o întemeiem pe acte. Începem dară de 
la început printr-un act confiat! nouă, printr-un act al 
aceluia a cărui ţărână o aşteptăm peste câteva zile să se 
aducă între noi; începem c-un memoriu inedit, necunoscut 
de nimini până acum, al răposatului Nicolae Bălcescu, scris 
şi subscris de mâna lui în cele din urmă zile ale sale, când 
marele bărbat de stat, când marele istoric român îşi făcea 
testamentul său politic vorbind în faţă numai cu dumnezeul 
său, în braţele căruia se chema. 

Dăm pasage din memoriul Bălcescului confiat nouă, 
nevăzut de nimeni până astăzi, dară pe care-l putem arăta 
oricărui om serios ne-ar cere acest sacrificiu. De nu tipărim 
astăzi întreg acest memoriu, cauza este că n-a venit timpul. 
De tragem dintr-însul aci numai aceste câteva pasage, cauza 
este că presimţim acţiunea naţională că se apropie, vine 
de sus, vine de la tronul providenţial ardicat de naţiune, şi 
ne-am crede culpabili ca, în ajunul acţiunii, să nu facem 
tot ce ne va sta prin putinţă spre a nu lăsa reacţiunea să 
năbuşească sau să paralizeze acţiunea. 

Avem martur conştiinţa noastră şi ţărâna amicului 
nostru N. Bălcescu, că nu o facem aceasta nici pentru 

răzbunare, nici pentru injuriile, calomniile, infamiile ce au 
aruncat adversarii noştri necontenit opt luni de zile în faţa 
noastră, prin ziarele lor, prin agenţii lor, prin foile lor cele 
cinice şi impudice, prin scrisori anonime pe toată 
dimineaţa, pline de injurii şi ameninţări de tot feliul, din 
cari, de la un timp încoace, formăm un dosar spre 
constatarea lealităţii lor. 

Ne vom explica despre toate. Astăzi le dăm numai un 
avertisment şi le promitem că, dacă nu vor mai combate 
măcar numai votul universal, ne vom opri aci. Vom îneca 
în noi, printr-o resignaţiune de care ei sunt incapabili, toate 
ultragiile ce ni se aruncă cu mâini pline şi cu gurele în 
spumă, fără animă şi fără conştiinţă. O facem aceasta numai 
spre a putea întâmpina un rău de care presimţim în 
adâncul nostru că avem să fim ameninţaţi. Adversarii 
noştri, lăpădaţi de religiunea naţională întemeiată în 48, 
călcând jurămintele lor revoluţionare, ăsunti puşi astăzi 
d-a curmeziş, cu vrăjmaşii seculari ai patriei, ca să împiedice 
realizarea bunului suprem, care, dupe noi, este votul 
universal, pentru susţinerea căruia am jurat în 1848. Pentru 
preîntâmpinarea răului ne credem datori, în faţa imaginii 
celei sacre a patriei noastre, să începem lupta cea mare, 
spre a alunga de la altarul ei pe toţi impostorii. D-om fi 
făcând vreun rău, îl facem crezând că facem bine, şi patria 
şi umbra amicului nostru ne vor ierta.! 


Buciumul, 

Fragmente din lucrurile şi oamenii din 1848 — de N. Bălcescu. 


[APLICAREA LEGILOR] 


Iată pentru a treia oară funcţionând votul universal, şi 
în alegerile consiliilor judeţene, n-a fost nici mai puţin 
matur, nici mai puţin serios, nici mai puţin nezgomotos, 
de pe cât a fost liniştit şi grav când a funcţionat pentru 
prima oară la darea plebiscitului şi pentru a doua oară în 
alegerile consiliilor comunale. 

Atât alegerile delegaților cât şi alegerile membrilor consi- 
liilor judeţene s-au petrecut, mai în toată ţara, dupe cum 
aflăm de pe la corespondenţii noştri, cu acelaşi tact şi majes- 
tate cu care s-au petrecut în Capitală. 

Reacţiunea, înfruntată la alegerile municipale, a crezut 
de cuviinţă să nu se mai arate la alegerile consiliilor 
judeţene. Redusă şi în ţara noastră acolo unde sunt reduse 
în toate ţărele reacţiunile când trece în toată răpeziunea 
sa şioiul! acţiunii, astă-unadată, ar zice cineva, judecând 
dupe reacţiunea din Capitală, că reacţiunea din România 
s-a mărturit învinsă şi nu s-a mai expus ridiculului, nu s-a 
mai expus înfruntării din partea opiniunii publice. 
Reacţiunea urmează să nu se fi arătat nicăiri, căci dacă nu 
s-a arătat în Capitală, este probabil ca, din instinct sau 
prin înţelegere prealabilă, să nu se fi arătat nicăiri. 

Mândria celor ce s-au născut şi trăiesc pentru muve- 
ment?, pentru muvementul ideelor în masele poporului; 
aceia cari au crezut totdauna pe poporul român în stare a 
preţui şi capabil a se folosi de drepturile ce şi-a dobândit 
popoarele cele mai renumite antice şi moderne, liberul 
exerciţiu al facultăţilor lor, toţi aceia cari iubesc poporul 


1 Şioi — şuvoi. 
2 Mouvement (fr.) — mişcare, circulaţie. 

român şi cred într-însul, în inteliginţa şi-n capacitatea lui, 
trebuie să fie mândri că-şi văd visul cu ochii, că văd pe 
acest popor din care au ieşit ei, pe acest popor român, 
atât de nedrept calomniat de către asupritorii şi 
sugrumătorii lui, că dă un dezminţit în faţa soarelui, tuturor 
acelora cari şi-au permis să-l calomnieze de nedemn, incult 
şi necapabil. 

O zi numai a încetat biciul de pe dânsul, o zi numai i-a 
încetat impilarea la munca silnică, o zi numai n-a mirosit, 
n-a respirat fumul de ardei din cocinele tiranilor săi seculari, 
şi iată-l în picioare, ager şi mintos, liniştit şi generos, 
mergând cu pas triumfal în marşul ce i se motivă de la 
tronul alesului, suveranului şi părintelui său! Mare eşti, 
Doamne, şi minunate sunt faptele mânelor tale! 

Unde sunt pigmeii, spăriaţi de mărimea şi tăria lor, din 
frazele altor pigmei mai ghindoci decât dânşii? Pentru ce 
aceia cari strigau libertate! egalitate! îşi pun cenuşe în cap 
şi-şi astupă ochii când văd astăzi funcţionând, când văd în 
toată splendoarea lor pe aceste două mari divinităţi ale 
omenirii, libertatea şi egalitatea, trăgând danţul cu toţi 
românii de pe dânsele din Cerna până în Prut şi din vârful 
Carpaţilor până în Dunăre? Pentru ce se ascund cei ce 
invocau libertatea şi egalitatea, când libertatea şi egalitatea 
intră în căminul lor şi-i invită la ospăţul cel mare, la 
banchetul la care se veselesc 5.000.000 de români? Pentru 
ce? S-o spunem noi: pentru că aceştia invocau libertatea 
şi egalitatea numai ca să impizmească tirania; pentru că 
aceştia chemau numele libertăţii ş-al egalităţii, precum 
impii! cheamă în deşert numele domnului; pentru că ei n- 
au crezut în ceea ce au profesat; pentru că n-au putut 
niciodată să-şi facă idee despre ceea ce invoacă; pentru că, 
egoişti şi scurţi de vedere, ei cereau numai egalitatea lor 
cu cei ce erau puşi de către legi peste dânşii; pentru că ei, 
când cereau libertatea individuală, o cereau numai pentru 


| 1 Impius (lat.) — fără religie, nelegiuit. 


că ei erau geloşi de libertatea de care se bucurau cei puşi 
peste dânşii de către legi, fără ca vreodată să fi măsurat 
adâncimea poporului, pe care legile injuste pusese din josul 
lor; pentru că ei vedeau numai infamia celor ce-i striveau 
pe dânşii şi nu măsurau niciodată infamia lor asupra acelora 
ce legile lăsaseră din josul lor; pentru că vorba popor, în 
gura lor, era o ficţiune la a cărei realizare acum li s-a luat 
văzul. 

Este o calamitate publică împroprietărirea săteanului, zic 
aceia cari cereau în 1848 împroprietărirea săteanului, tot 
cu atâta cunoştinţă despre significarea vorbei, cu câtă 
cunoştinţă au coconiţele de mahala de significarea vorbelor 
ce pronunţă când vorbesc radicale. Apoi dacă este o 
calamitate publică împroprietărirea săteanului — şi public, 
negreşit că înţeleg şi acum d-lor ceea ce înţeleg lipscanii în 
anunţiurile prin cari cheamă la pene şi la dantele pe onor 
public — dacă împroprietărirea săteanului este o calamitate 
publică, apoi ce gândeaţi că cereţi pe când cereaţi 
împroprietărirea săteanului? Cum era să se facă 
împroprietărirea săteanului fără să se ia pământ de la aceia 
cari aveau tot terenul ţărei proprietate a lor? Voiaţi să 
împroprietăriți pe săteanul român în lună? 

Dupe ce aţi susţinut, pe când vedeaţi că se apropie reali- 
zarea acestei idee uriaşe, că se atacă principiul proprietăţii, 
principiu pe care voi nu-l respectaserăţi niciodată, aţi fugit 
în toate unghiurile, v-aţi zvârcolit în toate părţile, pentru 
ca uriaşul să nu pună mâna pe voi; şi odată apucaţi de 
piept de către acea mână pe care n-o mai puteaţi abate, aţi 
mărturit, fără conştiinţă de ceea ce mărturiţi, că 
împroprietărirea săteanului este necesitatea existenţei 
naţionale şi v-aţi plâns numai de modul cel generos al 
despăgubirii, iarăşi fără conştiinţă, căutând prin felurimi 
de sofisme, care de care mai absurde, să justificaţi contra 
justiţiei. Care mod de despăgubire aţi fi voit? La care ţară 
să alergăm ca să căutăm modurile de despăgubire ce v-ar 
fi plăcut? Iată Austria, vecina şi idoala voastră; şi vă dăm 

pe Austria ca mai aproape, pentru ca să nu mergem nici în 
Rusia, nici în Prusia, nici în Francia... Austria, care a 
împroprietărit pe sătenii săi în vecinătatea noastră, luat-a 
ea oare alt temei de despăgubire decât acela care s-a luat 
la noi? Pământul sau munca s-a luat drept temei de 
despăgubire în Austria? Să v-o spunem noi: s-a luat munca, 
munca pentru un pământ care s-a recunoscut că este al 
aceluia ce-l munceşte. Şi voiţi să ştiţi şi modul acestei 
despăgubiri? Iată-l: dupe ce s-a prețuit valoarea muncii, 
esigeată! pentru pământul dat ţăranilor, s-a făcut acea va- 
loare în trei părţi; o parte din trei s-a găsit de cuviinţă să 
nu se plătească de loc; o altă a treia parte se plăteşte de 
către stat; şi cealaltă a treia parte se plăteşte de către tot 
venitul fonciar al ţărei, adică, prin analogie, de către toţi 
micii împroprietăriți şi de către toţi marii proprietari. V-ar 
plăcea? 

Noi nu am fost şi nu suntem de părere că ar fi trebuit să 
se facă şi la noi precum se face în Austria; şi încă, cei ce 
cunosc ideele noastre ştiu că noi, deşi am admis totdauna 
o despăgubire a clăcei, iar nu a terenului, tot am fost de 
părere că ar fi fost bine, ţinându-se socoteală de multe 
consideraţiuni, ăcaî răscumpărarea muncei, deşi fixată prin 
legile făcute chiar de aceia cari cârtesc, să se claseze în 
patru categorii: munte, podgorie, câmp şi baltă; am 
recunoscut şi noi, însă, că lucrarea ar fi fost complicată, că 
timpul de robie s-ar fi prelungit şi că această robie nu mai 
putea fi de loc compatibilă cu libertatea individuală, cu 
libertatea comunelor şi cu votul universal. 

Răul nu este mare. O lege generală care nu izbutește, 
la aplicarea ei, decât în interesele unuia la câteva sute, 
este legea cea mai dreaptă, mai cu seamă când vorbim de 
o lege socială, unde interesele sunt atât de complicate şi 
atât de diferite. 


| 1 Exiger (fr.) — a cere, a impune. 


La noi dară despăgubirea s-a făcut în modul cel mai 
legal, pentru că la câteva sute de proprietari abia se găseşte 
câte unul care să sufere, şi pentru care ar fi fost cu neputinţă 
un remediu. 

Unde mai găseşte acum refugiul reacţiunea cârtitorie, 
care se lasă pe vine cu toată greutatea ei, în vântul acţiunii, 
în şioiul progresului? Găseşte că prea se execută răpede 
legea. Noi, cari am strigat totdauna că se fac legile şi nu se 
execută, că se fac legile şi rămân pe hârtie, mor de la 
concepţiunea lor, strigăm acum că prea se execută răpede 
legile! că ar fi trebuit câţiva ani pentru aplicarea acestei 
legi, sperând că, cu prelungirea, poate, va mai aduce 
Dumnezeu vreo invaziune, vreo comisiune care să ne scape 
de astă lege. 

Atâta suntem de orbiţi în a crede ceea ce ne place, încât 
nu putem vedea că, nici chiar dacă tratatul din Paris ar fi 
numai o literă moartă, nici chiar dacă invaziunile ar mai fi 
posibile... neamţul nu poate să osândească ceea ce s-a 
imitat de la dânşii; că chiar sublima Poartă, legitima noastră 
suzerană secularie, a recompensat prin cele mai înalte 
ordine ale sale pe toţi aceia cari au jucat un rol activ la 
facerea şi executarea acestei legi, care lege este întâiul 
articul din actul cel mare naţional de la 2 mai; şi că 
reacţiunea, sperând într-una ca aceasta, în ceva care ar 
întoarce lucrurile, speră în ceea ce n-o poate ajuta şi face 
întocmai ca cel ce se îneacă când se apucă de însuşi părul 
său ca să scape. 

Să spunem o propagandă a reacţiunii, pe care am des- 
coperit-o noi înşine, abia câteva zile, mergând la Ploeşti. 

Mergeam pe jos, respirând aerul dimineţei. În dreptul 
unui sat, pe care este de prisos a-l numi, o grupă de două- 
trei familii de săteni se repauza lângă foc în capul unei 
porumbişte. Cu cât ne apropiam în dreptul lor, cu atât ne 
simţeam obiectul curiozităţii lor. Un bătrân cu barba 
căruntă se sculă şi înaintă spre drum; îşi scoase punga 
din brâu şi căută într-însa o iască, pe care voi s-o aprinză 

la ţigara noastră; pretext, negreşit, ca să poată schimba 
câteva vorbe cu un bătrân care avea aerul a veni din 
Capitală. 

Până să se aprinză iasca, ţăranul cel matur măsură de 
sus până jos pe cel ce scrie acestea. 

Neîncrederea ţăranului în haina albastră este proverbială. 

— Dæ’ ce faci aci, moşule? 

— Curăţim la ăl porumb. 

- S-a făcut bun porumb estimp? 

- Nu prea, domnule; dară, slavă lui Dumnezeu, tot s-a 
făcut. 

- Fi! apoi n-or să fie toate bune, moşule. 

Atâta fu destul inteligintelui sătean ca să înţeleagă cu 
cine are a face, şi scărpinatul său în cap instinctiv îi ardică 
căciula la jumătatea capului şi i-o puse pe o ureche. 

— Vi s-a măsurat pogoanele p-aci, moşule? 

— Nu încă, domnule. 

— Dg’ de ce? 

— Apoi se cam codesc proprietarii. 

În timpul acesta cei de lângă foc se apropiaseră mai 
toţi ca s-asculte conversaţiunea. 

- Bine, nici prin vecinătate nu s-a măsurat încă? 

- Ba, prin vecini, unde au fost proprietarii mai buni, s- 
a măsurat şi oamenii biet îşi ară acum, că ştiu unde să-şi 
are. 

- Oare să fie adevărat, domnule? strigă alt sătean din 
grupă; ale oamenilor să rămână pogoanele astea cari se 
măsoară? 

Ne silirăm să-l convingem despre adevăr şi desluşirăm 
cum acest domnitor, pe care l-a trămis Dumnezeu ca pe 
îngerul său cel bun, ca să facă dreptate în ţara românească 
şi să aducă la îndeplinire toate dreptele cereri făcute în 
anul 1848 de către poporul român, le-a şi adus pe toate la 
îndeplinire... Le-am desluşit cum asupritorii lor au căzut 
cu jelbe, cu închinăciuni şi cu daruri din vistieria ţărei, pe 
la turci... şi pe la nemți, de au băgat limbele în ţară ca să 
nu lase a se face dreptate săracului la 1848. 


- Ia spune-ne, domnule, că se vede că ai milă de noi; să 
nu fie adevărate astea care ne spun ciocoii? ne întrebă 
bătrânul a cărui încredere se vedea crescând. 

— Care, moşule? 

— Adevărat să fie că s-au supărat împărăţiile pe domnul 
nostru că ne-a dat şi nouă câte o palmă de pământ, că 
trămit acum comisari ca să cerceteze şi apoi or să trămită 
iară oaste ca să strice astă lege? 

- Cine v-a spus astea, moşule? 

— Apoi, de, domnule, aşa ne spun; şi zice că să nu ne 
mai străgănim să tot măsurăm, că toate astea o să rămână 
tot nimica, ca şi când cu libertatea, şi că vai de creştinii 
cari or apuca să măsoare. 

- Bine, dară ispravnicul şi zapciul plăşii nu v-au desluşit 
legea şi că una ca aceasta ce spuneţi ar fi cu neputinţă? 

— Nu i-am întrebat, domnule; dară d-lor văd că silesc 
destul să se măsoare pogoanele şi să se dea oamenilor; 
dară pe la noi se tot codesc proprietarii. 

Desluşirăm pe cât puturăm starea lucrurilor, imposi- 
bilitatea celor ce propagă reacţiunea; îi îndemnarăm să 
are cât or putea mai mult, căci nici într-un chip nu le va fi 
spre pagubă, şi dobândirăm binecuvântarea lor. O femeie 
jună, care ne aţintise fără clipă de când începusem a vorbi, 
scoase machinaliceşte din sân un porumb ce rămăsese 
verde, şi ni-l întinse, fără să zică nici o vorbă. 

Iată în ce chip se face propaganda reacţiunii prin ţară; 
iată pentru ce în unele părţi îndoiala nu lasă pe creştin să- 
şi caute de lucru; iată pentru ce zicem că toţi agenţii admi- 
nistraţiunii, toţi agenţii ordinei ş-ai prosperității trebuie 
să cate a combate în toate părţile aceste insinuiri viclene, 
criminale, ale reacţiunii. 

Săteanul nostru, incult, precum a avut interes să şi-l 
păstreze ciocoiul, neavând nici un ideal, neputând în starea 
lui a gusta şi a preţui o idee abstractă, reduce tot ce vede 
la pozitivul ce este în stare să pipăie, şi, plebiscit, vot 
universal, independinţa comunală, consilii judeţene, toate 
câte vede el le rezumă într-o singură idee: a avea 

proprietatea lui. Şi d-aci plecând, încredințat că 
proprietatea i se dă numai din voinţa domnitoriului contra 
voinţei asupritorilor săi seculari, merge cu ochii închişi la 
vocea guvernului domnitoriului şi nu crede, nu ascultă, 
nu aşteaptă nimica de la foştii săi asupritori. 

Iată pentru ce votul universal în unanimitate se 
pronunţă în toate părţile în sensul guvernului; iată pentru 
ce reacţiunea, amăgitorii poporului, sunt despreţuiţi în 
toate părțile, şi toţi corifeii ei cad la toate alegerile, oriunde 
se propun. 

Ziceţi d-voastră, foşti stâlpi ai ţărei, şi d-voastră, falşi 
liberali, că votul universal este condus cu biciul? că votul 
universal duce la anarhie, la despotism? că votarea 
unanimă a actului din 2 mai a fost de frică?... Nu frica, ci 
instinctul duce aceste 5.000.000 de popor omogen la vocea 
suveranului său. Comparaţi voi înşivă doliul şi sinistrul 
universal pe ţară de la promulgarea Regulamentului 
Organic, cu veselia, cu fericirea generală, cu bucuria frenetică 
în toate părţile de la promulgarea statutului din 2 mai, şi 
calculati înşivă, dacă veninul revoltat nu vă năbuşeşte 
facultăţile mintale, judecaţi voi înşivă dacă acest popor a 
fost făcut pentru tiranie sau pentru libertate, dacă 
instinctul, care devine din ce în ce o credinţă, dacă credinţa 
în domnitor, sau biciul şi temerea de bici conduc lucrurile 
de astăzi. 

Votul universal a funcţionat în toată libertatea şi plină- 
tatea lui pentru a treia oară acum, şi nici un vot nu s-a 
rătăcit spre a se aluneca unui reacţionar, astă dată, când 
experiinţa a început să lucreze alături cu anima; nici unul 
din aceia cari au strigat libertate şi egalitate şi au hulit îm- 
proprietărirea şi votul universal n-a fost ales nicăiri, spre a 
se trece în rândul acelora cari au să preşează la prosperarea 
judeţelor în parte şi dintre cari are să se aleagă în corpul 
ponderator pentru lămurirea legilor, pentru crearea şi 
dirigerea finanţelor, împreună cu Camera, pentru afacerile 
înalte de stat. Nici unul; şi dacă experiinţa a făcut atâta 


progres de la întâia exersare a poporului în votul universal, 
la votarea plebiscitului, până la a doua exersare a votului 
universal, la alegerile comunale, şi până la a treia exersare 
a votului universal, la alegerile consiliilor judeţene, negreşit 
că votul universal va fi şi mai bine administrat de către 
poporul român în a patra funcţionare a sa, în alegerile 
pentru Cameră. 

Cei mai modeşti, cei mai cu pudoare dintre reacţionari, 
afişând că le place tot ce face domnitoriul pentru poporul 
şi pentru statul român, găsesc numai defectul că guvernul 
domnitoriului prea a dat toate aste libertăţi dodată unui 
popor nedeprins cu libertăţi, şi duc grija că atâtea libertăţi 
dodată vor asfixia pe român. 

Am putea să aducem exemplele cu miile, să facem com- 
paraţiuni evidinţi că poporul român este mai apt şi mai 
inteligint în exerciţiul constituţiunii democratice întrege, 
de pe cât au fost privilegiaţii inteliginţi în exerciţiul regle- 
mentelor şi convenţiunilor oligarhice. Am putea să probăm 
până la evidinţă, cu acte autentice, dară credem de prisos, 
pentru că orice va vorbi cineva cu reacţiunea este pierdere 
de timp; ea este incapabilă de convicţiune. Şi de aceea 
sfârşim astăzi prin a da lectorilor noştri, spre satisfacţiunea 
patrioţilor celor adevăraţi şi spre dezminţirea calom- 
niatorilor poporului român, un singur act dintr-o mie, un 
singur proces-verbal al unui primar dintr-o extremitate a 
României, al unui primar opincar din vârful muntelui, ţinut 
cu colegii săi în faţa comunei care l-a ales, pe care proces- 
verbal îl dagherotipăm fără a-i sminti măcar o virgulă!. 


Buciumul, 
1864, nr. 297 (20 X) 


1 Urmează textul procesului-verbal asupra celei dintâi „şedinţe a consiliului 
comunei Bătrânii, 1864, septembrie 8“. 

ÎMPĂMÂNTENIREA PRINCIPELUI 
DE HOHENZOLLERN 


Alta s-a mai ivit acum, altă idee nouă au mai născocit 
fabricanţii de idee, altă idee mai absurdă decât toate ideele 
cari au ieşit din capetele lor: să dea împământenirea prin- 
cipelui de Hohenzollern, să-i dea împământenirea după 
ce l-au numit domn. 

Apoi o astfel de împământenire se dă ea numai aşa, de 
un guvern provizoriu cu o adunare anonimă, contra căreia 
protestează chiar membri ai guvernului prin organul cel 
mai guvernamental, prin foaia proprie a guvernului? Pentru 
că s-a dat împământenirea d-lui Vegezzi Ruscalla, italian 
care a muncit zecimi de ani ca să facă în Europa cunoscute 
originile noastre, drepturile noastre, ţara noastră, literatura 
noastră, se poate da împământenire oricui şi oricum, fără 
nici o rațiune şi fără nici o formalitate? Apoi chiar prin 
aceasta, a voi să daţi împământenirea străinului pe care l- 
aţi numit domn, nu recunoaşteţi voi înşivă că un străin nu 
poate fi domnul românilor? Apoi adunarea aceasta, de 
porunceală în cea mai mare parte a ei, nu va avea pe nime 
într-însa care să râdă la o aşa propunere? Cari sunt 
serviciile ce a făcut României principele de Hohenzollern? 
Este acest nume popular în România ca al domnului 
Ruscalla, Girardin etc.? S-a reclamat această împământenire 
de către recunoştinţa publică, de către românii cari au aflat 
despre faptele sale neinteresate? Sunt destule titlurile 
acestui principe pentru noi — că este amicul d-lui Ion 
Brătianu; pentru că spună oricine de a mai auzit vorbindu- 
se de numele acestui principe în România până acum o 
lună de zile, cu întoarcerea d-lui Ion Brătianu în ţară din 


călătoria sa de turist dupe principi disponibili, cu 
Almanahul de Gotha în mână? 

De unde mai ieşi şi această idee cu care mai ameţesc 
marafetliii pe oamenii cei simpli, cari n-au avut timpul şi 
ocaziunea a se gândi adeseori la asemeni afaceri politice? 
Dura-va mult şirul acestor comedii? Această adunare, în 
care au putut să se strecoare câţiva bărbaţi maturi şi cu 
amorul patriei, nu va fi oare în drept să pună un capăt şi 
să ceară guvernului a scoate pe oameni din aceste 
frământări, din aceste rătăciri cari pot să ducă la adevărată 
pieire? 

Noi tot nu credem serioasă astă idee, dară, pentru că 
am văzut atâtea idee nesebuite adoptându-se de către 
oameni cari până acum se socoteau oameni serioşi în ţară, 
ne temem să nu îşi ia şi această idee un corp de care să se 
impare! impostura spre noi sacrificări, spre recrutare de 
noi victime. 

Deci, spre ştiinţa tuturor celor ce nu ştiu: articolul 13 
din Convenţiune prescrie hotărât şi fără echivocitate că 
domnul României trebuie să fie român, născut muntean 
sau moldovan, din părinţi români născuţi moldoveni sau 
munteni; trebuie să fie de 35 ani împliniţi; trebuie să aibe 
venit în pământ de 3.000 galbeni pe an; trebuie să fi servit 
în funcțiuni înalte ale ţărei zece ani, sau să fi făcut parte în 
vreo adunare. 

Întrebăm noi, cari pe drept cuvânt am primit cu aclamă- 
rile cele mai sincere Convenţiunea, pentru care d. C. A. 
Rosetti, deputat pe atunci, era încântat, şi pe care d-lui, 
librar-editor, s-a grăbit cel întâi s-o tipărească cu amoare în 
mii de exemplare pe cari le vindea câte 7 şi 8 sfanţi 
exemplarul; întrebăm dacă această Convenţiune era rea, 
antinaţională, pentru ce făcea şi atunci d-lui un aşa comerţ 


1 Impara (fr. s'emparer) — a se agăța. 
2 Cişit — vânzare, desfacere. 

cu lucruri antinaţionale? Întrebăm pe d. C. A. Rosetti, 
numai pentru ca să-şi treacă marfa, ca să facă cişit? la 
prăvălie striga la toţi trecătorii că cine nu-şi cumpără şi nu 
învaţă pe dinafară Convenţiunea nu e român, nu are patrie? 
Pentru ce coaliţiunea invoca cu atâta spargere de inimă 
susţinerea Convenţiunii când s-a atacat de către Cuza în 
părţile ei cele oligarhice şi antinaţionale? 

Oricare naturalizare, p-a mică sau p-a mare, veţi oferi-o 
majestăţii ce voiţi să creaţi, nu-i poate fi de nici un folos şi 
va mai adauge un ridicul asupra voastră, cari nu 
recunoaşteţi nici datinele, nici natura, nici religiunea, nici 
legile ţărei voastre; cari, dupe ce aţi vândut opinca iarăşi 
privilegiului, arvuniţi şi ţara întreagă străinului!... 


Trompeta Carpaţilor, 
IV, 1866, nr. 419 (10 V) 


ARHEOLOGIE 


PEŞTERA DE LA OBÂRŞIA IALOMITEI, 

PEŞTERA CU OALELE, 

COMOARA DIN CUMPĂNA CIOCÂRLĂULUI, 
VALEA CASELOR ŞI MORMINTELE 

DE PRE VULCANA MARE 


În toate domină moda; şi cine crede că moda are puterea 
ei numai pre bulevardele Parisului, de unde-şi întinde şi-şi 
împărţeşte ordinile ei pre câte cinci părţi ale lumii, preste 
lumea civilizată, semicivilizată şi chiar barbară, şi ordona- 
nţările ei preste pungile celor mai avari, aceia cari cred că 
moda domină numai preste lumea civilizată, sau care 
aspiră la civilizaţiune prin eleganţă şi galantarie exteriori 
şi prin afabilităţi sociale, se înşeală. 

Moda operează în ştiinţe, ca şi în industrie, ca şi în 
arte; şi aci tocmai, în ştiinţe, este fortele ei, rivalizând cu 
însuşi Isis, şi bizuindu-se să-i rădice una câte una toate 
vestirile ei, toate vălurile ei, şi s-o arate goală, în neputinţă 
să-şi mai acopere, să-şi mai ascundă ceva. 

Clio, zăpăcită, îşi vede spusele ei despreţuite. 

Moda nu mai voieşte istorie, va preistorie, anteistorie, 
unde biata Clio nu mai ştie nimic. Să cedăm modei; să 
facem şi noi preistorie, anteistorie, cu riscul a cădea în 
antiistorie. 

Moda s-ar putea zice civilizaţiune, dacă n-ar fi câteodată 
contra civilizaţiunii, şi civilizaţiunea s-ar putea zice perfec- 
țiune, dacă adesea n-ar fi atât de bizară. 

Frumos este să asiste inteligenţa la această luptă 
încăierată a modei „civilizarea“, zeitatea coruptă modernă, 
cu „Isis“, zeitatea mistică a antichităţii. Această luptă 
încăierată a modei-Ştiinţa cu Isis-Misterul în secolul acesta 
s-a văzut mai crâncenă decât în oricare alt secol, de când 

geniul-omul luptă cu succes contra geniului-natura, de când 
dată! primele anunţuri ale civilizațiunii, de când ţine minte 
istoria sau menţionează tradiţiunea. 

În adevăr, mari şi miraculoase concuiste a făcut geniul- 
Omul, divulgator, contra geniului-Natura, mistificator! 

În ceea ce ne priveşte, în acest articol nu intră să arătăm 
diferitele concuiste ale geniului uman prin dezvoltarea ger- 
menului lucidităţii, plantat în om mai înainte de toţi vecii, 
pre când omul creat cu lumea se bălăbănea în luptele 
intelectuale cu animalele staţionare în instinctul lor, cari 
astăzi nu mai sunt şi cari au mai rămas spre a se putea 
vedea unde a fost omul şi unde este acum, unde au fost şi 
unde au rămas ele. 

În ceea ce ne priveşte, în acest scurt articol, din care 
ştiinţa şi laboarea ar întinde volume, şi unde ne constrânge 
bezonia!, pentru că politica şi futilităţile trecătoare ne 
reclamă imperios tot timpul, nu este să aprofundăm aci, 
sfredelind în zecimele, în sutimile de secoli, şi poate că aş 
zice şi în miile de secoli, dacă umbrele judecătorilor lui 
Galileu nu ar fi prea aproape de mine, dacă nu m-aş teme 
de blamul celor ce păstrează chivotul textului strict al 
cosmogoniei noastre biblice, lăsând să-i scape tot simţul 
alegoric şi păstrându-i numai corpul fără suflet. 

Indianului i-a trebuit cinci mii de ani numai pentru pre- 
gătirea materialului şi elementelor cu care să-şi clădească 
lumea; japonului i-a trebuit douăzeci de milioane de ani 
ca să-şi aşeze cosmogonia. Şi sunt popoare care te duc de 
mână să-ţi arate peştera din care au ieşit oamenii, albii şi 
negrii, şi peştera din care a ieşit soarele şi luna. 

O! negreşit că nu diferite şcoale de geologie, de antro- 
pologie, de etnologie se vor aminti în acest scurt articol, 
pre care ni-l inspiră un moment de repaus silit de ploaie în 
torente în Peştera cu Oalele, în muntele Lespezei, din josul 
muntelui Şeaua, pre care-l ocoleşte Podul cu florile în faţa 

Lacului Roşu, unde se scaldă, se luptă şi se împreună 
vulturii, şi cu care comunicau odată locuitorii acestor 
vârfuri prin drumul zis din neştiinţă al tatarilor, ale cărui 
urme rezistă de mulţimi de secoli tuturor vânturilor, cam 
pre la jumătatea distanţei între Petroşiţa şi peştera cea 
mare cu schitul de la obârşia Ialomiţei. 

Nu pre această hârtie de pre care şterge urmele 
creionului stropirile ploaiei cu băşice ale uraganelor, se 
pot trata asemenea subiecte, pre care nemuritorii atleți ai 
ştiinţei celei noi, ai cercetării originilor şi progresului 
omului prin originile şi revoluţiunile globului, au deschis 
această eră în alte condițiuni. 

Doi-trei lustri sunt mai cu seamă de când această mare 
ştiinţă, ştiinţa omului despre sine, ştiinţa omului despre 
originile lui, despre concuistele lui, a început să-şi ia un 
corp serios, să-şi aşeze baze solide ca acelea ce regretă 
Arhimede că nu le are spre a-şi putea pune bârna cu care 
să mişte lumea. 

În toată Europa, şi mai ales în toată lumea, putem zice, 
să găsesc monumente, trăsure ale inteligenţei, ale 
imaginaţiunii, ale industriei umane, pre cari ştiinţele 
moderne de cari vorbim le numesc anteistorice. 

Când se începe acest period, aceste perioade lunge, 
adânce în vechime, adânce în vârsta globului, şi poate şi 
contimporane cu dânsul, cu toate revoluţiunile lui, nu poate 
nimene preciza, nici prin aproximativ, decât cu vorbele vage 
de antediluviane, preistorice, periodul de piatră brută, 
periodul de piatră cioplită sau lustruită, periodul de bronz, 
periodul de fier. 

Când însă începe periodul de piatră brută, rămâne încă 
un mister în luptă crâncenă cu toate cosmogoniile. 

Apoi, acestor perioade nu se poate preciza nici chiar 
măcar oarecum localităţile începutului lor! Tot aceea ce se 
poate vedea şi închipui prin aproximativ, din diverse 
combinări şi diferite comparaţiuni, este că instinctul 
conservării şi al confortabilităţii, perfectibile în om, s-a 

dezvoltat pre oriunde s-a ivit omul, pre aceeaşi rațiune, 
fie în sălbatecul antichităţii, fie în sălbatecul modern. Atât 
numai antropologia, etnologia şi biologia au putut 
demonstra până acum. 

Difere oricum şcoalele autorilor germani, şi mai cu 
seamă englezi, cari au adâncit mai mult în studiul 
influențelor selecţiunilor naturale asupra dezvoltării 
omului; raţioneze oricât aceste sfredelitoare geniuri asupra 
unităţii sau diversităţii omului primitiv, sau oamenilor 
primitivi; raţioneze naturalistul englez, filozoful german 
şi anticarul scandinav cât de mult asupra localităţii unice 
sau localităţilor diverse unde s-a ivit omul, sau s-au ivit 
oamenii; fie omul acelaşi lucru, prefăcut din alb în negru, 
în arămiu, în galben, sau plumbatic, sau rămână el în rasele 
lui speciale; fie el o specie sau rasă — geologii nu pot să nu 
convină că omul este vechi ca pământul, precum spune şi 
cosmogonia biblică, şi că pământul — cu tot respectul către 
scriptura sântă — numără şi va număra de mai multe zecimi 
de ori, de mai multe sutimi de ori poate, acele 7.000 de 
ani consacraţi fatal vârstii globului de către sânta scriptură. 

Să lăsăm pre etnologi în disputele lor dacă omul este o 
specie în unitatea rasei sale şi este acelaşi, sau dacă omul 
este un gen despărţit în mai multe specii, diversitatea 
primitivă. Să zicem numai că aceleaşi trebuinţe, aceleaşi 
nevoi au căutat aceleaşi înlesniri prin aceleași expediente, 
impuse de necesitatea locală pre ţărmii mărilor, pre 
mărginile râurilor, pre câmpii şi pre munţi. 

Să lăsăm pre Tylori, pre Grawfurzi, pre Valaci etc., să 
discute asemenea cestiuni, şi să ne ocupăm de aceea ce 
avem înaintea ochilor, pentru că nu vom şti niciodată ce 
au fost şi cum au fost acei oameni cari au asistat la 
formarea Carpaţilor noştri, şi ale căror oseminte fosile le 
găsim prin despicăturele şi prin diluviul văilor acestor 
munţi, amestecate cu ale mamiferelor, cu ale reptilelor, cu 
ale păsărilor poate, şi cu moluştele, specii sau ordine cari 
nu mai există astăzi; pentru că nu vom şti nimic despre cei 


ce au asistat la formarea şi la erupţiunile Mării Negre, la 
cataclismurile şi mai vechi poate decât cele trei menţionate 
pre locurile ocupate mai în urmă de către eleni zişi argieni, 
dintre cari cel dintâi se urcă la o mie de ani în limbagiul 
vulgar înainte de războiul Troiei, la acele cataclismuri 
despre cari abia mai atesta câţiva vulcani stinşi şi afundaţi 
pre tromba acestor munţi cari arată pre vârfurile lor fosilele 
de vieţuitoare ale adâncurilor mărilor. Milezii, zişi mai întâi 
carii, poate că vor fi lăsat ceva din omonimia lor în numele 
acestor munţi; negreşit că n-au ştiut însă nimic nici ei despre 
oamenii ce au locuit aceste locuri cu alte forme, cu alte 
clime. 

Ş-apoi câţi secoli şi cât timp nemăsurat a trecut din 
epoca când dacul a făcut cea dintâi concuistă, bătându-se 
cu ursul şi doborându-l, luându-i pielea spre a se acoperi 
el cu dânsa de injuriile uraganelor şi de asprimea viscolelor 
şi luându-i vizunia spre a se adăposti el într-însa, până 
când să ajungă în învestmântarea perfectă şi de lux chiar, 
precum îl vedem pre monumentele ce au scăpat până la 
noi? Ce timp nemăsurat a trebuit să treacă de când femeia 
lui, canibală poate, năştea prin scorbure, prin vizunii şi 
prin peşteri, până când s-o vedem învestmântată la 
perfecţiune, cu coafura elegantă, cu marame luxoase şi 
înfăşându-şi copilul, precum vedem pre reliefurile Coloanei 
Traiane? 

Câţi paşi a trebuit să facă civilizaţiunea, dezvoltarea 
inteligenţei şi a raţiunii în pruncia ei, mergând d-a buşele; 
câte generaţiuni au trebuit să treacă, spunând câte ceva 
abia una alteia, de când dacul se bătea corp la corp cu 
ursul cu ciomagul numai, rupt din pădure, numai cu atâta 
măiestrie ca şi a ursului - până la perfecţionarea arcului cu 
săgeți şi cu pene colorate, precum ni le descrie Ovid, până 
să-şi facă acea pavăză ovală cu aşa ornamente, până să-şi 
facă acel stindard balaur, cu atâta măiestrie încât să se umfle 
şi să se restrângă în suflarea vânturilor, acel bucium, acele 
trompete cu cari se deştepta văile, până să perfecţioneze 

acea formidabilă Arpi, care înspăimânta pre germanul 
barbar, pre iasigul mai cult decât germanul, pre sarmatul 
mai cult decât iasigul, şi însuşi pre romanul care 
înspăimânta el lumea -— aceasta nu cred că vreun istoric, 
sau şi chiar vreun filozof serios se va hazarda vreodată să 
o spună. Civilizaţiunea în vechime n-a putut să progreseze 
cu paşii cu care a progresat şi progresează în timpii moderni, 
şi cu cât ne vom urca mai sus în aceste vechimi, cu atâta 
trebuie să vedem această civilizaţiune învârtindu-se şi 
reînvârtindu-se în cercuri viţioase, staţionară şi bătând apa 
în piuă. Omul izolat, omul rar, abia ici şi colo, omul contem- 
plând natura numai, fără idee măcar să o studie, s-o explice, 
ştie puţin să spună urmaşului său. Nu ştim dacă dacul 
primitiv, din stânca lui, avea altă cugetare când se întâlnea 
cu semenul său din cealaltă stâncă decât să-l omoare şi 
poate să-l şi mănânce; necum să cate a se înţelege cu dânsul 
prin ceva semne sau sunete, nefixate prin nici o 
convenţiune, spre apărarea lui în comun de fiare, de 
intimperie şi de foame. 

Am putea zice că pasul cel mai însemnat ce se face în 
fiece fel de industrie, gradul de experienţă ce se obţine cu 
orice lucru în timpul nostru într-un an de zile, în timpii 
despre cari vorbim, comparaţiune ţinută despre natura 
lucrului şi natura experienţei care ar putea fi imperceptibile 
la noi, au trebuit poate secoli, dacă nu zecimi de secoli, ca 
să se poată face de către omul fără de idee, fără exemple, 
de către omul izolat al acestor adânce antichităţi. 

Fi-vom mai ştiutori ocupându-ne şi chiar numai de omul 
postdiluvian al Carpaţilor? Ştim noi ceva mai mult despre 
aceia pre carii îi numim daci, decât cele ce au putut parveni 
până la noi prin fragmentele scăpate din diluvii timpurilor 
istorice ale câtorva istoriografii greci şi ale istoricilor latini, 
cari au făcut cunoştinţă cu dacii tocmai atunci când dacii 
îşi da suflarea în apogea lor? 

Reliefurile cele pre marmure, cele reprezentate pre bron- 
zuri şi pre plumburi turnate, mulţimea monetelor regilor 


celor din urmă ai dacilor, Coloana Traiană şi arcurile lui 
Septim Sever până la Constantin ne spun îndestul că aceşti 
daci ajunsese un popor cultivat, ager în rezbeluri şi mintos 
în timpi de pace — precum Xiphilin ne spune despre Decebal 
— cu o religiune cultă, cu industrie spre învestmântare; un 
popor agricol, în fine, cu locuinţe, cu legi şi religiune, şi 
încă cu o religiune în care domina nemurirea sufletului şi 
respectul morţilor. 

Timpul ce a trebuit să treacă de la dacul în scorbure şi 
în peştere până la dacul în case, în ogrăzi, în cetăţi, precum 
îl vedem pre coloană, ar fi să-l calculăm poate cu aceleaşi 
măsure în această adâncime morală cu care calculă geologul 
în adâncimile stratelor pământului. 

Aceea la care am putea aspira noi ca să ştim să spunem 
îndată, ar fi poate numai distincţiunea, clasarea în bloc a 
diferitelor obiecte ce găsim la fiece pas pre văile apelor 
noastre, pre coastele, pre vârfurile chiar cele mai eminente 
ale Carpaţilor. Să putem zice cu oarecare siguranţă: „Acest 
monument este mai vechi decât celălalt şi acela mai vechi 
decât acesta, pentru că acesta conţine rămăşiţe cari trădau 
ştiinţa frământării şi arderii lutului, conţine dovezi de 
ştiinţă în olărie la un grad înaintat, conţine obiecte cari 
trădau ştiinţa lucrării fierului, conţine dovezi de cunoştinţe 
agricole, pre când celălalt nu conservă decât o îngrădire 
de pietre naturale, cu un ciment foarte slab, o olărie foarte 
grosolană, fasonată cu mâna şi uscată fără foc; nici un 
indiciu de cunoştinţe agricole, câte ceva de bronz şi unelte 
de pietre, aşchii de silex, dalte şi săgeți numai de piatră, 
bine făcute şi cu măiestrie lucrate; şi pre când iarăşi celălalt 
nu se compune decât de ocoluri de pietroaie, preste cari 
sunt suprapuse lespezi şi pietre enorme, pre sub cari nu 
se găseşte nici o fărâmă de ciment, nimic de metal, nici un 
ciob de olărie, ceva pietre rotunde numai, cari par găsite 
şi aduse într-adins, şi din cari nu poate trage cineva nici 
măcar că praştia ar fi fost cunoscută pre când se adunau 
aceste pietre. Cel mai mult dacă s-ar putea găsi câte o piatră 

de gârlă frecată cu mâna omului, oarecum, de alte pietre, 
spre a i se da o formă care s-ar putea presupune c-ar fi 
servit drept armă!“ 

Ţara noastră este plină de antichităţi istorice, şi mai 
plină de antichităţi anteistorice, a căror vârstă nu vom afla- 
o decât numai când arbitrariceşte vom crea perioade, 
lăsându-ne şi noi şioiului pornit; zicând şi noi: epoca de 
fier, epoca de bronz, epoca de piatră lustruită sau neolitică, 
epoca de piatră brută sau paleolitică; cu toate că afară de 
paleolitică, noi, în conştiinţă, am cam confunda aceste trei 
epoce, cel puţin la noi, nu spre a găsi fierul pre când nu 
era aflat decât bronzul, nu spre a găsi bronzul pre când nu 
se cunoştea şi nu se dedea forme decât pietrei, cu cari n-ar 
putea fi contimpurane ca arme şi ca unelte decât oasele, 
cornurile sau defensele mistreţilor, ci spre a arăta că 
neolitica şi osăria s-a perpetuat, întrebuințată în epoca de 
bronz, cu care iarăşi, împreună, s-a perpetuat întrebuințată 
şi în epoca de fier. Şi în această regiune de idee să clasăm 
şi noi într-o altă sferă de idee, monumentele noastre 
anteistorice, precum se clasează în Scandinavia, în Scoţia, 
în toată Europa şi în toate părţile lumii pre unde se găsesc 
de către voiagiorii cei mari, de către anticarii cei renumiţi. 

Aş putea zice ceva despre această mulţime nenumărată 
de movile şi moviliţe, despre cari ne spune Omer că erau 
privite ca antichităţi şi chiar în timpii lui, ca „morminte ale 
eroilor“, şi de cari este plină ţara noastră din malurile 
Dunării şi până în culmele Carpaţilor; piramidele Egiptului 
negreşit n-au fost rădicate la altă idee decât aceea în care 
s-au rădicat şi aceste movile. Diferenţa este în munificenţa 
faraonilor şi obscuritatea locuitorilor acestei ţări, în 
imensele mijloace ale regilor Egiptului şi în cele slabe ale 
dacilor, în materialul şi artele deşteptate de 4.000 de ani 
în Egipt şi în starea de cultură în care s-au aflat locuitorii 
acestei ţări. Acestea însă au şi ele diferitele lor vârste, cari 
vârste nu se pot nici distinge, pentru că, ca să poţi ghici 
ceva despre dânsele trebuie să le despici. Aş putea poate 


zice ceva, dară aceasta numai când timpul şi mijloacele 
mi-ar permite să consacru subiectului special măcar o vară. 

Am despicat prea puţine ca să pot spune aci altceva 
despre ele, decât că sunt unele morminte dace şi altele 
morminte romane, şi încă că am constatat într-o movilă că 
preste un mormânt dac a fost un mormânt roman. 
Înălţimea şi piticia acestor movile provine, dacă nu şi din 
adâncimea vechimii lor, din importanţa sau din 
neînsemnătatea rămăşiţelor persoanei sau persoanelor ce 
conţine. Cu cât movila este mai mare, cu atât personagiul 
a fost mai însemnat, cu atât mai mulţi asistenţi la îngroparea 
lui au aruncat pietre şi pământ preste dânsul, cu atât mai 
mulţi trecători au aruncat câte un pumn de pământ spre 
adaos, spre creşterea mormântului lui. În multe movile 
sunt şi câte mai mulţi îngropaţi; în unele se găsesc şi paturi 
de cărămizi mari romane, pre cari a fost întins cadavrul. 
Am numărat până în 6 rânduri de cărămizi, suprapuse fără 
nici un ciment. Sub un asemenea pat, săpând ca la u de 
metru, am găsit un mormânt dac; şi l-am definit astfel pentru 
că într-însul n-am găsit nici ulcele, nici lampion ca în toate 
cele romane, ci numai o daltă de bronz şi alta de piatră. 

În general antichităţile noastre romane abundă pre 
malurile Dunării, şi de aci pre râuri în sus, pre munţi pre 
lângă cari trec şosele romane. Antichităţile dace însă au 
aceasta drept caracteristică că ele sunt aşezate tot pre 
înălţimi şi încă, cu cât sunt mai sus pre laturile gârlelor, cu 
atât le găseşti pre vârfuri dintre cele mai anevoie de suit, 
până şi pre culmele cele mai eminente ale Carpaţilor; de 
aci negreşit că le-a venit numele de acvile, pre care i-l da 
grecii, şi al doilea că cele pre înălțimile mai mari urmează 
să fie cele mai vechi, pentru că sunt cele mai sălbatice, cari 
nu trădau nici o cultură şi cari arată învederat starea omului 
în vânătorie pură. Acestea sunt în regiunea brazilor şi mai 
sus, în regiunea molifţilor. Cele în regiunea fagilor arată o 
dezvoltare de cunoştinţe şi poate că le-am putea numi ale 
epocei păstoreşti a dacilor, precum şi cele în regiunea 

stejarilor, ca în Teleorman, Vlaşca etc., pre malurile Vedei, 
Călniştei, Neajlovului etc., unde olăria abundă, unde se 
găsesc instrumente de fier şi alte indicii de civilizaţiune, 
grâne carbonizate, râşniţe şi altele, cari indică fără 
contestare epoca agricolă a dacilor, se pot numi ale epocei 
agricole a dacilor. 

În general, ruinele noastre din Ţara Românească se pot 
împărţi, precum am mai zis şi în alte dăţi, în patru categorii: 
ruine dace până la Traian, ruine romane de la Traian până 
la Aurelian, ruine barbare de la Aurelian până la imperiul 
Româno-Bulgar, ruine române de la Atan prin Valahia mică 
din timpul banilor şi mai precis de la Negru-vodă până la 
Constantin Brâncoveanu. 

O hartă indicatoare de toate aceste patru feluri de ruine 
aflate până acum, străbătute în tot lungul ţărei de valul 
Traian (?) şi de drumuri romane, în diferite sensuri, am 
început-o de mult; dară cine ştie cine o va săvârşi. 

Pre dânsa indic pre tot anul diferitele ruine ce descoper, 
însemnând pre cele dace cu galben, pre cele romane cu 
roşu, pre cele barbare cu verde şi pre cele române cu 
albastru. 

Pentru că dară actualmente moda voieşte cercetarea 
epocelor anteistorice, să ne ocupăm şi noi puţin de aceste 
epoce, lăsând docamdată clasicitatea epocelor noastre istorice 
la o parte. 

În preajma Târgoviştei negreşit că urmează să fie cele 
mai necontestate monumente şi numiri rămase din trei 
secoli mai cu seamă, cei mai frumoşi secoli ai românilor, 
pre când reşedenţa domniei şi a oamenilor eminenti a ţărei 
era în Târgovişte; de aceea, urcând din Târgovişte, de la 
Biserica Domnească, unde este mormântul lui Matei 
Basarab, marelui general şi marelui legiuitor al României, 
pre Ialomiţa, la distanţă de o oră, a să îmtâmpini Doiceştii 
cu ruinele lor, rămăşiţe ale caselor de plăcere ale familiilor 
domneşti, unde-şi trămiteau negreşit copiii cu doicele la 
aer curat; apoi frumosul râuleţ Beizadelul, Râul Doamnei, 


Plaiul Domnesc etc., etc., apele cu pucioasă, unde negreşit, 
ruinele, cari se văd abia pre malurile din dreapta Ialomiţei 
unde sunt izvoarele apelor acestora, vădesc diferite epoce 
în cari s-au zidit locuinţe pentru personagii ce veneau să- 
şi cate aci sănătatea. 

Din sus de Şerbăneşti, pre dreapta Ialomiţei, este o 
localitate care se cheamă Valea Caselor. Am crezut că şi aci 
să fie o suită de suvenire domneşti, precum am văzut 
ţinându-se şir de la Târgovişte până la Pucioasa şi mai sus; 
însă lucrul mi-a schimbat ideea. Aci nu este nici un vestigiu 
modern. O încungiurare a unui mal cu o zidărie stranie 
atestă o vechime mai adâncă decât a domniilor şi nu este 
romană. Această zidărie care susţine pre alocurea malul şi 
se întinde în sus şi care se mai întoarce o dată, pre cât am 
putut vedea, prin întrul încongiurării, este formată de 
pietriş mărunt de gârlă, frământat în humă mai mult vânătă 
şi de o grosime pre alocurea de un metru, pre alocurea şi 
mai mult. Nici un indiciu de cărămidă sau de olărie, deşi 
n-am putut face săpăture ca să pot spune aceasta mai sigur, 
pentru că tot acest ocol stă acoperit de cătină, de arbuşti 
diferiţi şi de copaci, şi pentru că ploua şi mă grăbeam să 
trec în sus, la localităţi ale căror numiri îmi promiteau mai 
mult. Merită însă să se oprească cineva aci, fiindcă acest 
fel de ciment, şi astfel întărit, eu n-am întâmpinat aiurea. 

De la Valea Caselor am dat prin Ţâţa la Petroşiţa, loca- 
litate istorică ca loc de retragere a mai multor domni şi 
pentru cele întâmplate pre aci în revoluţiunea de la 1821 
şi în revoluţiunea de la 1848, cu arestarea lui Heliade etc. 
În Petroşiţa am făcut cai şi am găsit oameni cu târnăcoape 
şi cu sape ca să urc la Cumpăna Ciocârlăului, unde se zice 
la Comoară. Suind ca la o oră şi jumătate, şi călare şi pre 
jos, am ajuns la locul zis mai sus. Este o zidire necontestat 
dacă, pre un loc ferit de toate părţile, tocmai sub vârful ce 
se cheamă Cumpăna Ciocârlăului, pre care vârf sunt şi aci 
vestigiuri dace. 

Locul unde se cheamă la Comoară, deşi acoperit de toate 
părţile, se poate vedea că ar avea o circumferență mai mult 
de 100 de paşi. Punctul unde mi s-a părut să fac o cercare 
de ceva săpăture a fost tocmai acela care neapărat trebuie 
să fie loc de morminte. Pietre mari aduse, potrivite pre 
natura lor şi lipite cu ciment de var pur, puţin nisip, indică 
o epocă mai cultă a dacilor. Nu pot spune tocmai încă dacă 
aceea ce se cheamă lapte de piatră, de care se găseşte cu 
profunziune în două peşteri de sub obârşia Ialomiţei, n-a 
intrat şi acesta ca element în acest ciment. 

Olărie n-am găsit în zgârieturele ce am făcut abia, pentru 
ca să nu stric lucrul şi pentru că noaptea nu-mi permitea 
să mai stau. Ploua şi tare. În preajmă însă şi pre loc chiar, 
am găsit două fragmente de aşchii de silex, custure de piatră, 
precum le numesc pre aci aceia cari le găsesc adesea. Am 
mai găsit şi un instrument făcut dintr-un vârf de stalactit 
tare, mai ascuţit şi potrivit prin frecătură pre alte pietre şi 
devenit în coloarea ţigării de Havana. M-am mulţămit a 
constata aci o zidărie dacă şi a lua o bucată din acest 
ciment. 

Această cetate dacă o clasează între cetăţile din regiunea 
fagilor. 

Dacă la Valea Caselor ar putea cineva să spere ceva 
descoperiri interesante, apoi la Comoara din Cumpăna 
Ciocârlăului desigur că osteneala nu are să fie nerăsplătită. 

Puţini au săpat pre aci, şi poate că se va fi găsit ceva 
dupe vremi, căci încercările de săpăture sunt foarte vechi, 
de i s-a pus numele Comoara. În această epocă, deşi 
silexurile ar nega, dară cimentul probează o epocă în care 
dacii au putut avea şi obiecte de valoare şi bani chiar. 
Precum am mai zis-o, ar fi o greşeală dupe mine a mărgini 
întrebuinţarea aşchiilor de silex, cum şi a altor unelte de 
piatră, numai în epocele pre când nu se lucrau metalurile. 
Aceste custure de silex, precum şi săgeți, toporaşe, ciocane 
şi altele, de care am găsit mai multe prin diferite cetăţi 
dace, pre unde am găsit multă olărie şi obiecte de bronz, 
şi chiar obiecte de fier, şi care grâne carbonizate, mai ales 


mei şi orz, au putut să serve cel puţin la curăţiri de piei şi 
alte trebuinţe casnice, chiar pre atunci când dacul îşi făcea 
arme perfecte de fier. 

Este rău să se permită a se face săpăture neregulate 
prin asemenea locuri pre unde ar trebui numai ştiinţei să 
se permită a scormoni. Ce n-am avea în muzeele noastre 
cari să atragă pre toţi ştiutorii Europei la studiul lor, dacă 
măcar câteva din aceste cetăţi dace, cari au mai putut scăpa 
neşterse cu desăvârşire până la noi, ar fi bine păzite până 
când Ministerul Instrucțiunii Publice, sau acest Comitet 
Arheologic din Bucureşti, care în adevăr nu prea înţeleg 
pentru ce s-a numit şi nu prea ştiu ce a făcut în curs de 6 
ani de când este numit, nu va putea să ia măsuri ca să se 
facă într-însele săpăture regulate. 

Ar fi bine să se păstreze aceste relicve mult mai 
interesante şi pentru noi şi pentru ştiinţele arheologice 
decât cele romane, cari rezistă prin soliditatea lor şi cari 
nu au ce să ne mai spună, decât cele ce ne-au tot spus 
până acum, că sunt clădite de străbunii noştri din legiunile 
romane, cari au venit aci să transplânte pre malurile Dunării 
civilizaţiunea adusă de pre malurile Tibrului, în epoca cea 
mai înfloritoare a Romei, civilizaţiune cunoscută, studiată, 
devenită clasică pentru tot omul care ştie carte. 

Civilizaţiunea dacică şi diferitele vârste ale acelei civi- 
lizaţiuni poate interesa lumea ştiinţifică astăzi şi ne-ar face 
pre noi interesanţi acestei lumi. Da, am mai zis-o şi o voi 
repeta până când voi putea fi auzit, că misiunea noastră 
este să dăm istoriei timpii dacilor până unde ei pot intra 
în istorie, şi să dăm şi ştiinţelor arheologice pre omul 
Carpaţilor preistoric, anteistoric. 

Din Petroşiţa am mers prin comuna Moroenii, cele din 
urmă case cari mai sunt pre aceşti munţi, şi de unde este 
cu neputinţă de a mai sui cineva altfel decât călare sau pre 
jos: am urcat pre Plaiul Domnesc d-a stânga Ialomiţei, am 
suit pre muntele Priporul, apoi pre muntele Brânduşele, 
care se poate tălmăci din limbele celte Doamnele sau 

Crăiţele, pentru că Bran în acele glose însemnează crai, 
rege, şi prin urmare brânduşa, regină, crăiasă, doamnă. 
Curtezanii vechimii au consacrat frumoasele flori „crăiţele“ 
soțiilor crailor, şi curtezanii antichităţii au consacrat 
frumoasele flori „brânduşele“ soțiilor branilor; astfel, nu 
departe de Muntele Doamnei, este acest munte al 
Brânduşelor, şi tot în aceşti munţi se ştie că se găsesc şi 
muntele lui Bran, sau coasta lui Bran, şi muntele lui Crai, 
vârful lui Crai. 

Aci, în muntele Brânduşele, a trebuit să poposim, pentru 
că d-aci trebuia să coborâm, ca să urcăm muntele Orzea, 
care cine ştie şi el al cui nume poartă, ca dupe dânsul să 
coborâm la Ialomiţă, pre care să o trecem ca să urcăm pre 
muntele Lespezei, din josul muntelui Şeaua, pre care 
muntele Lespedei se află Peştera cu Oalele. 

Din muntele Orzea până la Peştera cu Oalele calul nu 
mai poate să meargă, coborâşul este răpede şi gârla plină 
de bolovani. A trebuit să urcăm în sus pre Ialomiţă cu 
piciorul, până să putem găsi loc ca să trecem gârla pre 
bolovani, sau punând lemne din bolovan în bolovan. Apa 
venea mare şi tulbure, dară aveam oameni buni cari 
cunoşteau bine locul. 

Aci se încep adevăratele nevoi; plouă de varsă, nici închi- 
puire de vreo potecă măcar, şi muntele Lespezei tare şi 
drept ca peretele pre aceste locuri. Trebuia să te sprijini de 
un brad ca să te avânţi spre altul, să te întăreşti pre un colţ 
ca să te poţi agăța de altul. Astfel, aproape de o oră, urcam 
vreo zece inşi pre acest munte către acea localitate care se 
cheamă Peştera cu Oalele. 

D. Manolescu, subprefectul acestei plăşi, a fost în adevăr 
admirabil, mai cu seamă în aceste ore foarte dificile. Am 
spus că ploua de vărsa. Tot bagagiul şi restul trupei, în 
care şi dame, rămăsese în muntele Brânduşele, la o slabă 
adăpostire. 

Am ajuns în fine pre şesul muntelui. Numele nu m-a 
înşelat şi osteneala mi-a fost răsplătită. 


Ca să dau o idee arheologilor despre primul aspect al 
acestei numite peştere, le recomand desenul „dolmanul 
danez“ şi „cercul de pietre sepurcrale“, fig. 98 şi fig. 99, din 
admirabilul urvagiu Omul înainte de istorie al lui Sir John 
Lubbock. 

În adevăr, un asemenea lucru eu n-am întâlnit până 
acum, în 14 ani de când frământ în toate verele vârfurile şi 
văile munţilor noştri. În adevăr că aci se vede cineva în 
faţa unei clădiri de uriaş, în adevăr că omul a trebuit să fie 
tare în braţele şi spetele lui ca să apuce, ca să aşeze, ca să 
construieze asemenea locuinţă p-asemenea locuri, fără 
machinărie, fără unghi, fără cumpănă, fără mistrie; negreşit 
că oamenii aceia au trebuit să fie vârtoşi în muşchi şi tari 
în credinţă; tari în credinţă, pentru că aci repauză şi se află 
cenuşa morţilor lor. 

Preste pietre mari, un lespede pietroi formează un 
acoperemânt preste două încăperi, una de 15 picioare 
lungime şi 8 picioare largul, c-o intrare şi cu o ieşire 
împotriva intrării de 7 palme, înalte şi largi de trei palme; 
bolovani mari drept praguri şi câte un alt bolovan ca treaptă 
de coborât într-una. Intrând în întru acesteia, pre 
deschizătura de către apus, la dreapta, este un bloc de 
piatră în formă pătrată, altar negreşit, înălțime de 4 palme 
şi tot atâtea de câte 4 laturile. Pre acest altar numai cenuşă 
şi cioburi amestecate cu un fel de nisip, pre care l-au băgat 
aci vijeliile, negreşit, pe timp de secetă. D-aci numirea 
acestei capişte, Peştera cu Oalele. Oalele le-au spart dupe 
vremi oamenii care vor fi intrat să se adăpostească aci, 
dacă nu şi ceva romani în goana dacilor sau şi unii şi alţii, 
din toate undele de barbari ce va fi rătăcit p-aci hazardul 
în curs de câteva mii de ani. 

Am luat câteva din aceste hârburi, toate vinete! şi albite 
pre dinafară şi am strâns şi o cătăţime din acea cenuşă, 
sacră pre când soarele Mithra era Dumnezeu, pre când 


| 1 Caracteristică dacă în olărie, zisă celtă de anticari (n. a.). 

Zamolxe era profetul său, pre când boul Urus era simbolul 
divin; sau poate şi mai de dinainte de toate acestea, pentru 
că unde istoria nu vorbeşte, îndoiala şi ipoteza sunt 
singurele cari pot să creeze în imaginaţiunea noastră 
afirmări conjecturale. Albuliul de pe aceste oale este 
negreşit exalarea leşiei cenuşei dintr-însele. Aceasta am 
observat-o în mai multe ocaziuni. Tradiţiunea spune că 
sunt bătrâni cari au apucat aci multe oale întregi: erau 
unele pre trei picioare şi în mărimi deosebite. Negreşit că 
nenorociţii cari au zdrobit aceste relicve au căutat bani în 
cenuşa ce conţinea aceste oale. Acum însă cestiunea nu 
mai este aci. Descoperirea cea mare este că dacii acelei 
epoce, cel puţin, pre când aceste capiste îşi da oficiul divin, 
dacii-şi ardeau morţii. 

Iată o descoperire atestată, necontestabilă. 

Ştim prea bine că omul de când a început să difere de 
animale prin afecţiuni şi simţimânte, a fost în toate părţile 
ambarasat! de ceea ce avea să facă cu obiectul iubirii lui, 
cadavru lângă dânsul. Palestina îngropa cadavrul dându-l 
viermilor. Egiptul îl usca în nisip sau îl bălsămea spre eterna 
conservare. Grecia-l ardea spre a-l întoarce elementelor, şi 
India-l purta în spinare până putrezea. 

Adus-a din Grecia Zamolxe în Dacia modul arderii cadav- 
relor? sau acest mod s-a imaginat şi aci precum s-a imaginat 
şi în Grecia? Faptul este că dacii, ca şi romanii mai în urmă, 
îşi şi îngropau, îşi şi ardeau morţii. Oricâte scheleturi s-a 
întâmplat să găsesc prin cetăţi dace, nici unul nu mi s-a 
părut de femeie. 

Ardeau oare dacii pre femeie şi îngropau pre bărbaţi? 
Timpul şi cercetările serioase vor putea să dezlege această 
importantă cestiune. 

Faptul este că aci, în această capiste dacă, şi pre acest 
altar din capiste, sunt mulţime de oale sparte, cari au servit 


| 1 De la fr. embarrassé — încurcat, nedumerit 


drept urne ce au fost pline cu cenuşă, negreşit nu cu cenuşă 
de lemne, ci cu cenuşă de om. 

Plouă de varsă şi începe a fi târziu. 

Alături cu această sală, despărțită printr-un zid format 
dintr-un singur bloc de piatră şi acoperită numai cu acelaşi 
bloc de piatră care acopere şi prima sală, în formă de tindă, 
de umbrar aci, este o altă sală mai mică decât cea dântâi, 
fără altar într-însa şi fără nici o îngrădire. 

A încetat ploaia. Seara este aproape. Ar fi un Sacrilegiu 
să se facă cercări de săpături nesocotite într-un asemenea 
loc. A dormi aci este cu neputinţă. A trebuit să plec luând 
cu mine numai cenușă şi câteva hârburi din vasele sacre 
ce au conţinut-o, şi silind să mă întorc unde rămăsese 
bagagiul şi restul companiei, spre a merge d-aci să 
ajungem, cât de târziu, la Peştera de sub obârşia Ialomiţei, 
care era capătul excursiunii mele. 

Aceasta s-a şi făcut, pentru că oricum omul coboară 
mai iute decât se suie, mai vârtos pre un aşa alunecuş, şi 
curând am putut fi la ceilalţi ai noştri, spre a urma potecele 
la Schitul de la Peştera. 

Din muntele Brânduşele am trecut în muntele Surlele, 
care în adevăr are un ecou mai mare decât ceilalţi munţi; 
apoi în muntele Dichiul, apoi în muntele Oboarele, unde 
păstorii transilvani aduc vacele lor, apoi în muntele Nucetul, 
apoi în muntele Blana, apoi în muntele Lăpticiul, apoi în 
muntele Cocora; apoi am coborât la Ialomiţa, am trecut 
gârla şi ne-am îndreptat pre strâmtoarea ce duce la Peşteră. 

Luna era splendidă precum nu se vede decât de pre 
munţi, şi stâncile pre cari le despică Ialomiţa, zgomotoasă 
la obârşia ei prin bolovani, butinci monstruoşi de marmure 
şi grăniţi, se rădicau în forma brazilor, pre o lature şi alta a 
gârlei, în săgeți de catedrale gotice imense pre cer. 

Pentru a treia oară mă vedeam sub această boltă înaltă, 
neagră şi afundă, care recheamă interiorul catedralei Pari- 
sului, şi în fundul căreia se prelungeşte, printr-o intrare 
strâmtă, altarul mistic al acestui templu. De două ori am 

venit aci la Sinaia peste muntele Furnica, pre unde am şi 
întâmpinat trei mese mari de piatră în diferite distanţe, 
cărora n-am putut ghici altă destinaţiune decât c-au servit 
ca altare de sacrificii. Altfel, despre poziţiuni, vederi şi 
frumuseţe naturale, drumul pre unde am venit acum, 
urcând Ialomiţa, este incomparabil mai variat sub toate 
privirile. Ora era zece, şi vreo patru-cinci călugăraşi, palizi 
şi gârboviţi încă de juni în această umezeală aburoasă şi 
în acest urlet etern al cataractelor Ialomiţei, semănau 
nişte druizi surprinşi în capistea lor. 

Lumânări aprinse în toate părţile. Lăutarii pre cari îi 
luasem de la băi, ca să văz efectul lor pre aceste vârfuri, 
cântând, trei doamne elegante şi vreo zece domni, cari au 
voit să mă însoţească de la băi în această excursiune, 
printre vreo treizeci de ţărani, primari şi dorobanţi, 
amestecați, căutând şi cerând fiecare câte ceva, era negreşit 
pentru aceşti bieţi călugări deşteptaţi la miezul nopţii în 
aşa zgomot, o adevărată invaziune de spirite necurate. 

Lăutari aci unde nu s-a auzit poate decât din când în 
când bucinul tânguios sau fluierul duios al vreunui păstor! 
Naiul, vioara şi cobza, aci unde nu s-a auzit decât răguşitul 
„doamne miluieşte“! Femeie cu eleganța bucureşteană aci! 
De unde au venit? Pre unde au venit? Lucru curat nu poate 
fi! Ispitele diaboleşti ale lui s-tul Anton nu puteau fi mai 
tentatoare. Un călugăr descult, cu potcapiul până preste 
sprâncene şi preste ureche, îşi făcea semnul crucii, stârcit 
în sucmanul său îmblănit, în dosul altarului bisericuţei, ce 
s-a făcut aci de vreo câteva zecimi de ani sub acoperişul 
intrării în Peşteră. 

Până să se aşeze lumea, până să se facă foc într-altă 
scorbură a Peşterei, care ţine loc de cuhnie, până să se facă 
demâncarea, razele dimineţei — pre stânca imensă şi ascuţită 
din faţa schitului, albind crucea plântată acolo de un călugăr 
fanatic, care nici că mai trăieşte — ne-a apucat cu ceaiurile 
în mână, ascultând cum se suie răsunetul naiului pre unde 
coboară Ialomiţa. 


În data din urmă când venisem la Peştera Ialomiţei, 
îmi trăsesem oarecum planul cum s-ar putea pătrunde în 
interiorul acestei peştere miraculoase, plină de legende şi 
de tradiţiuni, despre care fiecine spune câte ceva şi nu ştie 
nimene nimic. 

Starețul, pre care nu l-a putut dobori gerurile a 26 de 
ierne şi umezelele a 26 de vere, mi-arătă două găuri făcute 
de ingineri nemti la gura unde este strâmtoarea ce nu lasă 
să intre cineva în peştera mare. 

N-am înţeles de loc ce au voit să facă aceşti ingineri 
nemți, precum le zice stareţul, cari au făcut aceste găuri, pre 
cari le-au umplut cu praf de puşcă, ce n-au ştiut nici cum 
să-l păzească ca să nu se ude atâta cât să nu mai poată lua 
foc. A vrut să spargă în sus stânca, când ea este aci de o 
grosime adâncă şi nu putea izbuti la altceva decât să 
diformeze lucrul, care are o formă? Nu este nevoie să se 
spargă strâmtoarea în sus, când Peştera este astupată aci 
de pietriş de stâncă (gravier), prăvălit de izvoarele din întru 
ale Peşterei şi căzut prin surpături de pre boltirile Peşterei. 
Şi ce ar fi folosit o lărgire în sus, când Peştera este plină de 
apă? M-am mirat de ideea acelor ingineri şi m-am pus să 
execut planul meu, care consta în a deschide un şanţ de la 
gura Peşterei până unde să se poată da curs apei spre 
Ialomiţă, şi apoi a trage afară cu sapele tot potmolul de 
pietriş de stâncă, grămădit pre din întru la gura Peşterei,; şi 
astfel, dând drumul apei şi deschizând din jos gura, să se 
lărgească intrarea. 

În vreo 6-7 ore de lucru, a 15 oameni numai, s-a făcut 
şanţul prin pietrişul peşterei exterioare, s-a tras o mare 
parte din pietrişul grămădit la intrare, s-a pornit din întru 
apa afară şi peste 2 ore de scurgere am putut intra în Peşteră 
şapte oameni, cu oarecari greutăţi însă. S-ar mai putea 
adânci încă de 1 metru intrarea, dupe cum am observat, 
şi s-ar putea seca cu desăvârşire apa din întru, nerămânând 
decât aceea care va fi curgând din mici izvoare. Cu oarecare 
greutate, dară, am intrat şapte oameni în întru, cu făclii în 

mâni; şi, dupe o anevoinţă ca de vreo trei-patru stânjeni 
prin strâmtoare şi apă, ni s-au lărgit bolte imense prin cari 
am putut înainta prin o apă scăzută, ca la 200 metri şi mai 
bine, în diferite sensuri, printre stalactiţi mari şi în diferite 
forme. Şi negreşit că am fi putut înainta şi mai mult dacă 
frigul nu ar fi fost aşa iute, dacă oamenii nu ar fi tremurat 
prea tare în apa rece ca gheaţa, dacă nerăspunderea celor 
de la intrare la strigările noastre nu ne-ar fi dat temerea 
că poate să ne rătăcim şi să nu mai nemerim pre unde am 
intrat, deşi puneam semne pre cât puteam pre unde 
treceam, şi dacă nu ni s-ar fi tot stins făcliile, încât, într- 
un rând abia rămăsese 3 din 10 aprinse. 

La întoarcere, cam pre la jumătatea distanţei ce parcu- 
rasem, un braţ de haos se făcea spre dreapta. Cu toate 
luminările aprinse am putut vedea terenul solid şi o apă 
limpede, ca de o palmă numai, tremurând pre lespezi albe 
de piatră. 

Am lăsat doi oameni la cotitură ca să nu rătăcim şi am 
înaintat pre această adâncime. 

La vreo douăzeci de paşi am văzut că se formează o 
terasă pre o înălțime, unde ne-am putut urca pre un fel de 
treaptă. Pre terasă nu era apă; era o mulţime de oase de 
diverse mărimi, amestecate într-un noroi galben. 

Ce m-a frapat mai mult aici au fost cărbunii ce am văzut 
amestecați prin oase. 

Cum s-a putut face foc aci şi în ce stare a fost această 
Peşteră pre când s-a putut face foc într-însa? Am luat şi 
câţiva cărbuni. 

Dară de ce aceste oseminte nu sunt risipite prin Peşteră 
şi sunt astfel grămădite numai la un loc şi amestecate încă 
şi cu cărbuni? 

De unde acest noroi galben cleios numai aci? Este el 
noroiul cărnurilor de pre oase care nu s-a putut nici scurge, 
nici spăla, fiind localitatea astfel cum să-l conţină şi să-l 
conserve? Coloarea lui îmi recheamă pre a ţărânei formată 
în cuburi mici şi poligoni în cele două sarcofagii pre cari 


le-am deschis acum un an, unul la Celei şi altul la Reşca; 
atât numai că aci umezeala l-a topit, l-a unificat şi numai 
pre deasupra avea aspectul unui desen cu arabescuri uşori, 
din cari ieşea oasele în diferite forme. Acest noroi galben- 
roşu devenea mai compact în fund. Am observat, cât am 
putut, să văz vreun craniu, sau căpăţână, şi n-am văzut 
nici unul, deşi negreşit trebuie să fie mai în fund. Regret 
că nu am făcut o colecţiune de diferite cranii ce am găsit 
adeseaoară, mai cu seamă prin diferite săpăture pre la cetăţi 
şi morminte dace. Ba n-am conservat nici acele două 
craniuri întrege de femeie romane, îngropată una în timpul 
lui Caracalla şi alta în timpul lui Commod, pre cari le-am 
găsit foarte intacte în cele două sarcofage. 

Am luat fiecare câte cât am putut din aceste oase şi câtva 
noroi cu cărbuni, îmbarasaţi de făcliile ce ţineam în amândouă 
mânele şi de câţiva stalactiţi, le-am coborât dupe acea terasă 
largă ca de 14-15 picioare, şi ieşirăm unde ne aştepta cei doi 
oameni ce lăsasem în urma noastră. Strigarăm d-aci cât 
puturăm, toţi împreună, şi nici un răspuns de la gura Peşterei. 
Eram siguri cu toate acestea că n-am rătăcit, pentru că găseam 
la tot pasul semnele ce lăsasem. Este bine în asemenea 
împregiurări să se lege cineva cu sfori de braţ, ca să comunice 
cu cei de afară. Preste câteva minute, dupe ce am mai făcut 
câteva ocoluri, lăsând totdauna oameni cu făclii în urma noastră, 
am ieşit afară. 

O oră şi 40 minute a durat această călătorie, pre care n- 
a mai făcut-o nimeni până la noi, cel puţin în timpii noştri. 

Sunt convins că numai în 5-6 zile, 10-20 oameni 
inteligenţi şi voioşi ca aceştia ce am avut astă dată ar putea 
izbuti să lărgească gura Peşterei cum să poată intra oricine, 
să scurgă toată apa din întru şi să dea de lucru naturaliştilor 
şi arheologilor noştri cari se ocupă de epocele anteistorice. 

Negreşit că deschizându-se intrarea Peşterei, prin rădi- 
carea pietrişului până la pragul său solid şi natural, s-ar 
scurge toată apa dintr-însa şi izvoarelor vii din întru s-ar 
putea da o direcţiune cum să-i lase părţile zvântate, umede 
numai din picătura care am observat că cade în mai multe 

părți, şi care negreşit că, pre când este secetă sau îngheţ 
afară, urmează să fi încetând. 

În întrul acestei Peştere sunt mai multe strâmtori şi 
mulţi stalactiţi, dară este foarte întinsă, şi neapărat că 
această Peşteră a urmat să fie refugiul atât al omului cât şi 
al animalelor prin timpii cei mai aspri dinafară, pre când 
aci putea să găsească o adăpostire uscată şi călduroasă. 

Negreşit că nu numai în acest loc, unde am găsit noi, 
urmează să fie oase, şi negreşit că oamenii cari au intrat, 
din cari mulţi se vede că au şi rămas într-însa, n-au fost cu 
totul goi şi fără nici un obiect, fără nici o unealtă, fără nici 
o armă de apărare cu dânşii. 

Calculeze dară atât arheologii cât şi naturaliştii noştri 
ca ce fel şi câte descoperiri s-ar putea face când această 
Peşteră ar deveni practicabilă în toate adâncimile ei. 

Sper că Comitetul Arheologic îşi va impune datoria să 
stăruiască a se trece în bugetul anului viitor 5 sau 6 mii lei 
măcar pentru această treabă, iară dacă aceasta nu se va 
putea, cred că este bine ca noi, membrii acestui Comitet, 
să contribuim spre a se putea face această lucrare, care ar 
putea să devină un nou subiect de discuţiune în cercurile 
savanților în mai multe specialităţi. 

Dupe această concuistă, voioşi cu toţii în giurul oaselor 
aduse de p-aia lume - ba că acesta este de om, acesta de 
urs, acesta de nu ştiu ce — admirând stalactiţii duri şi colorați 
ca agatul, cum nu se mai găsesc nici într-o altă peşteră pre 
la noi, am petrecut o seară foarte agreabilă, o noapte foarte 
urâtă, şi a doua zi am plecat, dupe un ocol, pre la strungă, 
unde am găsit diferite scoici împietrite, care se zic p-acolo 
„paserile împietrite“, am pornit pre urmele noastre, şi, pre o 
ploaie straşnică, care ne-a grămădit cu lăutari cu tot într-o 
stână, dupe o călărie cam silită, am ajuns spre seară în 
Petroşiţa. 

Sunt case încăpătoare, curate şi gazde bune în Petroşiţa. 

Gazda mea, d. Nică Burlac, necontenit membru în consi- 
liul judeţean, este un ţăran avut şi civilizat, are o soţie 
demnă de dânsul şi un îngeraş de copiliță la carte. Mi-a 


dat ospitalitatea de care simţeam trebuinţa dupe patru 
zile de osteneală şi dupe patru nopţi de neodihnă. 

Cam târziu am putut profita de această ospitalitate, 
pentru că doamnele şi domnii au mai deschis aci un bal la 
care a concurs tot satul, încât, bal sus, bal jos, ar fi fost de 
minune, dacă corpul n-ar fi reclamat necontenit repaus. 

Veselia era mare în curte şi pre uliţă; lăutarii de oraş 
sus şi lăutarii săteşti jos cântau de foc şi se bea vin în 
curte nemilostiv. Între lăutarii săteşti era şi o artistă, 
Mariuţa, care cânta cu cobza şi din gură. Un lucru însă 
foarte trist: am ascultat ore întregi la cântecele acestora şi 
care de care mai desfrânat. Am privit un joc de bărbaţi, 
mai cu seamă aci, unde gesturile şi figurele erau foarte 
obscene. N-am auzit în fine o vorbă în toate aceste cântece 
care să exprime altceva decât blestemăţie şi căderea 
femeiei. Nimic de amor, nimic de amicie, nimic de patrie, 
nimic de vreo iubire de acelea cari înalţă anima şi nobilează 
sufletul. 

A doua zi de dimineaţă s-au plătit toţi oamenii câţi au 
luat parte la această excursiune, fie ca lucrători, fie ca 
călăuze pentru locurile ce căutam, fie ca proprietari de caii 
ce fusese trebuincioşi. Plata s-a făcut în parte în mâna 
fiecăruia, dupe cererea lor proprie, iară nu prin autorităţile 
locale, şi tot ce s-au adus, fie spre hrană, fie spre agrement, 
au fost plătite cu prisos. 

Un pădurar mi-a adus un ciocan de piatră, necontestat 
din epoca de piatră lustruită; foarte elegantă formă. L-a 
găsit, mi-a spus, prinzând păstrăvi în Ialomiţioară, mai 
jos ceva de dreptul Cumpenei Ciocârlăului. A mai găsit, îmi 
spuse, şi un fel de săgeată de o piatră frumoasă, în altă zi, 
tot prinzând peşte, dară a înfipt-o într-un loc până să-şi 
isprăvească vânătoarea, şi când a cătat-o n-a mai găsit-o. 
I-am plătit ciocanul, în mirarea tuturora, cu 12 sfanţi, şi i- 
am făgăduit un napoleon pre săgeată, dacă o va găsi. 
Custure de piatră zicea el şi alţii că se găsesc adesea. Despre 
un alt ciocan de piatră, mai mare şi mai frumos, mi s-a 

spus că-l are oarecare, dară acel oarecare l-a dat unui alt 
oarecare şi acela nu este acasă. O altă piatră d-o formă 
ciudată, pătrunsă cu două găuri egale încât să bagi degetele 
printr-însa, mi-a dat-o d. subprefect Manolescu, căruia i-a 
dat-o un sătean. Această piatră însă mi se pare mai mult 
un joc al naturei decât un rezultat al industriei spre vreo 
întrebuințare oarecare. 

Negreşit că mai multe obiecte de piatră s-ar putea găsi 
şi fără să se facă săpăture print-aceste locuri, pre unde dacii 
se vede c-au avut reşedinţe importante, şi nu ar fi rău dacă 
s-ar recomanda căutarea şi adunarea lor. Un lucru numai 
să se observe bine: să nu se ia nimica fără plată, ci să se 
plătească astfel, din contra, cum să facă impresiune şi celui 
ce l-a găsit şi celor ce au văzut cum a fost plătit. 

Ni s-a şoptit de către un preot că un primar ar fi având 
un foarte frumos obiect de o foarte frumoasă piatră; am 
comunicat aceasta d-lui subprefect, de a cărui bunăvoință 
şi stăruinţă inteligentă nu am avut ocazie să mă îndoiesc, 
dară dupe toate investigaţiunile ce a făcut, mi-a spus că, 
deşi dase în urma lucrului, iarăşi i-a pierdut urma; se bizuie 
însă a-l găsi. 

O altă persoană a venit să-mi spună, cu mare mister, că 
el a văzut acest lucru, că este mare de o palmă, verde ca 
matostatul, găurit, ascuţit, etc.; dară că pre acest lucru nu 
voi putea pune mâna prin autorităţi, ci numai dumnealui 
va face să-mi vină lucrul acasă la Bucureşti, pre care să-l 
plătesc bine dacă voi să mai capăt ceva. Am subscris la 
toate condiţiunile şi acum aştept pre omul misterios să se 
ivească cu lucrul cel minunat. 

Este însă ceva şi mai important, despre care mi-a vorbit 
un om care vedeam că ştie ce spune: „o placă de marmură 
groasă şi grea, mărime de 2 palme în lung şi în lat, pre 
care sunt sculptate în relief trei figure, una care înjunghie 
un bou şi alte două cari stau în picioare. Câtetrele figurele 
cu căciule ţurcăneşti în cap. O are oarecine, care vrea să o 
vândă cu 20 de napoleoni; s-a găsit tot în preajmele 
Cumpenei Ciocărlăului, într-un vălcel, dară persoana care 


o are nu poate să o arate acum şi nu vrea să i se ştie 
numele.“ 

Am jurat să păzesc secretul, am promis să dau suma 
cerută, şi aştept cu nerăbdare să văz ce lucru este, pentru 
că şi acesta tot aici la Bucureşti a să mi se aducă. Neapărat 
că este o versiune mithriacă. 

Unul din fragmentele de cremene albă ce am găsit la 
Cumpăna Ciocârlăului este interesant, pentru că este 
partea cu bulba a custurei, adică partea aceea care se înfigea 
sau se lega în lemnul ce servea de mâner la aceste custure; 
este interesant, pentru că, deşi din cremene se poate scoate 
aşchie prin strângere sau prin izbire, nu se poate însă scoate 
părţi adâncate fără ca adâncătura să se prelungească şi 
această parte de custură cu bulba făcută spre a se putea 
înţepeni tare în lemn, are asemene adâncime. Custura este 
foarte curioasă dupe mine, care mi-a trecut prin mână până 
acum foarte multe asemenea custure de cremene. 

Este lucru de profund studiu să vază cineva cum aceste 
aşchii de silex, găsite fie în Irlanda, fie în Elveţia şi în Dane- 
marca mai cu seamă, sunt aceleaşi fără nici o osebire, atât 
în materie cât şi în fason, cât şi în procedarea spre fasonarea 
lor, cu cele ce se găsesc prin toate localităţile pre unde 
necontestat au locuit dacii. 

Să mă cerc aci să dau numirile ce cred mai apropiate 
acestor diferite obiecte de piatră mai adaptate cu lucrul, 
cel puţin observând forma, dacă nu voi putea ghici tocmai 
întrebuinţarea lor. 

La noi se găsesc mai multe obiecte de piatră decât de 
bronz prin localităţile dace; sau, pot zice şi mai mult, pot 
zice că bronzul se găseşte foarte rar în comparaţiune cu 
obiectele de piatră; de aceea obiectelor de piatră simţ 
trebuinţa să dau mai întâi numirile. Şi de dau numirile 
arbitrar acestor obiecte, indicându-le pre cât se poate forma, 
este ca să pot fi înţeles de către cei ce le găsesc. 


| 1 Să fie înţeles că de câte ori zicem „silex“, înţelegem „cremene“ (n. a.) 

1. Cele ce se numesc eclats de silex! prin cărțile de 
arheologie, traduse de mine „aşchii de cremene“, le voi 
lăsa cu această numire pre cât timp forma acestor aşchii 
nu-mi va arăta dacă au servit drept cuţit, drept săgeată, 
sau drept altceva determinat. 

2. Cele ce se zic, cu un nume impropriu, dupe mine, în 
general hâches de silex, le voi numi, conform formei lor, 
pre unele „dalte“ şi pre altele „topoare“, împărțind daltele 
în mari şi mici, pentru că până acum două mărimi numai 
cu aceeaşi formă am văzut la noi. Cea mică, niciodată mai 
lungă de trei degete şi mai lată de două degete, n-a putut 
servi decât vârâtă într-un lemn, fie ca cap de lance, fie ca 
orice alt spre a răni cu dânsa.! Cele mari cari nu trec în 
lungime de o şchioapă şi în lăţime de un lat de mână, cari 
au şi ele, ca şi cele mici, acelaşi fason, lătăreţe şi ascuţite 
la un capăt, şi bulbate, adică inegale la capătul celălalt, se 
pot împumna foarte bine fără nici un alt mâner, şi servi în 
chipul ce servă pumnalul. 

Posed în colecţiunea mea două magnifice specimene 
de aceste dalte mari de silex: una neagră şi alta albulie, 
căreia nu i-am putut găsi asemenea nici într-un muzeu din 
câte am vizitat. Daltele cele mici se găsesc foarte des, mai 
ca şi custurele de silex, pre când daltele cele mari se găsesc 
foarte rar. 

3. Ceea ce se numeşte dague sau lance nu am găsit încă 
la noi, spre a le putea da o numire conform lucrului. Un 
singur fragment am găsit în cetatea de la Calofireşti, unde 
am săpat acum un an, dară acest fragment se poate bănui 
numai că ar fi dintr-o dagă sau dintr-o lance de piatră. 
Fragmentul meu este de cremene vânătă. 

4. Ceea ce se găseşte la noi adeseori, cu mult mai rar 
însă decât custurele, sunt săgețile de piatră, şi cari se numesc 
de către simplicitatea ţăranilor „săgeți de trăsnet“. Am 


1 Un mare lux se vede că era cu aceste dalte. Posed una de o frumuseţe 
nespusă (n. a.) 


văzut câteva d-asemenea săgeți pre când nu le căutam; de 
când le caut, însă, numai una am putut găsi, de silex, 
albulie în galben, întocmai cu desenul fig. 92 a lui Lubbock. 
Admirabilă lucrare. Este numai de 2 degite lungime, tăiată 
cu măiestrie pre amândouă feţele, ascuţită şi dintelată în 
colţişori pre amândouă laturele, scobită din jos şi 
prelungindu-se în doi craci proprii a se înfige sau a se lega 
în lemnul săgeţii. Această săgeată lucrată cu mare fineţe, 
cu o eleganţă admirabilă, o posed în colecţiunea mea. 

5. O altă armă de piatră s-a găsit acum trei ani în preajma 
cetăţii din munţii Mehedinţilor, numită „Zidina dachilor“, 
pre care am vizitat-o acum un an şi unde n-am avut timp 
să sap pre cât trebuia. Acest instrument, de rezbel, negreşit, 
care se poate împumna de la mijloc, este ascuţit rotund 
de o parte şi ascuţit lătăreţ de partea cealaltă, pre ambele 
feţe. Are întocmai forma figurei 71 din Lubbock, pre care o 
dă sub numele de „hâches de pierre“ găsită în Irlanda. Eu 
scot şi această formă din categoria topoarelor, neputând-o 
clasa fiindcă numai una am văzut, pre care o posed eu, 
care să se poată zice din epoca de piatră lustruită. 

O alta în forma ei, pre care mi-a arătat-o un amic, este 
cu totul naturală, fără să trade nici o tocitură prin frecătură, 
de vreo parte a ei; zic acestei arme, docamdată, foarte 
impropriu „târnăcop de piatră“, pentru că cu târnăcopul ar 
putea semăna mai mult, dacă ar avea o gaură la mijloc 
precum are târnăcopul. Târnăcopul meu este de serpentină 
şi foarte intact. Mai posed şi un alt asemenea târnăcop, 
din epoca de piatră brută sau paleolitică, pre ale cărui laturi 
se văd pronunţat frecături spre a se putea împumna. 

6. Dau sub numele de topoare toate acelea arme de 
piatră cari, în deosebite forme, sunt ascuţite sau la o parte 
sau de amândouă părţile, sau ascuţite numai de o parte, şi 
gogoneţe sau numai rotunde de cealaltă parte, cu o gaură 
la mijloc spre a i se pune coadă. Am văzut şi am avut dupe 
vremi mai multe diferite topoare de piatră. Sunt câţiva ani 
de când am dat şi la muzeu două asemenea toporaşe, 

împreună cu două măciuce de piatră. Actualmente posed 
eu două asemenea topoare, şi d. Nicolae Kretzulescu unul. 
Altele nu cunosc la noi. Câtetrele aceste topoare sunt de 
piatră neagră bătând în verde, în diferite forme elegant 
lucrate. 

7. Sunt măciucele de piatră. Acestea se găsesc în diferite 
forme şi mărimi, de diferite pietre. Am văzut odată una de 
silex. Sunt toate rotunde sau colţorat rotunde, sau în 
muchii rotunde, toate găurite la mijloc. 

8. Între armele de piatră negreşit că putem clasa şi 
pietrele fasonate pentru praştie, rotunzite într-adins, ca 
pumnul de mari, de cari se găsesc în mare număr prin toate 
localităţile ocupate de daci. Am găsit una de silex, crăpată 
însă în două; este la muzeu. 

Tot între aceste pietre pentru praştie trebuie să clasez 
şi altele mai mici, rotunzite de natură pre prunturi, dară 
adunate într-adins şi grămădite la câte un loc. Am găsit 
mai cu seamă de aceste pietre mici, de praştie mai toate, 
ca nuca de mari, adică variind oval între cea mai mare 
nucă şi cea mai mică nucă, la Calofireşti în Teleorman, unde 
am săpat într-o cetate dacă, şi în Mehedinţi la Cetatea 
latinilor, care, precum am demonstrat-o an, este 
necontestabil cetate dacă. Toate aceste pietre sunt de silex 
negru şi adunate mai mult pre ţărmuri şi plaje de mare, 
decât pre prunturi de gârlă. Am dat mai multe la muzeu; 
posed şi eu în colecţiunea mea. 

9. Mai este încă un fel de instrument care abundă pre 
la toate localităţile locuite de daci şi totdeodată şi pre la 
ruinele romane. Acest instrument este o piatră găurită, 
lătăreaţă, mai îngustă sau mai lată, mai lungă sau mai 
scurtă, totdauna găurită însă, despre care piatră 
arheologii zic că ar fi servit spre a se îngreuia plasa sau 
năvodul pescarilor. Aşa ar fi, şi nu pot avea o altă părere 
dupe câte se găsesc, făcute chiar şi de cărămidă pre 
marginile Dunării şi ale gârlelor mai importante. Dară 
prin vârfii munţilor, prin văile unde păstrăvul se prinde 


cu mâna, ce avea să facă plasa sau năvodul? Am dat multe 
de acestea de piatră şi de cărămidă, arsă şi nearsă, la 
muzeu. Posed una însă în colecţiunea mea, care s-a găsit 
la Zidina dachilor şi care este de toată frumuseţea. Este 
mai lungă de o palmă, lătăreaţă, de piatră vânătă tare, 
ascuţită foarte potrivit, spre o parte, şi găurită foarte 
regulat spre cealaltă parte, cu o gaură cât să intre degetul 
cel mic. Forma obiectului şi locul unde s-a găsit nu opresc 
de a nu-l clasa între armele de piatră, şi a-l numi, dupe 
forma lui, dagă. 

Asemenea pietre găurite sunt multe. Vreo două din 
colecţiunea mea, d. Alexandru Odobescu, care se ocupă la 
noi special cu epocele anteistorice, le-a şi dus acum un an 
la congresul arheologic ce s-a ţinut la Copenhaga. Nu aveam 
atunci acest admirabil specimen. Între aceste pietre 
lătăreţe şi găurite, spre a nu lăsa să se amăgească amatorii 
ce le-ar căuta, trebuie să disting pre acelea cari se găuresc 
natural, pre prunturi, de izbirea puternică a vreunui şipot 
sau curent răpede, în partea cea mai slabă a pietrei, şi care 
cu timpul o pătrunde, formând într-însa o gaură, foarte 
regulată uneori. Acestor pietre le zic ţăranii, când le găsesc, 
„pietre prin cari bea curcubeul apă“. Puțin însă voind să 
observe cineva, poate face foarte lesne osebirea între cele 
găurite de mână de om cu vreun instrument, fie şi chiar 
tot de piatră, şi cele găurite de natură. 

Cea mai frumoasă şi aceea care ar putea înşela şi mai 
mult că ar fi găurită de mână de om, este una cu două 
găuri foarte egale într-însa, pre care am spus că mi-a dat-o 
d. subprefect Manolescu, găsită pre pruntul Ialomiţei. 

Asemenea pietre găurite se pot împărţi dară în trei cate- 
gorii după părerea mea: ca arme, ca greutăţi pentru plăşi 
şi năvoade şi ca unelte întrebuințate la pânzărie sau ca 
capete de drugă, sau ca alte unelte care nu şi-ar mai fi 
având astăzi analoage. Şi este foarte probabil ca femeile 
vechimii să fi profitat la trebuinţele lor casnice şi chiar de 
pietrele găurite de apă pre prunturile gârlelor, care s-ar fi 

găsit în toţi timpii. Celelalte instrumente şi obiecte diferite 
de piatră cari se găsesc câteodată şi cu diferite forme, de la 
pietrele între cari s-a strivit meiul pre când nu se făcuse 
râşniţa, şi de la pietrele pentru spălarea corpului, cari se 
găsesc totdauna alături cu oseminte dace, până la undreaua 
ingenioasă cu ureche, toate aceste instrumente nu mă cerc 
să le descriu aci unde am vrut să enumăr numai armele de 
piatră, să le clasez oarecum şi să le dau câte o numire 
proprie sau mai potrivită cu formele lor spre înţelesul 
românilor. 

Când voi putea aduna mai multe de aceste obiecte mă 
voi cerca să le specific oarecum. 

Tot astfel nu mă pot ocupa aci nici de obiectele de os, 
de corn şi de dinţi, sau defense. 

Aşadară, armele de piatră care s-au găsit până acum la 
noi, pre cari le-am văzut, din cari am dat eu la muzeu şi 
din cari posed eu în colecţiunea mea, sunt acestea: 

1. Aşchie sau custure de cremene. 

2. Dalte mari de cremene sau de altă piatră. 

3. Dalte mici de cremene sau de alte pietre. 

4. Suliţe de cremene sau de alte pietre, din cari am 

găsit însă numai un fragment. 

5. Săgete de piatră. 

6. Târnăcop de piatră. 

7. Topoare de piatră. 

8. Măciuce de piatră. 

9. Pietre mari de praştie. 

10. Pietre mici de praştie. 

11. Daga de piatră, în fine, pe care o numesc astfel foarte 

impropriu, dară n-am cum a-i zice. 

Obiectele de bronz, necontestabil din epoca de bronz, 
se găsesc şi de acestea multe pre la noi; dară, am putea 
spune dacă aceste obiecte s-au fabricat aici, sau au venit 
fabricate aiurea, precum am putea asigura pentru unele, 
cel puţin dintre cele de piatră? Ele au asemănare cu cele 
cunoscute sub numele celte, daneze, şi irlandeze chiar. 


De unde, ne-am întreba, modelurile irlandeze în Dacia? 
dupe ce ne-am da un rezon oarecare despre cele celte şi 
despre cele daneze. 

Am mai multe specimene în colecţiunea mea, găsite 
toate în ţară până pre dincolo de Carpaţi şi prin partea 
orientală a Transilvaniei. 

Când vorbim oare despre atestările lui Esiod şi Omer 
în privinţa bronzului ce a precedat fierului, şi în privinţa 
fierului ce a urmat imediat bronzului prin războaiele Greciei 
pre coastele Asiei Mice, ştim ceva dacă pre atunci în celelalte 
părţi ale Europei erau cunoscute fabricările acestor metale? 

Şi dacă în celelalte părţi ale Europei nu ar fi fost 
cunoscute aceste metale, putem noi încredința că nici în 
părţile noastre n-au fost cunoscute? 

Dacă cu înlesnirile comunicaţiilor moderne, o aflare, o 
invenţiune, în Englitera sau în Franţa, ajunge cu anevoie 
cunoscută în părţile chiar ale Europei mai înapoiate, cum 
am putea presupune că aflarea fabricării bronzului şi a 
fierului s-ar fi întins imediat, sau în acelaşi secol măcar, 
din centrul civilizaţiunei epocei în Europa până la 
extremităţile inculte ale Europei? 

Astăzi, chiar, locuitorul munţilor, păstorul şi pădurarul 
ştie el ceva despre ceea ce trece de mai elementar în 
privinţa invenţiunilor în Bucureşti, chiar în Capitala 
țărişoarei sale? 

Au putut să treacă mulţi şi foarte mulţi secoli până când 
locuitorii Carpaţilor să poată vedea vreun produs din aceste 
metaluri, aflate cu un secol mai înainte de Omer şi Esiod, 
pre părţile despre care vorbeşte Esiod şi Omer. 

De la rezbelul Troiei până la August, când a început să 
se zică în lumea civilizată câte ceva despre daci, sunt 12 
secoli, şi comerciul Mării Negre, al acestui pont, care se 
zicea înainte Axin în loc de Euxin, adică neprimitor, sunt 
dovezile cele mai mari că pre coastele ei se ţinea întins 
prin Persia din fundul Indiilor cu aceste părţi de locuri. 

Să mă hazardez să fac o supoziţiune, mai cu seamă că 
aci vorbim afară de istorie. Este ştiut, se crede cel puţin de 
către mulţi arheologi, că metalurile s-ar fi scos din pământ 
şi s-ar fi fasonat spre întrebuințare mai întâi în Orient. Care 
parte a Europei ar fi fost în stare să primească mai întâi 
aceste descoperiri binefăcătoare ale Orientului, decât Dacia, 
care face pragul între Orient şi între Occident, pentru că de 
unde vor fi găsit dacii arme ca să se poată bate cu Darie, 
cu Alexandru şi cu Lisimah, şi ce fel vor fi fost aceste arme 
multe? Negreşit că aceste arme nu puteau fi venite toate 
din străinătate. Negreşit că, spre a putea ţine război 
aproape un secol, cu romanii chiar, cari stăpâneau din 
timpii lui August până în Dunăre şi până la gurele Dunării, 
a trebuit să aibe dacii arme multe şi bune. 

Încă până astăzi muzeul nostru nu posedă o colecţiune 
de acele arme ale dacilor şi nu le-am fi cunoscut nici forma, 
dacă nu ne-ar fi conservat-o Coloana Traiană. Să căutăm 
întâi aceste arme, să adunăm multe, şi apoi să cătăm a le 
clasa şi a le despărţi pre epocele mai întâi istorice şi apoi 
anteistorice. 

Civilizaţiunea la noi a venit pre două părți: pre ţărmii 
Mării Negre, din Persia şi India, în antichitate; şi pe Dunăre, 
mai în urmă, prin Tracia şi Macedonia, din Grecia. Necon- 
testat însă că prima civilizaţiune ne venea din Indii prin 
Persia şi prin Meothida, până încă să nu înceapă a ne veni 
cealaltă prin Macedonia şi Tracia. Istorie sau legendă, 
argonauţii au găsit pre daci civilizaţi la gurele Dunării, având 
şi chiar templuri. 

La spate aveam Sarmaţia şi Germania, mai inculte cu 
mult decât noi. Aşadară, să vedem cine a venit prin Persia 
cu coiful frigian şi cu zeul Mythra cu tot cultul lui, şi din 
Indie cu Paserea Măiastră etc.? Asupra acestei întrebări aş 
putea răspunde atunci când, adunate multe, foarte multe 
obiecte de piatră, s-ar face cercetări asupra materiei din 
care se compune fiece obiect şi asupra originii lui. 


Dupe aceasta, ce a urmat să ne vină d-a dreptul din 
Orient şi ce a început să ne vină prin Macedonia şi Tracia? 

De unde scoteau dacii atâta argint pentru atâta 
numerariu şi cum de numerariul lor nu era nici aur nici 
aramă? 

Cum ştiau ei să lămurească acest argint astfel precum îl 
vedem în abundență în timpii din urmă ai dacilor, care la 
început era bilionul cel mai grosolan, scos negreşit astfel 
din pământ; şi pentru ce toată moneta lor era numai de 
argint, imitaţiuni dupe diferitele monete de argint ale 
Traciei şi Macedoniei, pre cari monete din mare greşeală 
d. du Chalais le atribuie Panoniei, pre când Panonia şi-a 
avut moneta ei foarte distinctă care nu se poate confunda 
nici într-un chip cu a Daciei? 

De unde vine aceasta că monetele cele mai vechi ale 
Daciei sunt de billon, argint, aramă şi puţin aur, de multe 
ori şi plumb? Cu cât înaintează rămâne argintul foarte 
lămurit şi se găsesc mulţime de monete dace, drachme, 
didrachme şi tetradrachme mai ales, imitaţiuni, dară 
localizate. Şi cu acest argint monetar în Dacia, nu găsim 
monetă de aur sau de aramă decât străină Daciei, precum 
monetele de bronz ale Macedoniei şi ale regilor Traciei şi 
monetele de aur ale lui Lisimah, ale lui Alexandru III al 
Macedoniei şi ale tată-său, Filip al II-lea etc. Pentru ce dacii 
bătea monetă numai de argint, când ei aveau şi aramă şi 
aur, şi poate în abundență, căci zică cine orice va zice, 
zvârcolească-se oricât vor putea arheologii noştri, vasele 
de aur de la Pietroasa sunt vase dace cu stil dacic pentru 
un cult din Dacia. 

Aveau dară dacii aur, aramă, cum şi fier, necontestat, 
precum aveau şi argint. Întrebuinţau însă aurul în 
ornamente şi spre serviciul divin, argintul pentru monetă, 
arama pentru arme şi vase de casă, şi fierul asemenea 
pentru arme şi plugărie. Un fier de plug de bronz l-am 
găsit eu în cetatea dacă de la Nedaţi în Vlaşca, plasa 
Glavaciocul, pre la 1858 şi l-am dat la muzeu, şi o seceră 

de bronz pre care o conserv în colecţiunea mea. Dovadă 
că dacii întrebuinţau arama şi la plugărie. 

Fierul subţire al armelor s-a pătruns de rugină şi a pierit; 
cel gros al plugăriei a rezistat, şi poate preste douăzeci de 
instrumente de fier am depus numai eu în muzeu. Bronzul, 
arama, care rezistă, ni se iveşte foarte des prin locuinţele 
dacilor, în diferite obiecte de rezbel şi de căsnicie. 

Nu sunt însă de părere că obiectele de piatră ce găsim 
sunt toate fabricate mai înainte de a se fabrica metalurile 
de către daci, care fabricare poate să fie foarte veche, poate 
să fie chiar şi de pre atunci de pre când Esiod vorbea de 
aceste metaluri. Este atâta fineţe, desemn şi măiestrie în 
fabricarea unora din obiectele de piatră găsite la noi, că 
este cu neputinţă să se fi fabricat într-o aşa adâncă vechime, 
până adică să nu se cunoască aci fabricarea metalurilor. Şi 
apoi, afară de silexuri, cari şi-ar permite fabricarea prin 
strânsoare sau prin ciocnire cu alt silex, sunt celelalte din 
deosebite pietre, tari şi în aşa fasonuri că nu se poate 
presupune măcar că n-ar fi ieşite din instrumente de metal 
şi încă din instrumente perfecţionate. 

Paleolitica-şi are toate rezoanele a se presupune în lipsa 
totală a fierului şi a bronzului, fie găsite în diluviu sau în 
tărâmuri postdiluviane. Neolitica însă cu greu să se poată 
clasa înaintea tuturor metalurilor. Ea urmează să se fi 
fabricat şi în epoca de fier chiar; şi la noi s-au fabricat multe 
arme de piatră, pentru că se găsesc cu mult mai multe 
decât armele de bronz. 

Întrebarea este cum de aceste arme de piatră, cum de 
aceste arme de silex sunt întocmai ca acelea cari se găsesc 
şi prin Helveţia, şi prin Scandinavia, şi prin Irlanda şi 
Scoţia? Şi apoi, cum de cele mai multe arme de silex din 
Europa veche se potrivesc aşa de bine cu cele găsite în 
America, şi chiar cu cele ce se fabrică astăzi prin popoarele 
sălbatice ale diferitelor părţi ale lumii? Acestea sunt 
observările cari pot să confunde pre etnologi. 


Iară cât pentru cercetarea epocei civilizaţiunii dacilor, 
necontestat că ea dată cu gradul ei în toate aceste patru 
epoce. Monumentele ce găsim din câte aceste patru epoce 
vădesc aceasta necontestat. 

Acum, aceste epoce fi-vor ele contimporane pentru toate 
localităţile? Negreşit că nu. 

Dacia, trebuieşte ea să se coboare cu aceste epoce ale 
ei la timpii acestor epoce în celelalte părţi ale Europei? 
sau să se urce a şi le căta pre acolo de unde-i venea ei 
prima civilizaţiune, în Orient? 

Fost-a Dacia mai întâi în contact cu civilizaţiunea din 
Europa, din Grecia şi Italia, sau cu civilizaţiunea din Orient? 
E lesne să zicem: Zamolxe s-a dus în Grecia, s-a civilizat 
robind la Pitagora şi s-a întors ca să civilizeze pre daci. 
Dacă acestea poate îndestula pre arheolog sau pre etnolog, 
când mai cu seamă găseşte aci trăsuri de civilizaţiune mai- 
nainte de toţi Pitagorii? 

Dacia a avut şi ea civilizaţiunea înnăscută şi pre înalt 
dezvoltată: o civilizaţiune pelasgă sau şi antipelasgă din 
Orient, şi apoi o civilizaţiune traco-greacă venită mai târziu. 
Civilizaţiunea ei proprie, în natura şi caracterele ei, a 
absorbit civilizaţiunile venite de aiurea, încât a făcut că 
dacii, când s-au putut cunoaşte, s-au găsit cu o civilizaţiune 
aparte, cu un stil al lor aparte, încât dacii să fie un popor 
distinct, nici indian, nici egiptean, nici persan, nici grec, atât 
în viaţa lui cât şi în costumul lui, cât şi în armarea lui, cât şi 
în religiunea lui. 

Da; când Iasson a găsit gura Dunării cu cinci limbi spre 
a se scăpa într-însa de goana regelui Colchidei, a găsit la 
gura Dunării un popor blând, cultivat, cu religiune nobilă 
şi agricol, cu legile lui făcute de dânsul şi respectate de 
către dânsul, care s-a înfiorat la sălbatica crimă concepută 
de fiica regelui Colchidei şi săvârşită de cel mai ilustru 
principe al Greciei. lasson şi Medeia nu erau atât de 
civilizaţi pre cât erau dacii, în acele vremi în cari Esiod şi 
Omer se sforţă să stabileze o istorie grecilor pre tradiţiuni. 

Pre una din stâncele din stânga Tulcei urmează să se fi 
agăţat capul şi mânele nenorocitului Absirte ca să mai 
împiedice răpeziunea goanei ce urmărea pre aceşti ilustri 
criminali, atunci pre când în lumea civilizată a Europei, în 
Grecia mai ales, numai prin crime se consacra virtutea. 

Da; aci, între daci, a trebuit să se rădice mai pre urmă 
acel oraş fortificat Thomi (pentru că eroul Thomos este o 
ficţiune, deşi-l consacră monetele Thomei), purtând în 
numele lui suvenirea celei dântâi crime văzute aci, şi care 
mai târziu, dupe XIII secoli, era destinat să privească 
expiând, încetul cu încetul, opt ani de zile, crima sa cea 
mare, poetul Ovid: acel ciocoi clasic al vechimii, care pentru 
egoismul d-a se mai putea scălda în eboşuri pre lângă 
desfrânata princesă, fiica lui August, a deificat pre cel dântâi 
monarh, stabilindu-i un cult şi constituindu-se el preot al 
acelui cult. Oraşul zidit în memoria unei crime atroce 
trebuia să vază expiând într-însul cea mai mare crimă ce a 
putut face un om contra umanităţii, crima de les-umanitate, 
crima Monarhia în Europa, care tiranează lumea de 19 
secoli, aproape, în numele dreptului divin: al dreptului 
divin, dat monarhului de către ciocoi ca acel mizerabil care 
a fondat şcoala. 

Da; din Thomi privea cel mai frumos geniu al secolului 
lui August pre dacii bărboşi, pileaţi, cu saricele pre ei, 
trecând călări pre Dunărea îngheţată ca să ia ce le trebuia 
din Moesia romană, căutând cu aceasta necontenit gâlceavă 
Romei, pre care au sfidat-o necontenit un secol întreg, până 
să vină marele general Crinitu Ulpiu Traian pre tronul 
Romei, chemat de către slăbănogul Nerva cu două versuri 
ale lui Omer, prin cari preotul Chrisis chema răzbunarea 
lui Apolon contra danailor. Traian veni în Roma spre 
rădicarea ei şi spre nimicirea dacilor. 

Din Tulcea privea Ovid şi admira pre războinicii daci, 
cu armele lor perfecte, cu săgețile lor veninate şi cu pene 
viu colorate, pre cari colori ştiau femeile dace să le scoaţă 


din buruiene şi rădăcine, meşteşug pre care nu l-a pierdut 
femeile Daciei nici până astăzi. 

Aci a scris Ovid acea lungă poemă, subiect dacic, scris 
în versuri în limba dacă, poemă pre care o cetea el dacilor, 
şi plângeau dacii: poema despre care vorbeşte el atâta către 
amicii săi din Roma, în Tristele şi Ponticele, dară care poemă 
din nefericire n-a putut ajunge până la noi, spre a putea şti 
şi noi ce limbă era aceea a dacilor, în care scria Ovid poeme 
întinse, în care ţinea Zeuteu cursuri de ştiinţe naturale şi 
în cari vorbea Zamolxe despre nemurirea sufletului. 

Acea limbă a dacilor a pierit cu toată istoria dacilor, 
rămăşiţele ei s-au confundat în dialectele şi glosele legio- 
narilor romani, precum obiectele deprinderilor dace s-au 
confundat în obiectele deprinderilor romane şi le găsim 
amestecate prin ruinele romane, şi chiar prin unele ocoluri 
dace; dovadă că găsim prin ruine obiecte necontestat 
romane amestecate cu obiecte necontestat dace, şi din 
epoca de fier şi din epoca de bronz, şi chiar din epocele de 
piatră, silexuri fasonate în custure şi dalte etc., etc. 

Convin deci că civilizaţiunea dacă a fost târzie, a mers 
încet, şi că nici n-a ajuns la gradurile celorlalte civilizaţiuni 
ale altor popoare din vechime, din antichitate, pre cari le 
admirăm în rămăşiţele lor anteistorice, precum în India şi 
Egipt, şi în rămăşiţele lor istorice, precum în Grecia şi în 
Italia. Susţin, însă, cu documentele în mână, că 
civilizaţiunea dacilor este foarte veche şi contimpurană 
poate cu cele mai vechi din Orient. 


Trompeta Carpaţilor, 
1870, nr. 846 (20 VIII/1 IX). 

REFERINȚE ISTORICO-LITERARE 


EMINESCU: La Cezar Bolliac moartea fizică n-a fost decât 
încheierea morţii lui intelectuale, intervenită acum câţiva ani 
deja. Bolliac a fost un prozator energic, un publicist din cei 
mai citiţi şi mai preţuiţi. Pana sa a fost în serviciul intereselor 
naţionale astfel cum le înţelegea şi le-a rezolvat Vodă Cuza. 
Marea monografie asupra Mănăstirilor zise închinate e nu 
numai o scriere înavuţită cu documente autentice, cari ne ajută 
a reconstrui şi-a împlini cu colori vii conturele istoriei noastre, 
însemnate de cronicari, ci totodată o operă care a avut 
însemnătatea ei de politică practică şi au contribuit a rezolva 
cestiunea secularizării moşiilor mânăstireşti. Atât Buciumul cât 
şi Trompeta Carpaţilor au fost în vremea lor ziare foarte mult 
citite, scrise fiind în graiul viu al poporului, cu acel bun-simţ şi 
cu acea bogăţie de locuţiuni şi figuri, cari ele abia dau un 
caracter curat naţional şi propriu limbei noastre. A fost pururea 
un inamic neîmpăcat al emancipării precum şi a imigraţiunii 
evreilor, o cestiune în care nicicând nu se putea transige cu el. 

De mortuis nil nisi bene. Dacă bărbaţii care ne părăsesc 
au partea lor de erori comună la toată suflarea omenească, 
când părăsesc arena de luptă, cată să ne aducem aminte numai 
de serviciile mari ce le-au adus cauzei publice şi o facem aceasta 
cu atât mai mult, când vedem că acele servicii nu consistă, ca 
la multe din reputaţiile uzurpate, din închipuirea greşită ce și- 
ar face-o opinia publică despre ele, ci sunt reale, adevărate, au 
lăsat urmări binefăcătoare ce subzistă până astăzi. 


27 febr. /11 mart. 1881 


Mihai EMINESCU. August Treboniu Laurian şi Cezar Bolliac, 
/în Timpul, anul VI, nr. 45, 27 febr./11 martie 1881, p. 1. 


IORGA: ... Om foarte bine înzestrat în ce priveşte lărgimea 
cercului său de vedere, energia în exprimarea sentimentelor, 
mlădierea în tratarea temelor celor mai deosebite, entuziasmul 


unei forme de un idealism înalt, în sfârşit, bogăţia de cuvinte şi 
uşurinţa de vers, el scrie în aceşti ani (până la 1848 n.n.) cari 
sunt şi cei mai buni ai talentului său, o întreagă operă poetică. 
ă...Î 

Bolliac e fireşte — aşa cerea vremea şi aşa cerea şi firea sa — 
poetul libertăţii, duşmanul privilegiilor, osânditorul boierilor... 


N. IORGA. Istoria literaturii române în veacul al XIX (de la 
1821 înainte). Buc. 1908, vol. II. 


IORGA: Cezar Bolliac e un vehement poet social la 
începuturile sale, capabil de a da în versurile lui, adesea 
necorecte, dar pline de avânt, expresia unor dureri reale, dacă 
nu şi a soluţiilor necesare pentru a îndrepta relele timpului. 


N. IORGA. Istoria presei româneşti. Buc., 1922. 


POPOVICI: În vremea lui şi după el s-a trecut cu mult peste 
nivelul poetic al operei sale, dar fondul ei a fost un generator 
puternic de idealuri, care au luminat multora zarea viitorului. 
Ea însemnează unul din punctele cele mai ridicate din istoria 
socialismului român şi, în acelaşi timp, deschide larg perspectiva 
unor ţinuturi neexplorate încă decât în mod incidental. Mulţi 
scriitori se vor îndrepta, în urma lui, în direcţia asta. În mijlocul 
lor se fixează Eminescu, cu dimensiuni de artă superioară. 


D. POPOVICI. Poezia lui Cezar Bolliac, /în Viaţa românească, 
anul XXI, nr. 11-12. 1929. 


CĂLINESCU: Numai abundența a stricat lui Bolliac, care de 
altfel face dovada unei mari imaginaţiuni şi a unei amplitudini 
lirice excepţionale. Meditaţiile în proză sunt încă prea despletite, 
cu invocaţii în modul Ossian şi Lamennais: 

„Inger grabnic al tarelui cabinet! Sol urâcios al iesmosului 
lăcaş! Negru ministru al tribunalului răsplătitor! Repede Fulger 
purtător de întuneric! Noptoasă, spăimântătoare, nevăzută 
săgeată, ce desfiinţezi fiinţele! Unde duci tu vieţele ce scoţi 
din trupuri? pe care pământ transporţi aceea ce nu ştii purta? 
Cu ce mijloc poţi tu duce cu tine acea lumină, a cărei faţă tu 
n-o poţi vedea?“ 

Dar în versuri ne izbeşte aptitudinea viziunii grandioase 
exercitată în chip fericit atât în descrierea unui bal de carnaval, 

feeric ca un desen de Johannot, notând efectele lustrelor şi a 
oglinzilor şi a acelui moment - : 


Când o căldură dulce de samur, catifele, 

Sub draperii bogate de stofe de dantele, 
V-adoarme pe-un divan; 

Când mii lumini ascunse în lampe colorate 

Răsfrâng şi vă-nmulțeşte-n oglinzile-ardicate 
De jos până-n tavan; — 


cât şi în evocarea furtunii haotice pe munţii de cremene: 


Îmi place s-ascult vântul tunând din mal în mal; 
Imi place să văz capra sărind din piatră-n piatră, 
Îmi place s-aprinz zeada pe o întinsă vatră 

Şi cerbul pe-o sprânceană să-l văz fără rival. 


Să stau la obârşia gârliţii de cristal, 

Mai rece decât gheaţa, şi-n unda-i cea măruntă 
Să văz suind un păstor şi lostriţa căruntă 

Mai iuți decât săgeata, pe piatra de metal. 


S-ascult la păsări triste ce noaptea se deştept; 
S-ascult tempeste negre departe-ntărâtate, 

Şi prăvălind copacii, torente-nfuriate, 

Şi văile să urle de un potop ce-aştept. 


Şi trăsnete în cremeni izbind neîncetat 

Să umple tot eterul de aburi de pucioasă, 
Să surpe în prăpăstii o stâncă scorboroasă, 
Să zbiere pe ea ursul de groază spăimântat. 


În contemplarea solitudinilor poetul pune o solemnitate 
sacră: 


De este vreun lac pacinic, de este vreo pădure, 
Bătrână ca pământul, ce n-a văzut secure; 

De este vreo livede de flori şi de miros, 

În care saltă iepuri şi presuri ciripeşte, 

Şi prepeliţa paşte, cârsteiul şerpuieşte 
Şi-insecte purpurate plec spicul undoios, — 
Poetul le priveşte cu-o sfântă bucurie, 

În orişice nuanţă ceteşte-o poezie. 


Ajuns la inevitabila temă a ruinelor 


Prieteni, priviţi zidul acela chinezesc, 

Şi templii, elefanții, colosuri egiptene, 
Pagode suterane, pagode indiene, 

Ce se mai lupt cu timpul ca neamul omenesc, 


Şi spuneţi, unde-i omul ce-odată le-a zidit? 


Bolliac o reînnoieşte, prin deplasarea unghiului de vedere 
în viitor: 


Trei mii de ani vor trece şi alţi pitici turbaţi 
Vor popula deşerturi acuma neumblate. 
Ca mâine Paris, Londra pe pietrele surpate, 
Şi vor spune epopea la altfel de-nvăţaţi. 


Reluând scena biblicei Susana la baie, poetul desvăluie o 
artă decorativă vrednică de un Th. Gautier. Tabloul e amănunţit, 
sclipitor arheologic. ă...î 


Bolliac are nu numai ochi de pictor, dar şi darul efluviilor 
verbale. Cutari versuri, indiferente în conţinut, adevărată morişcă 
de interogaţii, sunt de o inexplicabilă graţie: 


Şi ce-ar fi poezia 
Când n-ar fi frumuseţea? 
Ce-ar fi şi-un muritor 
Când n-ar simţi amor; 
Ce-ar fi şi veselia, 
Când n-ar fi tinereţea; 
Ce-ar fi nişte comori 
La cei din închisori; 
Ce-ar fi măreţul soare 
La cel ce vederi n-are 
Sau geme-n chinuri; 
Ce-ar fi o moştenire, 
Ce-ar fi o fericire, 
Ce-ar fi a ta simţire 
La cei fără simţiri. 


Albastra ta privire 

E-atât de-atingătoare, 
Ca şi un cer senin. 


Lungele „epistole“ sunt în spiritul lui Alexandrescu şi osândesc 
odată franţuzirea ca Faca. ă...î 

În mersul discursului se descoperă intrări ce vor fi în atenţia 
lui Eminescu: 


O să-mi spui că-au instituturi, şcoli şi fabrici, şi au ceasuri... 


Voi sunteţi vrăjmaşi ai ţării şi-ai neamului boieresc. 


Ca gazetar, Bolliac aduce idei, nu profunde însă limpezi, 
informaţie, decenţă şi când trebuie o excelentă artă de gravor 
istoric. Dovadă descrierea Bucureştiului în Mozaicul social. 


G. CĂLINESCU. Istoria literaturii române de la origini până 
în prezent. Bucureşti, Fundaţia Regală pentru Literatură şi 
Artă, 1941, p. 234-236. 


MUNTEANU: Om al unei împătrite vocaţii, Bolliac a 
participat alături de cei mai de seamă contemporani — prin 
activitatea lui politică, publicistică, literară şi ştiinţifică — la 
toate luptele care s-au încheiat prin crearea statului şi culturii 
noastre moderne. Dar nu numai atât. Fiind, în acea vreme, cel 
care a militat mai stăruitor pentru încetăţenirea preocupărilor 
sociale în domeniul poeziei, preconizând şi teoretic o creaţie 
pusă deschis în slujba idealurilor de dreptate şi libertate ale 
poporului, autorul Silei şi al Clăcaşului a adus un aport specific 
la dezvoltarea literaturii române, pe drumul care e astăzi al 
tuturor scriitorilor noştri. Iată prin ce rămâne Bolliac un exponent 
vrednic al marii sale generaţii, pe care o recunoaştem parcă în 
chemarea lui patetică: „In popor, fraţilor! Acolo este mântuirea, 
puterea, onoarea şi gloria noastră!“ 

Dacă nu i-ar aparţine decât aceste cuvinte — şi încă tot ar 
trebui să ne amintim de el. 


George MUNTEANU. Introducere la ediţia Cezar Bolliac, 
Opere (Clasicii români). E.S.PL.A., 1956. 


PAPADIMA: Forţa de atracţie şi valoarea operei sale literare 
stau, în primul rând, în fierbintea ei aderenţă la tot ceea ce a 
însemnat frământare şi avânt în zbuciumata istorie a poporului 
român dintre anii 1830 şi 1877. În această epocă de constituire 
a statului modern românesc, Bolliac a fost unul dintre cele mai 


înalte exemple de scriitor-cetăţean şi a contribuit apreciabil, 
prin opera sa de poet şi gazetar, la clarificarea spiritelor şi 
ideilor celor mai avansate ale timpului său. 

Cu toate enormele sale stângăcii de limbaj — impuse pe de o 
parte de înseși oscilaţiile procesului de formare al limbii literare 
moderne, iar pe de altă parte de abuzul de elemente ale vorbirii 
din câmpia dunăreană, cultivate programatic pentru a da un 
cât mai pregnant aer de autenticitate scrierilor sale —, Bolliac e 
un artist cu o puternică personalitate, atât ca poet, cât şi ca 
prozator. Ca poet, el a contribuit hotărâtor la trecerea de la 
tonul solemn al meditaţiilor lui Heliade şi ale lui Grigore 
Alexandrescu, vizibil în poeziile cu caracter elegiac ale 
începuturilor sale, bunăoară în O dimineaţă pe Caraiman, spre 
poezia de violente arderi interioare, de profundă revoltă socială, 
de dramatică confruntare a poetului cu societatea dominantă a 
epocii lui, spre lirismul scrisorilor lui Eminescu: 


... Să mă-nchiz în vreo casă şi, pe gânduri rătăcind, 

Să stau c-un poet în mână, când glumind şi când citind; 
Pe-o hârtie poleită fapte mari să născocesc, 

Să scriu imnuri, dedicaţii, la cei ce ne stăpânesc; 

Să fac o apologie, să scriu un panegiric, 

Acestor pitici gigantici şi l-alţi oameni de nimic. 

Dar ce faci când ai un dimon care vine a-ţi striga 

Că prin rău se scoate răul... 


Aceste versuri din Epistola la D.K.A.K. prefigurează poezia 
lui Eminescu nu numai prin tonalitatea lor muzicală aparte, 
dar şi prin lumea lor de idei şi sentimente. 

Tehnicianul literar e tot atât de interesant ca şi protestatarul 
social. Mai puţin decât în modelarea sonoră a versului sau a 
expresiei prin imagini, Bolliac a contribuit hotărâtor la 
îmbogățirea şi perfecţionarea formelor strofice în poezia 
românească a primei jumătăţi din secolul trecut. În plus — în 
poemele sociale care i-au constituit gloria de scriitor —, Boliiac 
a creat şi o serie de arhitecturi poetice complexe, la limita 
dintre liric şi epic. Carnavalul şi Fata de boier şi fata de ţigan 
sunt fundamental lirice, pledoarii patetice împotriva inegalităţi 
sociale şi pentru respectul față de om. Dar pledoaria, construită 
pe procedeele antitezei, se desfăşoară în tablouri succesive, 
care dau impresia desfăşurării vieţii însăşi, adică au o anumită 
amploare învecinată cu epicul. ă...î 

Țiganul vândut înfăţişează de asemenea -— prin monologul 
liric — desfăşurarea unui proces sufletesc, care începe cu 
amintirile vieţii familiale a robului, trece la expresia 
zbuciumului provocat de separarea de ai lui prin vânzare şi se 
încheie prin constatarea lapidară, de către poet, a morţii 
acestuia pricinuită de durere. Muncitorul, construit tot pe tehnica 
lirică a monologului, pe aceeaşi schemă ca şi Ţiganul vândut — 
începând cu evocarea bucuriilor traiului în familie şi în- 
cheindu-se cu moartea prin suferinţă fizică şi psihică —, este 
epic, prin relatarea întregii vieţi a eroului, de la copilărie până 
la temniţă. În Sila, descrierea de fapte şi stări de către poet se 
îmbină cu scurte monologuri ale personajelor, care dau acţiunii 
o încordare aproape dramatică, precum în scena intrării 
oamenilor stăpânirii în bordei. ă...î 

Pedeapsa cu moartea e structural epică, relatând peripeţiile 
unei judecăţi nedrepte şi ale unei execuţii inumane, dar 
tonalitatea ei e profund lirică, prin participarea intensă a 
sentimentelor poetului, prin comentariul său patetic din centrul 
poemului, în partea a treia. În Ocna, tehnica evocării de către 
poet a coborârii în infernul dantesc al ocnei, relevând un viguros 
artist al poeziei descriptive, se îmbină cu monologul în care un 
condamnat povesteşte uciderea fără voie a soţiei sale, începând 
iarăşi cu rememorarea copilăriei în familie, a idilei de dragoste 
şi apoi a crimei săvârşite în vis, ambele elemente ale arhitecturii 
poemului fiind şi lirice şi epice în același timp. 

Bolliac a exercitat o largă influenţă asupra liricii sociale a 
urmaşilor săi, nu numai prin ţinuta lui fermă de poet combatant, 
nu numai prin realitatea lumii de fapte, sentimente şi idei pe 
care o afirmă poeziile lui sociale — adesea simple articole politice 
versificate —, dar şi prin aceste forme artistice, construite anume 
pentru a impresiona, pentru a zgudui sufletele. Această înrâurire 
se observă mai ales în literatura mişcării socialiste, spre sfârşitul 
secolului al XIX-lea, fiind vizibilă la poeţii Contemporanului, 
ca N. Beldiceanu, C. Mille, ş.a. 

Prozatorul Bolliac se confundă cu gazetarul — cu publicistul 
în cel mai înalt grad, adică formulatorul de principii, 
vehiculatorul generos de idei şi pamfletarul neîndurător în 
condamnarea celor ce le contrazic — fie în însemnările lui 
asupra literaturii, fie în critica teatrală, fie în relatările de 
călătorii arheologice. Pe toate însă le domină verva pamfletară 
a ziaristului: 


„Prin ce să-şi lămurească suveranul conştiinţa spre a uza la 
trebuinţă de veto sacramental, când toate părţile le aude numai 
prin miniştri? — Prin presă? Apoi miniştrii n-au presă? Şi încă 
ce fel de presă! — Prin curtezani? Apoi capul curtezanilor nu 
este ministrul? Ale cărui cheotori de frac sunt mai rupte decât 
ale primului ministru? — Prin amici sinceri? Un suveran nu are 
decât linguşitori; şi linguşitorii nu se gândesc zi şi noapte decât 
cum să nu strice cheful suveranului!“. 

Prin această prezenţă continuă şi dinamică în publicistica 
noastră timp de patru decenii, prin răsunătoarele lui campanii 
de presă, Bolliac e primul nostru gazetar, în sensul modern al 
cuvântului. Publicistica lui, plină de mişcare patetică a ideilor, 
a deschis drumul ziaristicii lui Eminescu, caracterizată prin 
profunzimea filozofică a analizei sociale. 


Ovidiu PAPADIMA. Cezar Bolliac, în Istoria literaturii 
române, II. De la Şcoala ardeleană la „Junimea“. Bucureşti, 
Editura Academiei, 1968. P 340-342. 


ROTARU: Bolliac este însă un scriitor ce crede fierbinte în 
cauza dreptăţii celor mulţi şi în triumful „raţiei“. După el, 
toate eforturile gândirii omeneşti trebuie dirijate pe acest drum. 
Poezia, în care vede principala pârghie a progresului, este 
chemată să lupte împotriva tiraniei, pentru eliberarea omului 
din sclavie, pentru emanciparea femeii, pentru înlăturarea 
adversităţilor rezultate din ignoranță. Ea trebuie — exagerează 
Bolliac — să se lepede de mitologie şi de visarea gratuită, să 
nu mai cânte dragostea sau natura, ci să se devoteze cu totul 
cauzei nobile a evoluţiei ascendente a societăţii (articolul 
Poezia). Cu o asemenea concepţie estetică, Bolliac devine 
poetul cel mai „social“ dintre toţi paşoptiştii. Versurile lui sunt 
însă adesea reci şi prozaice, preocuparea de conţinutul 
ideologico-politic stând pe primul plan al atenţiei, când, spre 
pildă, vrea să exprime în stil direct revolta iobagului: 


Oh! legaţi pentru vecie 

De pământul unde stăm, 

Plătim vecinică chirie 

Şi pe apa care bem. ă...î 

Acelaşi caracter revoluţionar — declarat deschis, în repetate 
rânduri, de către ziaristul Bolliac — îl au şi alte numeroase 

poezii: La muza mea, Carnavalul, Fata de boier şi fata de țigan, 
Tiganul vândut, Muncitorul, Sila, Vaca văduvei şi multe altele. 
După exemplul lui Alecsandri, mare admirator al poeziei 
populare — ca toţi contemporanii de altfel — Bolliac compune şi 
în stil folcloric. Motivul haiducesc şi anticiocoismul apar însă 
la dânsul mult mai apăsate, violent tendenţioase. ă...î 

Bolliac a entuziasmat pe Eminescu, cel din Epigonii („Bolliac 
cânta iobagul ş-a lui lanţuri de aramă“), dar şi pe ziaristul de 
la Timpul, care, luând în atâtea dăţi apărarea ţărănimii, scria 
într-un articol de prin 1882: „Numai răposatul Bolliac a mai 
scris poate cu atâta convingere ca noi în chestiunea aceasta... 
cu toată patima de care e capabilă inima noastră, cu toată 
durerea şi cu toată mila pe care ne-o inspiră tocmai ţăranul, 
acest unic şi adevărat popor românesc“. A fost aprobat apoi de 
scriitorii de la Contemporanul, în frunte cu Gherea care chiar 
declară, la un moment dat, a fi continuatorul lui Bolliac în 
câteva din punctele principale ale esteticii sale. S-a bucurat, în 
fine, de atenţia mai mare a istoricilor literari de după 23 august 
1944. 

Mai interesante sunt, sub raport artistic, satirele propriu- 
zise ale lui Cezar Bolliac, unde violenţa verbală colorează versul. 
O Epistolă la D.K.A.K. ar fi putut inspira pe Eminescu întrucâtva, 
în chipul cum este apostrofat filfizonul picat de la Paris: 


Ei, prietene, ia spune-mi din voiaj ce ni-ai adus, 

Au, în ţară-ţi tot acelaşi te-ai întors precum te-ai dus? 
Ai adus vro mantelică, vro lornietă, vrun lornion? 
Învăţat-ai să-ţi faci haină dup-al Franţii frumos ton? 
Franţuzeşte învăţat-ai cârlionţi să-ţi învârteşti 

Şi, à Limbegil, cravata mai cu gras să potriveşti? 
Învăţat-ai acea sticlă într-un ochi a o ţinea, 

A ochia frumos pe dame şi-n caleaşcă a şedea? 


Greşeala satiricului, pe lângă fatalele stângăcii în versificaţie 
şi unele vulgarităţi de limbaj, este de a se face judecătorul de 
drept al acuzatului, de a declara că-şi va împlini „misia“ până 
la venirea acelui Mesia izbăvitor de rele şi că va părăsi „pana“ 
numai spre a lua în mână „fierul“ răzbunării. 

Cu multă vreme înainte de Macedonski, vizitând minele de 
sare de la Telega, Bolliac cânta infernul vieţii ocnaşilor, în 
aceleaşi imagini danteşti. (Ocna). ă...î 

De fapt, spre a restitui pe Bolliac în drepturile sale de poet, 
trebuie spus că în cazul lui, ca şi mai târziu în acela al lui 


Macedonski, avem de a face cu un temperament byronian. În 
Meditaţii şi poezii (1835), deci mult înainte de 1848, debutul 
şi-l făcea sub semnul Nopţilor lui Young, dar şi sub al altor 
influenţe, cum s-a arătat, între care Byron, Lamennais, 
Lamartine, Victor Hugo. În cea de a IV-a Meditaţie intitulată 
Sinucidul, sarcasmul lua formele răzvrătirii împotriva 
divinității, prevestind pe Mureşan al lui Eminescu. ă...î 

Byronismul e mai de substanţă în versurile unde se cântă 
natura sălbatică, în mijlocul căreia poetul ar voi să se retragă 
ca un ermit. ă...Î 

În sfârşit, este locul să spunem că Bolliac este primul şi 
marele cântăreţ al Bucegilor, pe care, se pare, îi explora, nu 
numai ca turist, ci şi ca arheolog, avansând ipoteza, nu cu 
totul inverosimilă, că vechii daci îşi aveau aici unele din 
sanctuarele lor. Ideea nu era cu totul originală, dat fiind că 
aproximativ în acelaşi timp Asachi cânta Ceahlăul pe aceleaşi 
considerente. Deosebirea e că Bolliac, fără a căuta neapărat 
să se sprijine pe elemente de mitologie, reale sau inventate, se 
dovedeşte un poet al grandiosului naturii montane mult mai 
talentat decât Asachi: 

Pe-aicea uriaşii ai Daciei cei crude 

Săgeata otrăvită zvârlea din mal în mal, 

P-aicea umbla umbra lui Zamolx ce s-aude, 

P-aici încura calul viteazul Decebal. 

(O dimineaţă pe Caraiman) 


Ion ROTARU. O istorie a literaturii române, vol. I, De la 
origini până la 1900. Bucureşti, Editura Minerva, 1971. P 
173-178. 


SCARLAT: Plasat, printr-un cvasiunanim consens, în raftul 
al doilea al Bibliotecii (termenul este folosit aici în accepțiunea 
de alegere iar nu de depozit de cărţi), Cezar Bolliac este mult 
mai des citat decât citit. Lucrul este dovedit şi de raritatea 
editărilor, ca şi de cea a studiilor mai ample care i s-au dedicat. 

„Ascendentul“ numelui asupra operei se explică, parţial, prin 
caducitatea evidentă a exact laturilor care au fost cel mai adesea 
amintite: poezia şi studiile de arheologie. Poezia i-a fost umbrită 
de cea a unor contemporani de talia lui Grigore Alexandrescu 
sau Ion Heliade Rădulescu, iar studiile de arheologie l-au incitat 
pe Alexandru Odobescu la scrierea răsunătorului pamflet 

Fumuri archeologice scornite din lulele prehistorice de un om 
care nu fumează, capodoperă a literaturii satirice româneşti... 
Se ştie că acelaşi Bolliac îl va incita, în mod similar, pe Ion 
Luca Caragiale. Vom avea prilejul să vedem că „provocările“ 
acestea repetate s-au datorat faptului că Bolliac a fost unul din 
reprezentanţii tipici ai generaţiei sale, gesturile, atitudinile şi 
scrierile lui fiind simptomatice pentru o întreagă mentalitate 
de grup. Importanţa lui istorică poate fi percepută în toată 
complexitatea ei numai printr-o abordare globală a 
personalităţii creatoare. 

Uneori, însă, a face elogiul ansamblului echivalează cu un 
„verdict“ negativ asupra aspectelor particulare ale operei. De 
aceea, în cazul lui Bolliac, suntem datori să arătăm că există 
două aspecte ale operei sale — pamfletul în proză şi teoria poeziei 
— prin care scriitorul rămâne unul dintre reperele de neocolit 
din istoria literaturii române. Dacă ar fi scris numai două texte 
(Mozaicul social şi Răspuns la articolul „Poezie“) şi tot ar fi 
durat în istoria literaturii naţionale. I-a fost dat să se risipească 
însă, în mod fecund, e drept, dar sterilizator, dând impresia 
superficialităţii, sporită de cultivarea cu insistenţă a obiectivării 
Efemerului în scris: gazetăria. Bolliac este tocmai prin aceasta 
un reprezentant tipic al generaţiei sale, al cărei destin a fost 
parcă arderea permanentă, nimicitoare. Mistuirea fizică a 
Bălcescului şi cea intelectuală a lui Bolintineanu sunt polii acestei 
combustii urieşeşti de energii puse în joc de generaţia care avea 
să rupă definitiv cu letargia fanariotă, punând bazele României 
moderne. Iar faptul că cei care — precum Bolliac — au atins 
bătrâneţea fizică au fost vehement contestaţi de contemporanii 
mai tineri a fost, într-un fel, opera... lor. Căci tocmai ei fuseseră 
dinamizatorii organismului naţional; revoluţionarea fusese atât 
de profundă încât, singur, prestigiul de „anteluptător“ nu mai 
era suficient spre a te impune în faţa unor fii (spirituali) din 
speta lui Titu Maiorescu. 

Aşadar, ceea ce-l defineşte, privit în ansamblul activităţii 
sale, pe Bolliac, este demonul mistuirii permanente (mistuire 
fecundă, căci şi erorile lui — incitante — au fost, poate, necesare) 
şi caracterul reprezentativ al operei. ă...i 

În momentul formării spirituale a lui Cezar Bolliac, se 
simțeau tot mai mult la gurile Dunării influenţele sosite de pe 
tărâmurile străbătute cu uimire şi cu folos de dumnealui 


Constantin Radovici din Goleşti, pornit în Evropa să-şi aşeze 
feciorii la învăţătură. 

Firea iscoditoare a Golescului cel bătrân anunţa ambiţii şi 
iluzii de tip nou la Porţile Orientului. Aspiraţiile vor deveni 
program politic pentru generaţia fiilor lui Constantin Radovici, 
generaţie căreia îi aparţine şi Cezar Bolliac, „căuzaş“ alături 
de fiii Golescului. 

Participant activ la zavera cea mare, insurgent prin natură, 
practic în intenţie dar utopic în realitate, Bolliac a constituit un 
permanent „ferment“ intelectual. Radical fiind, a dezlănţuit 
admiraţie neţărmurită şi uri pătimaşe. Confundându-se cu 
aspiraţiile generaţiei sale, al cărei exponent perfect a fost, şi 
„prinzând“ perioada construcţiei lucide (Maiorescu, Odobescu 
ş.c..), epurată de exaltări, a avut nenorocul să suporte şi atacuri 
de nu-l vizau în exclusivitate. 

Un studiu asupra paşoptismului (şi, deci, asupra bazelor 
ideologice şi instituţionale ale României moderne) ar putea să 
înceapă cu analiza atentă a activităţii lui Bolliac, la care sunt 
relevante meritele şi, deopotrivă, erorile. Ridicularizarea de către 
Caragiale este, implicit, o recunoaştere a valorii lui 
reprezentative. Graţie radicalismului care l-a caracterizat, a 
atras permanent atenţia asupră-i!. 

E bine să nu uităm că tatăl său a fost un aventurier; căci şi 
fiul s-a aventurat, la propriu, în domenii pline de neprevăzut... 

Politica l-a subjugat de tânăr, într-o măsură mult mai mare 
decât pe un Grigore Alexandrescu, bunăoară, conferind vieţii 
sale acea frenezie pe care am constatat-o în repetate rânduri. 
Dar tocmai această frenezie perpetuă, care nu i-a îngăduit 
detaşarea atât de necesară poeziei şi ştiinţei, l-a ajutat să devină 
unul din marii gazetari din istoria noastră. Pionier în poezie, 
arheologie, ideologie literară şi activitate filo-dramatică, Bolliac 
rămâne o valoare certă în domeniul presei. Supunându-se 
regimului efemerităţii scrisului (regim pe care-l impune statutul 
însuşi al gazetarului), autorul a estompat — involuntar — tocmai 


1 În deja citatul articol Poezie (1845), Heliade arăta că Bolliac nu te 
poate lăsa indiferent: „Nu-l poate vedea nimeni fără a-i aţinta băgarea 
de seamă; la chipul lui deodată omul se simte mişcat sau de dragoste sau 
de ură; indiferent nu poate rămânea“. Observaţia a fost valabilă şi pentru 
scrierile sale. 

defectele scrisului său: prolixitate, bombasticism, grabă în 
redactare. 

N-a atins, în scris, perfecțiunea; dar a fost om al epocii sale 
şi — mai mult încă — o imagine a acesteia obiectivată în scris. 
Din sarcofagul descoperit, Bolliac reconstituia un trup; din 
operele sale, putem reconstitui aspectul unei epoci. Iar cum 
aceasta s-a dovedit una fundamentală în dezvoltarea civilizaţiei 
noastre, scrierile lui îşi vor menţine, şi de aici încolo, interesul. 


Mircea SCARLAT. Prefaţă la Cezar Bolliac, Scrieri, I, 
Bucureşti, Editura Minerva, 1983. P V-VI; LV-IVI. 


SCARLAT: Cea mai clară încercare de a se sustrage 
Efemerului o întâlnim în lirică. Lucrul se explică prin încrederea 
deplină pe care Bolliac o avea în nemurirea artei în general şi 
a poeziei în special. „Numai literatura trece naţiile la nemurire“, 
îi scria Cleopatrei Ghica, în 1841 (II, 17);; tot atunci, considera 
firava fiinţă a poetului drept singura capabilă a se opune uitării. 
ăi 

Voința primă a lui Bolliac a fost ca, prin scris, să se ridice 
deasupra Efemerului. Până pe la treizeci de ani, artistul este 
sfâşiat între căutarea seninătăţii şi imposibilitatea practică de 
a o atinge. Temperamentul său tumultuos, impulsiv (prin 1835 
l-a provocat la duel pe Aristia; v. II, 448), atitudinea întotdeauna 
radicală, partizană, pătimaşă, ca şi risipirea fecundă în atâtea 
activităţi l-au făcut să tânjească spre liniştea meditativă, căreia 
nu-i acorda, totuşi, răgazuri şi pentru care, la urma urmei, nici 
nu era făcut (detaşarea necaracterizându-l). ă...i 

Poetul n-a avut acea „voinţă suverană“ de care vorbea şi pe 
care o vedea capabilă să-l ajute a se birui. Temperamentul îl 
obliga să creeze sub regimul Efemerului, în timp ce convenţia 
artei romantice îl îndemna să se manifeste sub cel al absolutului. 
Astfel se explică discrepanţa frapantă între volumu-i de debut 
şi restul operei. Neavând, în 1835, un public real, şi-a creat 
unul utopic, în faţa căruia să-şi declame Meditaţiile. 

Primul volum (Operile lui Cezar Bolliac. Meditaţii) ar putea 
conduce la „etichetarea“ eronată a creaţiei sale lirice, a cărei 
dezvoltare nu a confirmat aspectul cărţii de debut. In Meditaţiile 


1 Mircea Scarlat face trimiteri la ediţia Cezar Bolliac, Scrieri, I, II, Bucureşti, 
Editura Minerva, 1983 


din 1835, autorul adoptă o convenţie la care va renunţa mai 
târziu, când va opta în chip tranşant pentru lirica socială; este 
extrem de grăitor, de altfel, faptul că el nu şi-a retipărit nicicând 
Meditaţiile. ă...î 
Debutul lui Cezar Bolliac s-a produs în perioada în care 

tocmai se inaugura în literatura română proza lirică (pe care 
curând o va ilustra şi Alecu Russo), subminând în chip insolent 
asocierea poeziei cu versificaţia. Radical ca întotdeauna, Bolliac 
se impune ca reper, volumul său de debut constituind, în epocă, 
„singurul grupaj coerent de proză lirică în vastul câmp al 
„meditaţiei“. Proza poetică românească a epocii cunoaşte în 
Meditaţii de Kesar Bolliac singura operă care, deşi inferioară 
ca valoare scrierilor similare ale lui Asachi, beneficiază de 
arhitectura proprie.“ În plus, autorul oferea contemporanilor 
săi „un model de sensibilitate literară „modernă“. ă...i 

Moda romantică îi impunea poetului nostru refuzul 
Efemerului; nu-i de mirare, în acest caz, că el face în Ermitul 
elogiul izolării ascetice. Poetul este reprezentativ pentru 
penetraţia convenției literare romantice la noi (de notat că la 
marii poeţi ai epocii — Cârlova, Alexandrescu, Heliade — 
„rezistenţa“ fusese mai mare). Se cuvine să subliniem, de altfel, 
calitatea de colportor de motive şi teorii romantice, favorizată 
de o foarte intensă activitate publicistică şi motivată de 
necesitatea imperioasă de a-şi găsi un public cât mai larg. Este 
mult lamartinianism în Rechemarea - : 


(Să viu pe aste maluri, să văd astă dumbravă, 
Să calc aste colnice fără a-mi repeta 

Plăcerile d-atuncea, ş-a uitării-otravă 

În inimă-mi s-o facă a nu mai palpita?) 


efectele de acest fel putând fi depistate şi în alte poezii, fără 
a conferi artistului o personalitate distinctă. 

În Ermitul găsim cultul „sălbăticiei“ romantice. Se conturează 
imaginea înspăimântătoare a unei naturi dezlănţuite: în „râpa 
cea noptoasă“, zgomotul produs de „râul mugind într-un abis“ 
se asociază aceluia provocat de „vântul tunând din mal în mal“. 
Poetul îşi arată preferința pentru spectacolul „tempestelor“ 
întărâtate, al „torentelor înfuriate“, provocatoare ale potopului 
aşteptat. O atare dezlănţuire ar înspăimânta şi sălbăticiunile 
pădurii: 

Şi trăsnete în cremeni izbind neîncetat 

Să împle tot eterul de aburi de pucioasă, 

Să surpe în prăpăstii o stâncă scorboroasă, 
Să zbiere pe ea ursul de groază spăimântat. 


Iată însă că tocmai o atare dezlănţuire apocaliptică este 
văzută drept singura capabilă a oferi liniştea sufletească: 


Şi liniştit în mine, când preajma văz turbând ă...î 
Îmi place să-mi las gândul să zboare neoprit. 


De sorginte romantică este şi voluptatea de a se afunda în 
trecut: 


Îmi place s-afund gându-n al timpului noian, 
Al vremilor trecute, al celor ce-or să vie, 

Şi-n ele să renască ca într-o mare vie, 

Cum spun că renasc vulturi în ape din Iordan, 


care va primi, la Cezar Bolliac, şi o motivare politică.ă...î 

Aceeaşi maiestruozitate a viziunii o reîntâlnim în poemul O 
dimineaţă pe Caraiman, ilustrativ pentru această direcţie a 
scrisului lui Bolliac. De-ar fi lipsit obositoarea prolixitate, acest 
poem (conţinând un foarte frumos vers: „Şi buciume din stâne 
s-aud pe vânt venind“) ar fi putut fi unul dintre cele mai bune 
scrise în epocă. ă...i 

În pofida prezenţei unor superbe imagini menite a sublinia 
liniştea instaurată în sufletul contemplatorului (luna planează 
deasupra lumii adormite „Ca barcă de lumină în ocean senin“), 
natura nu este la Cezar Bolliac senină, aşa cum va fi în 
Pastelurile lui Alecsandri. Pentru Alecsandri, natura este 
liniştitoare; cu totul altfel apare în cele mai bune poeme ale lui 
Bolliac: stihinică, înfricoşătoare, bântuită de furtuni şi 
cataclisme, toate corespunzând frământărilor sufleteşti. În final, 
zbuciumul poetului este obiectivat în versuri demne de marele 
romantism: 


Ca o ruină vie ce ar simţi mugirea 

A mării furiate, a cerului turbat, 

În lutu-mi ce se surpă se turbură gândirea 
Şi inima-mi vesteşte răstimp înfricoşat. 


Simt globul că se mişcă şi cerul se clăteşte... 
Torentele-i de flăcări asupră-mi vor cădea?... 


E iadul înainte-mi; e mort orice trăieşte: 

Sunt cobe eu a lumei sau lumea cobea mea?... 

Bolliac ar fi putut deveni un mare poet al stihiilor, al uriaşelor 
cataclisme, al convulsiilor geologice. Splendoarea naturii este 
asociată cu pericolele virtuale. ă...î 

Deşi s-a încadrat (şi) în convenţia poeziei intime şi elegiace, 
Bolliac nu era pregătit, temperamental, pentru o astfel de 
literatură. Mai în spiritul vocației sale profunde este specia 
satirei, unde întrezărim destul de clar „mâna“ celui ce a scris 
Mozaicul social. In Epistolă la e abundă muşcătoarele 
ironii la adresa lumii mondene. ă.. 

În mai puțin de un deceniu, Saul s-a dezis total de modul 
în care, laî început, înţelesese poezia şi rosturile ei. În 1835, 
mărturisise în prefața volumului de debut: „eu nu-mi propui în 
scrierile mele să tămăduiesc boale morale, să îndreptez lumea 
cu umărul. Mi-a plăcut să-mi fac niște visuri dulci şi să mă 
rătăcesc într-o lume ideală. Am scris fără ţintă şi fără şâr, şi n- 
am făcut decât să presar nişte idei vage şi să le încălzesc cu un 
simtiment căruia singur nu ştiu ce nume să-i dau“. (I, 6). „Fără 
şâr“ va mai scrie, nu o dată, şi mai târziu; „fără ţintă“, nu... 
OI! 

Înțelegerea poeziei ca expresie a sentimentului (poemul O 
lacrimă este grăitor în acest sens) o întâlnim, încă, în 1843, în 
prefața volumului Din poesiile lui Cesar Boliac. Afirmă acolo 
că „ideile poeţilor“ sunt „mai totdeauna“ sentimente („care 
simtimente sunt simptomele unei patimi“) (II, 23). „Inima“ îi 
părea mai importantă, în poezie, decât „rezonul“ (raţiunea), 
iubirea fiind considerată principalul izvor de inspiraţie (II, 25). 

După 1840, concepţia sa despre poezie se modifică destul 
de repede. Pragmatismul poetului devine tot mai pronunţat, ca 
şi ambiţiile-i doctrinare. Şi chiar dacă, în 1845, se definea drept 
„poet contâmplativ“, autoopunându-se lui Heliade, decretat 
„poetul practic“ (II, 40), caracterul contemplativ al liricii sale 
dispăruse de câţiva ani buni, opţiunea pentru poezia angajată 
în problematica socială fiind tranşată. Şi definitivă. ă...i 

În contextul literar al epocii, Bolliac impune ideea 
revoluţionară a necesităţii lărgirii domeniului de inspiraţie, 
printr-o „democratizare“ accentuată a temelor: muza poeţilor 
„se poate inspira tot aşa de bine în bordeiul muncitorului şi sub 
cortul ţiganului, ca şi în câmpul slavei, ca şi în locaşul 

arhanghelilor“ (II, 31). Lărgirea domeniului poeticului era, 
totuşi, unilaterală, scriitorul nostru nedepăşind limitele poeziei 
sociale. ă...î 

Susţinând militantismul poetic, Bolliac promova şi o 
atitudine activă faţă de tradiţie, cerând modificarea opțiunii 
făcute de contemporanii săi: „A trecut vremea Petrarcilor, 
domnilor poeţi! Veacul cere înaintare, propaganta ideei cei 
mari, propaganta şarităţei cei adevărate şi care ne lipseşte cu 
totul. Că au dulcineele ochi negri sau albaştri, că este primăvara 
veselă şi toamna tristă, că este cald vara şi frig iarna, toate 
acestea le ştim, le ştim şi fără ajutorul d-voastră. Am voi să 
ştim unde s-a năpustit mai cumplit nenorocirea“ (II, 30-31). 
Iată şi o convingere care motivează opţiunea lui Bolliac pentru 
tematica socială: „a dezmorţi pe cei striviţi şi a îmblânzi pe 
cei înverşunaţi încă, aceasta este misia poeziei şi a filozofiei 
veacului nostru“ (II, 31). ă...î 

Intuind (şi, nu o singură dată, dovedind) dependenţa 
literaturii faţă de societate şi având calităţi de ideolog literar 
superioare celor de poet, Cezar Bolliac propune în termeni 
categorici reformarea poeziei: ea ar fi datoare — şi capabilă — 
să provoace, pe lângă „o reformă totală de conştiinţă“, şi „o 
schimbare a tuturor ideilor ce a avut până acum şi are astăzi 
omul despre lume“ (II, 68). Prin articolul din care am citat 
(Poezia, 1846), Bolliac se dovedeşte primul doctrinar important 
al poeziei sociale în literatura noastră. Era convins că poezia 
„trebuie să-şi reformeze cu totul mijloacele sale cele vechi“ (II, 
64) şi că „ea trebuie să fie numai filozofică, socială, umană şi 
politică“ (II, 65); de aceea cerea poeţilor să dea „intuziasmului 
lor o direcţie pozitivă şi reală“ (II, 65) şi să vorbească „în limba 
cea pozitivă şi înţeleasă de astăzi“ (II, 68). Visul său era ca 
poezia să-şi ia „în dreapta facla luminilor şi în stânga biciul 
slăbiciunilor şi al viţiului“ (II, 68). Cât de departe suntem de 
principiile enunțate în prefața volumului de debut, imprimat 
cu numai unsprezece ani înainte! 

Schimbarea era radicală şi ea îl determina să atribuie poeziei 
meniri din cele mai bizare. ă...î 

Ideile sunt mai concis prezentate într-un articol din 1867 
(Misiunea poeziei), ceea ce dovedeşte că schimbarea la faţă de 
care am vorbit a fost, într-adevăr, definitivă: „Misiunea poeziei 
este de a întări sufletele prin pictura patimilor, mizerielor şi 


măririlor umanităţii; de a înălța adevărul, dreptatea; de a nobila 
libertatea; de a se cobori în anima poporului, a căuta durerile 
lui, lacrimile lui; a fulgera pre apăsătorii lui cu fulgerul muzei, 
de a-i da curagiu şi energie, de a cere progresul, de a lupta spre 
a împinge neamul omenesc către ursite mai ferice; de a răzbuna 
o patrie când ea geme în prada apăsătorilor ei“ (II, 80-81). 
Capabilă a face atâtea minuni, poezia îi apărea drept „un 
puternic ajutor al moralei şi al civilizaţiunii, un inamic teribil 
al barbariei, al arbitrarului“ (II, 81). 


Mircea SCARLAT. Introducere în opera lui Cezar Bolliac, 
Bucureşti, Editura Minerva, 1985. P 71-81, 96, 108-113. 


NEGOIŢESCU: Cel mai nedreptăţit poet preeminescian, dintre 
cei descalificaţi de Maiorescu (îi recunoaşte însă valoarea de 
prozator) este Cezar Bolliac, a cărui reparaţie avea s-o facă 
doar, într-un târziu, G. Călinescu. Deoarece Bolliac nu e doar 
un remarcabil teoretician al lirismului: pentru el (la 1846), ca 
romantic exclusiv, poezia înseamnă activitate orfică, adică total 
umană şi pragmatică, deşi izvorând din adâncimile sensibilităţii 
estetice. Lirismul a creat civilizațiile, iar expresia sa verbală a 
dat naştere tuturor artelor. ă...î 

Paşoptistul înfocat care era Bolliac a rămas în conştiinţa 
posterităţii îndeosebi prin politizarea lirei sale, devenită activ 
instrument al democraţiei, de la grija pentru soarta ţăranilor şi 
muncitorilor, la lupta pentru emanciparea femeii, dezrobirea 
ţiganilor, crearea unei industrii naţionale etc. Numeroase din 
versurile sale cu caracter social alcătuiesc un bun început la 
revolta meditativă de mai târziu a lui Mihai Săulescu, ele devin 
însă literatură abia când se înrudesc cu satira contemporanului 
Grigore Alexandrescu (Epistolă — La D.K.A.K.), ori se înalţă la 
reflecţia moral-socială a acestuia; despre „om“: „El are facultate 
tăria a străbate/ A măsura eternul, a-l strânge, compacta, /A 
descompune corpuri şi globuri depărtate“; despre poet: „Ca o 
ruină vie ce ar simţi mugirea /A mării furiate, a cerului turbat, 
/In lutu-mi ce se surpă se tulbură gândirea /Şi inima-mi vesteşte 
răstimp înfricoşat.//Simţ globul că se mişcă şi cerul se clăteşte... 
/Torentele-i de flăcări asupră-mi vor cădea?... /E iadul înainte- 
mi; e mort orice trăieşte; /Sunt cobe eu a lumei? Sau lumea 
cobea mea?...“; tonul profetic se constrânge la demnitatea 
măreaţă dată poetului vates: „Dar eu, ca sentinelă-n perpetuă 

durere, /Aţint, încrunt vederea pe-al timpului compas“. Ideile 
şi acţiunea sa le-a plătit bardul nu o dată, cu puşcăria, cu 
surghiunul („în Camceatka României“) şi nu e de mirare atunci, 
pentru un condei care, înrudindu-se cu alt contemporan, 
Bolintineanu, în a cânta ruinarea civilizaţiilor, că nu se poate 
reţine de a trece de la reflecţie: „Şi unde este bunul d-aici de pe 
pământ?/ Unde-l cătaţi, prieteni? în lupte sângeroase? / Saraiuri 
desfătate? în biruinţi pompoase? /In inventări măreţe, pe-al 
fanteziei vânt“ — la aplicaţia ce ascunde fortuna labilis sâmburele 
anticapitalist: „Ce s-a făcut virtutea lui Lafayette de ieri? /A lui 
Rotschild avere? a lui Rousseau gândire? — Căutaţi-le ţărâna! 
aflaţi vro osebire? — /Ori pe Traiani cunoaşteţi din Neroni sau 
Tiberi?“ Un diamon politic îl agita. Există la Bolliac de asemeni 
înrudiri hasdeiene, viziuni ale asperităţilor stâncoase („prin 
munţii cei plumbateci“), în Ermitul, în O dimineaţă pe 
Caraiman, cu trecerile spre Philippide, cu versuri şi strofe 
notabile: 


Şi buciume din stâne s-aud pe vânt venind... 


În urmă-mi catedrale de talii uriaşe 
Ce din tărâmuri fierte potopul a zidit... 


sau: 


Eshil le-ar zice iaduri, adâncuri sfărâmate, 

În care el priveşte pe Jupiter trăsnind 

Giganţi şi Ecatonhiri, Titani care îl bate, 
Zvârlind în ceruri munţii şi p-Adis greu rănind. 


Cuprinzătoare, gama lui Cezar Bolliac include deopotrivă 
anecdotismul didactic pitoresc al lui Anton Pann şi naturalismul 
(ca în Autopsie, sau, cu tentă socială, ca în Ocna) estet (cu 
senzualitatea lascivă în decor parnasian din Suzana) al lui 
Macedonski. Estetismul macedonskian poate duce până departe, 
la preţiozităţile lexicale cu care ne deprinde astăzi Leonid Dimov 
(Odă la baia lui Ercule): „Izvor de viaţă nouă şi demn d-orice 
cântare, /De unde-i vine cursul cu astă fierbântare, /Lichidul 
gumvital? /Pucioasă, fier ce-mprimă în marmură calaiul, / 
Prelins din Etna este, sau Ecla-ţi ţine traiul, /Ce ocne de metal?“ 

Proza poetică din Meditaţiile-i de debut (1835), mai turbure 
decât cea a Cântării României, va fi continuată de Bolliac, în 
sensul literaturii, adică al expresivităţii beletristice, chiar şi în 


importanta sa operă ziaristică, viu axată pe ideologic. 
Patriotismul nedezminţit i-a determinat tribulaţiile carierei: „Am 
lăsat şcoala pentru armată, am lăsat armata pentru litere, am 
lăsat literele pentru publicitate; voi lăsa publicitatea forţat de 
această lege draconică şi imorală pentru ştiinţă. Mediocru în 
toate, nu-mi voi îngropa „talantul“ până când voi putea face uz 
de dânsul“ — „ştiinţa“ fiind arheologia, cultivată din concepţia 
profundă că moda s-ar putea numi civilizaţie, de n-ar fi uneori 
potrivnică civilizaţiei, iar civilizaţia s-ar putea numi 
perfecţiune, de n-ar fi adeseori atât de bizară — cum însuşi 
zice, reluând apoi termenii prin straturile morfologiei spiritului: 
„Frumos este să asiste inteligenţa la această luptă încăierată a 
modei, „civilizarea“, zeitatea coruptă modernă, cu „Isis“, zeitatea 
mistică a antichităţii. Această luptă încăierată a modei-Ştiinţa 
cu Isis-Misterul în secolul acesta s-a văzut mai crâncenă decât 
în oricare alt secol, de când geniul-omul luptă cu succes contra 
geniului-natura...“ (Peştera de la obârşia Ialomiţei). De fapt 
activitatea prozastică principală a lui Bolliac e cea publicistică 
(pe care o exaltă în diverse rânduri, ca esenţială civilizaţie, 
izvorând din necesitatea omului de a se expune public), căreia 
îi conferă rolul de seamă de a crea opinia publică. Iată cum, în 
mentor literar, el e adus să ceară scriitorilor a reflecta realitatea 
socială, ca promotor emoţional - de pildă, slobozirea ţiganilor 
— şi salută foarte pertinent, la apariţie, Ciocoii vechi şi noi de 
Filimon, după cum condamnă Convorbirile recent inaugurate, 
drept „şcoala ce tinde a face din poezia română o salată de 
frunze verzi“ (curând însă, va adopta ideea „formei fără fond“ 
şi, cu anii, se va apropia, politic, de ramura junimistă a 
conservatorilor). ă...î 

Capodoperele ziaristice ale lui Cezar Bolliac sunt, desigur, 
prin construcţie şi preciziune expresivă, Mozaicul social (ironie 
pitoresc dezvoltată ideologic) şi Libertatea presei (idealism lucid, 
de o nobilă străvezime ideatică, prin patosul intelectualului). 
Stilistul exact, care îndrăzneşte să zică „a daghereotipa“ pentru 
„a cita întocmai“, se înflăcărează câteodată imagistic, atunci 
când vorbeşte de tiranii şi privilegiaţii de tot felul ce fortifică 
pe Titanii pe care Jupiter nu-i mai poate trăsni: ei sporesc cetele 
Demonilor, pe care Arhanghelii nu-i vor mai putea opri să 
cotropească cerul, — ori când exclamă profeţind: „Amar acelor 
oameni din popor cari se vor lăsa a se amăgi de vorbele şirete 

ale ciocoilor! amar acelora cari îşi vor unge părul lor cu untul- 
de-lemn al păcătosului! Ei vor servi, fără să ştie, cauza tiraniei 
unei clase împotriva poporului şi vor vinde pe fraţii lor precum 
Iuda vinde pe Crist fariseilor! Hanan şi Caiafa osândind pe Crist 
(poporul) se scuzau cu vorbe foarte frumoase şi patriotice 
înaintea poporului din Ierusalim. Ei ziceau că moartea lui Crist 
este scăparea patriei evraice; că Crist, prin doctrina lui poporană, 
tinde a aşeza despotismul său. Ce zic alta decât aceasta, 
apărătorii coaliţiunii? Nu strigă ei, în foile lor grase, că a se da 
poporului român dreptul de a se amesteca în lucrurile ţărei ar 
fi a aduce tirania guvernului? Astfel zicea Hanan şi Caiafa, 
ucigând în Crist pe poporul ludeei.“ (Camera actuală, mumă 
vitregă!) 


I. NEGOIŢESCU. Istoria literaturii române, volumul I (1800- 
1940), Bucureşti, Editura Minerva, 1991. P 68-71. 


PIRU: Secretar al guvernului provizoriu revoluţionar la 1848, 
luptător pentru Unirea Principatelor şi principal susţinător al 
reformei agrare din 1864, Cezar Boliac (1813-1881) a debutat 
în 1835, cu un volum de Meditaţii în proză şi versuri, sub 
înrâurirea poeziei preromantice engleze şi franceze (Young, 
Lamartine). În culegerile de poezii ulterioare (1843-1857), el 
devine un poet social, inaugurând în literatura noastră poezia 
politică pusă în serviciul ideilor de libertate naţională şi socială, 
care au constituit platforma de luptă a revoluţionarilor de la 
1848. 

Într-un articol din 1846, Poezia, Boliac susţine, inspirându- 
se din Saint-Simon, Fourier, Owen, Proudhon, Victor Hugo, că 
poetul are misiunea de a desfiinţa tirania religiei în societate, 
de a stăvili spiritul militarist („de concuiste“), de a întrona 
libertatea statelor, proprietatea comună şi republica. O atenţie 
specială dădea Boliac proletarului, poezia fiind datoare „să 
facă ca proletarul cel necultivat, cel lipsit astăzi de cultură 
spirituală şi de îndestularea materială să se aridice prin educaţia 
generală la cetăţeanul actual, la demnitatea de om“. În sfârşit, 
poezia mai avea misiunea de a contribui la restabilirea egalităţii 
tuturor cetăţenilor în faţa legilor, la încetarea împărţirii 
popoarelor în „cârmuitori şi cârmuiţi“, la abolirea monarhiei, 
la desfiinţarea privilegiilor castelor de trântori şi paraziți, la 
repartiţia egală a muncii şi la asigurarea libertăţii cuvântului. 


Încă de la începuturile ei, conformându-se acestui crez, 
poezia lui Boliac are un caracter militant, cum se poate vedea 
din Carnavalul, Sila, Ţiganul vândut, Muncitorul (după Une voix 
de prison de Lamennais), Epistola la D.K.A.K. unde condamnă 
exploatarea nemiloasă a iobagilor şi a robilor ţigani. 
Mărginindu-se acum la o atitudine de compătimire, Boliac va 
îndemna în timpul revoluţiei şi chiar după aceea la răzvrătire 
pentru a răsturna vechea orânduire putredă (Ciocoii din 
revoluţie, Clăcaşul). Din păcate, poeziile manifest sunt scrise 
neglijent, de unde aprecierea lui Bălcescu: „ce mauvais poète 
Boliac...“ Se pare că poetul era conştient de insuficiența 
artistică a versurilor lui. Ii plăcea totuşi să se considere mai 
mult un reformator social decât un poet, cum rezultă din poezia 
Se naşte sau se face omul?, scrisă la Constantinopol în 1850: 


Ţiganul şi clăcaşul 

Au fost gândirea mea. 
Stăpânul, arendaşul 

Şi legea lor cea grea 
Muza mi-au pus în doliu. 


Maliţiosul Eliade îl poreclise, „Sarsailă“, ca şi pe C.A. Rosetti. 
Hasdeu însă, mai generos, îl socotea „un Ercule al prozei 
române“. 


Al. PIRU. Istoria literaturii române. Bucureşti, Editura Grai 
şi suflet — Cultura naţională, 1994. P 56-57) 


MICU: Insuficient a fost (şi încă mai este) apreciat Cezar 
Bolliac (25 III 1813 — 25 II 1881), unul dintre cele mai dinamice 
şi fecunde spirite ale epocii sale: poet, teoretician literar, 
memorialist, ziarist, traducător, arheolog, militant şi gânditor 
politic. Personalitatea lui se exprimă doar parţial în „meditaţiile“ 
prozopoematice de inspiraţie mai mult livrescă, preromantică 
(Young, Ossian, Rousseau, Gray, Legouvé ş.a.) cu care poetul a 
debutat, în 1835; ea clocoteşte în versurile, publicistica şi 
oratoria sa. Autor al unor articole redactate în stil de manifest 
literar, precum Poezia, Către scriitorii noştri!, Răspuns la articolul 
„Poezia“ (al lui Heliade), Misiunea poeziei, Bolliac pledează 
în ele, cu patos, pentru angajarea poeziei în serviciul idealurilor 
nobile, civico-morale, ale umanităţii. „Națiunea română — 
susţine el — vroieşte ca poezia românească să îmbrăţişeze toate 

simţămintele sale, aspiraţiunile ei naţionale, politice, sociale, 
suferinţele ei naţionale; să fie răsfrângerea a tot ce simte ea, a 
tot ce speră ea, a tot ce sufere ea; să scrie pentru ea, iară nu 
pentru lelițe“. Aprig convins că „poezia cea adevărată este aceea 
care vorbeşte inimei, iar nu fantaziei numai“, poetul consideră 
că „este timpul ca poezia să se ocupe, să puie în mişcare toate 
resorturile sale la o prefacere întreagă, la o reformă totală de 
conştiinţă: schimbarea tuturor ideilor ce a avut până acum şi 
are astăzi omul despre lume. Să cerceteze cu de-amănuntul 
izvoarele inegalităţii în societate ă...î, prefăcând acea iubire 
numai teoretică de libertate şi egalitate în libertatea practică şi 
actuală“. Amestec de romantism activ, revoluţionar, luminism, 
democratism radical, socialism utopic, ideologia lui Cezar 
Bolliac e, în aspectul estetic, eminamente romantică, îndatorată 
concepţiei lui Victor Hugo. Văzând în poezie o forţă a naturii 
(„centrul inimei noastre“) şi, având în vedere că natura nu e 
perfectă, Bolliac refuză estetica normativă, infirmând preceptele 
poeticii clasice prin marea poezie universală refractară 
canoanelor: „Verseturile epopeii evreieşti ă...î, epopeea indiană, 
egipteană, persană, chineză şi scandinavă — acele lumi de poezie 
nu s-au făcut după regulile d-lui Boileau; şi Iov şi Faust sunt 
rebeli cu totul artei lui Boileau şi aforismelor ei, dar cu toate 
acestea există ă...î Shakespeare şi Hugo vor trăi, domnule 
Boileau, fără regule, precum trăiesc Osianii şi se renasc în toate 
limbele fără să fi avut limbă făurată la fabrica d-tale“. 

Fidel acestor principii, chiar dacă nu cu o inflexibilă 
consecvență (a dedicat, şi el, nu puţine strofe unor „leliţe“), 
Cezar Bolliac, s-a vrut, şi a fost realmente, asemenea lui Hugo, 
principalul său model, „ecoul sonor“ al epocii şi al societăţii, 
cântând mai mult decât oricare alt poet român din secolul al 
XIX-lea pe „coarda de aramă“. Cu ale sale lungi poezii 
Carnavalul (după Hugo), Fata de boier şi fata de ţigan, Ţiganul 
vândut, Muncitorul, Sila, Clăcaşul ia naştere în literatura română 
poezia de denunţare a inechităţii şi oprimării sociale. 
Temperament frenetic, eruptiv, ca orice poeta-vates, Bolliac nu 
evită discursivitatea, face adeseori uz de termeni abstracţi, de 
formule demonetizate, adoptă clişee, perorează cu o înverșunare 
inocentă, traversează cu nonşalanţă mlaştini de prozaism, şi, 
totuşi, intermitent, din negrele sale stihuri ţâşneşte, ca din stânca 
lui Moise, un val de poezie. Cu o retorică gazetărească, 
denunţătorul ororilor inerente societăţii feudale obţine efecte 


lirice în virtutea gândirii analogice şi a puterii de a plasticiza, 
stârnite (ca la Juvenal şi Hugo) de „muza Indignare“. În Clăcaşul 
de exemplu, ineditul poetizării rezultă din bisemia sinecdocei 
„fierul“: „Pâinea, fierul o rodeşte; /Tot cu fierul o păstrăm; / Ea 
e-a celui ce-o munceşte; /Trântorilor n-o mai dăm.“ „Muza 
indignării“ fiind, la poetul nostru, ca la Nekrasov, în acelaşi 
timp şi „muza tristeţii“, ea îi apare, nu o singură dată, întocmai 
precum contemporanului său rus, sub înfăţişarea fetei din popor 
biciuite, aceasta fiind, în citata Fata de boier..., o ţigancă: 
„Priveşte bine chipu-i: ochi, frunte, mână, gură, /Picior, piept, 
braţe, mijloc şi oricare trăsură /Făcută-a de plăceri; /Dar însă 
toate astea într-o cumplită stare: /Zdrobite rău de bice şi roase- 
adânc de fiare, /Pârlite de dureri“. În general vorbind, Bolliac 
versifică la nivel de artă îndeosebi atunci când, asemenea, mai 
târziu lui Hasdeu, se exercită în zugrăvirea de scene atroce 
când, în orice caz, pictează tablouri sobre, mai mult sau mai 
puţin sumbre, privelişti de o măreție sălbatică: „Îmi place s- 
ascult vântul tunând din mal în mal, / Îmi place să văz capra 
sărind din piatră-n piatră, /Îmi place s- aprind seara pe o întinsă 
vatră /Şi cerbul pe-o sprânceană să-l văz fără rival.“ (Ermitul). 
Un asemenea peisaj îi aminteşte de timpurile dace: „Palaturi 
milioane din vârstele titane /Pârlite, ruinate, stau negre 
încruntând, /Rămasuri tari, semeţe, antideluviane, /Ce-şi râd 
de timp, de secoli, vecia străbătând. /P-aicea uriaşii ai Daciei 
cei crude /Săgeata otrăvită zvârlea din mal în mal, /P-aicea 
umbla umbra lui Zamolx ce s-aude, /P-aici încura calul viteazul 
Decebal“. (O dimineaţă pe Caraiman). Propensiunea spre masiv, 
spre grandios, spre intens (mai ales spre intensul terifiant) e 
aplicată, cu notabile rezultate artistice în La Maior Ion Voinescu 
II, una din cele câteva „epistole“ demne de Alexandrescu şi care, 
prin unele dintre componente, premerg „scrisorilor“ eminesciene, 
prin altele „nopţilor“ lui Macedonski, în Pedeapsa cu moartea, 
Ocna şi alte piese. Un poet cu asemenea posibilităţi nu putea să 
nu fie înzestrat şi pentru satiră, fapt verificabil prin parcurgerea 
unor bucăţi ca Trădătorul şi Lepădatul, compuse cu un dar al 
imprecaţiei heliadesc: „Etern s-auzi în giuru-ţi pas rar că te 
goneşte! /S-auzi murmurând râuri şi să te frigi de sete! /Mergi, 
mergi până-n tartaruri/ acolo te primeşte /Al tău prieten Iuda, 
sugând pe om pe spete, /Cum Dante l-a văzut“. Prin contrast, 
Bolliac rezervă cititorului şi surpriza de a i se revela ca făuritor 
de „&maux et camees“, ca artist parnasian avant le lettre. Biblica 

Susana merge la baie şi, de sub cămaşa lungă puţintel 
„sumeasă“, se vede „greu, plin de catarame în chip de semilună, 
/Păşind cu gravitate, piciorul care sună. /De zale-n-congiurat; 
/De zale tot de aur, de cătărămi lucrate /De onix şi rubinuri, pe 
funde mari, lăsate /Pe-o pulpă de-ncântat“. (Susana). 

Ca prozator, Cezar Bolliac s-a realizat nu doar în vasta şi 
deosebit de variata activitate publicistică (tot atât de diversă şi 
combativă ca a lui Hasdeu), desfăşurată atât în propriile gazete 
(Curierul, Espatriatul, Buciumul, Trompeta Carpaţilor) cât şi 
în multe altele, ci şi, mai ales, în memorialul de călătorie (Din 
itinerariul d. Bolliac, 1845), încărcat de informaţie, scris cu 
vioiciune şi sensibilitate. Mai puţin personal, probabil, în piesele 
de teatru, originale şi localizări (Matilda, Moartea lui Abel, 
Tăierea boierilor la Mănăstirea Dealului, Radul Vodă), care nu 
s-au păstrat, scriitorul a fost şi unul dintre întemeietorii 
arheologiei româneşti, precursor al lui B.P Hasdeu prin 
preocuparea pentru antichitatea dacică. 


Dumitru MICU. Scurtă istorie a literaturii române, I. De la 
începuturi până la primul război mondial. Bucureşti, Editura 
Iriana, 1994. P 186-189) 

